Datasets:

NorHsangPha

/

shan-news-ssppssa_org

like 0

2020-02-21T08:06:42

https://ssppssa.org/2020/02/%e1%81%b5%e1%80%b0%e1%81%bc%e1%80%ba%e1%80%b8%e1%81%b8%e1%80%95%e1%80%ba%e1%80%b8%e1%80%90%e1%81%a2%e1%80%84%e1%80%ba%e1%80%b8%e1%80%95%e1%80%b5%e1%81%bc%e1%80%ba%e1%80%9c%e1%82%84%e1%82%88%e1%81%b5-2/

ၵူၼ်းၸပ်းတၢင်းပဵၼ်လႄႈၵူၼ်းတၢႆယွၼ်ႉတၢင်းပဵၼ် ၸိူဝ်ႉမႅင်း ၵူဝ်ႊရူဝ်ႊၼႃႊ တိူဝ်းၼမ်မႃး

ၶၢဝ်ႇ-SSPP info 21 February 2020 တၢင်းပဵၼ်ပွတ်ႇၸဵပ်း ဢၼ်ပဵၼ်မႃးတီႈၸိူဝ်ႉမႅင်း ၵူဝ်ႊရူဝ်ႊၼႃႊ ဢမ်ႇၼၼ်ႉ ၸိူဝ်ႉမႅင်းဝူႊႁၢၼ်ႊ ၼၼ်ႉ လႆႈၽႄႈတိတ်းၸပ်းၵႂႃႇ 30 မိူင်းပၢႆ၊ ၵူၼ်းတိတ်းၸပ်းတၢင်းပဵၼ်မီးမႃး (75726) ၵေႃႉ၊ ၵူၼ်းတၢႆ ယွၼ်ႉတၢင်းပဵၼ်ၼႆႉ မီးမႃး (2128) ၵေႃႉ၊ ဢၼ်ယူတ်းယႃၸိုၼ်ႈၶႅၼ်းမီး(16304)ၵေႃႉၼႆ ႁွင်ႈၵၢၼ် သိုဝ်ႇၶၢဝ်ႇ တီႊဝီႊပီႊ လၢႆးငၢၼ်းဝၼ်းထီႉ 20.2.2020 ၼၼ်ႉဝႃႈ“တီႈၼႂ်းမိူင်းႁူမ်ႈတုမ်(မျၢၼ်ႇမႃႇ) ၼႆႉ မီးၵူၼ်းပဵၼ် ဢၼ်ထၢင်ႇထိူမ်တိတ်းၸပ်းၸိူဝ်ႉမႅင်း မီး(11)ၵေႃႉသေ လႆႈၵူတ်ႇထတ်းယဝ်ႉ တႃႇ(8)ၵေႃႉ ဢမ်ႇႁၼ်မီးၸိူဝ်ႉမႅင်း ၵူဝ်ႊရူဝ်ႊၼႃႊ”ၼႆယူႇယဝ်ႉ။ တၢင်းပဵၼ်ပွတ်ႇၸဵပ်း ဢၼ်တႄႇပဵၼ်တီႈမိူင်းၶေႇ မိူဝ်ႈၼႂ်းလိူၼ် တီႊၸိမ်ႊပႃႇ ပီ 2019 ၼၼ်ႉ တေႃႇထိုင်ယၢမ်းၼႆႉ ဢမ်ႇပႆႇႁႃႁၼ်ယႃႈယႃတႃႇယူတ်းယႃၶႅၼ်းလႆႈတႅတ်ႈတေႃးသေဢမ်ႇၵႃး လႆႈၽႄႈတိူၼ်း ၵႂႃႇတၢင်ႇမိူင်း ၼမ်တိူဝ်းလိူဝ်မႃးၵူႈမိုဝ်ႉဝၼ်းယူႇယဝ်ႉ။

['ပၢႆးယူႇလီ', 'ၶၢဝ်ႇ']

2020-02-18T18:41:50

https://ssppssa.org/2020/02/%e1%81%bd%e1%80%b0%e1%82%88%e1%81%b8%e1%80%90%e1%80%ba%e1%80%b8%e1%81%b5%e1%81%a2%e1%81%bc%e1%80%ba%e1%81%b8%e1%80%b1%e1%82%88%e1%80%9d%e1%80%b5%e1%80%84%e1%80%ba%e1%80%b8%e1%80%99%e1%81%a2%e1%82%864/

ၽူႈၸတ်းၵၢၼ်ၸေႈဝဵင်းမၢႆ(4)ၶိုၼ်ႈႁွတ်ႈပၼ်ႁႅင်းပၢင်ပွႆးတွၼ်ႈသူးလုၵ်ႈႁဵၼ်း

ၶၢဝ်ႇ-SSPP info February 18, 2020 ၵႅမ်ၶုၼ်ႁၢၼ် ၸၢႆးၼေႃႇၶိူဝ်း ၽူႈၸတ်းၵၢၼ်ၸေႈဝဵင်းမၢႆ(4) SSPP/SSA တၢင်တူဝ်ၼႂ်းၵေႃႇမတီႇၸေႈ တွၼ်ႈမၢႆ(3)သေ ၵႂႃႇၶိုၼ်ႈႁွတ်ႈပၼ်ႁႅင်းပၢင်ပွႆး တွၼ်ႈသူးလုၵ်ႈႁဵၼ်း တီႈႁူင်းႁဵၼ်းၵဵင်ႇၽေၸၼ်ႉၵၢင် ဝၢၼ်ႈပဵင်း ဢိူင်ႇၶုမ်ပၢင် ၸေႈဝဵင်းၵေးသီး ၸိုင်ႈတႆးပွတ်းၸၢၼ်း။ ဝၼ်းထီႉ 17.2.2020 ယၢမ်း (10:00)မူင်းတေႃႇ(12:00)မူင်းၼၼ်ႉ ၵေႃႇမတီႇႁူင်းႁဵၼ်းလႄႈမေႃသွၼ် ႁူမ်ႈပႃးပေႃႈမႄႈလုၵ်ႈႁဵၼ်း ဢွၼ်ၵၼ်ၸတ်းႁဵတ်းပၢင်ပွႆးတွၼ်ႈသူးလုၵ်ႈႁဵၼ်း တီႈႁူင်းႁဵၼ်း ၵိင်ႇၽႄၸၼ်ႉၵၢင် ဝၢၼ်ႈပဵင်း ဢိူင်ႇၶုမ်ပၢင်ၼၼ်ႉသေ ဢၼ်ပဵၼ်ၽူႈၸတ်းၵၢၼ်ၸေႈဝဵင်းမၢႆ(4) ၵႅမ် ၶုၼ်ႁၢၼ် ၸၢႆးၼေႃႇၶိူဝ်း လႆႈၶိုၼ်ႈႁွတ်ႈပၼ်ႁႅင်းၵႂႃႇယူႇယဝ်ႉ။

['ပၢႆးပိင်ႇၺႃႇ', 'ၶၢဝ်ႇ']

2020-02-11T19:29:43

https://ssppssa.org/2020/02/%e1%81%bd%e1%80%b0%e1%82%88%e1%81%b8%e1%80%90%e1%80%ba%e1%80%b8%e1%81%b5%e1%81%a2%e1%81%bc%e1%80%ba%e1%81%b8%e1%80%b1%e1%82%88%e1%80%9d%e1%80%b5%e1%80%84%e1%80%ba%e1%80%b8%e1%80%99%e1%81%a2%e1%82%86-3/

ၽူႈၸတ်းၵၢၼ်ၸေႈဝဵင်းမၢႆ(10) ပၼ်ႁႅင်းပၢႆးပိင်ႇၺႃႇလႄႈႁႂ်ႈသွၼ်လိၵ်ႈတႆးၶၢဝ်းမႆႈ

ၶၢဝ်ႇ-SSPP info February 11, 2020 ၽူႈၶဝ်ႈၵေႃႇမတီႇၸေႈဝဵင်းမၢႆ(10) ၼႂ်းၸေႈတွၼ်ႈမၢႆ(4) SSPP/SSA ဢၼ်ၽူႈၸတ်းၵၢၼ် ၸေႈဝဵင်းမၢႆ(10) ဢွၼ်ႁူဝ် တၢင်တူဝ်ၼႂ်းႁွင်ႈၵၢၼ်ပၢႆးပိင်ႇၺႃႇသေ ၶိုၼ်ႈႁွတ်ႈပၼ်ႁႅင်းပၢင်ပွႆးတွၼ်ႈ သူးလုၵ်ႈႁဵၼ်း တီႈႁူင်းႁဵၼ်း ဝၢၼ်ႈၼႃးၽႅမ်း ၸုမ်း(1) ဢိူင်ႇတူၼ်ႈၵႅင်း ၸေႈဝဵင်းသီႇပေႃႉ ၸိုင်ႈတႆး ပွတ်းႁွင်ႇ။ ဝၼ်းထီႉ 11.2.2020 ယၢမ်းၵၢင်ၼႂ် (0940)မူင်းၼၼ်ႉ တူဝ်ၽူႈၸတ်းၵၢၼ်ၸေႈဝဵင်းမၢႆ(10) ပႃႈတႂ်ႈၵုမ်း ၵမ်ၸေႈတွၼ်ႈမၢႆ(4) SSPP/SSA ၶိုၼ်ႈပၼ်ႁႅင်းပၢင်ပွႆး တွၼ်ႈသူးလုၵ်ႈႁဵၼ်း ဢွင်ႇပူၼ်ႉၸၼ်ႉ တီႈႁူင်းႁဵၼ်းၸၼ်ႉငဝ်ႈ ဝၢၼ်ႈၼႃးၽႅမ်းသေ မွၵ်ႇလၢတ်ႈၶေႃႈၵႂၢမ်းပၼ်ႁႅင်း ႁႂ်ႈဢွၼ်ၵၼ်ပၼ်ႁႅင်း တုၵ်းသူၼ်း လုၵ်ႈၽႂ်လၢင်းမၼ်း ႁဵၼ်းသွၼ်ပိင်ႇၺႃႇဝႃႈ““လိၵ်ႈလၢႆးၼႆႉ ပဵၼ်ၵၢၵ်ႇသေႃးၵူႈလွင်ႈလွင်ႈ လႄႈ လူဝ်ႇဢွၼ်ၵၼ်ဝႆႉ ပၢႆးပိင်ႇၺႃႇပဵၼ်ၵၢၼ်လမ်ႇလွင်ႈသေ တိုၵ်းသူၼ်းပၼ်ႁႅင်း လုၵ်ႈဢွၼ်ႇ ၸိူဝ်း လူဝ်ႇလႆႈၶိုၼ်ႈႁဵၼ်းၼၼ်ႉ ႁႂ်ႈဢွၼ်ၵၼ်သူင်ႇၶိုၼ်ႈႁဵၼ်း၊ ၼႂ်းပီ 2020 ၼီႈၼႆႉ ယူႇတီႈႁွင်ႈၵၢၼ် ၸေႈ ဝဵင်းမၢႆ(10) တေဝႆႉပၢႆးပိင်ႇၺႃႇ ပဵၼ်ၵၢၼ်ထီႉ(1)သေ ႁဵတ်းသၢင်ႈၵႂႃႇလႄႈ ႁႂ်ႈပေႃႈမႄႈၵူၼ်းမိူင်း ပွင်ႇၸႂ် ႁူႉၸွမ်း၊ ပေႃးႁူင်းႁဵၼ်းလူင်ပွင်ၸိုင်ႈ လိုဝ်ႈၵိုတ်းၵၢၼ်ႁဵၼ်းယဝ်ႉ လူဝ်ႇတိုၵ်းသူၼ်းလုၵ်ႈလၢင်းၽႂ် မၼ်း ႁႂ်ႈသိုပ်ႇႁဵၼ်းဢဝ်လိၵ်ႈလၢႆးတႆးၵႂႃႇ”ၼႆယူႇယဝ်ႉ။ တီႈပၢင်ပွႆးတွၼ်ႈသူးလုၵ်ႈႁဵၼ်းၼၼ်ႉ ၽၢႆႇၸေႈဝဵင်းမၢႆ(10) တင်းသဵင်ႈၶိုၼ်ႈႁွတ်ႈ(11)ၵေႃႉ၊ ၸုမ်းမေႃ သွၼ် ႁူင်းႁဵၼ်းပိုၼ်ႉတီႈ(23)ၵေႃႉ၊ လုၵ်ႈႁဵၼ်း ႁူင်းႁဵၼ်းၸၼ်ႉငဝ်ႈ ဝၢၼ်ႈၼႃးၽႅမ်း ၸၢႆး/ယိင်း(67) ၵေႃႉ၊ ၵေႃႇမတီႇပွင်ၵၢၼ်ပၢႆးပိင်ႇၺႃႇပိုၼ်ႉတီႈလႄႈဢိၵ်ႇပႃးပေႃႈမႄႈလုၵ်ႈႁဵၼ်း ဢွၼ်ၵၼ်ၶိုၼ်ႈႁွတ်ႈ သေ မီးႁႅင်းၵူၼ်း(200)ပၢႆ ၶိုၼ်ႈႁွတ်ႈပၼ်ႁႅင်းၵႂႃႇ၊ ယူႇတီႈၵေႃႇမတီႇၸေႈဝဵင်းမၢႆ(10) လႆႈၸွႆႈထႅမ်ငိုၼ်း (100,000) ပျႃး ၵႂႃႇယူႇယဝ်ႉ။

['ၶၢဝ်ႇ', 'ၵၢၼ်ပူၵ်းပွင်']

2020-02-10T19:41:14

https://ssppssa.org/2020/02/%e1%80%84%e1%80%9d%e1%80%ba%e1%82%88%e1%80%84%e1%80%af%e1%81%bc%e1%80%ba%e1%80%b8%e1%80%95%e1%82%83%e1%82%87%e1%80%90%e1%80%ae%e1%82%87%e1%80%99%e1%82%82%e1%80%ba%e1%82%87%e1%80%9e%e1%80%af-10/

ငဝ်ႈငုၼ်းပႃႇတီႇမႂ်ႇသုင်ၸိုင်ႈတႆး၊ တပ်ႉသိုၵ်းၸိုင်ႈတႆး ၸတ်းႁဵတ်းပၢင်ၵႅဝ်ႈၵိုတ်း လိုဝ်ႈပၢင်လဵပ်ႈႁဵၼ်း ၽၢႆႇဢုပ်ႉပိူင်ႇ ၸုပ်ႈထီႉ(10) ပီႊ 2020 ၼီႊ

February 9,2020 By – သႅင်ၸိုင်ႈ ၼႂ်းလိူၼ်ၾႅပ်ႇဝႃႇရီႇ 10 ဝၼ်း ပီႊ 2020 ၼီႊ ယၢမ်းၵၢင်ၼႂ် 9:00 မူင်း တေႃႇထိုင် ယၢမ်းၵၢင်ၼႂ် 9:50 မူင်းၼၼ်ႉ ၽူႈယႂ်ႇၵူၼ်းလူင်ငဝ်ႈငုၼ်းပႃႇတီႇမႂ်ႇသုင်ၸိုင်ႈတႆး၊ တပ်ႉသိုၵ်းၸိုင်ႈတႆး(SSPP/ SSA) လႆႈဢွၼ်ႁူဝ်ၸတ်းႁဵတ်းပၢင်ၵႅဝ်ႈၵိုတ်းလိုဝ်ႈ ပၢင်လဵပ်ႈႁဵၼ်းၽၢႆႇဢုပ်ႉပိူင်ႇၸုပ်ႈထီႉ(10) ပီႊ 2020 ၼီႊ ဢွင်ႈတီႈႁူင်းႁဵၼ်းၽူႈမီးၸၼ်ႉငဝ်ႈငုၼ်းၵႂႃႇယူႇ။ ၶႅပ်းႁၢင်ႈ – ၸွမ်သိုၵ်း ၶိူဝ်းတႆး ၵႅမ်ႁူဝ်ပဝ်ႈထီႉ(1) SSPP/ SSA မွၵ်ႇလၢတ်ႈၶေႃႈၵႂၢမ်းတီႈပၢင်ၵႅဝ်ႈ ၵိုတ်းလိုဝ်ႈ ပၢင်လဵပ်ႈႁဵၼ်းၽၢႆႇဢုပ်ႉပိူင်ႇ ၸုပ်ႈထီႉ(10) တီႈႁူင်းႁဵၼ်းၽူႈမီးၸၼ်ႉငဝ်ႈငုၼ်း ဝၼ်းထီႉ-10.2.2020 ၸွမ်သိုၵ်း ၶိူဝ်းတႆး ၵေႃႉပဵၼ်ၵႅမ်ႁူဝ်ပဝ်ႈထီႉ(1) ပႃႇတီႇမႂ်ႇသုင်ၸိုင်ႈတႆး၊ တပ်ႉသိုၵ်းၸိုင်ႈ တႆး(SSPP/ SSA) ဢွၼ်ႁူဝ်ၽူႈယႂ်ႇၵူၼ်းလူင်ငဝ်ႈငုၼ်း(12)ၵေႃႉ ၶဝ်ႈပႃးလုၵ်ႈႁဵၼ်း(4)ၵေႃႉလႄႈ ၸုမ်းၼၢင်း ယိင်းငဝ်ႈငုၼ်း SSPP/ SSA (34)ၵေႃႉ ဢိၵ်ႇတင်းၽူႈၶပ်းပၢင်(2)ၵေႃႉ ႁူမ်ႈႁဵင်းၵူၼ်း (113)ၵေႃႉသေ ၸတ်းပဵၼ်ပၢင်ၵႅဝ်ႈၵႂႃႇယူႇ။ တီႈၼႂ်းပၢင်ၵႅဝ်ႈၼၼ်ႉ ၸွမ်သိုၵ်း ၶိူဝ်းတႆး မွၵ်ႇလၢတ်ႈၶေႃႈၵႂၢမ်းၵႂႃႇဝႃႈ “ ၵၢပ်ႈပၢၼ်ယၢမ်းလဵဝ်ၼႆႉ ပဵၼ်ပၢၼ်ၵူၼ်းၼုမ်ႇ ပဵၼ်ပၢၼ်ၶိူင်ႈၸၢၵ်ႈ ပၢႆးၸၢင်ႊ။ ၵၢၼ်ၵပ်းသိုပ်းတိတ်းတေႃႇ ပေႃႈမႄႈၵူၼ်း မိူင်းၼၼ်ႉၵေႃႈ တေဢမ်ႇလႆႈဝႆႉမႃႇၼ။ မႃႇၼၼႆႉ ၸၢင်ႈမေႃဢဝ်တႆးၵေႃႉ၊ သူၺ်ႇပီႈမဵဝ်းၼွင်ႉလႄႈ မုၵ်ႉၸုမ်းတႅၵ်ႇယၢႆႈ။ လွင်ႈယႃႈမဝ်းၵမ်ၼၼ်ႉၵေႃႈ လူဝ်ႇလႆႈပၼ်ပိုၼ်ႉႁူႉၵႂႃႇ။ ယႃႈမဝ်းၵမ်ၼႆႉ ပဵၼ် ၶဵၼ်လူင် ၼႃႈႁိူၼ်း၊ မူႇဝၢၼ်ႈ၊ မုၵ်ႉၸုမ်း တေႃႇထိုင် ၸၼ်ႉၸိူဝ်ႉၸၢတ်ႈ။ ၵၢၼ်ၽဵဝ်ႈမူၺ်ႉယႃႈမဝ်း ၵမ်ၼႆႉၵေႃႈ ပေႃႈမႄႈၵူၼ်းမိူင်းလႄႈ သင်ႇၶႃႇရႁၢၼ်း လႆႈဢွၼ်ၵၼ်တုၵ်းယွၼ်းမႃးတီႈငဝ်ႈငုၼ်း ႁဝ်းၶႃႈယူႇ။ လွင်ႈၼႆႉ ဢဝ်လၢႆးၵျၢမ်းၼႃႇၽႅဝ်ၵေႃႈ ၸၢင်ႈတုမ်ႉတိူဝ်ႉပေႃႈမႄႈၵူၼ်းမိူင်း၊ မုၵ်ႉၸုမ်း လႄႈ ၸိူဝ်ႉၸၢတ်ႈ။ ပေႃႈမႄႈၵူၼ်းမိူင်းၵေႃႈ ၸၢင်ႈၽူင်ႉယၢႆႈၵႂႃႇၼွၵ်ႈမိူင်း။ ၼင်ႇၵႃႈပွင်ပဵၼ်လႆႈ လူဝ်ႇလႆႈလိူၵ်ႈႁႃလၢႆးတၢင်း ဢၼ်တေသင်ႇထုၵ်ႇသေ ႁႄႉႁၢမ်ႈၽဵဝ်ႈမူၺ်ႉၵႂႃႇ” ၼႆယူႇ။ ၶႅပ်းႁၢင်ႈ – ၸွမ်ႁၢၼ် သၢႆၾႃႉ မွပ်ႈဢၢပ်ႈပၼ်ၶႅပ်းဝႂ်လူင်းပၢင်လဵပ်ႈႁဵၼ်း ၽၢႆႇဢုပ်ႉပိူင်ႇၸုပ်ႈထီႉ(10) ဝၼ်းထီႉ – 10.2.2020 ယၢမ်း 9:30 မူင်းၼၼ်ႉ ၸွမ်ႁၢၼ် သၢႆၾႃႉ လႆႈတၢင်တူဝ်ငဝ်ႈငုၼ်း(SSPP/ SSA)သေ မွပ်ႈဢၢပ်ႈပၼ် ၶႅပ်းဝႂ်လူင်းပၢင်သွၼ်လႄႈ တွၼ်ႈသူးယုၵ်ႉယွင်ႈတၢင်းၶတ်းၸႂ်လုၵ်ႈႁဵၼ်းၵႂႃႇယူႇ။ သိုပ်ႇၼၼ်ႉ ၸၢႆးသၢင်ႇဢေႃး လႆႈတၢင်တူဝ်လုၵ်ႈႁဵၼ်းသေ မွၵ်ႇလၢတ်ႈၶေႃႈၵႂၢမ်းၶွပ်ႈၸႂ်ထိုင် ၽူႈယႂ်ႇ ၵူၼ်းလူင်ငဝ်ႈငုၼ်းၵႂႃႇဝႃႈ “ ပၢင်လဵပ်ႈႁဵၼ်းၽၢႆႇဢုပ်ႉပိူင်ႇ ၸုပ်ႈထီႉ(10) ပီႊ 2020 ၼီႊ ဢၼ်ၽူႈ ယႂ်ႇၵူၼ်းလူင်ငဝ်ႈငုၼ်းႁဝ်းၶႃႈ လႆႈၶၢမ်ႇယၢပ်ႇၶၢမ်ႇၽိုတ်ႇသေ ၸတ်းႁဵတ်းပိုတ်ႇၽုၺ်ႇပၼ်ၼႆႉ ပဵၼ် ၵၢၼ်လီတႃႇမုၵ်ႉၸုမ်းလႄႈ ၸိူဝ်ႉၸၢတ်ႈတေႉတေႉ။ ပၢင်လဵပ်ႈႁဵၼ်းၼႆႉ ယုၵ်ႉမုၼ်းပၼ်ၼမ်ႉၵတ်ႉ ပၢႆးႁူႉပၢႆးႁၼ်ၵူၼ်းၼုမ်ႇသႅၼ်းႁုၼ်ႈမႂ်ႇတေႉတေႉ။ ငိၼ်းၸူမ်းၶွပ်ႈၸႂ်ထိုင် ၽူႈယႂ်ႇၵူၼ်းလူင်လႄႈ ၶူးပူင်သွၼ်ႁဝ်းၶႃႈတၢင်းသဵင်ႈယူႇၶႃႈ” ဝႃႈၼႆ။ ပၢင်လဵပ်းႁဵၼ်း ၽၢႆႇဢုပ်ႉပိူင်ႇ ၸုပ်ႈထီႉ(10) ပီႊ 2020 ၼီႊ ဢၼ်လႆႈၸတ်းႁဵတ်းၵႂႃႇတီႈငဝ်ႈငုၼ်း (SSPP/ SSA) လႆႈတေႇၸတ်းႁဵတ်းမႃး ၼႂ်းလိူၼ်ၸၼ်ႇဝႃႇရီႇ 7 ဝၼ်း တေႃႇထိုင် လိူၼ်ၾႅပ်ႇဝႃႇရီႇ ဝၼ်း ၶၢဝ်းတၢင်း(33)ဝၼ်းသေ ၼႂ်းၼၼ်ႉ ၽူႈလဵပ်ႈႁဵၼ်းမီးယူႇ(65)ၵေႃႉ ၶူးပူင်သွၼ်မီးမွၵ်ႈ(10) ၵေႃႉ၊ ၽႃႇသႃႇၵၼ်ႁဵၼ်းသွၼ်မီး(8)ၽႃႇသႃႇ ၼႆယူႇ။ ယၢမ်း 9:40 မူင်းၼၼ်ႉ ၸွမ်ႁၢၼ် သၢႆၾႃႉ ၽူႈၸတ်းၵၢၼ်ဢုပ်ႉပိူင်ႇပႃႇတီႇမႂ်ႇသုင်ၸိုင်ႈတႆး၊ တပ်ႉ သိုၵ်း ၸိုင်ႈတႆး(SSPP/ SSA) လႆႈမွၵ်ႇလၢတ်ႈၶေႃႈၵႂၢမ်းသူင်ႇသင်ႇထိုင်လုၵ်ႈႁဵၼ်းၵႂႃႇဝႃႈ “ ၵၢၼ်သ ၽေႃးတြႃးလႄႈ ၵၢၼ်ထူပ်းမိုဝ်း လူဝ်ႇလႆႈၽၼ်ႈႁွမ်းၵၼ်။ လဵပ်းႁဵၼ်းၵၢၼ်သၽေႃးတြႃးယဝ်ႉ ၵေႃႈ လူဝ်ႇလႆႈလူင်းႁဵတ်းၵၢၼ်ထူပ်းမိုဝ်း။ မိူဝ်ႈႁဵတ်းၵၢၼ်ထူပ်းမိုဝ်းၼၼ်ႉၵေႃႈ ယႃႇပေလိူဝ်သေႁဵတ်း၊ ယႃႇပေယွမ်းသေႁဵတ်း၊ ယႃႇပေလၢမ်းသေႁဵတ်း လူဝ်ႇလႆႈႁဵတ်းၸွမ်းမူႇပိူင်” ၼႆယူႇ။ ၶႅပ်းႁၢင်ႈ – ၸွမ်ႁၢၼ် သၢႆၾႃႉ မွၵ်ႇလၢတ်ႈၶေႃႈၵႂၢမ်းသူင်ႇသင်ႇထိုင်လုၵ်ႈႁဵၼ်းၽၢႆႇဢုပ်ႉပိူင်ႇ ၸုပ်ႈထီႉ(10) ဝၼ်းထီႉ-10.2.2020 ယိူင်းဢၢၼ်းတႃႇႁႂ်ႈတပ်ႉသိုၵ်းလႄႈ ပေႃႈမႄႈၵူၼ်းမိူင်း မီးလွင်ႈၵပ်းသိုပ်ႇၶဝ်ႈဢွၵ်ႇၵၼ်၊ တႃႇႁႂ်ႈၽူႈ ႁၢပ်ႇၵၢၼ်ၽၢႆႇဢုပ်ႉပိူင်ႇ(SSPP/ SSA) ႁူႉပွင်ႇလွင်ႈၸဵပ်းသၢင်ႈၵၢၼ်မိူင်းၵၢၼ်သိုၵ်းၼႂ်းၸိုင်ႈတႆးၼႆ လႄႈ ယူႇတီႈပႃႇတီႇမႂ်ႇသုင်ၸိုင်ႈတႆး၊ တပ်ႉသိုၵ်းၸိုင်ႈတႆး(SSPP/ SSA)ၸင်ႇလႆႈၸတ်းႁဵတ်း ပၢင် လဵပ်ႈႁဵၼ်းၽၢႆႇဢုပ်ႉပိူင်ႇ ၵႂႃႇပဵၼ်ၶၵ်ႉပဵၼ်ၸုပ်ႈယူႇယဝ်ႉ။

['ၵၢၼ်သိုၵ်း', 'ၶၢဝ်ႇ']

2020-02-09T09:45:40

https://ssppssa.org/2020/02/%e1%82%81%e1%80%af%e1%81%bc%e1%80%ba%e1%82%87%e1%82%81%e1%81%a2%e1%80%84%e1%80%ba%e1%82%88%e1%81%b8%e1%80%9d%e1%80%ba%e1%82%88%e1%81%be%e1%82%83%e1%82%89%e1%80%9e%e1%80%b0%e1%81%ba%e1%80%ba%e1%82%87/

ႁုၼ်ႇႁၢင်ႈၸဝ်ႈၾႃႉသူၺ်ႇမုင်ႇလႄႈဝၼ်းၶိူဝ်းတႆးၶွပ်ႈၶူပ်ႇ(73)ပီ ဝဵင်းၵေးသီး

ၶၢဝ်ႇ-SSPP info February 8, 2020 ပေႃႈမႄႈၵူၼ်းမိူင်း ၼႂ်းတူင်ႇဝဵင်းၵေးသီး ႁပ်ႉႁုၼ်ႇႁၢင်ႈ ၸဝ်ႈၾႃႉသူၺ်ႇမုင်ႇ (ဢၼ်ပဵၼ်ၸဝ်ႈၾႃႉ ဢုပ်ႉမိူင်းၵေးသီး ပႃးလိုၼ်းသုတ်း) သေ ပၢင်းၸၢမ်ႇႁၢင်ႈႁေႃ တီႈၼႂ်းႁွင်ႈၼႄပိုၼ်းမၼ်းၸဝ်ႈ ယိူင်း တႃႇပဵၼ်မၢႆတွင်း ဝၼ်းၶိူဝ်းတႆးၶွပ်ႈၶူပ်ႇ(73)ပီ လႆႈၸတ်းႁဵတ်းၵႂႃႇတီႈ ဝဵင်းၵေးသီး ၸိုင်ႈတႆးၵွၼ်ၵၢင် ၵႂႃႇယူႇ။ ဝၼ်းထီႉ 7.2.2020 ၼႆႉ ၸွမ်းၼင်ႇၼႂ်းပိုၼ်း လိၵ်ႈႁူမ်ႈမၢႆပၢင်လူင်မီးမႃးၼၼ်ႉ ဝၼ်းၶိူဝ်းတႆးၶွပ်ႈၶူပ်ႇ (73)ပီလႄႈ ၵႃႈပဵၼ်ၸၢဝ်းၶိူဝ်းတႆး ၵူႈတီႈၵူႈတၢင်းၵႃႈပွင်ပဵၼ်လႆႈၼၼ်ႉ ဢွၼ်ၵၼ်ၸတ်းႁဵတ်းပၢင်ၵႅဝ်ႈ ၶုၵ်းထူပ်း ဝၼ်းၵိုၵ်းပိုၼ်း ဢၼ်ဢမ်ႇလီလူင်လိုမ်း(February, 7)ဝၼ်းၼႆႉ သိုဝ်ႈၽႂ်မၼ်းယူႇ။တီႈပၢင်ၵႅဝ်ႈ ဝၼ်းၶိူဝ်းတႆး(ႁိုဝ်) ဝၼ်းၸိူဝ်ႉၸၢတ်ႈၸိုင်ႈတႆး ဝဵင်းၵေးသီးၼၼ်ႉ ၸဝ်ႈသိုၵ်း ၸၢႆးသူႉ ၽူႈ ၼမ်းၼႂ်း(2) ပႃႇတီႇမႂ်ႇသုင်ၸိုင်ႈတႆး တပ်ႉသိုၵ်းၸိုင်ႈတႆး ၶဝ်ႈႁူမ်ႈပၼ်ႁႅင်း ဢိၵ်ႇပႃးၸွႆႈထႅမ်ငိုၼ်း 2,000,000 (သၢဝ်းသႅၼ်)ပျႃးသေ လႆႈလူဢၢၼ်ႇၽိုၼ်လိၵ်ႈ ငဝ်ႈငုၼ်းပႃႇတီႇမႂ်ႇသုင်ၸိုင်ႈတႆး တပ်ႉသိုၵ်းၸိုင်ႈတႆး ယိုၼ်ႈထိုင်ပၢင်ၵႅဝ်ႈ ဝၼ်းၶိူဝ်းတႆး ၶွပ်ႇၶူပ်ႇ(73) ၵႂႃႇယူႇယဝ်ႉ။

['ၶၢဝ်ႇၵူႈလွင်ႈလွင်ႈ', 'ၶၢဝ်ႇ']

2020-02-08T08:42:22

https://ssppssa.org/2020/02/%e1%81%b5%e1%80%b1%e1%82%83%e1%82%87%e1%80%99%e1%80%90%e1%80%ae%e1%82%87%e1%81%b8%e1%80%b1%e1%82%88%e1%80%9d%e1%80%b5%e1%80%84%e1%80%ba%e1%80%b8%e1%80%99%e1%81%a2%e1%82%8610sspp-ssa-%e1%80%9a/

ၵေႃႇမတီႇၸေႈဝဵင်းမၢႆ(10)SSPP/SSA ယုၵ်ႉယွင်ႈပၼ်ႁႅင်းပၢႆးပိင်ႇၺႃႇ ပိုၼ်ႉတီႈ

ၶၢဝ်ႇ-SSPP info February 8, 2020 ၽူႈၶဝ်ႈၵေႃႇမတီႇၸေႈဝဵင်းမၢႆ(10) ၼႂ်းၸေႈတွၼ်ႈမၢႆ(4) SSPP/SSA ႁူဝ်သိုၵ်း လၢဝ်ၶူင်း တၢင်တူဝ် ၼႂ်းႁွင်ႈၵၢၼ်ပၢႆးပိင်ႇၺႃႇသေ ၶိုၼ်ႈႁွတ်ႈပၼ်ႁႅင်းပၢင်ပွႆးတွၼ်ႈသူးလုၵ်ႈႁဵၼ်း တီႈႁူင်းႁဵၼ်း ဝၢၼ်ႈၼမ်ႉပူ ဢိူင်ႇႁၢင်ၼႃး တူင်ႇဝဵင်းလႃႈသဵဝ်ႈ ၸိုင်ႈတႆးပွတ်းႁွင်ႇ။ ဝၼ်းထီႉ 7.2.2020 ယၢမ်း (9:30)မူင်း တေႃႇထိုင်ယၢမ်း 12:30 မူင်းၼၼ်ႉ ၵေႃႇမတီႇပွင်ၵၢၼ် ႁူင်းႁဵၼ်း ပေႃႈမႄႈလုၵ်ႈႁဵၼ်းလႄႈၸုမ်းမေႃသွၼ် ဢိၵ်ႇပႃးၽူႈမီးပုၼ်ႈၽွၼ်းၼႂ်းဝၢၼ်ႈၼမ်ႉပူ ႁူမ်ႈၵၼ် ၸတ်း ႁဵတ်း ပၢင်ပွႆးတွၼ်ႈသူးလုၵ်ႈႁဵၼ်း ၸိူဝ်းဢွင်ႇပူၼ်ႉၸၼ်ႉၼႆလႄႈ ယူႇတီႈၽူႈမီးပုၼ်ႈၽွၼ်းၼႂ်းၼႃႈ တီႈ လႆႈၶိုၼ်ႈႁွတ်ႈမွၵ်ႇလၢတ်ႈၶေႃႈၵႂၢမ်းပၼ်ႁႅင်းၵႂႃႇဝႃႈ“လိၵ်ႈလၢႆးၼႆႉ ပဵၼ်ၵၢၵ်ႇသေႃးၵူႈလွင်ႈလွင်ႈ လႄႈ လူဝ်ႇဢွၼ်ၵၼ်ဝႆႉ ပၢႆးပိင်ႇၺႃႇပဵၼ်ၵၢၼ်လမ်ႇလွင်ႈသေ တိုၵ်းသူၼ်းပၼ်ႁႅင်း လုၵ်ႈဢွၼ်ႇ ၸိူဝ်း လူဝ်ႇလႆႈၶိုၼ်ႈႁဵၼ်းၼၼ်ႉ ႁႂ်ႈဢွၼ်ၵၼ်သူင်ႇၶိုၼ်ႈႁဵၼ်း၊ ၼႂ်းပီ 2020 ၼီႈၼႆႉ ယူႇတီႈႁွင်ႈၵၢၼ် ၸေႈ ဝဵင်းမၢႆ(10) တေဝႆႉပၢႆးပိင်ႇၺႃႇ ပဵၼ်ၵၢၼ်ထီႉ(1)သေ ႁဵတ်းသၢင်ႈၵႂႃႇလႄႈ ႁႂ်ႈပေႃႈမႄႈၵူၼ်းမိူင်း ပွင်ႇၸႂ် ႁူႉၸွမ်း၊ ပေႃးႁူင်းႁဵၼ်းလူင်ပွင်ၸိုင်ႈ လိုဝ်ႈၵိုတ်းၵၢၼ်ႁဵၼ်းယဝ်ႉ လူဝ်ႇတိုၵ်းသူၼ်းလုၵ်ႈလၢင်းၽႂ် မၼ်း ႁႂ်ႈသိုပ်ႇႁဵၼ်းဢဝ်လိၵ်ႈလၢႆးတႆးၵႂႃႇ”ၼႆယူႇယဝ်ႉ။ တီႈပၢင်ပွႆးတွၼ်ႈသူးၼၼ်ႉ လုၵ်ႈႁဵၼ်းၶိုၼ်ႈႁွတ်ႈ(90)ၵေႃႉ၊ ၸုမ်းမေႃသွၼ် (8)ၵေႃႉ၊ ပေႃႈလႄႈလုၵ်ႈ ႁဵၼ်းလႄႈၽူႈယႂ်ႇၵူၼ်းလူင်(94)ၵေႃႉ ႁူမ်ႈၽူႈၶိုၼ်ႈႁွတ်ႈပၢင်ပွႆးတွၼ်ႈသူးမီး(192)ၵေႃႉသေ ယူႇတီႈ ၵေႃႇမတီႇၸေႈဝဵင်း လႆႈသႂ်ႇငိုၼ်းၵွင်ၵၢင်ႁူင်းႁဵၼ်း 100,000ပျႃး ယူႇယဝ်ႉ။

['ပၢႆးယူႇလီ', 'ၶၢဝ်ႇ']

2020-02-08T08:19:17

https://ssppssa.org/2020/02/%e1%81%b5%e1%80%b0%e1%81%bc%e1%80%ba%e1%80%b8%e1%81%b8%e1%80%95%e1%80%ba%e1%80%b8%e1%80%90%e1%81%a2%e1%80%84%e1%80%ba%e1%80%b8%e1%80%95%e1%80%b5%e1%81%bc%e1%80%ba%e1%80%95%e1%80%bd%e1%80%90%e1%80%ba/

ၵူၼ်းၸပ်းတၢင်းပဵၼ်ပွတ်ႇၸဵပ်း ဢၼ်လုၵ်ႉတီႈၸိူဝ်ႉမႅင်းၵူဝ်ႊရူဝ်ႊၼႃႊ (Coronavirus) လႄႈၵူၼ်းတၢႆယွၼ်ႉမၼ်းတိူဝ်းၼမ်မႃး

ၶၢဝ်ႇ- SSPP info February 7, 2020 ၸွမ်းၼင်ႇၸုမ်းပၢႆးယူႇလီလုမ်ႈၾႃႉ ပိုၼ်ၽၢဝ်ႇဝၼ်းထီႉ 7.2.2020 ၼၼ်ႉ ၸိူဝ်ႉမႅင်းၵူဝ်ႊရူဝ်ႊၼႃႊ (Coronavirus) ဢမ်ႇၼၼ် ၸိူဝ်ႉမႅင်းဝူႊႁၢၼ်ႊ (Wuhun Virus) ၼႆႉ ၽႄႈထိုင်ၵႂႃႇၼႂ်းလုၵ်ႈ (28)မိူင်း၊ ၵူၼ်းၸပ်းတင်းပဵၼ်မီး (31164)ၵေႃႉ၊ ၵူၼ်းတၢႆယွၼ်ႉမၼ်းမီး(637)ၵေႃႉသေ ၵူၼ်းဢၼ်ယႃၶႅၼ်း မီး (1543)ၵေႃႉ ၼႆယူႇယဝ်ႉ။ ၼႂ်းသဵၼ်ႈမၢႆ ၸုမ်းပၢႆးယူႇလီလုမ်ႈၾႃႉ(WHO) ပိုၼ်ၽၢဝ်ႇၼၼ်ႉ ဢမ်ႇႁၼ်ပႃး မိူင်းႁူမ်ႈတုမ် မိူင်းမၢၼ်ႈ သေတႃႉ မိူင်းႁူမ်ႈတုမ်(မျၢၼ်ႊမႃႊ)ၼႆႉ ပဵၼ်မိူင်းဢၼ်တိတ်းၸပ်းမိူင်းၶေႇ ဢၼ်ၵူၼ်းမိူင်းၶဝ်ႈဢွၵ်ႇ ၵႂႃႇမႃးၵၼ် ၼမ်မိူင်းၼိုင်ႈယူႇလႄႈ ပဵၼ်လွင်ႈမႆႈၸႂ်ၵူၼ်းမိူင်း ထိုင်တီႈဢမ်ႇၶႂ်ႈၵႂႃႇမႃး တီႈၵူၼ်းၶွၼ်ႈ ၵူၼ်းၵိုၼ်းၼၼ်ႉယူႇ။ယွၼ်ႉပိူဝ်ႈတၢင်းပဵၼ်ၼႆႉသေ တုမ်ႉတိူဝ်ႉပႃးၵၢၼ်မၢၵ်ႈမီးမိူင်းၶေႇၵူၺ်းဢမ်ႇၵႃး တုမ်ႉတိူဝ်ႉပႃးပၢႆးမၢၵ်ႈ မီးလုမ်ႈၾႃႉယူႇၼႆ ၵူၼ်းႁဵတ်းၵၢၼ်မၢၵ်ႈမီးလူင် ၼႂ်းလုမ်ႈၾႃႉ ၵမ်ႈၽွင်ႈၼပ်ႉသၢင်ႈၼင်ႇၼႆ။ ဢၼ် လႆႈႁၼ်တုမ်ႉတိူဝ်ႉပၢႆးမၢၵ်ႈမီးၵမ်းသိုဝ်ႈၵေႃႈ ပဵၼ်ၵူၼ်းမိူင်းႁူမ်ႈတုမ် မိူင်းမၢၼ်ႈ၊ မိူၼ်ၼင်ႇမိူင်းတႆး လႄႈမိူင်းၶၢင်ၸိူဝ်းၼႆႉ ပဵၼ်တူဝ်ယၢင်ႇမၼ်းယူႇယဝ်ႉ။

['ပၢႆးယူႇလီ', 'ၶၢဝ်ႇ']

2020-02-07T20:17:01

https://ssppssa.org/2020/02/%e1%80%95%e1%82%83%e1%82%87%e1%80%90%e1%80%ae%e1%82%87%e1%80%99%e1%82%82%e1%80%ba%e1%82%87%e1%80%9e%e1%80%af%e1%80%84%e1%80%ba%e1%81%b8%e1%80%ad%e1%80%af%e1%80%84%e1%80%ba%e1%82%88%e1%80%90-10/

ပႃႇတီႇမႂ်ႇသုင်ၸိုင်ႈတႆး၊ တပ်ႉသိုၵ်းၸိုင်ႈတႆး(SSPP/ SSA) ၸတ်းႁဵတ်းပၢင်ၵႅဝ်ႈ မၢႆတွင်းဝၼ်းၶိူဝ်းတႆး ၶွပ်ႈၶူပ်ႇ(73)ပီႊတဵမ်

February,7.2020 By – SSPP/ SSA ၶၢမ်ႇပိုၼ်ႉတီႈငဝ်ႈငႃႇ လိူၼ်ၾႅပ်ႇဝႃႇရီႇ 7 ဝၼ်း ပီႊ 1947 ၼီႊၼၼ်ႉသေ ပေႃးထိုင်မႃးၼႂ်းလိူၼ် ၾႅပ်ႇဝႃႇရီႇ 7 ဝၼ်း ၵူႊပီႊပီႊၼႆၸိုင် တႆးၵူႈၵေႃႉတႆးၵူႈတီႈ၊ မုၵ်ႉၸုမ်းတူင်ႇဝူင်းတႆးၵူႈမူႇၵူႈၸုမ်း လႄႈ မုၵ်ႉၸုမ်းသင်ႇၶႃႇတႆးၵူႈတီႈ ဢိၵ်ႇတင်းၸုမ်းတႆးၸိူဝ်းယိပ်းၵွင်ႈၵၢင်ႇလုၵ်ႉၽိုၼ်ႉၵူႈၸုမ်း၊ ပႃႇတီႇၵၢၼ်မိူင်းတႆးၵူႈပႃႇတီႇ ၸင်ႇလႆႈဢွၼ်ၵၼ်မၵ်းမၼ်ႈပဵၼ်ဝၼ်း ၶိူဝ်းတႆးမႃးတေႃႇထိုင်ဝၼ်း ၶၢဝ်းမိူဝ်ႈၼႆႉယူႇယဝ်ႉ။ ၶႅပ်းႁၢင်ႈ – ၽူႈယႂ်ႇၵူၼ်းလူင်ငဝ်ႈငုၼ်း(SSPP/ SSA) ႁူမ်ႈတၵ်ႉယၼ်ၸွမ်ပိဝ်ၸိုင်ႈတႆး၊ ၸွမ်ပိဝ်ပႃႇတီႇမႂ်ႇသုင်ၸိုင်ႈတႆး၊ ၸွမ်ပိဝ်တပ်ႉသိုၵ်းၸိုင်ႈတႆး ဝၼ်းထီႉ-7.2.2020 ၼႂ်းလိူၼ်ၾႅပ်ႇဝႃႇရီႇ 7 ဝၼ်း ပီႊ 2020 ၼီႊ ၶၢဝ်းယၢမ်းၵၢင်ၼႂ် 7:30 မူင်း တေႃႇထိုင် ၶၢဝ်းယၢမ်း ၵၢင်ၼႂ် 9:30 မူင်းၼၼ်ႉ ပႃႇတီႇမႂ်ႇသုင်ၸိုင်ႈတႆး၊ တပ်ႉသိုၵ်းၸိုင်ႈတႆး(SSPP/ SSA)ၵေႃႈ လႆႈၽိတ်ႈ ပၢင်းဢဝ်သင်ႇၶႃႇၸဝ်ႈဢွၼ်ႁူဝ်ၼၢမ်းၼႃႈသေ လႆႈၸတ်းႁဵတ်းပင်ၵႅဝ်ႈဝၼ်းၶိူဝ်းတႆး ၵမ်းထူၼ်ႈ (73)ပီႊတဵမ် ဢွင်ႈတီႈႁူင်းႁဵၼ်းသိုၵ်းငဝ်ႈငုၼ်း(SSPP/ SSA)ၵႂႃႇယူႇ။ ၼႂ်းပၢင်ၵႅဝ်ႈၼၼ်ႉ သင်ႇၶႃႈၸဝ်ႈ(6)တူၼ် ဢွၼ်ႁူဝ်ၼၢမ်းၼႃႈၽူႈယႂ်ႇၵူၼ်းလူင်ငဝ်ႈငုၼ်းလႄႈ ၵေႃႉသိုၵ်းၵေႃႉႁၢၼ်(SSPP/SSA) ၶဝ်ႈပႃးပေႃႈမႄႈၵူၼ်းမိူင်းၼႂ်းဢိူင်ႇဝၢၼ်ႈဝႃႉ၊ ဢိူင်ႇဝၢၼ်ႈ သေႃႉ၊ ဢိူင်ႇဝၢၼ်ႈႁႆး၊ ဢိူင်ႇၵဵင်းလိူၼ်၊ ဢိူင်ႇၶုမ်ႇပၢင်၊ ဢိူင်ႇႁၢႆးပႃ၊ ဢိူင်ႇႁႃႈဝၢၼ်ႈ၊ ဢိူင်ႇၶွၵ်ႈၸၢင်ႉ၊ ဢိူင်ႇ ၽႃယႃႉ၊ ဢိူင်ႇလွႆတင်ႈ၊ ဢိူင်ႇၽၵ်းၼၢမ် ၼႂ်း(9)ဢိူင်ႇ ဢိၵ်ႇတင်းလုၵ်ႈႁဵၼ်းၼေႃႇတႅၼ်းၶိူဝ်းငဝ်ႈ ငုၼ်း(SSPP/ SSA)လႄႈ လုၵ်ႈႁဵၼ်းၸၼ်ႉၸွမ်ဝဵင်းလႃႈသဵဝ်ႈ ႁူမ်ႈသဵင်ႈႁူဝ်ၼပ်ႉၵူၼ်းမွၵ်ႈ(2429) ၵေႃ သေ ၸတ်းပဵၼ်ပၢင်ၵႅဝ်ႈဝၼ်းၶိူဝ်းတႆး ၶွပ်ႈၶူပ်ႇ(73)ပီႊ ၵႂႃႇယူႇ။ ယၢမ်းၵၢင်ၼႂ် 7:45 မူင်းၼၼ်ႉ ၽူႈၶဝ်ႈႁူမ်ႈပၢင်ၵႅဝ်ႈတၢင်းသဵင်ႈ ဢွၼ်ၵၼ်ဝႆႈသႃၵၼ်ႇတေႃး သင်ႇၶႃႇ ၸဝ်ႈ(16)တူၼ်သေ သိုပ်ႇၼၼ်ႉၸဝ်ႈၶူးၼႃႇရၢတ်ႉတႃႉ လႆႈပၼ်ၵႂၢမ်းၽွၼ်းဢေႃးဝႃႇတႃႉပိုတ်ႇ ၽုၺ်ႇပၢင်ၵႅဝ်ႈၵႂႃႇဝႃႈ “ လွင်ႈသင်ၵေႃႈ မီးဢၼ်ႁၢႆႉလႄႈ ဢၼ် လီယဝ်ႉ။ လိူၼ်ၾႅပ်ႇဝႃႇရီႇ 7 ဝၼ်း ၼႆႉၵေႃႈ ပဵၼ်ဝၼ်းဢၼ်သင်ႇၶႃႇၸဝ်ႈလႄႈ ပေႃႈမႄႈၵူၼ်းမိူင်း ဢိၵ်ႇတင်းတပ်ႉသိုၵ်း (3)ၶႃၵဵင်း ပဵၼ် ၼမ်ႉၼိုင်ႈၸႂ်လဵဝ်ၵၼ်” ၼႆယူႇ။ ၶႅပ်းႁၢင်ႈ – ပေႃႈမႄႈၵူၼ်းမိူင်းၼႂ်း(9)ဢိူင်ႇ ၶဝ်ႈႁူမ်ႈၸွမ်းပၢင်ၵႅဝ်ႈမၢႆတွင်းဝၼ်းၶိူဝ်းတႆး ၶွပ်ႈၶူပ်ႇ(73) ပီႊ ဝၼ်းထီႉ – 7.2.2020 ယၢမ်းၵၢင်ၼႂ် 8:00 မူင်းၼၼ်ႉ ၽူႈၶဝ်ႈႁူမ်ႈပၢင်ၵႅဝ်ႈတၢင်သဵင်ႈ လႆႈဢွၼ်ၵၼ်ႁူမ်ႈႁွင်ႉၵႂၢမ်းတၢင်ႇ ၸွမ်ပိဝ်ႇၸိူဝ်ႉၸၢတ်ႈၸိုင်ႈတႆး၊ တၵ်ႉယမ်ၸွမ်ပိဝ်ၸိူဝ်ႉၸၢတ်ႈၸိုင်ႈတႆး၊ ၸွမ်ပိဝ်ပႃႇတီႇမႂ်ႇသုင် ၸိုင်ႈတႆးလႄႈ ၸွမ်ပိဝ်တပ်ႉသိုၵ်းၸိုင်ႈတႆး၊ တၵ်ႉယမ်ၽူႈႁတ်းႁၢၼ်လုၵ်ႉၽိုၼ်ႉ ဢၼ်လႆႈလူႇ ၼိူဝ်ႉလိူတ်ႈသၢႆၸႂ်ၵႂႃႇ ပုၼ်ႈတႃႇၸိူဝ်ႉၸၢတ်ႈဝၢၼ်ႈမိူင်းသေ ႁူမ်ႈတိူင်ႇၵၢဝ်ႇၵတိသတ်ႉၸႃႇ(4)ၶေႃႈ ၵႂႃႇယူႇ။ သိုပ်ႇၼၼ်ႉ ၸွမ်သိုၵ်းလူင် သိူဝ်ထႅၼ်ႈ ၽူႈၼၢမ်းၼႃႈထီႉ(1) ပႃႇတီႇမႂ်ႇသုင်ၸိုင်ႈတႆး၊ တပ်ႉသိုၵ်း ၸိုင်ႈတႆး(SSPP/SSA) လႆႈၶူၼ်ႉၶႆႈၼႄ သိူၵ်ႈပိုၼ်းပိူင်ပဵၼ်ဝၼ်းၶိူဝ်းတႆး ၵႂႃႇယူႇ။ ၸွမ်သိုၵ်းလူင် သိူဝ်ထႅၼ်ႈ မွၵ်ႇလၢတ်ႈဝႃႈ “ ဝၼ်းၶိူဝ်းတႆးၼႆႉ တေႇမၵ်းမၼ်ႈၵၼ်မႃး ၼႂ်းလိူၼ်ၾႅပ်ႇ ဝႃႇရီႇ 7 ဝၼ်း ပီႊ 1947 ၼီႊသေ ၵူၼ်းမိူင်းတႆးလႆႈတူၵ်းလူင်းၵၼ် တႃႇဢဝ်လွတ်ႈလႅဝ်းသဝ်းၶေႃ ၵိုၵ်းၵၼ်တင်းမိူင်းမၢၼ်ႈမႃးၼႂ်းဝၼ်းလဵဝ်ၵၼ်ယဝ်ႉ။ ၸွမ်ပိဝ်ၸိုင်ႈတႆးလႄႈ ၵႂၢမ်းတၢင်ႇၸွမ်ပိဝ် ၸိုင်ႈတႆးၼၼ်ႉၵေႃႈ လႆႈမၵ်းမၼ်ႈၵၼ်မႃးၼႂ်းဝၼ်းလဵဝ်ၵၼ်” ၼႆယူႇ။ ဝၢႆးၼၼ်ႉ ၸဝ်ႈသိုၵ်း သႅင်ႁၢၼ် ၽူႈၵွၼ်းႁူင်းႁဵၼ်းသိုၵ်းငဝ်ႈငုၼ်းလႆႈ လူဢၢၼ်ႇၽိုၼ်လိၵ်ႈ ၵေႃႇ မတီႇငဝ်ႈငုၼ်း ပႃႇတီႇမႂ်ႇသုင်ၸိုင်ႈတႆး၊ တပ်ႉသိုၵ်းၸိုင်ႈတႆး ယိုၼ်ႈထိုင်ပၢင်ၵႅဝ်ႈဝၼ်းၶိူဝ်းတႆး ၶွပ်ႈ ၶူပ်ႇ(73)ပီႊၵႂႃႇယူႇ။ ၶႅပ်းႁၢင်ႈ – လုၵ်ႈႁဵၼ်းၼေႃႇတႅၼ်းၶိူဝ်းငဝ်ႈငုၼ်း(SSPP/ SSA)လႄႈ သၢႆသိုၵ်းငဝ်ႈငုၼ်း(SSPP/ SSA) ၶဝ်ႈႁူမ်ႈ ပၢင်ၵႅဝ်ႈမၢႆတွင်းဝၼ်းၶိူဝ်းတႆး ၶွပ်ႈၶူပ်ႇ(73)ပီႊ ၸဝ်ႈႁၢၼ် ၽုင်းႁၢၼ် လႆႈသိုပ်ႇဢဝ်ပုၼ်ၽွၼ်ႈ လူဢၢၼ်ႇၽိုၼ်လိၵ်ႈ ႁူဝ်ပဝ်ႈလူင် ၸဝ်ႈၶုၼ်ထုၼ်း ဢူး ႁူဝ်ပဝ်ႈလူင်ငဝ်ႈငုၼ်းတီႇမူဝ်ႇၶရေႇၸီႇၸိူဝ်ႉၶိူဝ်းတႆး(SNLD) ၵေႃႉပဵၼ်ၽူႈၼၢမ်းၼႃႈၵေႃႁူမ်ႈ သၢင်ႈၸိုင်ႈတႆးလႄႈ ၽူႈၼင်ႈၸိုင်ႈၵေႃပွင်ၵၢၼ်ၽွမ်ႉႁူမ်ႈၸိုင်ႈတႆး(CSSU) တႅမ်ႈၽၢၵ်ႇထိုင် ပၢင် ၵႅဝ်ႈဝၼ်းၸိူဝ်ႉၸၢတ်ႈၸိုင်ႈတႆး(ႁိုဝ်)ဝၼ်းၶိူဝ်းတႆး ၶွပ်ႈၶူပ်ႇ(73)ပီႊ ၼၼ်ႉၵႂႃႇယူႇ။ ၸဝ်ႈသိုၵ်း ပႃႉထုၼ်း ၽူႈၼမ်းၼႂ်း(3) ပႃႇတီႇမႂ်ႇသုင်ၸိုင်ႈတႆး၊ တပ်ႉသိုၵ်းၸိုင်ႈတႆး(SSPP/ SSA) လႆႈႁပ်ႉပုၼ်ႈၽွၼ်း လူႇဢၢၼ်ႇတၢင်ႇၼႄ ၽိုၼ်လိၵ်ႈလုင်းၸၢႆးဢၢႆႈပဝ်း ႁူဝ်ပဝ်ႈလူင် တီႇမူဝ်ႇၶ ရႅတ်ႉတိၵ်ႉပႃႇတီႇၸၢဝ်းၶိူဝ်းတႆး(ပႃႇတီႇသိူဝ်ၽိူၵ်ႇ) သူင်ႇယိုၼ်ႈထိုင် ပၢင်ၵႅဝ်ႈဝၼ်းၶိူဝ်းတႆး ၶွပ်ႈၶူပ်ႇ (73)ပီႊၵႂႃႇသေ လုင်းၸရေးၵေႃးသႃႇလ လႆႈတၢင်တူဝ်ပေႃႈမႄႈၵူၼ်းမိူင်းသေ မွၵ်ႇလၢတ်ႈၶေႃႈၵႂၢမ်း လူပ်းလင်ပၢင်ၵႅဝ်ႈၵႂႃႇယူႇ။ ၼႂ်းၶပ်ႉမၢႆလိုၼ်းသုတ်းၼၼ်ႉ သၢႆသိုၵ်း(SSPP/ SSA) လႆႈၼႄၽၢင်ႁၢင်ႊသိုၵ်း ယွင်ႈယေႃးဝၼ်း ၶိူဝ်းတႆး ၶွပ်ႈၶူပ်ႇ(73)ပီႊၵႂႃႇယူႇယဝ်ႉ။ 7 ဝၼ်း ၾႅပ်ႉဝႃႇရီႇ ဝၼ်းၶိူဝ်းတႆးၼႆႉ ပဵၼ်ဝၼ်းယႂ်ႇဝၼ်းလူင် တႃႇၸၢဝ်းၶိူဝ်းတႆး(ဢမ်ႇၼၼ်) ၵူႊၸိူဝ်ႉၸၢတ်ႈၸၢဝ်းၶိူဝ်းၼႂ်းမိူင်းတႆးလႄႈ ဝၼ်းၼႆႉ လိူၼ်ၼႆႉ ပီႊၼႆႉ ဢမ်ႇၵႃး ဢိင်ၼိူဝ်ငဝ်းလၢႆး မီးသေ မိူဝ်းၼႃႈပီႊလိုၼ်းမႃးၵေႃႈ ပႃႇတီႇမႂ်ႇသုင်ၸိုင်ႈတႆး၊ တပ်ႉသိုၵ်းၸိုင်ႈတႆး(SSPP/ SSA) တေ သိုပ်ႇၸတ်းပဵၼ်ပၢင်ၵႅဝႅႈမၢႆတွင်းဝၼ်းၶိူဝ်းတႆး ၵႂႃႇထႅင်ႈယူႇ။

['Uncategorized']

2020-02-06T10:44:16

https://ssppssa.org/2020/02/%e1%81%b5%e1%80%b0%e1%81%bc%e1%80%ba%e1%80%b8%e1%81%b8%e1%80%95%e1%80%ba%e1%80%b8%e1%80%90%e1%81%a2%e1%80%84%e1%80%ba%e1%80%b8%e1%80%95%e1%80%b5%e1%81%bc%e1%80%ba%e1%80%9c%e1%82%84%e1%82%88%e1%81%b5/

ၵူၼ်းၸပ်းတၢင်းပဵၼ်လႄႈၵူၼ်းတၢႆယွၼ်ႉတၢင်းပဵၼ် ၸိူဝ်ႉမႅင်း ၵူဝ်ႊရူဝ်ႊၼႃႊ တိူဝ်းၼမ်မႃး

ၶၢဝ်ႇ-SSPP info 6 February 2020 တၢင်းပဵၼ်ပွတ်ႇၸဵပ်း ဢၼ်ပဵၼ်မႃးတီႈၸိူဝ်ႉမႅင်း ၵူဝ်ႊရူဝ်ႊၼႃႊ ဢမ်ႇၼၼ်ႉ ၸိူဝ်ႉမႅင်းဝူႊႁၢၼ်ႊ ၼၼ်ႉ လႆႈၽႄႈတိတ်းၸပ်းၵႂႃႇ 28 မိူင်း၊ ၵူၼ်းတိတ်းၸပ်းတၢင်းပဵၼ်မီးမႃး 24549 ၵေႃႉ၊ ၵူၼ်းတၢႆ ယွၼ်ႉတၢင်းပဵၼ်ၼႆႉ မီးမႃး 492 ၵေႃႉၼႆ ႁွင်ႈၵၢၼ်သိုဝ်ႇၶၢဝ်ႇ တီႊဝီႊပီႊ လၢႆးငၢၼ်းဝၼ်းထီႉ 5.2.2020 ၼႆႉယူႇယဝ်ႉ။ တၢင်းပဵၼ်ပွတ်ႇၸဵပ်း ဢၼ်တႄႇပဵၼ်တီႈၼႂ်းမိူင်းၶေႇ မိူဝ်ႈၼႂ်းလိူၼ် တီႊၸိမ်ႊပႃႇ ပီ 2019 ၼၼ်ႉ တေႃႇထိုင်ယၢမ်းၼႆႉ ဢမ်ႇပႆႇႁႃႁၼ် ယႃႈယႃတႃႇယူတ်းယႃၶႅၼ်းလႆႈသေဢမ်ႇၵႃး လႆႈၽႄႈတိူၼ်း ၵႂႃႇတၢင်ႇမိူင်း ၼမ်တိူဝ်းလိူဝ်မႃးၵူႈမိုဝ်ႉဝၼ်းယူႇယဝ်ႉ။

['ၶၢဝ်ႇ', 'ပၢႆးယူႇလီ']

2020-02-06T10:39:42

https://ssppssa.org/2020/02/%e1%80%95%e1%80%b1%e1%82%83%e1%82%88%e1%80%99%e1%82%84%e1%82%88%e1%81%b5%e1%80%b0%e1%81%bc%e1%80%ba%e1%80%b8%e1%80%99%e1%80%ad%e1%80%b0%e1%80%84%e1%80%ba%e1%80%b8%e1%80%9d%e1%81%a2%e1%81%bc%e1%80%ba/

ပေႃႈမႄႈၵူၼ်းမိူင်းဝၢၼ်ႈႁၢႆးပႃ ၸတ်းႁဵတ်းပၢင်ပွႆး ပိုတ်ႇၽုၺ်ႇၵၢတ်ႇမႂ်ႇ တီႈတၢတ်ႇလူင်ႁၢႆးပႃး

February,5.2020 By – SSPP/ SSA ၼႂ်းလိူၼ်ၾႅပ်ႇဝႃႇရီႇ 4 ဝၼ်း ပီႊ 2020 ၼီႊ ယၢမ်းၵၢင်ၼႂ် 8:00 မူင်း တေႃႇထိုင် ယၢမ်းတဵင်ႈဝၼ်း 11:00 မူင်းၼၼ်ႉ ပေႃႈမႄႈၵူၼ်းမိူင်းပိုၼ်ႉတီႈဝၢၼ်ႈႁၢႆးပႃး လႆႈၽိတ်ႈပၢင်း သင်ႇၶႃႇၸဝ်ႈ(12)တူၼ် လႄႈ ၸတ်းႁဵတ်းပၢင်ပိုတ်ႇၽုၺ်ႇၵၢတ်ႇမႂ်ႇ တီႈတၢတ်ႇလူင်ႁၢႆးပႃ ဢၼ်မီးၼႂ်းတူင်ႇဝဵင်းမိူင်းသူႈ ၸိုင်ႈ တႆးပွတ်းၸၢၼ်း ၵႂႃႇယူႇ။ ယၢမ်းၵၢင်ၼႂ် 8:00 မူင်းၼၼ်ႉ သင်ႇၶႃႇၸဝ်ႈဢွၼ်ႁူဝ်ၼၢမ်းၼႃႈသေ မုၵ်ႉၸုမ်းၼၢင်းယိင်း ဝၢၼ်ႈႁႆး ဢိၵ်ႇတင်းပေႃးမႄႈၵူၼ်းမိူင်းမွၵ်ႈ(60)ၵေႃႉ ၵႅတ်းၽႃႈလၢႆႈ တေႇပိုတ်ႇၽုၺ်ႇၵၢတ်ႇမႂ်ႇ တီႈတၢတ်ႇ လူင်ႁၢႆးပႃၵႂႃႇယူႇ။ ယၢမ်း10:00 မူင်းၼၼ်ႉ သင်ႇၶႃႇၸဝ်ႈလႄႈ ၽူႈၶဝ်ႈႁူမ်ႈပၢင်ပွႆး လႆႈႁူမ်ႈ သုတ်ႇမုၼ်းယၢတ်ႇၼမ်ႉၵျွင်းမႂ်ႇ ၸဝ်ႈပေႃႈသိၼ်ထမ်းလႄႈ ႁေႃၸဝ်ႈမိူင်းတီႈတၢတ်ႇလူင်ႁၢႆးပႃၵႂႃႇ ယူႇ။ ယိူင်းဢၢၼ်း တႃႇႁႂ်ႈပဵၼ်ၽွၼ်းလီ ၵၢၼ်လဵင်ႉတွင်ႉပေႃႈမႄႈၵူၼ်းမိူင်းပိုၼ်ႉတီႈဝၢၼ်ႈႁၢႆးပႃ၊ တႃႇႁႂ်ႈ ၵူၼ်းၼွၵ်ႈမိူင်းၼႂ်းမိူင်းလႄႈ ၵူႊၸိူဝ်ႉၸၢတ်ႈၸၢဝ်းၶိူဝ်း မႃးဢႅဝ်ႇလႄႇတၢတ်ႇႁၢႆးပႃး၊ တႃႇထိင်း သိမ်းတၢင်းႁၢင်ႈလီသၽႃႇဝႃႉ ၼိူဝ်လိၼ်တႂ်ႈၼမ်ႉၼႆသေ ပေႃႈမႄႈၵူၼ်းမိူင်းပိုၼ်ႉတီႈ ၸင်ႇလႆႈ ၵေႃႇသၢင်ႈၵၢတ်ႇမႂ်ႇ တီႈတၢတ်ႇလူင်ႁၢႆးပႃ ယူႇယဝ်ႉ။ တၢတ်ႈလူင်ႁၢႆးပႃၼႆႉ ပဵၼ်တၢတ်ႇဢၼ်ၵိုၵ်းၼမ်ႉလိၼ်ႁိၼ်ၽႃႇမႄႈမိူင်းတႆးဢၼ်ၼိုင်ႈသေ လႆႈ ယင်ႇႁၢၵ်ႈယၼ်မၼ်ႈဝႆႉ ၸဵင်ႇၸၢၼ်းဝၼ်းတူၵ်းဝဵင်းလွႆသႅင်မိူင်းသူႈ ၸိုင်ႈတႆးပွတ်းၸၢၼ်းယူႇယဝ်ႉ။ မႄႈၼမ်ႉပၢင် ဢၼ်ၶၢမ်ႇပိုၼ်ႉႁၢၵ်ႈႁူဝ် တီႈတိၼ်သၼ်လွႆလဵင်း တူင်ႇဝဵင်းမိူင်းယႆ ၸိုင်ႈတႆးပွတ်း ႁွင်ႇၼၼ်ႉ လႆႈလေႃႇလတ်းၽၢၼ်ႇၶဝ်ႈ ၼႂ်းတူင်ႇဝဵင်းတၢင်ႉယၢၼ်း၊ တူင်ႇဝဵင်းမိူင်းသူႈ၊ တူင်ႇဝဵင်းမိူင်း ၸၢင်ၸိူဝ်းၼႆႉသေ ႁူပ်ႉၶွႆႈၵၼ်တင်းမႄႈၼမ်ႉၶူင်း တီႈႁိမ်းဝဵင်းၵုၼ်ႁဵင်သေ မီးဝႆႉတၢင်းႁၢင်ႈလီ ၵိုၵ်းပိုၼ်းဢၼ်ၼိုင်ႈယူႇ။ တၢတ်ႇလူင်ႁၢႆးပႃ (ဢမ်ႇၼၼ်) တၢတ်ႇဢူမ်ပူၼႆႉၵေႃႈ ပဵၼ်တၢတ်ႇ ဢၼ်မီးတၢင်းႁၢင်ႈလီသၽႃႇဝႃႉ ႁူမ်ႈၵိုၵ်းၵၼ်တင်း မႄႈၼမ်ႉပၢင်ယဝ်ႉ။ ၼႂ်းမိူင်းတႆးၼႆႉ မီးတၢတ်ႇ ႁၢင်ႈလီၵိုၵ်းပိုၼ်းတင်းၼမ်သေတႃႉ တၢတ်ႇလူင်ႁၢႆးပႃၼႆႉ ပဵၼ်တၢတ်ႇဢၼ်မီးတၢင်းႁၢင်ႈလီလိူဝ် ပိူၼ်ႈသေ ၶဝ်ႈပႃးဝႆႉ ၼႂ်းသဵၼ်ႈမၢႆတၢတ်ႇႁၢင်ႈလီ ထီႉ(2) ၼႂ်းၵုၼ်လူင်ဢေးသျႃးၸဵင်ႇၸၢၼ်းဝၼ်း ဢွၵ်ႇ(Southeast Asia)ၼႆယူႇ။

['Uncategorized']

2020-02-05T08:21:33

https://ssppssa.org/2020/02/%e1%80%95%e1%82%83%e1%82%87%e1%80%90%e1%80%ae%e1%82%87%e1%80%99%e1%82%82%e1%80%ba%e1%82%87%e1%80%9e%e1%80%af%e1%80%84%e1%80%ba%e1%81%b8%e1%80%ad%e1%80%af%e1%80%84%e1%80%ba%e1%82%88%e1%80%90%e1%82%86-9/

ပႃႇတီႇမႂ်ႇသုင်ၸိုင်ႈတႆး၊ တပ်ႉသိုၵ်းၸိုင်ႈတႆး(SSPP/ SSA) ၸွႆႈထႅမ်ၵူၼ်းမိူင်း ၸိူဝ်းထူပ်းၽေးၾႆးမႆႈႁိူၼ်း

February,5.2020 By – SSPP/ SSA ၼႂ်းလိူၼ်ၾႅပ်ႇဝႃႇရီႇ 3 ဝၼ်း ပီႊ 2020 ၼီႊ ၶၢဝ်းယၢမ်းဝၢႆးဝၼ်း 2:22 မူင်းၼၼ်ႉ ႁူဝ်သိုၵ်းလူင် ၵေႃး လိင်ႇလႄႈ ႁူဝ်ႁၢၼ် ၵျေႃႇဢုင်း ၵေႃႇမတီႇၸေႈဝဵင်းမၢႆ(10) လႆႈၵႂႃႇၸွႆႈထႅမ်ၸႅၵ်ႇၽႄပၼ် ၶိူင်ႈၵိၼ် ယႅမ်ႉ ဢိၵ်ႇတင်းၽႃႈႁူမ်ႇၶူဝ်းၼွၼ်း ၶိူင်ႈၶူဝ်းႁိူၼ်း တွၼ်ႈတႃႇပေႃႈမႄႈၵူၼ်းမိူင်း ၸိူဝ်းထူပ်းၽေး ၾႆးမႆႈႁိူၼ်းဝႃႈၼႆ။ ပူၼ်ႉမႃးၼႂ်းႁၢင်လိူၼ်ၸၼ်ႇဝႃႇရီႇ 30 ဝၼ်း ပီႊ 2020 ၼီႊၼၼ်ႉ ပေႃႈမႄႈၵူၼ်းမိူင်းဝၢၼ်ႈၶၢႆးတူၺ် ထုၵ်ႇၾႆးမႆႈႁိူၼ်းမွၵ်ႈ(4)လင်သေ ၼႂ်းလိူၼ်ၾႅပ်ႇဝႃႇရီႇ 1 ဝၼ်း ပီႊ 2020 ၼီႊၼၼ်ႉၵေႃႈ ပေႃႈမႄႈ ၵူၼ်းမိူင်း ဝၢၼ်ႈၼမ်ႉၽၢတ်ႇ လႆႈထူပ်းၽေးၾႆးမႆႈႁိူၼ်း(1)လင် ၼႂ်းဢိူင်ႇမႄႈႁၢၼ်ႇ ၸေႈဝဵင်းလႃႈ သဵဝ်ႈၼၼ်ႉလႄႈ ၵေႃႉသိုၵ်းၵေႃႉႁၢၼ် ၽၢႆႇဢုပ်ႉပိူင်ႇ ၼႂ်းပႃႇတီႇမႂ်ႇသုင်ၸိုင်ႈတႆး၊ တပ်ႉသိုၵ်းၸိုင်ႈ တႆး(SSPP/ SSA) ၸင်ႇလႆႈၸွႆႈထႅမ်ပေႃႈမႄႈၵူၼ်းမိူင်း ယူႇယဝ်ႉ။ ၵၢၼ်ၸွႆႈထႅမ်ပေႃႈမႄႈၵူၼ်းမိူင်းၼႆႉ ပဵၼ်ၶၵ်ႉၵၢၼ်လမ်ႇလွင်ႈဢၼ်ၼိုင်ႈလႄႈ ယူႇတီႈပႃႇတီႇမႂ်ႇ သုင်ၸိုင်ႈတႆး၊ တပ်ႉသိုၵ်းၸိုင်ႈတႆး(SSPP/ SSA) ၸင်ႇလႆႈၶတ်းၸႂ်ႁဵတ်းသၢင်ႈၵၢၼ်ၸွႆႈထႅမ် ပေႃႈ မႄႈၵူၼ်းမိူင်း ၵႂႃႇယူႇ။

['ၵၢၼ်ၸွႆႈထႅမ်ပေႃႈမႄႈၵူၼ်းမိူင်း', 'ၶၢဝ်ႇ']

2020-02-05T08:19:45

https://ssppssa.org/2020/02/%e1%81%bd%e1%81%a2%e1%82%86%e1%82%87%e1%80%a2%e1%80%af%e1%80%95%e1%80%ba%e1%82%89%e1%80%95%e1%80%ad%e1%80%b0%e1%80%84%e1%80%ba%e1%82%87-%e1%80%95%e1%82%83%e1%82%87%e1%80%90%e1%80%ae%e1%82%87%e1%80%99/

ၽၢႆႇဢုပ်ႉပိူင်ႇ ပႃႇတီႇမႂ်ႇသုင်ၸိုင်ႈတႆး၊ တပ်ႉသိုၵ်းၸိုင်ႈတႆး(SSPP/ SSA) ၸႅၵ်ႇယႅၵ်ႈပၼ် ၶူဝ်းၼုင်ႈတၢင်းဝႆ တႃႇပေႃႈမႄႈၵူၼ်းမိူင်း

February,5.2020 By – SSPP/ SSA ၼႂ်းလိူၼ်ၾႅပ်ႇဝႃႇရီႇ 3 ဝၼ်း ပီႊ 2020 ၼီႊၼၼ်ႉ ၽၢႆႇဢုပ်ႉပိူင်ႇ ဝဵင်းမႂ်ႇဝၢၼ်ႈႁႆး လႆႈဢဝ်ၶူဝ်းၼုင်ႈ တၢင်းဝႆၶၢဝ်းၵတ်း ဢၼ်ၸဝ်ႈတႃႇၼႃႉၼွၵ်ႈမိူင်းၶဝ် လူႇတၢၼ်းမႃးတီႈငဝ်ႈငုၼ်း သိုပ်ႇပိုၼ်ၽႄ ၸႅၵ်ႇယႅၵ်ႈပၼ် ပေႃႈမႄႈၵူၼ်းမိူင်း ၼႂ်းဢိူင်ႇၶွၵ်ႈၸၢင်ႉလႄႈ ဢိူင်ႇဝၢၼ်ႈဝႃႉ ၸေႈဝဵင်းၵေးသီးၵႂႃႇ ယူႇ။ . ပေႃးမႄႈၵူၼ်းမိူင်း ၸိူဝ်းယူႇသဝ်းၼႂ်းဝၢၼ်ႈပၢင်ႇၼွင်၊ ဝၢၼ်ႈၼမ်ႉပလၢတ်ႈ၊ ဝၢၼ်ႈသင်ႇၶ၊ ဝၢၼ်ႈတ ၵႅင်၊ ဝၢၼ်ႈၵဝ်ႇလူင် ဢိူင်ႇၶွၵ်ႈၸၢင်ႉလႄႈ ဝၢၼ်ႈလွႆသႅင်၊ ဝၢၼ်ႈမႂ်ႇ ဢိူင်ႇဝၢၼ်ႈဝႃႉၼႆႉ မီးဝႆႉလၢႆၸၢဝ်း ၶိူဝ်းသေ ၶဝ်ႈပႃးၸၢဝ်းၶိူဝ်းလွႆ(ပလွင်ႈ)၊ ၸၢဝ်းၶိူဝ်းယၢင်းလမ်လႄႈ ၸၢဝ်းၶိူဝ်းတႆး ၸိူဝ်းၼႆႉယူႇယဝ်ႉ။ လိူၼ်ၾႅပ်ႇဝႃႇရီႇၼႆႉ ပဵၼ်လုၵ်ႈလိူၼ် ဢၼ်ၵတ်းလၢင်ႈထိုင်ၼိူဝ်ႉလုပ်ႈလႄႈ ယူႇတီႈၽၢႆႇဢုပ်ႉပိူင်ႇ ပႃႇတီႇမႂ်ႇသုင်ၸိုင်ႈတႆး၊ တပ်ႉသိုၵ်းၸိုင်ႈတႆး(SSPP/ SSA) ၸင်ႇလႆႈမီးတၢင်းၶုၵ်းၸႂ်လႆႈၶႆႈၸႂ်ထိုင် ပေႃႈမႄႈၵူၼ်းမိူင်းသေ ၸႅၵ်ႇယႅၵ်ႇပၼ် ၶူဝ်းၼုင်ႈတၢင်းဝႆၶၢဝ်းၵတ်းၵႂႃႇယူႇ။

['ၶၢဝ်ႇ', 'ၵၢၼ်ၸွႆႈထႅမ်ပေႃႈမႄႈၵူၼ်းမိူင်း']

2020-02-02T16:08:58

https://ssppssa.org/2020/02/%e1%80%99%e1%80%b0%e1%82%87%e1%81%b8%e1%80%af%e1%80%99%e1%80%ba%e1%80%b8%e1%80%90%e1%80%95%e1%80%ba%e1%82%89%e1%81%bd%e1%80%bd%e1%80%99%e1%80%ba%e1%82%89%e1%82%81%e1%80%b0%e1%80%99%e1%80%ba%e1%82%88-f/

မူႇၸုမ်းတပ်ႉၽွမ်ႉႁူမ်ႈ FPNCC လူႇတၢၼ်းၸွႆႈထႅမ် Mask ၽႃႈတူမ်းသူပ်း/ၶူႈၼင် တႃႇမိူင်းၶေႇ

ၶၢဝ်ႇ-SSPP info 2 February 2020 တပ်ႉၽွမ်ႉႁူမ်ႈ FPNCC လူႇတၢၼ်းၸွႆႈထႅမ် ၽူႈတူမ်းသူပ်း/ၶူႈၼင် တီႈလူင်ပွင်ၸိုင်ႈမိူင်းၶေႇ ၽွင်း ၸိူဝ်ႉမႅင်း ၵူဝ်ႊရူဝ်ႊၼႃႊ ဢမ်ႇၼၼ် ၸိူဝ်ႉမႅင်းဝူႊႁၢၼ်ႊ တိတ်းၸပ်းၵႂႃႇ 20 မိူင်းပၢႆ။ ဝၼ်းထီႉ 02.02.2020 ယၢမ်း11:15 မူင်းၼၼ်ႉ ၽူႈတၢင်တူဝ် တပ်ႉၽွမ်ႉႁူမ်ႈ FPNCC လႆႈဢဝ်ၽႅၼ်ႇ တူမ်းသူပ်း/ၶူႈၼင် 424220 ဢၼ် ယိုၼ်ႈမွပ်ႈလူႇတၢၼ်းပၼ် တီႈၽူႈမီးပုၼ်ႈၽွၼ်း ၸေႈဝဵင်း သူၺ်ႇလီႇ ၸေႈတွၼ်ႈ ယူႇၼၢၼ်ႇ ၸိုင်ႈမိူင်းၶေႇၵႂႃႇယူႇယဝ်ႉ။ ယွၼ်ႉၵွပ်ႈၸိူဝ်ႉမႅင်း ၵူဝ်ႊရူဝ်ႊၼႃႊသေ ၵူၼ်းမိူင်းၼႂ်းၸိုင်ႈမိူင်းၶေႇလႄႈသင် တီႈမိူင်းႁိမ်းႁွမ်းလႄႈ သင် ဢွၼ်ၵၼ်ၾၢင်ႉလႄႈ ၽႃႈတူမ်းသူပ်း/ၶူႈၼင် ဢမ်ႇၵုမ်ႇဢမ်ႇလွၵ်ႉၵူၼ်းလႆႈ၊ မီးငိုၼ်းၵေႃႈသိုဝ်ႉ ဢမ်ႇလႆႈယဝ်ႉလႄႈ ယူႇတီႈတပ်ႉၽွမ်ႉႁူမ်ႈ FPNCC လႆႈၵဵပ်းသိုဝ်ႉလၢႆလၢႆတီႈသေ လူႇတၢၼ်းၸွႆႈထႅမ် ပၼ်ၵႂႃႇယူႇ။ ၸိူဝ်ႉမႅင်း ၵူဝ်ႊရူဝ်ႊၼႃႊ ဢမ်ႇၼၼ် ၸိူဝ်ႉမႅင်းဝူႊႁၢၼ်ႊၼႆႉ မၼ်းပဵၼ်ၸိူဝ်ႉမႅင်းဢၼ်လုၵ်ႉတီႈ ႁွင်ႈၵၢၼ်ၶူၼ်ႉၶႂႃႉ ၵဵဝ်ႇၵၢၼ်ႁဵတ်းဢွၵ်ႇၶိူင်ႈၵွင်ႈၵၢင်ႇလွတ်ႈဢွၵ်ႇပဵၼ်မႃးလႄႈ ၽႄႈဝႆးတိတ်းဝႆးတၢႆဝႆး တေႃႇထိုင်ယၢမ်းလဵဝ် ဢမ်ႇပႆႇႁႃႁၼ်ယႃႈယႃမၼ်းလႄႈတိုၵ်ႉလႆႈၸႂ်ယႂ်ႇလၢႆးႁေႉၵင်ႈမၼ်းၵူၺ်းၼၼ်ႉ ယူႇ။ ၵဵဝ်ႇလွင်ႈ ၸိူဝ်ႉမႅင်းၵူဝ်ႊရူဝ်ႊၼႃႊ လႆႈလွတ်ႈဢွၵ်ႇႁွင်ႈၵၢၼ်ၶူၼ်ႉၶႂႃႉ တီႈၸၼ်ႉၸွမ်ႁႃႊပႅတ်ႊၼၼ်ႉ ယွၼ်ႉမီးၽူႈလၵ်ႉၶေႃႈမုၼ်းလႄႈၵူၼ်းၵိၼ်သူးၵိၼ်လၢပ်ႈလႄႈ ႁွင်ႈၵၢၼ်ၶၢဝ်ႇၶိုၵ်ႉတွၼ်း ဢႅပ်ႉပီႇ ဢၢႆႊၶဝ်လႆႈတီႉၺွပ်းၵုမ်းၶင်ဝႆႉ ၽူႈပၢႆးမေႃမၼ်း မိူဝ်ႈဝၼ်းထီႉ 28.01.2020 ၼၼ်ႉယဝ်ႉလႄႈ တႃႇတေ ႁႃလၢႆးၵေႈမၼ်းလႆႈၵေႃႈ ၶႅၼ်းတိူဝ်းၵႆၵႂႃႇယူႇယဝ်ႉ။

['ပၢႆးယူႇလီ', 'ၶၢဝ်ႇ']

2020-01-31T15:56:10

https://ssppssa.org/2020/01/%e1%81%b8%e1%81%a2%e1%80%9d%e1%80%ba%e1%80%b8%e1%81%b6%e1%80%ad%e1%80%b0%e1%80%9d%e1%80%ba%e1%80%b8%e1%81%b6%e1%80%b1%e1%82%87%e1%80%a2%e1%81%bc%e1%80%ba%e1%80%99%e1%80%ae%e1%80%b8%e1%81%bd%e1%81%a2/

ၸၢဝ်းၶိူဝ်းၶေႇဢၼ်မီးၽၢင်ႁၢင်ႊတိတ်းၸပ်းၸိူဝ်ႉမႅင်း ၵူဝ်ႊရူဝ်ႊၼႃႊ ၽႅဝ်တႃႈၵုင်ႈ

ၶၢဝ်ႇ- SSPP info 2020 (31) January ၸၢဝ်းၶိူဝ်းၶေႇ ၸိုဝ်ႈ ဝၢၼ်ႊၵျိၼ်ႊပိင်ႊ ဢႃႇယူႉ (55)ၶူပ်ႇ ၼၼ်ႉ လုၵ်ႉတီႈဝဵင်းၵႂၢၼ်ႊၵျူဝ်ႊသေ ၼင်ႈႁိူဝ်းမိၼ် China Southern Airline ၽႅဝ်မႃးတႃႈၵုင်ႈယၢမ်း 10:45 မူင်း ၵွပ်ႈမီးလွင်ႈထၢင်ႇထိူမ် ပဵၼ် ၵူၼ်းတိတ်းၸပ်းၸိူဝ်ႉမႅင်း ၵူဝ်ႊရူဝ်ႊၼႃႊလႄႈ လုၵ်ႉတီႈဝၢင်းႁိူဝ်းမိၼ် မင်ႇၵလႃႇတူင်ႇသေ ဢဝ်ၵႂႃႇ တီႈႁူင်းယႃ ဝူၺ်ႇပႃႇၵီႇယဝ်ႉဝႃႈၼႆ။ ႁိူဝ်းမိၼ် ဢၼ်လုၵ်ႉတီႈဝဵင်းၵႂၢၼ်ႊၵျူဝ်း မိူင်းၶေႇသေ ၽႅဝ်မႃးတီႈဝဵင်းတႃႈၵုင်ႈၼၼ်ႉ ပႃးၵူၼ်းမႃး (86)ၵေႃႉ သင်ဝႃႈ ဝၢၼ်ႊၵျိၼ်ႊပိင်ႊၼၼ်ႉ တိတ်းၸပ်းၸိူဝ်ႉမႅင်း ၵူဝ်ႊရူဝ်ႊၼႃႊ(တၢင်းပဵၼ်ပွတ်ႇၸဵပ်း )မၢၼ်ႇမႅၼ်ႈယူႇၼႆ ပဵၼ်လွင်ႈမႆႈၸႂ်တွၼ်ႈတႃႇမိူင်းမၢၼ်ႈတႄႉတႄႉယူႇၼႆ ၵမ်ႉၼမ်ထတ်းသၢင်ၼင်ႇ ၼႆယူႇ။ၸိူဝ်ႉမႅင်းၵူဝ်ႊရူဝ်ႊၼႃႊၼႆႉ တႄႇပဵၼ်တီႈဝဵင်းဝူႊႁၢၼ်ႊ မိူင်းၶေႇ မိူဝ်ႈၼႂ်းလိူၼ် တီႊၸိၼ်ႊပႃႊ ပီ 2019 ၼၼ်ႉသေတႃႉ ၵွပ်ႈၽၢႆႇလူင်ပွင်ၸိုင်ႈၶေႇ ႁူမ်ႇတူမ်းဝႆႉမဝ်မၢင်မၼ်းလႄႈ ယၢမ်းလဵဝ်ၽႄႈတိူၼ်း ၵႂႃႇၸွမ်းမိူင်းႁိမ်းႁွမ်း 20 မိူင်းယဝ်ႉၼႆ ယူႇတီႈၽၢႆႇယူႇလီလူမ်ႈၾႃႉ (WHO)ၵေႃႈ ဝၼ်းထီႉ 31.1.2020 ၼႆႉ ၵူၼ်းတၢႆယွၼ်ႉ ၸိူဝ်ႉမႅင်းၵူဝ်ႊရူဝ်ႊၼႃႊမီး 213ၵေႃႉ၊ ၵူၼ်းၸိူဝ်းတိတ်းၸပ်းၸိူဝ်ႉမႅင်းမီးၵႂႃႇ ႁိမ်း10,000ၵေႃႉလႄႈ လႆႈပိုၼ်ၽၢဝ်ႇ ပဵၼ်ငဝ်းလၢႆးပၢႆးယူႇလီလုမ်ႈၾႃႉ ၶိုၵ်ႉၶၢၵ်ႉယူႇယဝ်ႉ။

['ပၢႆးယူႇလီ', 'ၶၢဝ်ႇ']

2020-01-25T10:31:28

https://ssppssa.org/2020/01/%e1%80%90%e1%81%a2%e1%80%84%e1%80%ba%e1%80%b8%e1%80%95%e1%80%b5%e1%81%bc%e1%80%ba%e1%80%95%e1%80%bd%e1%80%90%e1%80%ba%e1%82%87%e1%81%b8%e1%80%b5%e1%80%95%e1%80%ba%e1%80%b8%e1%80%9a%e1%80%bd%e1%81%bc/

တၢင်းပဵၼ်ပွတ်ႇၸဵပ်းယွၼ်ႉ မူင်ႈမႅင်းဝူႊႁၢၼ်ႊ(Wuhan Virus) ၽႄႈထိုင်မိူင်းထႆး

ပိၼ်ႇၶၢဝ်ႇ- SSPP info 2020 (25) January ဝၼ်းထီႉ 24.1.2020 ၼၼ်ႉ သိုဝ်ႇၶၢဝ်ႇၼႂ်းမိူင်းထႆး လၢႆႁွင်ႈၵၢၼ် လၢႆးငၢၼ်းၶၢဝ်ႇဝႃႈ ၵူၼ်းၼႂ်းဝဵင်းၵဵင်း မႂ်ႇ(5)ၵေႃႉ လႆႈႁၼ်ၸပ်းတၢင်းပဵၼ် ယွၼ်ႉမူင်ႈမႅင်းဝူႊႁၢၼ်ႊၼႆယဝ်ႉ။ ၽၢင်ႁၢင်ႈတၢင်းပဵၼ် လႆႈတိတ်း ၸပ်းမႃးတီႈမူင်ႈမႅင်း ဝူႊႁၢၼ်ႊၼၼ်ႉၸမ်ႉ- 1- လူမ်းၼၢဝ်ၶိုၼ်ႈဝႆးသေ တႃႇႁႂ်ႈလူမ်းၼၢဝ်တူၵ်းၼၼ်ႉ ယၢပ်ႇယဵၼ်းၼႃႇ သင်ဝႃႈလူမ်းၼၢဝ်တူၵ်းၵေႃႈၼိုင်ႈၵမ်းၵူၺ်း ၶိုၼ်းၼၢဝ်ၶိုၼ်းယူႇ။ 2- ပေႃးၼၢဝ်ၵေႃႈ တေပႃးဢႆမႃး သမ်ႉတေပဵၼ်ႁိုင်ယူႇယဝ်ႉ။ 3- ၸၢင်ႈပဵၼ်တီႈလုၵ်ႈဢွၼ်ႇၵမ်ႉၼမ်၊ 4-တေလႆႈၶၢမ်ႇႁႅင်း ပေႃးပဵၼ်ၵူၼ်းပၢၼ်ၵၢင်ၸိုင်ႈ တေပဵၼ်ပႃးႁူဝ်ၶႆႈလႄႈၸဵပ်းတူဝ်ၸဵပ်းၶိင်းၼႆ ၸုမ်းၽၢႆႇမေႃယႃၶဝ် ထတ်းႁၼ်ၼင်ႇၼႆ။ ၼင်ႇႁိုဝ်တေထိင်းလႆႈတၢင်းပဵၼ် ပွတ်ႇၸဵပ်းယွၼ်ႉမူင်ႈမႅင်းၵေႃႊရူဝ်ႊၼႃႊ တီႈဝဵင်း ဝူႊႁၢၼ်ႊ မိူင်းၶေႇ ၼၼ်ႉ ၸွမ်ၸိုင်ႈၶေႇ သျီႊၵျိင်ႊၽိင်ႊ လႆႈၸတ်းပွႆႇ မေႃယႃၽၢႆႇသိုၵ်း (200) ပၢႆ ၵႂႃႇတီႈဝဵင်း ဝူႊႁၢၼ်ႊ ဝၼ်းထီႉ 24.1.2020 ၵမ်းလဵဝ်ယူႇယဝ်ႉ။ မူင်းမႅင်းဢၼ်လႆႈၸိုဝ်ႈ ၵေႃႊရူဝ်ႊၼႃႊ ၼၼ်ႉ ယွၼ်ႉၵွပ်ႈတႄႇပဵၼ်မႃးတီႈဝဵင်း ဝူႊႁၢၼ်ႊလႄႈ မူင်ႈမႅင်း ဝူႊႁၢၼ်ႊ ၼႆၵေႃႈဝႃႈယူႇယဝ်ႉ။ လုၵ်ႉတီႈဝဵင်းဝူႊႁၢၼ်ႊၼႆႉသေ ၽႄႈတိူၼ်းၵႂႃႇ(15)မိူင်း၊ ၼႂ်း မိူင်းထႆးလႆႈထတ်းႁၼ်မႅၼ်ႈ ၵူၼ်းၸပ်းတၢင်းပဵၼ် ယွၼ်ႉမူင်ႈမႅင်း ၵေႃႊရူဝ်ႊၼႃႊၼႆႉ(5)ၵေႃႉယဝ်ႉ လႄႈ လႆႈဝႃႈပဵၼ်မိူင်းထီႉ(2)ဢၼ်ပဵၼ်ၼမ်လိူဝ်ပိူၼ်ႈၼႆယဝ်ႉ။

['ပၢႆးယူႇလီ', 'ၶၢဝ်ႇ']

2020-01-25T10:19:10

https://ssppssa.org/2020/01/%e1%80%95%e1%82%83%e1%82%87%e1%80%90%e1%80%ae%e1%82%87%e1%80%99%e1%82%82%e1%80%ba%e1%82%87%e1%80%9e%e1%80%af%e1%80%84%e1%80%ba%e1%81%b8%e1%80%ad%e1%80%af%e1%80%84%e1%80%ba%e1%82%88%e1%80%90%e1%82%86-8/

ပႃႇတီႇမႂ်ႇသုင်ၸိုင်ႈတႆး၊ တပ်ႉသိုၵ်းၸိုင်ႈတႆး ၵေႃႇသၢင်ႈၽၢႆႇၼမ်ႉ တႃႇပေႃႈမႄႈၵူၼ်းမိူင်း

January – 25,2020 By – SSPP/ SSA ၼႂ်းလိူၼ်ၸၼ်ႇဝႃႇရီႇ ပီႊ 2020 ၼီႊၼႆႉ ယိူင်းဢၢၼ်းတႃႇပဵၼ်ၵၢၼ်တွပ်ႇၵုင်ႇၵုၼ်းမုၼ်ပေႃႈမႄႈ ၵူၼ်းမိူင်းၼႆသေ ၸွမ်သိုၵ်းလူင် ၸဝ်ႈပၢင်ႇၾႃႉ ၵေႃႉပဵၼ်ႁူဝ်ပဝ်ႈလူင် ပႃႇတီႇမႂ်ႇသုင်ၸိုင်ႈတႆး၊ တပ်ႉ သိုၵ်းၸိုင်ႈတႆး(SSPP/ SSA) လႆႈဢွၼ်ႁူဝ်ၼၢမ်းၼႃႈ ၵေႃႇသၢင်ႈၽၢႆႇၼမ်ႉ တႃႇပေႃႈမႄႈၵူၼ်းမိူင်း ၼႂ်းပိုၼ်ႉတီႈၸေႈဝဵင်းတၢင်ႉယၢၼ်းၵႂႃႇယူႇ။ ၶႅပ်းႁၢင်ႈ – မိူဝ်ႈတိုၵ်ႉႁဵတ်းတႅၼ်ႈ ၵႅတ်ႇၼမ်ႉ တႃႇၵေႃႇသၢင်ႈၽၢႆ ၼိူဝ်မႄႈၼမ်ႉသႃႈ ၼမ်ႉသႃႈ ဢၼ်ယင်ႇႁၵ်ႈတီႈႁိမ်တူၼ်းသၼ် လွႆလၢၼ်းလူင်ၼၼ်ႉ ပဵၼ်ၵေးၼမ်ႉ ဢၼ်ၵိုၵ်းၵပ်း မီးပိုၼ်းၵိုၵ်းႁွမ်းၵၼ်တင်း တူၼ်းသၼ်လွႆလၢၼ်းလူင်ၼၼ်ႉသေ လုၵ်ႉတီႈၼႃႈမိူင်း ၽၢႆႇႁွင်ႇလႆ လတ်းလေႃႇလူင်းၸူးမႄႈၼမ်ႉၶူင်းယူႇ။ ၶူပ်ႇပီႊၼိုင်ႈပွၵ်ႈ ၼႂ်းၶၢဝ်းႁိုဝ်ႉၶၢဝ်းၽူၼ်ၼၼ်ႉ ပေႃႈမႄႈၵူၼ်းမိူင်းၼႂ်းပိုၼ်ႉတီႈ လႆႈဢွၼ်ၵၼ် ၵေႃႇ သၢင်ႈၽၢႆႇမႆႉ တီႈၼိူဝ်မႄႈၼမ်ႉသႃႈသေ ၵွၵ်ႇဢဝ်ၵႄးၼမ်ႉသႃႈ လႆလေႃႇလဵင်ႉသႂ်ႇၼႂ်းတိူၵ်ႇလွၵ်း ၼႃး ႁိမ်းတူၼ်းလုၵ်ႈလွႆလၢၼ်းလူင်ၼၼ်ႉမႃး ၵူႊပၢၼ်ပၢၼ်ယူႇ။ ၽၢႆၼမ်ႉသႃႈ ဢၼ်ပေႃႈမႄႈၵူၼ်းမိူင်း လႆႈဢဝ်ႁႅင်းတူဝ်ႁႅင်းၸႂ်သေ ၵေႃႇသၢင်ႈမႃးၼၼ်ႉ ယွၼ်ႉ ဢမ်ႇၵမ်ႉငၢမ်ႇၵၼ်တင်း ႁႅင်းၼမ်ႉလႆလေႃႇ မိူဝ်ႈၶၢဝ်းၽူၼ်လႄႈ လႆႈၵူၼ်ႇပင်းၶၢတ်ႇယၢတ်ႇၵႂႃႇၵူႊ ပီႊသေ ႁဵတ်းႁႂ်ႈပေႃႈမႄႈၵူၼ်းမိူင်းၼႂ်းပိုၼ်ႉတီႈ လႆႈႁၢမ်းၵၢၼ်ၽုၵ်ႇသွမ်ႇ တႃႇႁဵတ်းၵိၼ်ၵၢၼ်ၼႃး မႃးၵူႊပီႊယူႇယဝ်ႉ။ ၶႅပ်းႁၢင်ႈ – ဢွင်ႈတီႈတေၵေႃႇသၢင်ႈၽၢႆ တႃႇတေၵႄႈလိတ်ႈပၼ် ပၼ်ႁႃၵၢၼ်ၽုၵ်ႇသွမ်ႈ ပေႃႈမႄႈၵူၼ်းမိူင်းၼႂ်းပိုၼ်ႉတီႈၵႂႃႇၼၼ်ႉ ၸွမ် သိုၵ်းလူင် ၸဝ်ႈပၢင်ႇၾႃႉ ၵေႃႉပဵၼ်ႁူဝ်ပဝ်ႈလူင် ပႃႇတီႇမႂ်ႇသုင်ၸိုင်ႈတႆး၊ တပ်ႉသိုၵ်းၸိုင်ႈတႆး (SSPP/ SSA) ၸင်ႇလႆႈဢွၼ်ႁူဝ်ၼၢမ်းၼႃႈသေ ၵေႃႇသၢင်ႈၽၢႆႁိၼ် တဵင်ၼမ်ႉလေႃႇလႆ တႃႇပွၼ်ႈ သွမ်လဵင်ႉလူတိူၵ်ႇၼႃး ပေႃႈမႄႈၵူၼ်းမိူင်းၵႂႃႇယူႇ။

['ၶၢဝ်ႇ', 'ၵၢၼ်ၵေႃႇသၢင်ႈတွၼ်ႈလိၼ်ၶိုၼ်ႈယႂ်']

2020-01-23T05:54:16

https://ssppssa.org/2020/01/%e1%81%b5%e1%80%b1%e1%82%83%e1%82%89%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%81%b5%e1%80%b1%e1%82%83%e1%82%89%e1%82%81%e1%81%a2%e1%81%bc%e1%80%ba-%e1%81%b8%e1%80%bd%e1%82%86%e1%82%88/

ၵေႃႉသိုၵ်းၵေႃႉႁၢၼ် ၸွႆႈထႅမ်ၵၢၼ်ပေႃႈမႄႈၵူၼ်းမိူင်း ၼႂ်းၼႃႈတီႈ

ၶၢဝ်ႇ-SSPP info 22 January 2020 ၵေႃႉသိုၵ်းၵေႃႉႁၼ် ပႃႇတီႇမႂ်ႇသုင်ၸိုင်ႈတႆး တပ်ႉသိုၵ်းၸိုင်ႈတႆး လူင်းၸွႆႈၵၢၼ်ပေႃႈမႄႈၵူၼ်းမိူင်း ၵၢၼ်ႉၶဝ်ႈၵၢပ်ႇ၊ ပေႃႉၶဝ်ႈ ၼႂ်းၼႃႈတီႈၸေႈဝဵင်းမၢႆ(10) သီႇပေႃႉ ၸိုင်ႈတႆးပွတ်းႁွင်ႇ။ ဝၼ်းထီႉ 21.01.2020 ယၢမ်း(8)မူင်းၼၼ်ႉ သိုၵ်းႁၢၼ် လုင်းသႃႇ ဢွၼ်ႁူဝ်သိုၵ်းၵူၼ်းမိူင်း ႁႅင်းၵူၼ်း (9)ၵေႃႉ ၸွႆႈၵၢၼ်ႉၶဝ်ႈၵၢပ်ႇ လုင်းဝီႉသႃႇ ဝၢၼ်ႈၼွင်တူမ် ဢိူင်ႇတူၼ်ႈၵႅင်းၸေႈဝဵင်းသီႇပေႃႉ၊ ၽၢႆႇၼိုင်ႈ ၵေႃႈ ဢၼ်ပဵၼ် ၵေႃးလိင်ႇ ၼႂ်းတပ်ႉၵွင် (357) ဢွၼ်ႁူဝ်ႁႅင်းၵူၼ်း(2)ၵေႃႉသေ ၵႂႃႇၸွႆႈထႅမ်ပေႃႉၶဝ်ႈ လုင်းဢွင်ႇသႃႇ+ပႃႈၶမ်းဢွင်ႇ ဝၢၼ်ႈၽႃၶိူဝ်း ဢိူင်ႇတူၼ်ႈၵႅင်း၊ ထႅင်ႈၸုမ်းၼိုင်ႈ ၸၢႆးသူႉလိင်ႇ ဢွၼ်ႁူဝ် သိုၵ်းတပ်ႉႁူမ်ႇလူမ်ႈၸေႈဝဵင်းမၢႆ(10) ႁႅင်းသိုၵ်း(7)ၵေႃႉ ၵႂႃႇၸွႆႈၵၢၼ်ႉၶဝ်ႈၵၢပ်ႇ လုင်းသူႉ+ပႃႈၵီႇ ဝၢၼ်ႈ မွၵ်ႇတွင်း ဢိူင်ႇႁၢင်ၼႃး တူင်ႇဝဵင်းလႃႈသဵဝ်ႈ၊ ဝၼ်းထီႉ 22.01.2020 ယၢမ်း (9)မူင်း ဢိင်ႇတၵ ဢွၼ်ႁူဝ် သိုၵ်းၼႂ်းတပ်ႉၵွင်(357) (6)ၵေႃႉသေ ၸွႆႈထႅမ်ပေႃႉၶဝ်ႈ လုင်းၵျေႃႇလူၼ်း+ပႃႈလိုၼ်း ဝၢၼ်ႈၽႃၶိူဝ်း ဢိူင်ႇတူၼ်ႈၵႅင်း ၼႃႈတီႈၸေႈဝဵင်းမၢႆ(10) ၸေႈတွၼ်ႈမၢႆ(4) SSPP/SSA ၵႂႃႇယူႇယဝ်ႉ။ ၸွမ်းၼင်ႇပိူင်ၵၢၼ်တပ်ႉ တပ်ႉသိုၵ်းၸိုင်ႈတႆးမီးဝႆႉ ပေႃးၶၢဝ်းယၢမ်းတၼ်းၼၼ်ႉ တေလႆႈလူင်းၸွႆႈ ၵၢၼ်ပေႃႈမႄႈၵူၼ်းမိူင်း ၼင်ႇၵၢၼ်ၶၢဝ်းလႂ်ၶၢဝ်းၼၼ်ႉမီးၼႆၼၼ်ႉ ဢွၼ်ၵၼ်ႁဵတ်းသၢင်ႈ ၽေႃႇၼမ်ႉ ၼႄတူဝ်ၵႂႃႇယူႇယဝ်ႉ။

['ၵၢၼ်ၸွႆႈထႅမ်ပေႃႈမႄႈၵူၼ်းမိူင်း', 'ၶၢဝ်ႇ']

2020-01-15T20:00:03

https://ssppssa.org/2020/01/%e1%81%b5%e1%80%b0%e1%81%bc%e1%80%ba%e1%80%b8%e1%80%99%e1%80%ad%e1%80%b0%e1%80%84%e1%80%ba%e1%80%b8%e1%80%9d%e1%81%a2%e1%81%bc%e1%80%ba%e1%82%88%e1%81%b5%e1%80%af%e1%80%84%e1%80%ba%e1%80%b8%e1%80%9e/

ၵူၼ်းမိူင်းဝၢၼ်ႈၵုင်းသႃႇ လႆႈႁပ်ႉတၢင်းၸွႆႈထႅမ် ငဝ်ႈငုၼ်းSSPP/SSA

ၶၢဝ်ႇ-SSPP 2020 (15) ၵူၼ်းမိူင်းဢိူင်ႇၵုင်းသႃႇ လႆႈထူပ်းၺႃး ၽေးလူမ်းလႅင်ႉပတ်ႉလဵၵ်းမုင်းႁိူၼ်းပိဝ်၊ သူၼ်ၽုၵ်ႇ သွမ်ႈ လူႉလႅဝ်ၵႂႃႇ မိူဝ်ႈဝၼ်းထီႉ 01.01.2020 ၼၼ်ႉ ယူႇတီႈငဝ်ႈငုၼ်းပႃႇတီႇမႂ်ႇသုင်ၸိုင်ႈတႆး တပ်ႉ သိုၵ်းၸိုင်ႈတႆး လႆႈလူင်းထတ်းလွင်ႈလူႉသုမ်းသေ ၸွႆႈထႅမ်ၵႂႃႇယူႇယဝ်ႉ။ ဝၼ်းထီႉ 13.01.2020 ယၢမ်း 09:00 မူင်းၼၼ်ႉ ၸဝ်ႈႁၢၼ် တၢၼ်းဢွင်ႇ ဢွၼ်ႁူဝ် ၸုမ်းတၢင်တူဝ်ငဝ်ႈ ငုၼ်းပႃႇတီႇမႂ်ႇသုင်ၸိုင်ႈတႆး တပ်ႉသိုၵ်းၸိုင်ႈတႆး SSPP/SSA သေ လႆႈလူင်းၸွႆႈထႅမ်ငိုၼ်း 100 (သႅၼ်) ဢဝ်ဢၢပ်ႈပၼ်ၼႂ်းမိုဝ်း ၵေႃႇမတီႇဢိူင်ႇၵုင်းသႃႇၶဝ်သေ မွၵ်ႇလၢတ်ႈၶေႃႈၵႂၢမ်း ပၼ်ႁႅင်းၸႂ်ၵႂႃႇယူႇ။ လင်ႁိူၼ်းၸိူဝ်းထုၵ်ႇလူမ်းလႅင်ႉလူင်ပတ်ႉဢဝ်ၸွမ်ႁိူၼ်းပိဝ်ၵႂႃႇၼၼ်ႉ ဝၢၼ်ႈၵုင်းသႃႇ 130 လင်၊ ဝၢၼ်ႈ ၶမ်းၼွင် 60 လင်၊ ဝၢၼ်ႈၵုင်းပႅၼ်ႈ 4 လင်၊ ဢိၵ်ႇပႃးႁူင်းႁဵၼ်း၊ သူၼ်မၢၵ်ႇၵဵင်၊ သူၼ်မၢၵ်ႇၸွၵ်း၊ သူၼ် မၢၵ်ႇၶိူဝ်သူမ်ႈလႄႈ သူၼ်တႅင်ၸိူဝ်းၼႆႉ ထုၵ်ႇမၢၵ်ႇႁဵပ်းတူၵ်းၽတ်ႉလႅဝ် ၼပ်ႉႁူဝ်ပၢၵ်ႇ ဢေႇၵ မၼ်း သုမ်းယူႇၼႆယဝ်ႉ။

['ၶၢဝ်ႇ', 'ၵၢၼ်ၸွႆႈထႅမ်ပေႃႈမႄႈၵူၼ်းမိူင်း']

2020-01-10T14:37:15

https://ssppssa.org/2020/01/%e1%81%bd%e1%81%a2%e1%82%86%e1%82%87%e1%80%a2%e1%80%af%e1%80%95%e1%80%ba%e1%82%89%e1%80%95%e1%80%ad%e1%80%b0%e1%80%84%e1%80%ba%e1%82%87-%e1%80%84%e1%80%9d%e1%80%ba%e1%82%88%e1%80%84%e1%80%af%e1%81%bc/

ၽၢႆႇဢုပ်ႉပိူင်ႇ ငဝ်ႈငုၼ်းပႃႇတီႇမႂ်ႇသုင်ၸိုင်ႈတႆး၊ တပ်ႉသိုၵ်းၸိုင်ႈတႆး(SSPP/ SSA) ၸွႆႈထႅမ်ၵၢၼ်ၵူၼ်းမိူင်း

January 10,2020 By – SSPP/ SSA ၼႂ်းလိူၼ်ၸၼ်ႇဝႃႇရီႇ 8 ဝၼ်း ယၢမ်းၵၢင်ၼႂ် 8:00 မူင်း တေႃႇထိုင် ယၢမ်းဝၢႆးဝၼ်း 1:00 မူင်းၼၼ်ႉ ၸၢႆးထုၼ်းဢေး ၽူႈႁပ်ႉပုၼ်ႈၽွၼ်း ၽၢႆႇႁူမ်ႇလူမ်ႈၸေႈတွၼ်ႈမၢႆ(10) လႆႈဢွၼ်ႁူဝ်ႁႅင်းၵူၼ်း(5) ၵေႃႉသေ တီႇၸွၼ်ႉလႅၼ်ဝၢၼ်ႈ၊ ဝၢင်းၵျွင်းပိင်ႇၺႃႇ၊ ၼႂ်းၼႃႈဝၢၼ်ႈၶႂၢၵ်ႈၵႂၢႆး ဢိူင်ႇၶမ်းတိူၼ်း ၸေႈ ဝဵင်းမၢႆ(30) ၸေႈတွၼ်ႈမၢႆ(8)ၵႂႃႇယူႇ။ ၶႅပ်းႁၢင်ႈ – ၵေႃႉသိုၵ်းၵေႃႉႁၢၼ် ၽၢႆႇဢုပ်ႉပိူင်ႇ ပႃႇတီႇမႂ်ႇသုင်ၸိုင်ႈတႆး၊ တပ်ႉသိုၵ်းၸိုင်ႈတႆး ၸွႆႈထႅမ်ၵၢၼ်ပေႃႈမႄႈၵူၼ်းမိူင်း ၵၢၼ်ၸွႆႈထႅမ်ပေႃႈမႄႈၵူၼ်းမိူင်းၼႂ်းဢိူင်ႇၶမ်းတိူၼ်းပွၵ်ႈၼႆႉ ၵေႃႉသိုၵ်းၵေႃႉႁၢၼ် ၽၢႆႇဢုပ်ႉပိူင်ႇ ပႃႇတီႇမႂ်ႇသုင်ၸိုင်ႈတႆး၊ တပ်ႉသိုၵ်းၸိုင်ႈတႆး(SSPP/ SSA) မွၵ်ႈ(5)ၵေႃႉ လႆႈႁူမ်ႈမိုဝ်းၵၼ်တင်း ပေႃႈမႄႈၵူၼ်းမိူင်း မွၵ်ႈ(12)ၵေႃႉ ႁူမ်ႈသဵင်ႈႁႅင်းၵူၼ်း(17)ၵေႃႉသေ ပွင်သၢင်ႈၸွႆႈထႅမ်ၵၢၼ်ပေႃႈမႄႈ ၵူၼ်းမိူင်းၵႂႃႇယူႇ။ ၵၢၼ်ၸွႆႈထႅမ်ၵမ်ႉယၼ် တွပ်ႇၵုင်ႇမုၼ်ပေႃႈမႄႈၵူၼ်းမိူင်းၼႆႉ ပဵၼ်ၵၢၼ်လမ်ႇလွင်ႈတႃႇ ပႃႇတီႇမႂ်ႇ သုင်ၸိုင်ႈတႆး၊ တပ်ႉသိုၵ်းၸိုင်ႈတႆး(SSPP/ SSA) ဢၼ်ၼိုင်ႈလႄႈ ပူၼ်ႉမႃးတေႃႇမိူဝ်းၼႃႈၵေႃႈ တေ သိုပ်ႇၶတ်း ၸႂ်ၸွႆႈထႅမ်ၵၢၼ်ပေႃႈမႄႈၵူၼ်းမိူင်းၵႂႃႇၶပ်ႉၶပ်ႉတၢမ်းတၢမ်းယူႇယဝ်ႉ။

['ၵၢၼ်ၸွႆႈထႅမ်ပေႃႈမႄႈၵူၼ်းမိူင်း', 'ၶၢဝ်ႇ']

2020-01-10T13:08:50

https://ssppssa.org/2020/01/%e1%80%84%e1%80%9d%e1%80%ba%e1%82%88%e1%80%84%e1%80%af%e1%81%bc%e1%80%ba%e1%80%b8%e1%80%95%e1%82%83%e1%82%87%e1%80%90%e1%80%ae%e1%82%87%e1%80%99%e1%82%82%e1%80%ba%e1%82%87%e1%80%9e%e1%80%af%e1%80%84-9/

ငဝ်ႈငုၼ်းပႃႇတီႇမႂ်ႇသုင်ၸိုင်ႈတႆး၊ တပ်ႉသိုၵ်းၸိုင်ႈတႆး(SSPP/ SSA) ၸတ်း ႁဵတ်းပၢင်ႁူပ်ႉထူပ်း ၸုမ်းၵူၼ်းၼုမ်ႇပိတ်ႉမၢၵ်ႇၼင်(14)ၸုမ်း

January 10,2020 By – SSPP/ SSA ၼႂ်းဝၼ်းထီႉ-06.01.2020 ယၢမ်း 11:00 မူင်း တေႃႇထိုင် ဝၢႆးဝၼ်း 2:00 မူင်းၼၼ်ႉ ၽူႈယႂ်ႇၵူၼ်းလူင် ငဝ်ႈငုၼ်းပႃႇတီႇ မႂ်ႇသုင်ၸိုင်ႈတႆး၊ တပ်ႉသိုၵ်းၸိုင်ႈတႆး(SSPP/ SSA) လႆႈၸတ်းႁဵတ်းပၢင်ႁူပ်ႉထူပ်း ၸုမ်းၵူၼ်းၼုမ်ႇပိတ်ႉမၢၵ်ႇၼင်(14)ၸုမ်း တီႈႁူင်းႁေႃးလူင်ၼွင်ငိုၼ်း ၵႂႃႇယူႇ။ ၶႅပ်းႁၢင်ႈ – ပၢင်ႁူပ်ႉထူပ်းၸုမ်းၵူၼ်းၼုမ်ႇပိတ်ႉမၢၵ်ႇၼင်(14)ၸုမ်း တီႈႁူင်းႁေႃးလူင်ၼွင်ငိုၼ်း ဝၼ်းထီႉ – 06.01.2020 ၼႂ်းၸုမ်းၵူၼ်းၼုမ်ႇပိတ်ႉမၢၵ်ႇၼင်(14)ၸုမ်းၼၼ်ႉ ၶဝ်ႈပႃးၸုမ်းၵုင်းသႃႇ ၸေႈဝဵင်းသီႇပေႃႇ၊ ၸုမ်း ၽွမ်ႉႁူမ်ႈ ဝဵင်းၼမ်ႉၶမ်း၊ ၸုမ်းလွႆႁူဝ်သိူဝ်၊ ၸုမ်းမိူင်းလိူၼ်း(မိူင်းၵၢဝ်လူင်)၊ ၸုမ်းမိူင်းဝူၺ်း၊ ၸုမ်း မိူင်းယႆ၊ ၸုမ်းသႅဝ်ဝီ၊ ၸုမ်းလႃႈသဵဝ်ႈ၊ ၸုမ်းၵေးသီး၊ ၸုမ်းမိူင်းသူႈ၊ ၸုမ်းဝၢၼ်ႈသေႃႉ၊ ၸုမ်းမိူင်းၼွင်၊ ၸုမ်းဝၢၼ်ႈႁႆး(ၵ)၊ ၸုမ်းဝၢၼ်ႈႁႆး(ၶ) ၸိူဝ်းၼႆႉယဝ်ႉ။ ၸုမ်းၵူၼ်းၼုမ်ႇပိတ်ႉမၢၵ်ႇၼင်(14)ၸုမ်း လႆႈတေႇလဵၼ်ႈၶဵင်ႇပိတ်ႉမၢၵ်ႇၼင်ၵၼ် တေႇဢဝ်ၼႂ်း ဝၼ်းထီႉ-06.01.2020 တေႃႇထိုင် ဝၼ်းထီႉ-08.01.2020 ၶၢဝ်းတၢင်းႁိုင်(3)ဝၼ်းယူႇယဝ်ႉ။ ပ်းႁၢင်ႈ – ပၢင်ႁူပ်ႉထူပ်းၸုမ်းၵူၼ်းၼုမ်ႇပိတ်ႉမၢၵ်ႇၼင်(14)ၸုမ်း တီႈႁူင်းႁေႃးလူင်ၼွင်ငိုၼ်း ဝၼ်းထီႉ – 06.01.2020 ယိူင်းဢၢၼ်းပၢင်လဵၼ်ႈၶဵင်ႇပိတ်ႉမၢၵ်ႇၼင်ပွၵ်ႈၼႆႉ ပိူဝ်ႈတႃႇၵူၼ်းၼုမ်ႇၼႂ်းဝဵင်းလႄႈ ၵူၼ်းၼုမ်ႇၼႂ်း ပိုၼ်ႉတီႈ ဢိၵ်ႇတင်းၽူႈယႂ်ႇၵူၼ်းလူင်ငဝ်ႈငုၼ်း(SSPP/ SSA) မီးလွင်ႈမိုတ်ႈၵိုဝ်းၸမ်ၸႂ်ၵၼ်သေ တႃႇႁႂ်ႈႁူမ်ႈသၢၼ်မိုဝ်းၵၼ်သေ ၵႅတ်ႇၶႄႁႄႉၵင်ႈယႃႈမဝ်းၵမ် ၵႂႃႇၼႆယူႇ။ ၼႂ်းပၢင်ႁူပ်ႉထူပ်းၵၼ်ၼၼ်ႉ ၽူႈၶိုၼ်ႈႁွတ်ႈႁူမ်ႈသဵင်ႈမီး(315)ၵေႃႉသေ ၸွမ်သိုၵ်းလူင် သိူဝ်ထႅၼ်ႈ ၵေႃႉပဵၼ်ၽူႈၼၢမ်းၼႃႈ ထီႉ(1)ပႃႇတီႇမႂ်ႇသုင်ၸိုင်ႈတႆး၊ တပ်ႉသိုၵ်းၸိုင်ႈတႆး လႆႈၶူၼ်ႉၶႆႈၼႄ ပိုၼ်း လၢႆးလုၵ်ႉၽိုၼ်ႉယိပ်းၵွင်ႈၵၢင်ႇၸိုင်ႈတႆးလႄႈ ယိူင်းဢၢၼ်းပႃႇတီႇမႂ်ႇသုင်ၸိုင်ႈတႆး၊ တပ်ႉသိုၵ်းၸိုင်ႈ တႆးၵႂႃႇယူႇ။ ပ်းႁၢင်ႈ – ပၢင်ႁူပ်ႉထူပ်းၸုမ်းၵူၼ်းၼုမ်ႇပိတ်ႉမၢၵ်ႇၼင်(14)ၸုမ်း တီႈႁူင်းႁေႃးလူင်ၼွင်ငိုၼ်း ဝၼ်းထီႉ – 06.01.2020 ၸွမ်သိုၵ်း ၶိူဝ်းတႆး ၵေႃႉပဵၼ်ၵႅမ်ႁူဝ်ပဝ်ႈ ထီႉ(1) ပႃႇတီႇမႂ်ႇသုင်ၸိုင်ႈတႆး၊ တပ်ႉသိုၵ်းၸိုင်ႈတႆး SSPP/ SSA လႆႈသိုပ်ႇသပ်းလႅင်းၼႄပိူင်ၵၢၼ်လၢႆးၵၢၼ်ပႃႇတီႇလႄႈ တပ်ႉသိုၵ်းသေ ၼင်ႇႁိုဝ်ၵူၼ်းၼုမ်ႇ တႆးၵူႈတီႈတီႈ ပေႃးတေမီးလွင်ႈမိုတ်ႈၵိုဝ်းၸမ်ၸႂ်ၵၼ်ၼၼ်ႉ ယူႇတီႈပႃႇတီႇမႂ်ႇသုင်ၸိုင်ႈတႆး၊ တပ်ႉ သိုၵ်းၸိုင်ႈတႆး တေၶတ်းၸႂ်သႂ်ႇႁႅင်းသေ ၶိုင်ပွင်ၵႂႃႇ ၼႆယူႇ။ ၼႂ်းဝၼ်းထီႉ-08.01.2020 ယၢမ်းႁူဝ်ၶမ်ႈ 6:00 မူင်း တေႃႇထိုင် ယၢမ်းၵၢင်ၶမ်ႈ 10:45 မူင်းၼၼ်ႉ ၽူႈယႂ်ႇၵူၼ်းလူင်ငဝ်ႈငုၼ်းလႄႈ ၸုမ်းၵူၼ်းၼုမ်ႇပိတ်ႉမၢၵ်ႇၼင်(14)ၸုမ်း လႆႈၵိၼ်ၶဝ်ႈသုမ်လီၵၼ် တီႈႁူင်းႁေႃးလူင် ၼွင်ငိုၼ်းၵႂႃႇသေ ၽူႈယႂ်ႇၵူၼ်းလူင်ငဝ်ႈငုၼ်း(SSPP/ SSA) လႆႈၸွႆႈထႅမ်ငိုၼ်း ၸႂ်ႉၸၢႆႇၵႃႈၸရိၵ်ႈတၢင်းၵႂႃႇမႃးပႆ တႃႇသၢင်ႉငိုၼ်းမၢၼ်ႈ ၸမ်(300)သႅၼ်ပျႃး ယူႇယဝ်ႉ။

['ၶၢဝ်ႇ']

2020-01-02T15:55:41

https://ssppssa.org/2020/01/%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%81%b5%e1%80%b0%e1%81%bc%e1%80%ba%e1%80%b8%e1%80%99%e1%80%ad%e1%80%b0%e1%80%84%e1%80%ba%e1%80%b8-sspp-ssa-%e1%81%b8%e1%80%bd%e1%82%86%e1%82%88/

သိုၵ်းၵူၼ်းမိူင်း SSPP/SSA ၸွႆႈထႅမ်ၵၢၼ်ပေႃႈမႄႈၵူၼ်းမိူင်း

January 3,2020 By – SSPP/ SSA သိုၵ်းၵူၼ်းမိူင်း ၽၢႆႇတပ်ႉသိုၵ်းပႃႇတီႇမႂ်ႇသုင်ၸိုင်ႈတႆး တပ်ႉသိုၵ်းၸိုင်ႈတႆး SSPP/SSA ဢၼ်ပဵၼ်တပ်ႉႁူမ်ႇလူမ်ႈ ၸေႈဝဵင်းမၢႆ (10 ) ၸွႆႈထႅမ်ၵၢၼ်ငၢၼ်းပေႃႈမႄႈၵူၼ်းမိူင်း ၵၢၼ်ႉၶဝ်ႈၵၢပ်ႇ ၼႂ်းဝၢၼ်ႈလွႆငိုၼ်း ဢိူင်ႇတူၼ်ႈၵႅင်း ၸေႈ ဝဵင်းသီႇပေႃႉ ၸိုင်ႈတႆးပွတ်းႁွင်ႇ။ မိူဝ်ႈဝၼ်းထိ 1.1.2020 ၶၢဝ်းယၢမ်း 08:00 မူင်းၼၼ်ႉ သိုၵ်းၵူၼ်းမိူင်းၽၢႆႇတပ်ႉသိုၵ်းပႃႇတီႇမႂ်ႇသုင်ၸိုင်ႈတႆး တပ်ႉသိုၵ်း ၸိုင်ႈတႆး SSPP/SSA တပ်ႉႁူမ်ႇလူမ်ႈၸေႈဝဵင်းမၢႆ(10 ) သိုၵ်းႁၢၼ်ၸၢႆးသု ဢွၼ်ႁူဝ်ၵူၼ်းသိုၵ်း (10) ၵေႃႉ ၵႂႃႇၸွႆႈထႅမ် ၵၢၼ်ႉၶဝ်ႈၵၢပ်ႇၸွမ်းပေႃႈမႄႈၵူၼ်းမိူင်း လုင်းၸၢႆးသၢင်ႇၶူၼ်လႄႈပႃႈၼၢင်းမူး ယူႇဝၢၼ်လွႆငိုၼ်း ဢိူင်ႇတူၼ်ႈၵႅင်း ၸေႈ ဝဵင်းသီႇပေႃႉ ၵူၼ်းၵၢၼ်ႉၶဝ်ႈၵၢပ်ႇ ဢၼ်ပဵၼ်ၵူၼ်းမိူင်း (18) ၵေႃႉ ႁူမ်ႈၵၼ်တင်းၵူၼ်းသိုၵ်း မီး (28) ၵေႃႉ ဝႃႈၼႆ။ လွင်ႈတႃႇတေၸွႆႈထႅမ်ၵၢၼ်ငၢၼ်း ပေႃႈမႄႈၵူၼ်းမိူင်းၼၼ်ႉ ၸွမ်းၼင်ႇ ပိူင်ၵၢၼ် ပႃႇတီႇမႂ်ႇသုင်ၸိုင်ႈတႆး တမ်းဝၢင်းမီး ဝႆႉသေ လႆႈတူင်ႉၼိုင်ႁဵတ်းသၢင်ႈမႃးယူႇလၢႆတီႈလၢႆတၢင်း မိူဝ်းၼႃႈမႃးၵေႃႈ ၸွမ်းၼင်ႇဢၼ်ငဝ်းလၢႆးပၼ်လႄႈတီႈ ဢၼ်တပ်ႉသိုၵ်းပႃႇတီႇမႂ်ႇသုင်ၸိုင်ႈတႆး SSPP/SSA ႁဝ်းၶႃႈတူင်ႉၼိုင်ဝႆႉၼၼ်ႉ ၵၢၼ်ငၢၼ်းပေႃႈမႄႈၵူၼ်းမိူင်းမီး ၸိူင်ႉႁိုဝ်သေဢမ်ႇဝႃႈ တေၶၢတ်းၸႂ်ၸွႆႈထႅမ်ၵႂႃႇယူႇယဝ်ႉ။

['ၵၢၼ်ၸွႆႈထႅမ်ပေႃႈမႄႈၵူၼ်းမိူင်း', 'ၶၢဝ်ႇ']

2019-12-31T19:39:06

https://ssppssa.org/2019/12/%e1%81%b8%e1%80%af%e1%80%99%e1%80%ba%e1%80%b8%e1%81%b5%e1%80%b0%e1%81%bc%e1%80%ba%e1%80%b8%e1%81%bc%e1%80%af%e1%80%99%e1%80%ba%e1%82%87-%e1%80%84%e1%80%9d%e1%80%ba%e1%82%88%e1%80%84%e1%80%af%e1%81%bc/

ၸုမ်းၵူၼ်းၼုမ်ႇ ငဝ်ႈငုၼ်းပႃႇတီႇမႂ်ႇသုင်ၸိုင်ႈတႆး၊ တပ်ႉသိုၵ်းၸိုင်ႈတႆး ၸတ်းႁဵတ်း ပၢင်ၵုမ်လူင်မေႃသွၼ် ပီႊ 2019 ၼီႊ

December 31,2019 By – SSPP/ SSA ၼႂ်းလိူၼ်တီႇၸိမ်ႇပႃႇ 31 ဝၼ်း ပီႊ 2019 ၼီႊ ယၢမ်းၵၢင်ၼႂ် 8:30 မူင်း တေႃႇထိုင် ယၢမ်း 10:00 မူင်း ၼၼ်ႉ ၸုမ်းၵူၼ်းၼုမ်ႇ ငဝ်ႈငုၼ်းပႃႇတီႇမႂ်ႇသုင်ၸိုင်ႈတႆး၊ တပ်ႉသိုၵ်းၸိုင်ႈတႆး(SSP/ SSA) ၸတ်း ႁဵတ်းပၢင်ၵုမ်လူင်မေႃသွၼ် ပီႊ 2019 ၼီႊ ဢွင်ႈတီႈႁူင်းႁဵၼ်းၽူႈမီးၸၼ်ႉငဝ်ႈငုၼ်း ၼႆယူႇ။ ၼႂ်းပၢင်ၵုမ်လူင်မေႃသွၼ်ၼႆႉ လႆႈၸတ်းႁဵတ်းၵႂႃႇ ၼႂ်းလိူၼ်တီႇၸိမ်ႇပႃႇ 29 ဝၼ်း တေႃႇထိုင် လိူၼ် တီႇၸိမ်ႇပႃႇ 31 ဝၼ်း ၶၢဝ်းတၢင်း(3)ဝၼ်းသေ ၼႂ်းပၢင်ၵုမ်လူင်ၼႆႉ မေႃသွၼ်ၸၢႆးလႄႈယိင်း ၶိုၼ်ႈ ႁွတ်ႈ(107)ၵေႃႉ ၼႆယူႇ။ ပၢင်ၵုမ်လူင်မေႃသွၼ် ပီႊ 2019 ၼီႊ ပဵၼ်ပၢင်ၵုမ်ပီႊသုတ်းလႄႈ မေႃသွၼ်းၸၢႆးလႄႈယိင်း ၸိူဝ်း ႁၢပ်ႇထၢမ်းၵၢၼ်သွၼ်ႁဵၼ်းလိၵ်ႈလၢႆး ၼႂ်းလၢႆလၢႆၸေႈဝဵင်း လႆႈႁူမ်ႈၵၼ်ၼပ်ႉသၢင်ႈထတ်းသၢင် လွင်ႈၶိုၼ်ႈယႂ်ႇ၊ လွင်ႈယူပ်ႈယွမ်း ဢၼ်လႆႈႁဵတ်းသၢင်ႈမႃးၼႂ်းပီႊ 2019 ၼီႊသေဢမ်ႇၵႃး လႆႈႁူမ်ႈ ၵၼ်ၼပ်ႉသၢင်ႈပႃးငဝ်းလၢႆးပေႃႈမႄႈလုၵ်ႈႁဵၼ်းလႄႈ လုၵ်ႈႁဵၼ်း ဢိၵ်ႇတင်းငဝ်းလၢႆးႁူင်းႁဵၼ်းလႄႈ လွၵ်းလၢႆးပူင်သွၼ်၊ တႃႇၽိူမ်ႉထႅမ်ပိင်ႇၺႃႇတၢင်းမေႃၵၢၼ်ႁႃၵိၼ်လဵင်ႉတွင်ႉ တႃႇလုၵ်ႈႁဵၼ်းၸၼ်ႉ သုင်ၸိူဝ်းၼႆႉၵႂႃႇယူႇ။ လိူဝ်ၼၼ်ႉ လႆႈဢွၼ်ၵၼ်တမ်းဝၢင်းၽႅၼ်ၵၢၼ်မိူဝ်းၼႃႈ တႃႇၵေႃႇသၢင်ႈႁူင်းႁဵၼ်းၸိူဝ်ႉၸၢတ်ႈ၊ တႃႇ သူၼ်းတုမ်ပေႃႈမႄႈၵူၼ်းမိူင်း ႁႂ်ႈမီးၼမ်ႉၸႂ်ပၼ်ႁႅင်းၵၢၼ်ႁဵၼ်းသွၼ်လိၵ်ႈလၢႆး၊ တႃႇၽိူမ်ႉထႅမ် ယုၵ်ႉမုၼ်းၼမ်ႉၵတ်ႉမေႃသွၼ် ၸိူဝ်းၼႆႉယူႇယဝ်ႉ။ ၶႅပ်းႁၢင်ႈ – ပၢင်ၵုမ်လူင်မေႃသွၼ် ငဝ်ႈငုၼ်းပႃႇတီႇမႂ်ႇသုင်ၸိုင်ႈတႆး၊ တပ်ႉသိုၵ်းၸိုင်တႆး(SSPP/ SSA) ၼႂ်းလိူၼ်တီႇၸိမ်ႇပႃႇ 31 ဝၼ်း ပီႊ 2019 ၼီႊ ယၢမ်းၵၢင်ၼႂ် 8:30 မူင်းၼၼ်ႉ ၸွမ်ႁၢၼ်/ ၶုၼ်သႅင် ၵႅမ်ႁူဝ်ပဝ်ႈထီႉ(2) ငဝ်ႈငုၼ်းပႃႇတီႇမႂ်ႇသုင်ၸိုင်ႈတႆး၊ တပ်ႉသိုၵ်းၸိုင်ႈတႆး(SSPP/ SSA) လႆႈၶဝ်ႈ ႁူမ်ႈပၢင်ၵႅဝ်ႈဝၼ်းၵိုတ်းလိုဝ်ႈပၢင်ၵုမ်လူင်မေႃသွၼ်သေ မွၵ်ႈလၢတ်ႈၶေႃႈၵႂၢမ်းသူင်ႇသင်ႇပၼ်ႁႅင်း ၸႂ် မေႃသွၼ်ၵႂႃႇယူႇ။ ၸၢႆးႁိၼ်သႅင် ၵေႃႉပဵၼ်ၽူႈၵွၼ်းႁွင်ႈၵၢၼ်ၵူၼ်းၼုမ်ႇလၢတ်ႈဝႃႈ “ တေႇပီႊ 2014 ၼီႊ တေႃႇထိုင် ပီႊ 2019 ၼီႊၼႆႉ ႁဝ်းၶႃႈလႆႈၵေႃႇတင်ႈႁူင်းႁဵၼ်း ၼႂ်းၸေႈတွၼ်ႈမၢႆ(1,3,5,8) ၸိူဝ်းၼႆႉမႃးၶပ်ႉၶပ်ႉ တၢမ်းတၢမ်းသေ ဢဵၼ်ႁႅင်းမေႃသွၼ် ၸၢႆးယိင်း ဢၼ်လႆႈႁၢပ်ႇၵၢၼ်ဝႆႉမီးယူႇမွၵ်ႈ(107)ၵေႃႉသေ ၼႂ်းၼၼ်ႉမေႃသွၼ်ၸၢဝ်းၶိူဝ်းယၢင်းလမ်ၵေႃႈ ပႃးဝႆႉမွၵ်ႈ(10)ၵေႃႉပၢႆ။ တီႈႁူင်းႁဵၼ်းၵျွင်းမုၼ်ၸဝ်ႈ ဝၢၼ်ႈလူင်မူႉ၊ ဝၢၼ်ႈလွႆလွမ်ႉ၊ ဝၢၼ်ႈႁူၺ်ႈၵဵင် ၸေႈဝဵင်းတၢင်ႉယၢၼ်းလႄႈ ဝၢၼ်ႈပိင်ႈ ၸေႈဝဵင်းၵေး သီးၸိူဝ်းၼႆႉၵေႃႈ ႁဝ်းၶႃႈလႆႈၸွႆႈၽိူမ်ႉထႅမ်ဢဵၼ်ႁႅင်းမေႃသွၼ်မႃးယူႇၶႃႈ။ ပၢင်ၵုမ်ႁဝ်းၶႃႈ လႆႈႁဵတ်း မႃးၶၢဝ်းတၢင်း(3)ဝၼ်းသေ မေႃသွၼ်ႁဝ်းၶႃႈ လႆႈဢွၼ်ၵၼ်ၼပ်ႉသၢင်ႈတီႈၶိုၼ်ႈယႂ်ႇ၊ တီႈယူပ်ႈယွမ်း၊ တမ်းဝၢင်းၽႅၼ်ၵၢၼ်မိူဝ်းၼႃႈလႄႈ ၽိူမ်ႉထႅမ်ၸႅၵ်ႇမႅင်ႇ ၶိူင်ႈၵမ်ႉၵႅမ်တႃႇမေႃသွၼ် ၸိူဝ်းၼႆႉ” ၼႆ ယူႇ။ ၼႂ်းလိူၼ်တီႇၸိမ်ႇပႃႇ 31 ဝၼ်း ယၢမ်းႁူဝ်ၶမ်ႈ 6:00 မူင်းၼႆႉ ၸုမ်းမေႃသွၼ်ငဝ်ႈငုၼ်းပႃႇတီႇမႂ်ႇသုင် ၸိုင်ႈတႆး၊ တပ်ႉသိုၵ်းၸိုင်ႈတႆး(SSPP/ SSA) တေမီးပၢင်ၵိၼ်ၶဝ်ႈသုမ်လီႁပ်ႉတွၼ်ႈပီႊမႂ်ႇလုမ်ႈၾႃႉ 2020 ၼီႊၵႂႃႇယူႇ။ ႁူင်းႁဵၼ်း ၼႂ်းၸေႈတွၼ်ႈမၢႆ(1,3,5,8) ဢၼ်လႆႈတေႇပိုတ်ႇမႃးၼႂ်းပီႊ 2016 ၼီႊ တေႃႇထိုင် ပီႊ 2019 ၼီႊၼႆႉ မီးဝႆႉၼႂ်းၼႃႈတီႈၸၢဝ်းၶိူဝ်း တႆး၊ ယၢင်းလမ်၊ လႃးႁူႇ၊ မႅၼ်း၊ ၶၢင်၊ လွႆ(ပလွင်ႈ) ၸိူဝ်းၼႆႉသေ ၼင်ႇႁိုဝ်ၵၢၼ်ပၢႆးပိင်ႇၺႃႇၸၢဝ်းၶိူဝ်း ပေႃႇတေၶိုတ်းၸၼ်ႉထၢၼ်ႈသုင်မႃးၼၼ်ႉ ယူႇတီႈငဝ်ႈငုၼ်း ပႃႇတီႇမႂ်ႇသုင်ၸိုင်ႈတႆး၊ တပ်ႉသိုၵ်းၸိုင်ႈတႆး(SSPP/ SSA) တေသိုပ်ႇၶတ်းၸႂ်ၽေႃႇၼႄတူဝ်ၵႂႃႇ ပဵၼ်ၶၵ်ႉပဵၼ်တွၼ်ႈယူႇ။

['ပၢႆးပိင်ႇၺႃႇ', 'ၶၢဝ်ႇ']

2019-12-20T12:36:52

https://ssppssa.org/2019/12/%e1%80%84%e1%80%9d%e1%80%ba%e1%82%88%e1%80%84%e1%80%af%e1%81%bc%e1%80%ba%e1%80%b8%e1%80%95%e1%82%83%e1%82%87%e1%80%90%e1%80%ae%e1%82%87%e1%80%99%e1%82%82%e1%80%ba%e1%82%87%e1%80%9e%e1%80%af%e1%80%84-8/

ငဝ်ႈငုၼ်းပႃႇတီႇမႂ်ႇသုင်ၸိုင်ႈတႆး၊ တပ်ႉသိုၵ်းၸိုင်ႈတႆး ၸတ်းႁဵတ်းပၢင်ၵႅဝ်ႈၵိုတ်းလိုဝ်ႈ ပၢင်သွၼ် ငဝ်ႈၶၢမ်ႇပိုၼ်ႉၵၢၼ်သိုၵ်း/ သိုၵ်းၵူၼ်းမိူင်းၸုပ်ႈထီႉ(1) တီႈႁူင်းႁဵၼ်းသိုၵ်းငဝ်ႈငုၼ်း

December 20,2019 By – SSPP/ SSA ၼႂ်းလိူၼ်တီႇၸိမ်ႇပႃႇ 20 ဝၼ်း ပီႊ 2019 ၼီႊ ယၢမ်းၵၢင်ၼႂ် 8:00 မူင်း တေႃႇထိုင် 9:00 မူင်းၼၼ်ႉ ၽူႈယႂ်ႇၵူၼ်းလူင် ငဝ်ႈငုၼ်းပႃႇတီႇမႂ်ႇသုင်ၸိုင်ႈတႆး၊ တပ်ႉသိုၵ်းၸိုင်ႈတႆး(SSPP/ SSA) လႆႈဢွၼ် ႁူဝ်ႁႅင်းၵူၼ်း(370)ၵေႃႉသေ ၸတ်းႁဵတ်းပၢင်ၵႅဝ်ႈၵိုတ်းလိုဝ်ႈ ပၢင်သွၼ်ငဝ်ႈၶၢမ်ႇပိုၼ်ႉၵၢၼ်သိုၵ်း ၽၢႆႇသိုၵ်းၵူၼ်းမိူင်းၸုပ်ႈထီႉ(11) ဢွင်ႈတီႈႁူင်းႁဵၼ်းသိုၵ်းငဝ်ႈငုၼ်း ၵႂႃႇယူႇ။ တီႈၼႂ်းပၢင်ၵႅဝ်ႈၼၼ်ႉ ၽူႈယႂ်ႇၵူၼ်းလူင် ဢိၵ်ႇၵေႃႉသိုၵ်းၵေႃႉႁၢၼ် ႁူမ်ႈၵၼ်တၵ်ႉယမ်ၸွမ်ပိဝ် ၸိုင်ႈမိူင်း၊ ၸွမ်ပိဝ်ပႃႇတီႇမႂ်ႇသုင်ၸိုင်ႈတႆး/ တပ်ႉသိုၵ်းၸိုင်ႈတႆး(SSPP/ SSA)သေ ႁူမ်ႈတိူင်ႇၵၢဝ်ႇ ၵတိသတ်ႉၸႃႇ(4)ၶေႃႈၵႂႃႇယူႇ။ ၸွမ်သိုၵ်း/ ၶိူဝ်းတႆး ၵႅမ်ႁူဝ်ပဝ်ႈထီႉ(1) SSPP/ SSA မွၵ်ႇလၢတ်ႈၶေႃႈၵႂၢမ်းသူင်ႇသင်ႇပၼ်ႁႅင်းၸႂ် ၵေႃႉသိုၵ်းၵေႃႉႁၢၼ်ၵႂႃႇဝႃႈ “ ပႃႇတီႇမႂ်ႇသုင်ၸိုင်ႈတႆး၊ တပ်ႉသိုၵ်းၸိုင်ႈတႆးႁဝ်းၶႃႈၼႆႉ မီးဝႆႉသိုၵ်း(3) ထၢၼ်ႈ။ သိုၵ်းထႃႇဝႃႇရ၊ သိုၵ်းၽၢႆႇဢုပ်ႉပိူင်ႇ၊ သိုၵ်းၵူၼ်းမိူင်း။ သိုၵ်း(3)ထၢၼ်ႈၼႆႉ ၽႂ်ဢမ်ႇပဵၼ်ၶႃႈ ၽႂ်။ တေလႆႈပိၼ်ႇပၢႆႇၸွႆႈ ထႅမ်ၵၼ်ၵႂႃႇ။ ယူႇတႂ်ႈၸွမ်ပိဝ်ဢၼ်လဵဝ်၊ ၼုင်ႈၶူဝ်းသိုၵ်းမိၵ်ႈမၢႆမိူၼ်ၵၼ် တေလႆႈၽွမ်ႉသဵင်ပႅင်းပၵ်ႇၵၼ်သေ ႁဵတ်းသၢင်ႈၵၢၼ်ၸိူဝ်ႉၶိူဝ်း၊ ၵၢၼ်ၸိူဝ်ႉၸၢတ်ႈၵႂႃႇ။ ၼင်ႇႁိုဝ်ၵူႊ လွင်ႈလွင်ႈတေတဵမ်ၶၢပ်ႈ ၼၼ်ႉၵေႃႈ ၽူႈယႂ်ႇၵူၼ်းလူင် လႆႈၶတ်းၸႂ်ၽိူမ်ႉထႅမ်ၵႂႃႇ။ မိူဝ်းၼႃႈမႃးၵေႃႈ ႁႂ်ႈဢွၼ်ၵၼ်ၶတ်းၸႂ် ပွင်ၵၢၼ်ၸိူဝ်ႉၸၢတ်ႈၵႂႃႇ။ ယႃႇၽႃႈဝၢင်းပုၼ်ႈၽွၼ်းသေ ၵွင်လင်တေႃႇၸိူဝ်ႉ ၶိူဝ်းၸဝ်ႈၵဝ်ႇ။ တႃႇတေလုၵ်ႉၽိုၼ်ႉပႅတ်ႈဢႃႇၼႃႇၽူႈမိူၵ်ႈမႂ်ႇၼၼ်ႉၵေႃႈ ပႃးၽႃႉပႃးပႅမ်းသေ တေႃႇ သူႈဢမ်ႇလႆႈ လူဝ်ႇလႆႈဢဝ်ၵွင်ႈၵၢင်ႇသေ တေႃႇသူႈလုၵ်ႉၽိုၼ်ႉ။ ၵွပ်ႈၼၼ် တႃႇတေၵႅတ်ႇၶႄ ဝၢၼ်ႈ မိူင်း၊ ၸိူဝ်ႉၶိူဝ်းၸဝ်ႈၵဝ်ႇၵႂႃႇၼၼ်ႉၵေႃႈ လူဝ်ႇလႆႈၽွမ်ႉသဵင်ပဵင်းပၢၵ်ႇၵၼ် ၶဝ်ႈသိုၵ်းလုၵ်ႉၽိုၼ်ႉ တေႃႇသူႈၽူႈၶဵၼ်ၵႂႃႇ။ သိုၵ်း(3)ထၢၼ်ႈ တေလႆႈမႅတ်ႇပႅင်းမၢၵ်ႇမိုဝ်ႉၸိုၼ်းယၢမ်းသေ ထိင်းသိမ်း လုမ်းလႃးၵွင်ႈၵၢင်ႇၶူဝ်းလဵင်းသိုၵ်းၵႂႃႇ။ ၵွင်ႈမႂ်ႇယႃႇႁႂ်ႈပဵၼ်ၵွင်ႈၵဝ်ႇ၊ ၵွင်ႈၵဝ်ႇယႃႇႁႂ်ႈပဵၼ်ၵွင်းယွၵ်း။ ၵွင်ႈယွၵ်းၵွင်ႈၵဝ်ႇၼၼ်ႉ လူဝ်ႇလႆႈၶတ်းၸႂ်ႁႂ်ႈပဵၼ်မႃးၵွင်ႈမႂ်ႇ” ၼႆယူႇ။ ၶႅပ်းႁၢင်ႈ – ပၢင်ၵိၼ်ၶဝ်ႈသုမ်လီ တီႈပၢင်ၵႅဝ်ႈၵိုတ်းလိုဝ်ႈပၢင်သွၼ်ငဝ်ႈၶၢမ်ႇပိုၼ်ႉၵၢၼ်သိုၵ်း ၸုပ်ႈထီႉ(11) ယၢမ်းၵၢင်ၼႂ် 8:30 မူင်း တေႃႇထိုင် 8:35 မူင်းၼၼ်ႉ ၸဝ်ႈသိုၵ်း/ ၸၢႆးသူႉ ၽူႈၼမ်းၼႂ်း(2) ပႃႇတီႇမႂ်ႇ သုင်ၸိုင်ႈတႆး၊ တပ်ႉသိုၵ်းၸိုင်ႈတႆး(SSPP/ SSA) လႆႈယိုၼ်ႈဢၢပ်ႈပၼ်ၶႅပ်းဝႂ်လူင်းပၢင်သွၼ် လုၵ်ႈ ႁဵၼ်းၶဝ်ၵႂႃႇသေ သိုပ်ႇၼၼ်ႉ ၽူႈယႂ်ႇၵူၼ်းလူင် ဢိၵ်ႇၵေႃႉသိုၵ်းၵေႃႉႁၢၼ် လႆႈၵိၼ်ၶဝ်ႈသုမ်လီ ဢွင်ႈတီႈႁူင်းႁဵၼ်းသိုၵ်းငဝ်ႈငုၼ်းၵႂႃႇယူႇ။ တီႈၼႂ်းပၢင်ၵိၼ်ၶဝ်ႈသုမ်လီၵၼ်ၼၼ်ႉ ၸဝ်ႈသိုၵ်း/ ၸၢႆးသူႉ သူင်ႇသင်ႇၶေႃႈၵႂၢမ်းထိုင်ၵေႃႉသိုၵ်း ၵေႃႉႁၢၼ်ၶဝ်ဝႃႈ “ ၵူႊၵေႃႉလူဝ်ႇလႆႈမီးၼမ်ႉၸႂ်ၵေႃႉသိုၵ်းၵေႃႉႁၢၼသေ ႁၵ်ႉႁွမ်ၵၼ်။ ၼႂ်းပၢင်တိုၵ်း ၼၼ်ႉ ပေႃႈမႄႈႁဝ်းဢမ်ႇမႃးၸွႆႈထႅမ်ႁဝ်းလႆႈ လိူဝ်သေၵေႃႉသိုၵ်းၵေႃႉႁၢၼ်ၼင်ႇၵၼ်” ၼႆယဝ်ႉ။ ၼႂ်းပၢင်ၽိုၵ်းၽွၼ်ႉၵၢၼ်သိုၵ်း ၽၢႆႇသိုၵ်းၵူၼ်းမိူင်း ၸုပ်ႈထီႉ(11)ၼႆႉ ဢဵၼ်ႁႅင်းၵေႃႉသိုၵ်းၵေႃႉႁၢၼ် မီး(360)ၵေႃႉသေ လႆႈတေႇၽိုၵ်းၽွၼ်ႉၵၢၼ်သိုၵ်း ၼႂ်းလိူၼ်ၼူဝ်ႇဝႅမ်ႇပႃႇ 3 ဝၼ်း တေႃႇထိုင် လိူၼ် တီႇၸိမ်ႇပႃႇ 20 ဝၼ်း ပီႊ 2019 ၼီႊ ၶၢဝ်းတၢင်း(48)ဝၼ်းတဵမ်တဵမ်ၼႆယူႇ။

['ၶၢဝ်ႇ', 'ၵၢၼ်သိုၵ်း']

2019-12-07T20:57:47

https://ssppssa.org/2019/12/%e1%80%95%e1%81%a2%e1%80%84%e1%80%ba%e1%81%b5%e1%82%85%e1%80%9d%e1%80%ba%e1%82%88%e1%81%b5%e1%80%ad%e1%80%af%e1%80%90%e1%80%ba%e1%80%b8%e1%80%9c%e1%80%ad%e1%80%af%e1%80%9d%e1%80%ba%e1%82%88-%e1%80%95/

ပၢင်ၵႅဝ်ႈၵိုတ်းလိုဝ်ႈ ပၢင်သွၼ်ယုၵ်ႉမုၼ်းၼမ်ႉၵတ်ႉ ၽူႈမီးၸၼ်ႉလူင် ငဝ်ႈငုၼ်းပႃႇတီႇမႂ်ႇသုင်ၸိုင်ႈတႆး၊ တပ်ႉသိုၵ်းၸိုင်ႈတႆး(SSPP/ SSA)

December 7,2019 By – SSPP/ SSA ၼႂ်းလိူၼ်တီႇၸိမ်ႇပႃႇ 6 ဝၼ်း ပီႊ 2019 ၼီႊ ၶၢဝ်းယၢမ်းႁူဝ်ၶမ်ႈ 4:00 မူင်းတေႃႇထိုင် ၶၢဝ်းယၢမ်း ႁူဝ်ၶမ်ႈ 5:00 မူင်းပၢႆပၢႆၼၼ်ႉ ၽူႈယႂ်ႇၵူၼ်းလူင် ငဝ်ႈငုၼ်းပႃႇတီႇမႂ်ႇသုင်ၸိုင်ႈတႆး၊ တပ်ႉသိုၵ်းၸိုင်ႈ တႆး(SSPP/ SSA) လႆႈဢွၼ်ႁူဝ် ၸတ်းႁဵတ်းပၢင်ၵႅဝ်ႈၵိုတ်းလိုဝ်ႈ ပၢင်သွၼ်ယုၵ်ႉမုၼ်းၼမ်ႉၵတ်ႉ ၽူႈမီးၸၼ်ႉလူင် ၵူႊတပ်ႉၵူႊႁွင်ႈၵၢၼ် ဢွင်ႈတီႈႁူင်းႁဵၼ်းၽူႈမီးၸၼ်ႉငဝ်ႈငုၼ်း ယူႇယဝ်ႉ။ ၶႅပ်းႁၢင်ႈ – ပၢင်ၵႅဝ်ႈၵိုတ်းလိုဝ်ႈ ပၢင်သွၼ်ယုၵ်ႉမုၼ်းၼမ်ႉၵတ်ႉ ၽူႈမီးၸၼ်ႉလူင်(SSPP/ SSA) တီႈႁူင်းႁဵၼ်းၽူႈမီးၸၼ်ႉငဝ်ႈငုၼ်း ၸွမ်းၼင်ႇၶပ်ႉမၢႆပၢင်ၵႅဝ်ႈမီးၼၼ်ႉ ၽူႈယႂ်ႇၵူၼ်းလူင်လႄႈ ၽူႈမီးၸၼ်ႉလူင် ၵူႊတပ်ႉၵူႊ ႁွင်ႈၵၢၼ် ၸိူဝ်းပဵၼ်ၽူႈလဵပ်ႈႁဵၼ်း လႆႈဢွၼ်ၵၼ်တၵ်ႉယမ်ၸွမ်ပိဝ်ၸိုင်ႈတႆး၊ ၸွမ်ပိဝ်ပႃႇတီႇမႂ်ႇ သုင်ၸိုင်ႈတႆး လႄႈ ၸွမ်ပိဝ်တပ်ႉသိုၵ်းၸိုင်ႈတႆး ဢိၵ်ႇတင်းႁူမ်ႈတိုင်ႇၵၢဝ်ႇၵတိသတ်ႉၸႃႇ(4)ၶေႃႈ ၵႂႃႇယူႇ။ တီႈၼႂ်းပၢင်ၵႅဝ်ႈၼၼ်ႉ ၸွမ်သိုၵ်း/ ၶိၼ်ႇမိၼ်ႇ ၽူႈပွင်ၵၢၼ်သိုၵ်း မွၵ်ႇလၢတ်ႈၶေႃႈၵႂၢမ်း ငိၼ်းၸူမ်းၶွပ်ႈၸႂ်ထိုင် ၶူးပူင်သွၼ်လႄႈ တိုၵ်းသူၼ်းပၼ်ႁႅင်းၸႂ်လုၵ်ႈႁဵၼ်း ႁႂ်ႈၸုၵ်းမၼ်ႈၼိူဝ် သႅင်ဢေလူင်(3)လုၵ်ႈသေ ပွင်ၵၢၼ်ၸိူဝ်ႉၸၢတ်ႈၵႂႃႇ သိုဝ်ႈၽႂ်မၼ်း ၼႆယူႇ။ “ ငိၼ်းၸူမ်းၶွပ်ႈၸႂ်ထိုင် ၶူးပူင်သွၼ်လႄႈ ၽူႈမီးၸၼ်ႉႁဝ်းၶႃႈ ၸိူဝ်းမႃးၶိုၼ်ႈပၢင်လဵပ်ႈႁဵၼ်းတၢင်း သဵင်ႈယူႇ။ ၸွမ်ႁၢၼ်/ ၶုၼ်သႅင် ၵႅမ်ႁူဝ်ပဝ်ႈထီႉ(2) ႁဝ်းၶႃႈၵေႃႈ ပၢႆးယူႇလီဢမ်ႇတဵမ်ထူၼ်ႈသေတႃႉ လႆႈၶတ်းၸႂ်သႂ်ႇႁႅင်းသေ ပူင်သွၼ်ပၼ်ၵႂႃႇ။ လုၵ်ႈႁဵၼ်းႁဝ်းၶႃႈၼႂ်းၵူႊတပ်ႉၵူႊႁွင်ႈၵၢၼ်ၵေႃႈ လႆႈ ဢွၼ် ၵၼ်ၶတ်းၸႂ်သႂ်ႇႁႅင်းသေ လဵပ်ႈႁဵၼ်းၵႂႃႇသိုဝ်ႈၽႂ်မၼ်းလႄႈ ပဵၼ်ဢၼ်ငိၼ်းလီ ငိၼ်းၸူမ်း တေႉတေႉ” ။ “ လွင်ႈဢၼ်ပႃႇတီႇမႂ်ႇသုင်ၸိုင်ႈတႆး၊ တပ်ႉသိုၵ်းၸိုင်ႈတႆး(SSPP/ SSA) ႁဝ်းၶႃႈ လႆႈၸုၵ်ႈမၼ်ႈမႃး တေႃႇထိုင်ဝၼ်းၶၢဝ်းမိူဝ်ႈၼႆႉၵေႃႈ ႁဝ်းၶႃႈၸုၵ်းမၼ်ႈလူၺ်ႈသႅင်ဢေလူင်(3)လုၵ်ႈ မိူၼ်ၼင်ႇတပ်ႉ ၽွမ်ႉႁူမ်ႈ၊ လွင်ႈၶွတ်ႇလိူတ်ႈၽွမ်ႉႁူမ်ၼႂ်းမုၵ်ႉၸုမ်း၊ လွင်ႈထွမ်ႇၶေႃႈပူင်ၶေႃႈသင်ႇ ၼၼ်ႉယဝ်ႉ။ သႅင်ဢေလူင်(3)လုၵ်ႈၼႆႉၵေႃႈ ၽူႈၶဵၼ်ၸိူဝ်းၶႂ်ႈယႃႉၵဝ်းမၼ်းၵေႃႈၼမ်ၼႃႇ။ လွင်ႈဢၼ်ပႃႇတီႇမႂ်ႇ သုင်ၸိုင်ႈတႆး၊ တပ်ႉသိုၵ်းၸိုင်ႈတႆး ႁဝ်းၶႃႈၸုၵ်ႈမၼ်ႈၶႅင်တူဝ်မႃးတေႃႇဝၼ်းမိူဝ်ႈၼႆႉၵေႃႈ လႆႈဝႃႈ ၽူႈယႂ်ႇၵူၼ်းလူင်ႁဝ်းၶႃႈ မီးတၢင်းႁူႉလူင်ႉလႅၼ်ႇၵၢၼ်ပၢႆးမိူင်း။ ႁဝ်းၶႃႈၸုၵ်းမၼ်ႈၼိူဝ်သဵၼ်ႈတၢင်း ၵူၼ်းမိူင်း။ ႁဝ်းၶႃႈမီးလွင်ႈၶွတ်ႇလိူတ်ႈၽွမ်ႉႁူမ်ႈၵၼ်သေ ႁဵတ်းသၢင်ႈၼႃႈၵၢၼ်၊ ႁဵတ်းၸွမ်းၶေႃႈ တႅပ်းတတ်းမုၵ်ႉၸုမ်းႁဝ်း။ ႁဝ်းၶႃႈမီးလွင်ႈတုင်းထွမ်ႇ ၶေႃႈပူင်ၶေႃႈၸီႉသင်ႇသေ ႁဵတ်းသၢင်ႈၼႃႈ ၵၢၼ်” ၼႆယူႇ။ သိုပ်ႇၼၼ်ႉ ၽူႈပွင်ၵၢၼ်သိုၵ်း လႆႈတိုၵ်းသူၼ်းထိုင် လုၵ်ႈႁဵၼ်းဝႃႈ “ လွင်ႈမေႃဝႆႉၵႃႈၶၼ်သၢႆၵပ်း သိုပ်ႇၼႆႉၵေႃႈ လမ်ႇလွင်ႈတေႉတေႉ။ ၵၢၼ်ထိင်းသိမ်းသၢႆၵပ်းသိုပ်ႇၼႆႉ ႁဝ်းၶႃႈထုၵ်ႇ လီဢဝ်တွၼ်ႈ သွၼ်တီပၢင်တိုၵ်းလၢဝ်ႉၵၢႆႇ(ၵူဝ်းၵၢင်ႉ) မိူဝ်ႈပီႊ 2009 ၼီႊၼၼ်ႉယူႇ။ ၵၢၼ် ၵပ်းသိုပ်ႇတိတ်းတေႃႇ ၼႆႉ ပဵၼ်သၢႆၸႂ်လူင်တပ်ႉသိုၵ်းယဝ်ႉ။ ၵၢၼ်တုင်းထွမ်ႇႁဵတ်းၸွမ်း ၶေႃႈပူင်ၶေႃႈၸီႉသင်ႇၼႆႉၵေႃႈ လမ်ႇလွင်ႈမိူၼ်ၵၼ်ယဝ်ႉ။ လွင်ႈၽႅၼ်၊ ၸတ်း၊ ထတ်း၊ မေး ၼႆႉၵေႃႈ လမ်ႇလွင်ႈတေႉတေႉ။ ႁဝ်းၶႃႈ ႁဵတ်းသၢင်ႈၼႃႈၵၢၼ်ဢၼ်လႂ်သေဢမ်ႇဝႃႈ ၽႅၼ်ၵၢၼ်မီးယဝ်ႉ လူဝ်ႇလႆႈၸတ်းႁဵတ်းၵၢၼ်ထူပ်း မိုဝ်း။ ပေႃးႁဵတ်းယဝ်ႉလူဝ်ႇလႆႈထတ်းသၢင်ႈလွင်ႈလီလွင်ႈၸႃႉ။ ပေႃးႁဵတ်းပႆႇမႅၼ်ႈၵေႃႈ လူဝ်ႇလႆႈ မေးၶိုၼ်း။ ပေႃးဢမ်ႇမီးၽႅၼ်၊ ၸတ်း၊ ထတ်း၊ မေးၸိုင် ႁဵတ်းၵၢၼ်သင်ၵေႃႈ ဢမ်ႇၸၢင်ႈဢွင်ႇ မၢၼ်သေ တေတူၵ်းလိုၼ်းပိူၼ်ႈ။ ဢၼ်ပႆႇမီးၼၼ်ႉၵေႃႈ ႁူဝ်ပဝ်ႈလူင်ႁဝ်းၶႃႈ ၶတ်းၸႂ်ႁႃပၼ်ႁဝ်း ၶႃႈယဝ်ႉ။ ဢၼ်လူဝ်ႇမေးၼၼ်ႉၵေႃႈ ႁဝ်းၶႃႈလူဝ်ႇၶတ်းၸႂ်မေးၵၼ်။ ၶိူင်ႈၵွင်ႈၵၢင်ႇႁဝ်းၶႃႈ ဝၼ်း မိူဝ်ႈၼႆႉၵေႃႈ မီးလွင်ႈၶိုၼ်ႈယႂ်ႇမႃးယဝ်ႉ။ ႁဝ်းၶႃႈလူဝ်ႇမႅတ်ႇပႅင်းထိင်းသိမ်းၶိူင်ႈၵွင်ႈၵၢင်ႇလႄ ၶူဝ်း လဵင်း သိုၵ်းႁဝ်းၶႃႈၵႂႃႇသိုဝ်ႈၽႂ်မၼ်း။ လွင်ႈငဝ်ႈငုၼ်းယိပ်းၵၼ်ၸိူၵ်ႈၼႆႉၵေႃႈလမ်ႇလွင်ႈတေႉတေႉ။ ပေႃးဢမ်ႇမီးငဝ်ႈငုၼ်းယိပ်းၵမ်ၸိူၵ်ႈၵေႃႈ လွင်ႈႁဵတ်းသၢင်ႈမၢင်လွင်ႈၼႆႉ တေၸၢင်ႈႁဵတ်းႁႂ်ႈ ၸိုဝ်ႈ သဵင်မုၵ်ႉၸုမ်းႁဝ်းၶႃႈ လူႉလႅဝ်။ ႁဝ်းၶႃႈၼႆႉ ပဵၼ်ၵူၼ်းၶီႇႁိူဝ်းလမ်းလဵဝ်ၵၼ်ယဝ်ႉ။ လွင်ႈၼပ်ႉထိုဝ် ၶၢဝ်းယၢမ်းၼႆႉၵေႃႈ ပဵၼ်ဢၼ်လမ်ႇလွင်ႈတေႉတေႉ။ ႁဵတ်းသၢင်ႈၼႃႈၵၢၼ်ဢၼ်လႂ်သေဢမ်ႇဝႃႈ ယႃႇပေပႂ်ႉၶၢဝ်းယၢမ်း။ လူဝ်ႇလႆႈႁဵတ်းၸွမ်းၶိင်ႇၶၢဝ်းယၢမ်း” ၼႆယူႇ။ ပၢင်သွၼ်ယုၵ်ႉမုၼ်းၼမ်ႉၵတ်ႉၽူႈမီးၸၼ်ႉလူင် ၸုၵ်ႈထီႉ(1) ပီႊ 2019 ၼီႊၼႆႉ လႆႈတေႇၸတ်း ႁဵတ်းမႃး ၼႂ်းလိူၼ်ၼူဝ်ႇဝႅမ်ႇပႃႇ 17 ဝၼ်း တေႃႇထိုင် လိူၼ်တီႇၸိမ်ႇပႃႇ 6 ဝၼ်း ၶၢဝ်းတၢင်း(20) ဝၼ်းတဵမ်တဵမ်သေ ၸွမ်ႁၢၼ်/ ၶုၼ်သႅင် ၵႅမ်ႁူဝ်ပဝ်ႈထီႉ(2) ပႃႇတီႇမႂ်ႇသုင်ၸိုင်ႈတႆး၊ တပ်ႉသိုၵ်း ၸိုင်ႈတႆး(SSPP/ SSA) လႆႈပူင်သွၼ်ပၼ်ၵႂႃႇ ပိုၼ်ႉႁူႉၵဵဝ်ႇၵပ်းလွင်ႈၸဵပ်းသၢင်ႈၼႂ်းၸိုင်ႈတႆး၊ လၢႆး မူၼ်ႉမႄးပၢႆးဝူၼ်ႉၽိၼ်းၽူၼ်လႄႈ လၢႆးႁဵတ်းလၢႆးသၢင်ႈၽိတ်းၽူၼ်၊ ၵၢၼ်ပၢႆးမိူင်း ၼႂ်းတပ်ႉလႄႈ ၼႂ်းၵူၼ်းမိူင်း၊ ၵၢၼ်ပႃႇတီႇ ၸိူဝ်းၼႆႉယဝ်ႉ။

['ၵၢၼ်သိုၵ်း', 'ၶၢဝ်ႇ']

2019-12-05T17:21:25

https://ssppssa.org/2019/12/%e1%80%84%e1%80%9d%e1%80%ba%e1%82%88%e1%80%84%e1%80%af%e1%81%bc%e1%80%ba%e1%80%b8%e1%80%95%e1%82%83%e1%82%87%e1%80%90%e1%80%ae%e1%82%87%e1%80%99%e1%82%82%e1%80%ba%e1%82%87%e1%80%9e%e1%80%af%e1%80%84-7/

ငဝ်ႈငုၼ်းပႃႇတီႇမႂ်ႇသုင်ၸိုင်ႈတႆး၊ တပ်ႉသိုၵ်းၸိုင်ႈတႆး ၸတ်းႁဵတ်းပၢင်ၵႅဝ်ႈဝၼ်းၽူႈႁတ်းႁၢၼ် လုၵ်ႉၽိုၼ်ႉ

December 5,2019 By – SSPP/ SSA ၼႂ်းလိူၼ်တီႇၸိမ်ႇပႃႇ 5 ဝၼ်း ပီႊ 2019 ၼီႊ ယၢမ်းၵၢင်ၼႂ် 7:00 မူင်းတေႃႇထိုင် ယၢမ်းၵၢင်ၼႂ် 8:00 မူင်းပၢႆၼၼ်ႉ ငဝ်ႈငုၼ်းပႃႇတီႇမႂ်ႇသုင်ၸိုင်ႈတႆး၊ တပ်ႉသိုၵ်းၸိုင်ႈတႆး(SSPP/ SSA) လႆႈၸတ်းႁဵတ်း ပၢင်ၵႅဝ်ႈဝၼ်းၽူႈႁတ်းႁၢၼ်လုၵ်ႉၽိုၼ်ႉ ဢွင်ႈတီႈႁူင်းႁဵၼ်းသိုၵ်းငဝ်ႈငုၼ်းသေ ၽူႈယႂ်ႇၵူၼ်းလူင် လႄႈ ၵေႃႉသိုၵ်းၵေႃႉႁၢၼ် ႁူမ်ႈၶိုၼ်ႈႁွတ်ႈ(1009)ၵေႃႉ ၼႆယူႇ။ ၶၢဝ်းယၢမ်းၵၢင်ၼႂ် 7:00 မူင်းၼၼ်ႉ ၽူႈယႂ်ႇၵူၼ်းလူင် ဢိၵ်ႇၵေႃႉသိုၵ်းၵေႃႉႁၢၼ် ႁူမ်ႈၵၼ်တၵ်ႉယမ် ၸွမ်ပိဝ်ၸိုင်ႈမိူင်း၊ ၸွမ်ပိဝ်ပႃႇတီႇမႂ်ႇသုင်ၸိုင်ႈတႆး/ တပ်ႉသိုၵ်းၸိုင်ႈတႆးလႄႈ တၵ်ႉယမ်ၽူႈႁတ်း ႁၢၼ်လုၵ်ႉၽိုၼ်ႉ ဢၼ်လႆႈလူႇၼိူဝ်ႉလိူတ်ႈသၢႆၸႂ်ၵႂႃႇ ပုၼ်ႈတႃႇၸိူဝ်ႉၸၢတ်ႈဝၢၼ်ႈမိူင်း၊ ႁူမ်ႈတိူင်ႇ ၵၢဝ်ႇၵတိသတ်ႉၸႃႇ(4)ၶေႃႈ ၵႂႃႇယူႇ။ ၶၢမ်ႇပိုၼ်ႉတီႈၼိူဝ် ပီႊ 1978 ၼီႊ လိူၼ်တီႇၸိမ်ႇပႃႇ 5 ဝၼ်း မႅၼ်ႈဝၼ်းဢၼ် ၸဝ်ႈသိူဝ် ၶၼ်ႇ(ႁွင်ႉ)ၸဝ်ႈဢုင်းပွင်ႇ ၵေႃႉပဵၼ်ၵႅမ်ႁူဝ်ပဝ်ႈ ပႃႇတီႇမႂ်ႇသုင်ၸိုင်ႈတႆး/ တပ်ႉသိုၵ်းၸိုင်ႈတႆး လႆႈ တူၵ်းသုမ်းၵႂႃႇ တီႈၼႂ်းပၢင်တိုၵ်းၼၼ်ႉသေ လႆႈဢွၼ်ၵၼ်မၵ်းမၼ်ႈပဵၼ် ဝၼ်းၽူႈလုၵ်ႉၽိုၼ်ႉ တေႃႇထိုင်ဝၼ်းၶၢဝ်းမိူဝ်ႈၼႆႉယဝ်ႉ။ ၼႂ်းဝၼ်းမိူဝ်ႈၼႆႉ ၵူႊတပ်ႉငဝ်ႈသိုၵ်း၊ ၵူႊႁွင်ႈၵၢၼ် ၼႂ်းပႃႇတီႇမႂ်ႇသုင်ၸိုင်ႈတႆး/ တပ်ႉသိုၵ်းၸိုင်ႈတႆး ဢွၼ်ၵၼ်မၵ်းမၼ်ႈပဵၼ်ဝၼ်းမွင်ၸႂ်ၶေႃးၶူမ်လႄႈ ပဵၼ်ဝၼ်းဢၼ်ဢဝ်ၵုင်ႇမုၼ်ၼိူဝ် ၽူႈႁတ်း ႁၢၼ်လုၵ်ႉၽိုၼ်ႉၼႆသေ ပူၵ်းတင်ႈၸွမ်ပိဝ်ၸိုင်ႈမိူင်း၊ ၸွမ်ပိဝ်ပႃႇတီႇမႂ်ႇသုင်ၸိုင်ႈတႆး၊ ၸွမ်ပဝ် တပ်ႉသိုၵ်းၸိုင်ႈတႆး သုတ်ႈယၢၼ်လၵ်းၸွမ်ပိဝ်(1)သွၵ်ႈယူႇယဝ်ႉ။ ၼမ်ႉတူၼ်ႈၸႂ်ၽူႈႁတ်းႁၢၼ် လုၵ်ႉၽိုၼ်ႉၼႆႉ “ ႁတ်းတိုၵ်း၊ ႁတ်းတၢႆ၊ ႁတ်းၶၢမ်ႇဢွင်ႇပွႆး” သေ “သိူဝ် တၢႆသိူဝ်တႅၼ်း လႅၼ်းတၢႆလႅၼ်းပုတ်ႈ” သိုပ်ႇဢဝ်ပုၼ်ႈၽွၼ်း“ တိုၼ်းတၼ်းတၢႆတေႃႇတဵင်ႉ” ဢမ်ႇ သုတ်ႈဢမ်ႇႁူၼ် ဢဝ်ၼိူဝ်ႉလိူတ်ႈတူဝ်ၸႂ်ၽဝႃႉၸၢတ်ႈပၢၼ် ၽင်သိမ်းၵေႃႇသၢင်ႈပူၵ်းပွင်ၵၢၼ် ၸိူဝ်ႉၸၢတ်ႈ ႁႂ်ႈၵိုၵ်းပိုၼ်းဝႆႉ ပၢၼ်သိုပ်ႇပၢၼ်ၼၼ်ႉယဝ်ႉ။ ၶႅပ်းႁၢင်ႈ – ၸွမ်သိုၵ်းလူင်/ သိူဝ်ထႅၼ်ႈ ၽူႈၼၢမ်းၼႃႈထီႉ(1) ပႃႇတီႇမႂ်ႇသုင်ၸိုင်ႈတႆး၊ တပ်ႉသိုၵ်းၸိုင်ႈတႆး(SSPP/ SSA) မွၵ်ႇလၢတ်ႈၶေႃႈၵႂၢမ်းတီႈပၢင်ၵႅဝ်ႈဝၼ်းၽူႈႁတ်းႁၢၼ်လုၵ်ႉၽိုၼ်ႉ ၼႂ်းပၢင်ၵႅဝ်ႈၼၼ်ႉ ၸွမ်သိုၵ်းလူင်/ သိူဝ်ထႅၼ်ႈ ၵေႃႉပဵၼ်ၽူႈၼၢမ်းၼႃႈထီႉ(1) ပႃႇတီႇမႂ်ႇသုင်ၸိုင်ႈ တႆး၊ တပ်ႉသိုၵ်းၸိုင်ႈတႆး ၶူၼ်ႉၶႆႈၼႄ သိူၵ်ႈပိုၼ်းၽူႈႁတ်းႁၢၼ်လုၵ်ႉၽိုၼ်ႉပၢၼ်သိုပ်ႇပၢၼ် ၵႂႃႇ ယူႇ။ “ ပိုၼ်းၼႆႉ လမ်ႇလွင်ႈ။ ပေႃးဢမ်ႇႁူႉပိုၼ်း မိူၼ်ၵူၼ်းငိူဝ်ႈ။ ပိုၼ်းမိူင်းတႆး၊ ပိုၼ်းလၢႆးလုၵ်ႉၽိုၼ်ႉ၊ ပိုၼ်းပႃႇတီႇမႂ်ႇသုင်ၸိုင်ႈတႆး/ တပ်ႉသိုၵ်းၸိုင်ႈတႆး၊ ပိုၼ်းၽူႈႁတ်းႁၢၼ်လုၵ်ႉၽိုၼ်ႉၸိူဝ်းၼႆႉ လူဝ်ႇ လႆႈဢွၼ်ၵၼ်လႅပ်ႈႁဵၼ်း ႁႂ်ႈႁူႉႁၼ်ၸႅင်ႈလႅင်း။ ၽူႈႁတ်းႁၢၼ်လုၵ်ႉၽိုၼ်ႉဢၼ်ဝႃႈၼႆႉၵေႃႈ မီးၵူႊ မိူင်းမိူင်းယဝ်ႉ။ ၽူႈႁတ်းႁၢၼ်ဢၼ်ဝႃႈၼႆႉ ပဵၼ်ၵူၼ်းၵေႃႉဢၼ်ၸုၼ်ႉပွႆႇပုၼ်ႈလီသုၼ်ႇတူဝ်သေ ႁဵတ်းတႃႇၽွၼ်းလီၵူၼ်းတင်းၼမ်။ ၼႂ်းၽူႈႁတ်းႁၢၼ်ၼႆႉၵေႃႈ ဢမ်ႇၵွမ်ႉဝႃႈၵူၼ်းသိုၵ်းၵူၺ်း။ ပေႃႈ မႄႈၵူၼ်းမိူင်း ၸိူဝ်းဢၼ်ၶၢမ်ႇၸုၼ်ႉသၢႆၸႂ်သေ ၵႅတ်ႇၶႄႇႁႄႉၵင်ႈၸိူဝ်ႉၶိူဝ်းၸဝ်ႈၵဝ်ႇၼၼ်ႉၵေႃႈ မၵ်းမၼ်ႈပဵၼ် ၽူႈႁတ်းႁၢၼ်လုၵ်ႉၽိုၼ်ႉ” ၼႆယဝ်ႉ။ သိုပ်ႇၼၼ်ႉ “ ပေႃးၶူၼ်ႉၶႆႈၶိုၼ်းပိုၼ်းၽူႈႁတ်းႁၢၼ်လုၵ်ႉၽိုၼ်ႉၼႆႉၸိုင် တင်ႈတေႇပီႊ 1963 ၼီႊ မႅၼ်ႈမိူဝ်ႈၼႄႇဝိၼ်းသိမ်းဢႃႇၼႃႇလႄႈ ၼႂ်းလိူၼ်မၢတ်ႉၶျ် (2) ဝၼ်း ၵၢင်ၸႂ်ၸဝ်ႉၸဝ်ႉၼၼ်ႉ ၸဝ်ႈမီ ဢႃႇယူႉ(19) ၵေႃႉပဵၼ်လုၵ်ႈၸၢႆး ၸဝ်ႈသူၺ်ႇတႅၵ်ႈ လႆႈထုၵ်ႇလုၵ်ႈၼွင်ႉၼႄဝိၼ်း ၶႃႈႁႅမ်တၢႆ တီႈဢွင်ႈႁိူၼ်း ဝဵင်းတႃႈၵုင်ႈ။ ဝၢႆးၼၼ်ႉ ၸဝ်ႈၵျႃႇသႅင်(ၸဝ်ႈၾႃႉသီႇပေႃႉ)ၵေႃႈ ထုၵ်ႇမၢၼ်ႈ ၶဝ်တိၺွပ်း တီႈၶူင်ႇႁိူဝ်း မိၼ်ႁၢႆးဝူဝ်းယဝ်ႉ ဢဝ်တူဝ်ၵႂႃႇၵုမ်းၶင်ဝႆႉတီႈၶွၵ်ႈၶင် ဝဵင်းလွၵ်ႉၸွၵ်ႇ။ သိုပ်ႇ ၼၼ်ႉ ၸဝ်ႈသူၺ်ႇတႅၵ်ႈၵေႃႈ လႆႈထုၵ်ႇတိၺွပ်းတူဝ်။ ပၢၼ်တႅပ်း(4)တႅပ်းၼၼ်ႉၵေႃႈ သိုၵ်းမၢၼ်ႈ ၼိၵ်ႈၸၢၵ်ႈၸႅတ်ႈထၢမ်ၵူၼ်းမိူင်း လွင်ႈသိုၵ်းတႆး။ ၵူၼ်းမိူင်းၵေႃႈ ၶၢမ်ႇယၢပ်ႇၶၢမ်ႇၽိုတ်ႇသေ ၵႅတ်ႇ ၶႄႁႄႉၵင်ႈပၼ်ႁဝ်းၶႃႈမႃး။ လွင်ႈၸိူဝ်းၼႆႉ ႁဝ်းၶႃႈဢမ်ႇလီလူင်လိုမ်းၵုင်ႇမုၼ်ၵူၼ်းမိူင်း။ ၵူၼ်းမိူင်း ၵေႃႈ ပဵၼ်ၽူႈႁတ်းႁၢၼ် တႃႇႁဝ်းၶႃႈယဝ်ႉ။ ၸဝ်ႈသိူဝ်ဝၼ်း ၵေႃႉပဵၼ်လုၵ်ႈၸၢႆး ၸဝ်ႈၼေႃႇမျႃႉ ၼွင်ႉၸၢႆးၸဝ်ႈၾႃႉမိူင်းယႆ ၼႆႉၵေႃႈ ပဵၼ်ၽူႈႁတ်းႁၢၼ်တႆးႁဝ်းၵေႃႉၼိုင်ႈ။ ၸဝ်ႈသိူဝ်ဝၼ်း၊ ၸဝ်ႈပူဝ်ႇတေႇဝိင်ႇ (ၼႃႈတီႈလွႆပၢင်ၽြႃး) လႆႈႁူမ်ႈၵၼ်သေ ၶဝ်ႈသိမ်းတၢင်ႉယၢၼ်း။ မိူဝ်ႈပၢၼ် ၶွတ်ႇ ၽွတ်ႈပဵၼ်တပ်ႉသိုၵ်းလွတ်ႈလႅဝ်းသဝ်းၶေႃၸိုင်ႈတႆး(SSIA)ၼၼ်ႉၵေႃႈ ၸဝ်ႈသိူဝ်ဝၼ်းလႄႈ ၵူၼ်း ၼွၵ်ႈမိူင်းၵေႃႉၼိုင်ႈ လႆႈႁူမ်ႈၵၼ်သေ လုၵ်ႉတီႈတပ်ႉမိူင်းၽႅၵ်ႈ ဢၢၼ်းၶဝ်ႈသူၼ်းတုမ်ၼႂ်းၵဵင်းတုင်။ မိူဝ်ႈၼၼ်ႉ ယွၼ်ႉမီးလုၵ်ႈၼွင်ႉ ၸိုဝ်ႈႁွင်ႉ “ တဵင်းၽေႇ” ႁၵ်းလင်သေ လၵ်ႉသူင်ႇၶၢဝ်ႇပၼ်မၢၼ်ႈ လႄႈ မၢၼ်ႈၶဝ်ႈလေႃႇတိုၵ်းတပ်ႉမိူင်းၽႅၵ်ႈလႄႈ ၸဝ်ႈသိူဝ်ဝၼ်း လႆႈၶၢမ်ႇၼႃႈသိုၵ်းသေ မၢတ်ႇၸဵပ်း တီႈၶႃ မၢၵ်ႇၵွင်ႈယၢဝ်းၵေႃႈသဵင်ႈ မၢၵ်ႇၵွင်ႈပွတ်းၵေႃႈသဵင်ႈ။ လိုၼ်းသုတ်းၸဝ်ႈသိူဝ်ဝၼ်း လႆႈပၼ် ၶေႃႈသင်ႇ ႁႂ်ႈလုၵ်ႈၼွင်ႉမၼ်းၸဝ်ႈ ထွႆဢွၵ်ႇၼႃႈသိုၵ်းသေ လၢတ်ႈဝႃႈမၼ်းၸဝ်ႈတေၶၢမ်ႇၸုၼ်ႉ သၢႆၸႂ်ၼႂ်းပၢင်တိုၵ်းၼႆသေ တိုတ်ႉမၢၵ်ႇပွမ်ဢႅပ်ႈၸပ်းဢူၵ်းဝႆႉ။ လုၵ်ႈၼွင်ႉၵေႃႈ ပူၼ်ႉၼႃႈသိုၵ်း ယဝ်ႉသေ မၢၼ်ႈၵေႃႈမႃးဢဝ်တူဝ်လိုပ်းမၼ်းလႄႈ မၼ်းၸဝ်ႈလႆႈတိုတ်ႉမၢၵ်ႇပွမ်သေ လႆႈၸုၼ်ႉ သၢႆၸႂ်တႃႇၸိူဝ်ႉၸၢတ်ႈဝၢၼ်ႈမိူင်းၵႂႃႇ။ ဝၼ်းၽူႈႁတ်းႁၢၼ်လုၵ်ႉၽိုၼ်ႉၼႆႉ တီႈတေႉမၼ်း တေလႆႈ မၵ်းမၼ်ႈဝၼ်းဢၼ်ၸဝ်ႈသိူဝ်ဝၼ်း ၶၢမ်ႇၸုၼ်ႉသၢႆၸႂ်တႃႇၵူၼ်းတင်းၼမ်ၼၼ်ႉယူႇ။ ၵူၺ်းၵႃႈ ဝၼ်းဢၼ်ၸဝ်ႈသိူဝ်ဝၼ်း လႆႈတူၵ်းသုမ်းၼၼ်ႉ ဢမ်ႇမီးမၢႆတွင်းဝႆႉတဵမ်ထူၼ်ႈလႄႈ ဢမ်ႇၸၢင်ႈ မၵ်းမၼ်ႈ။ ထိုင်မႃးၼႂ်းပီႊ 1978 ၼီႊ လိူၼ်တီႇၸိမ်ႇပႃႇ 5 ဝၼ်းၼၼ်ႉၵေႃႈ ၸဝ်ႈဢုင်းပွင်ႇ(ႁွင်ႉ) ၸဝ်ႈသိူဝ်ၶၼ်ႇ ၵႅမ်ႁူဝ်ပဝ်ႈပႃႇတီႇမႂ်ႇသုင်ၸိုင်ႈတႆး လႆႈၸပ်းတၢင်းပဵၼ်ၽီလိၼ် ဢမ်ႇပႆတၢင်းလႆႈ လႄႈ လႆႈၶီႇၼိူဝ်လင်မႃႉသေ ဢွၵ်ႇၶၢဝ်းတၢင်း။ ၸဝ်ႈသိူဝ်လဵၼ်း၊ ၸဝ်ႈၸၢမ်မႂ်ႇ၊ ၸဝ်ႈၵေႃးလိင်ႇတ ပႃးတင်းၵူၼ်းသိုၵ်း မွၵ်ႈ(700)ၵေႃႉ ဢဝ်ႁူမ်ႇလူမ်ႈသေ လတ်းၵႂႃႇႁိမ်းလႅၼ်ဝၢၼ်ႈ မၢၼ်ႈယူႇၼႂ်း ဝၢၼ်ႈသေ ဢဝ်မၢၵ်ႇလူင်ယိုဝ်းသႂ်ႇလႄႈ ၸဝ်ႈဢုင်းပွင်ႇဢမ်ႇၸၢင်ႈလူင်းၼိူဝ်လင်မႃႉ ဢမ်ႇၸၢင်ႈ ဝႄႈ လႆႈၺႃးၸၢၵ်ႇမၢၵ်ႇတိူဝ်ႉမၢတ်ႇၺႃးတီႈႁူဝ်သေ လႆႈသဵင်ႈၵၢမ်ႇၵႂႃႇ။ ၶၢမ်ႇပိုၼ်ႉတီႈၼိူဝ် ဝၼ်း ဢၼ်ၸဝ်ႈဢုင်းပွင်ႇ လႆႈတူၵ်းသုမ်းၵႂႃႇၼႆႉသေ ၸဝ်ႈၸၢမ်ႇမိူင်းလႄႈ တင်းၶႃႈႁဝ်း လႆႈမၵ်းမၼ်ႈ ပဵၼ်ဝၼ်းၽူႈႁတ်းႁၢၼ်လုၵ်ႉၽိုၼ်ႉမႃးယူႇ” ၼႆယဝ်ႉ။ ၶႅပ်းႁၢင်ႈ – ၽူႈယႂ်ႇၵူၼ်းလူင် ပႃႇတီႇမႂ်ႇသုင်ၸိုင်ႈတႆး၊ တပ်ႉသိုၵ်းၸိုင်ႈတႆး(SSPP/ SSA) ၶဝ်ႈႁူမ်ႈပၢင်ၵႅဝ်ႈဝၼ်းၽူႈႁတ်းႁၢၼ်လုၵ်ႉၽိုၼ်ႉ ၸွမ်သိုၵ်းလူင်/ သိူဝ်ထႅၼ်ႈ ၽူႈၼၢမ်းၼႃႈထီႉ(1) ပႃႇတီႇမႂ်ႇသုင်ၸိုင်ႈတႆး၊ တပ်ႉသိုၵ်းၸိုင်ႈတႆး သိုပ်ႇ ၶႆႈၼႄထႅင်ႈဝႃႈ “ ပီႊ 1983 ၼီႊ ၸဝ်ႈသိူဝ်ၼုမ်ႇၵေႃႈ လႆႈၸပ်းတၢင်းပဵၼ်သေ သဵင်ႈၵၢမ်ႇၵႂႃႇ။ ၸဝ်ႈ ၵေႃးလိင်ႇတ ၵေႃႈ လႆႈထုၵ်ႇၼမ်ႉလူၵ်ႈၼွင်းသေ သဵင်ႈၵၢမ်ႇၵႂႃႇ။ ၸဝ်ႈၸၢမ်ႇမိူင်း၊ ၸဝ်ႈပၢၼ်းဢွင်ႇ၊ ၸဝ်ႈၸၢမ်မႂ်ႇ၊ ၸဝ်ႈသိူဝ်ၸိုင်ႈ၊ ၸဝ်ႈၺႅၼ်ႇဝိၼ်း ၶဝ်ၵေႃႈ လႆႈသဵင်ႈၵၢမ်ႇတူၵ်းသုမ်းၵႂႃႇ တီႈမိူင်းထႆး ယွၼ်ႉၶုၼ်ၶုၼ်သႃႇႁႅမ်တၢႆ။ ၸဝ်ႈၸၢမ်ႇလႅၵ်း၊ ၸဝ်ႈၸၢမ်ႇၵႃး ၶဝ်ၵေႃႈ လႆႈထုၵ်ႇၽူႈမိူၵ်ႈမႂ်ႇၶဝ် ၶႃႈ ႁႅမ်တၢႆပႅတ်ႈတီႈၵိဝ်ႇႁူၵ်း/ ၶႃးႁၢၼ်။ သင်ဝႃႈၶဝ်ၸဝ်ႈတိုၵ်ႉမီးသၢႆၸႂ်သေ သိုပ်ႇဢွၼ်ႁူဝ်ႁဝ်းၵႂႃႇလႆႈ ၸိုင် မုၵ်ႉၸုမ်းႁဝ်းၶႃႈၵေႃႈ ဢမ်ႇလႆႈၼႃႈလဵၵ်ႉ။ ၽူႈယႂ်ႇၵူၼ်းလူင်ႁဝ်းၶႃႈ ၸိူဝ်းလႆႈလူႇၼိူဝ်ႉလိူတ်ႈ သၢႆၸႂ်ၵႂႃႇတၢင်းသဵင်ႈၼႆႉ ႁွင်ႉဝႃႈၽူႈႁတ်းႁၢၼ်လုၵ်ႉၽိုၼ်ႉ။ ႁဝ်းဢမ်ႇလူဝ်ႇ လူလၢႆႁၵ်းလင်တေႃႇ ၽူႈယႂ်ႇၵူၼ်းလူင်ႁဝ်း ၸိူဝ်းဢၼ်လႆႈလူႇၼိူဝ်ႉလိူတ်ႈမႃး ပုၼ်ႈတႃႇဝၢၼ်ႈမိူင်း။ ႁဝ်းၶႃႈလူဝ်ႇလႆႈပႆ ၼိူဝ်သဵၼ်ႈတၢင်း ဢၼ်ၶဝ်ၸဝ်ႈတမ်းဝၢင်းဝႆႉပၼ်ႁဝ်း” ၼႆယဝ်ႉ။ တီႈၼိူဝ်ၵၢၼ်ၵေႃႇသၢင်လၢႆးလုၵ်ႉၽိုၼ်ႉ၊ ၵေႃႇသၢင်ႈတပ်ႉသိုၵ်းၼၼ်ႉၵေႃႈ ၸွမ်သိုၵ်းလူင်/ သိူဝ် ထႅၼ်ႈ လႆႈပၼ်ႁႅင်းၸႂ်ထိုင် ၵေႃႉသိုၵ်းၵေႃႉႁၢၼ် ဢိၵ်ႇၼေႃႇတႅၼ်းၶိူဝ်းပၢၼ်မႂ်ႇဝႃႈ “ ႁဝ်းႁဵတ်းၵၢၼ် ဝၢၼ်ႈမိူင်းၼႆႉ တေလႆႈဝႆႉ ၼမ်ႉၸႂ်ၵႅၼ်ႇၵႅၼ်ႇၶႅင်ၶႅင်။၊ ၶၢမ်ႇယၢပ်ႇၶၢမ်ႇၽိုတ်ႇသေ ႁဵတ်းသၢင်ႈၵႂႃႇ။ လၢႆးလုၵ်ႉၽိုၼ်ႉဢၼ်ဝႃႈၼႆႉၵေႃႈ မၼ်းဢမ်ႇၸႂ်ႈသဵၼ်ႈတၢင်းဢၼ်သိူဝ်ႇမွၵ်ႇမႂ်။ ပီႊ 1959 ၼီႊ မိူဝ်ႈၶႃႈႁဝ်းလႆႈတေႇၶဝ်ႈသိုၵ်းၼၼ်ႉၵေႃႈ ဢမ်ႇမီးသွၵ်းတိၼ်၊ ဢမ်ႇလႆႈၵိၼ်ၶဝ်ႈ(7)ဝၼ်းသေ လႆႈ ၶဝ်ႈပၢင်တိုၵ်းတီႈမိူင်းယွၼ်း။ လႆႈလတ်းပႃႇတူၼ်ႈဝၢႆသေ ၶဝ်ႈပၢင်တိုၵ်းလႄႈ တိၼ်ၵေႃႈသိၵ်ႇဢမ်ႇ ၸၢင်ႈပႆတၢင်းလီလီ။ မိူဝ်ႈတေႇလၢႆးလုၵ်ႉၽိုၼ်ႉၼႆႉ ယၢပ်ႇလိူဝ်ပၢၵ်ႇပုၼ်ႈႁဵင်ပုၼ်ႈယဝ်ႉ။ ၵွင်ႈၵေႃႈ လႆႈယိပ်းၵွင်ႈ M-1 ၵူၺ်း။ ယၢမ်းလဵဝ်ႁူဝ်ပဝ်ႈလူင်ႁဝ်းၶႃႈ ၸဝ်ႈပၢင်ႇၾႃႉၵေႃႈ ၵႃႈၼင်ႇပွင်ပဵၼ်လႆႈ ၼၼ်ႉ ၼႅတ်ႈၶတ်းၸႂ် ႁႃၵွင်ႈၵၢင်ႇဢၼ်ၶိုတ်းၸၼ်ႉသေ ပၼ်ႁဝ်းယိပ်း။ ၵွင်ႈမၢင်မဵဝ်း ၶႅမ်ႉလိူဝ်သေ သိုၵ်းမၢၼ်ႈ။ ၵွပ်ႈၼၼ် ႁဝ်းၶႃႈ လူဝ်ႇလႆႈဢွၼ်ၵၼ်ၶတ်းၸႂ်သိုဝ်ႈၽႂ်မၼ်း။ ၵၢၼ်ၵေႃႇသၢင်ႈ တပ်ႉၼႆႉ တေလႆႈၶၢမ်ႇပိုၼ်ႉတီႈၼိူဝ် ပၢႆးဝူၼ်ႉပၢႆးမိူင်း၊ ပၵ်းပိူင်လၵ်းမၢႆ၊ ပိုၼ်ႉႁူႉၵၢၼ်သိုၵ်း ၸိူဝ်းၼႆႉ ၵႂႃႇ။ ႁဝ်းၶႃႈဢမ်ႇၸႂ်ႈသိုၵ်းၵိၼ်ၸၢင်ႈမိူၼ်မၢၼ်ႈ၊ ႁဝ်းၶႃႈပဵၼ်သိုၵ်းလၢႆးလုၵ်ႉၽိုၼ်ႉ။ ပေႃးႁိူဝ်ႇႁဝ်း ၶႃႈ ဢွၵ်ႇၼမ်ၵေႃႈ လိူတ်ႈႁဝ်းၶႃႈတေဢွၵ်ႇဢေႇ။ ႁဵတ်းသင်ၵေႃႈယဝ်ႉ ယႃႇပေဢသၢင်ႇပလၢင်ႇ သေႁဵတ်း။ ႁဵတ်းလၢႆးလုၵ်ႉၽိုၼ်ႉၵေႃႈ ယႃႇပေဢသၢင်ႇပလၢင်ႇသေႁဵတ်း၊ လူဝ်ႇလႆႈၶၢမ်ႇယၢပ်ႇ ၶၢမ်ႇၽိုတ်ႇသေႁဵတ်း။ ယၢမ်းလဵဝ် ၼေႃႇတႅၼ်းၶိူဝ်းႁဝ်းၶႃႈ ၸိူဝ်းမီးၸၼ်ႉလိၵ်ႈ ၸၼ်ႉလၢႆးၵေႃႈ ၼမ်မႃး။ ၸိူဝ်းႁဝ်းၶႃႈ လူဝ်ႇလႆႈပုတ်ႈလႅၵ်ႈမႃႇသေ ပၼ်သူၶဝ်ဢွၼ်ႁူဝ်ၼၢမ်းၼႃႈၵႂႃႇ။ တေလႆႈၶၢမ်ႇ ယၢပ်ႇၶၢမ်ႇၽိုတ်ႇသေ ႁဵတ်းသၢင်ႈၶိုၼ်ႈၼႃႈၵႂႃႇ” ၼႆယူႇ။ ၼႂ်းပႃႇတီႇမႂ်ႇသုင်ၸိုင်ႈတႆး/ တပ်ႉသိုၵ်းၸိုင်ႈတႆး(SSPP/ SSA)ၼႆႉ မၵ်းမၼ်ႈတမ်းမီးဝႆႉ “ ဝၼ်းၽူႈ ႁတ်းႁၢၼ်လုၵ်ႉၽိုၼ်ႉ” လႄႈ “ ပိူင်ၵၢၼ်၊ လၢႆးၵၢၼ်ယွင်ႈယေႃးဢဝ်ၵုင်ႇမုၼ် ၽူႈႁတ်းႁၢၼ်လုၵ်ႉ ၽိုၼ်ႉ” ဢိၵ်ႇတင်း “ ၸၼ်ႉထီႉၽူႈႁတ်းႁၢၼ်(4)ၸၼ်ႉ မိူၼ်ၼင်ႇ (1) ႁတ်းႁၢၼ် သိူဝ်ဝၼ်း၊ (2) ႁတ်းႁၢၼ် သိူဝ်ၶၼ်ႇ(ဢုင်းပွင်ႇ)၊ (3) ႁတ်းႁၢၼ် ထုၼ်းႁတ်း ၸိူဝ်းၼႆႉယူႇယဝ်ႉ။

['ၶၢဝ်ႇ', 'ၵၢၼ်သိုၵ်း']

2019-12-01T20:55:57

https://ssppssa.org/2019/12/1751/

ဝၢႆးပီႊမႂ်ႇၶၢဝ်းတူင်ႈပွင်ႇ ၵေႃႉႁၢၼ်ၽွမ်ႉႁၢပ်ႇႁၢမ် ၸွႆႈထႅမ်ၵၢၼ်ၵူၼ်းမိူင်း

December 1, 2019 By – SSPP/ SSA ၼႂ်းလိူၼ်တီႇၸိမ်ႇပႃႇ 1 ဝၼ်း ပီႊ 2019 ၼီႊ ယၢမ်းၵၢင်ၼႂ် 9:30 မူင်းတေႃႇထိုင် ယၢမ်းႁူဝ်ၶမ်ႈ 4:00 မူင်းၼၼ်ႉ ၵေႃႉႁၢၼ်ၽၢႆႇဢုပ်ႉပိူင်ႇ ပႃႇတီႇမႂ်ႇသုင်ၸိုင်ႈတႆး၊ တပ်ႉသိုၵ်းၸိုင်ႈတႆး(SSPP/ SSA) လႆႈ ၵႂႃႇပုမ်ႇၶဝ်ႈၸွႆႈ ၵူၼ်းမိူင်းဝၢၼ်ႈၼမ်ႉၵတ်း ဢိူင်ႇဝၢၼ်ႈၽၢႆႇ ၸေႈဝဵင်းမၢႆ(6) တူင်ႇဝဵင်းမိူင်းယႆ ၼႆယူႇ။ ၶႅပ်းႁၢင်ႈ – ၵူၼ်းသိုၵ်းဢိၵ်ႇၵူၼ်းမိူင်း ႁူမ်ႈၵၼ်ပေႃႉၶဝ်ႈၼႃးၸွႆႈ သၢင်ႇလႃႉဢွင်ႇလႄႈ ၼၢင်းလႅင်း ၵူၼ်းမိူင်းဢိၵ်ႇၵူၼ်းသိုၵ်း ႁူမ်ႈၵၼ်(20)ၵေႃႉ လႆႈၵႂႃႇပေႃႉၶဝ်ႈၼႃးၸွႆႈ သၢင်ႇလႃႉဢွင်ႇလႄႈ ၼၢင်း လႅင်း ယူႇဝၢၼ်ႈၼမ်ႉၵတ်း ၸုမ်း(1) ဢိူင်ႇဝၢၼ်ႈၽၢႆႇ ၼႆယူႇ။ ၵၢၼ်ၸွႆႈထႅမ်ပေႃႈမႄႈၵူၼ်းမိူင်းၼႆႉ ပဵၼ်ၵၢၼ်တွပ်ႇၵုင်ႇမုၼ် မႄႈၸဝ်းၵေးၸူး ပေႃႈၸဝ်ႈလႃၽေး ပေႃႈႁႆႈမႄႈၼႃးလႄႈ ၶၢဝ်းမႆႈၶဝ်ႈၶၢဝ်းၽူၼ် ၶၢဝ်းၽူၼ်ၶဝ်ႈၶၢဝ်းၵတ်း ႁိူဝ်ႉတေႃႇႁႅင်ႈ ၼင်ႇၵႃႈပွင် ပဵၼ်လႆႈၼၼ်ႉ ၵေႃႉႁၢၼ်ပႃႇတီႇမႂ်ႇသုင်ၸိုင်ႈတႆး၊ တပ်ႉသိုၵ်းၸိုင်ႈတႆး တိုၼ်းတေတိုတ်ႉတၢႆးၸုင် ၸၼ်ၸွႆႈထႅမ်ၵၢၼ်ပေႃႈမႄႈၵူၼ်းမိူင်းၵႂႃႇ ၶပ်ႉၶပ်ႉတၢမ်းတၢမ်းယူႇယဝ်ႉ။

['ၵၢၼ်ၸွႆႈထႅမ်ပေႃႈမႄႈၵူၼ်းမိူင်း', 'ၶၢဝ်ႇ']

2019-11-28T16:46:45

https://ssppssa.org/2019/11/%e1%81%bd%e1%80%b0%e1%82%88%e1%80%90%e1%81%a2%e1%80%84%e1%80%ba%e1%80%90%e1%80%b0%e1%80%9d%e1%80%ba%e1%81%b5%e1%80%b0%e1%81%bc%e1%80%ba%e1%80%b8%e1%80%99%e1%80%ad%e1%80%b0%e1%80%84%e1%80%ba%e1%80%b8/

ၽူႈတၢင်တူဝ်ၵူၼ်းမိူင်း မွၵ်ႇလၢတ်ႈၶေႃႈၵႂၢမ်းတိူဝ်ႉယမ် တီႈပွႆးႁပ်ႉၸဵင် ၵွင်းမူးၶမ်းၵဵင်းလိူၼ်

ၶၢဝ်ႇ-SSPP info 2019 November 28, ပၢင်ၵႅဝ်ႈ ပၢင်ပွႆးႁပ်ႉၸဵင်ပီမႂ်ႇတႆး ၸတ်းႁဵတ်းတီႈၵွင်းမူးၶမ်းၵဵင်းလိူၼ်ၼၼ်ႉ လုင်းၸရေးထမ်ႇမ ဝၢၼ်ႈၶူင်ႈလူင် ဢိူင်ႇဝၢၼ်ႈၸၢတ်ႈ တၢင်ႇတူဝ်ၵူၼ်းမိူင်းသေ မွၵ်ႇလၢတ်ႈၶေႃႈၵႂၢမ်း တိူဝ်ႉယၢမ်မႅၼ်ႈ ၸွမ်းငဝ်းလၢႆးယၢမ်းလဵဝ်။ တီႈပၢင်ၵႅဝ်ႈၼၼ်ႉ ၸဝ်ႈသြႃႇ ဝိႁၢရ်ႇသူၼ်မွၼ်း မွၵ်ႇလၢတ်ႈပိုၼ်းၽဵင်ႈၵေႃႇၸဵင်၊ ၸဝ်ႈၶူး ဝိႁၢရ်ႇ ဝူၺ်ႇ ပုင်ႇလ ဝၢၼ်ႈႁႆး မွၵ်ႇလၢတ်ႈသပ်းလႅင်း ပိုၼ်းၵႅပ်ႈၸဝ်ႈၶူးမေႃလိၵ်ႈတႆး၊ ၸဝ်ႈသိုၵ်းလူင် ၵျေႃႇလႃႉ တၢင် တူဝ်ၵူၼ်းလူင် ငဝ်ႈငုၼ်းပႃႇတီႇမႂ်ႇသုင်ၸိုင်ႈတႆး တပ်ႉသိုၵ်းၸိုင်ႈတႆးသေ လူဢၢၼ်ႇၽိုၼ်လိၵ်ႈ ဢၼ် ငဝ်ႈငုၼ်းပႃႇတီႇမႂ်ႇသုင်ၸိုင်ႈတႆး တပ်ႉသိုၵ်းၸိုင်ႈတႆး ယိုၼ်ႈထိုင်ဝၼ်းပၢင်ၵႅဝ်ႈလႄႈ လုင်းၸရေးထမ်ႇ မ ဝၢၼ်ႈၶူင်ႈလူင် တၢင်တူဝ်ၵူၼ်းမိူင်း မွၵ်ႇလၢတ်ႈၶေႃႈၵႂၢမ်းၵႂႃႇဝႃႈ“ၵူၼ်းၼုမ်ႇဝၼ်းမိူဝ်ႈၼႆႉ ဢမ်ႇသူင်ႇ ထွမ်ႇၵႂၢမ်းတႆးပၢၼ်ၵဝ်ႇ၊ ၵႂၢမ်းပၢၼ်ၵဝ်ႇႁဝ်းၼႆႉ မၼ်းပဵၼ်ၽဵင်ႈဢၼ်ၶိုၵ်ႉၶႅမ်ႉ ၼႂ်းလုမ်ႈၾႃႉၼႆႉ ဢမ်ႇ မီးၵူၼ်းၶိူဝ်းလႂ်ႁဵတ်းလႆႈမိူၼ်တႆးႁဝ်း ၽဵင်ႈဢၼ်ၶိုၵ်ႉၶႅမ်ႉၼႆႉ ဢၼ်ပဵၼ်ၼေႃႇတႅၼ်းၶိူဝ်းႁဝ်းသမ်ႉ ဢမ်ႇသူင်ၸိုင် မိူဝ်းၼႃႈမႃး ၽဵင်ႈဢၼ်ၶိုၵ်ႉၶႅမ်ႉႁဝ်းၸၢင်ႈႁၢႆ၊ ၶိူဝ်းတႆးႁဝ်းၶႃႈၼႆႉ ပူႇမွၼ်ႇၼၢႆးယႃႈႁဝ်း လုၵ်ႉမိူင်းမုၼ်ႇၵူဝ်းလူင်းမႃးႁႃပၼ် တီႈယူႇတီႈသဝ်းႁဝ်း မီးဝၢၼ်ႈမီးမိူင်း မီးတီႈၽုၵ်ႇတီႈသွမ်ႈယဝ်ႉ ႁဝ်းဢမ်ႇႁၵ်ႉသႃ ဝႆႉပႅတ်ႈႁႄ ဢွၼ်ၵၼ်ၵႂႃႇမိူင်းထႆး ဢၼ်ၵႂႃႇမိူင်းထႆးၼၼ်ႉ တီႈလိၼ်ၼိုင်ႈသွၵ်ႇၼိုင်ႈ ဝႃးၵေႃႈဢမ်ႇပႅင်ႇ ၵွပ်ႈၼၼ် လူဝ်ႇဢွၼ်ၵၼ်မႃးလုမ်းလႃးပႂ်ႉပႃး ၼမ်ႉလိၼ်ႁိၼ်ၽႃဝၢၼ်ႈမိူင်းႁဝ်း ယဝ်ႉ၊ ပေႃးမႃးတူၺ်းႁူဝ်ၼပ်ႉၵူၼ်းတႆးႁဝ်းၵေႃႈ ဢေႇမႃးတိၵ်းတိၵ်း ၼၢင်းယိင်းၵေႃႈ ပေႃးမီးလုၵ်ႈ 2 ၵေႃႉယဝ်ႉၵေႃႈ တတ်းပႅတ်ႈ ၶႂ်ႈႁဵတ်းသၢဝ်ၸိူဝ်းၼႆႉ ဢမ်ႇလီပဵၼ် လူဝ်ႇလႆႈမီးလုၵ်ႈလၢင်း 5 ၵေႃႉၶိုၼ်ႈ ၼိူဝ်”ၼႆ သပ်းလႅင်းၵႂႃႇၵႂၢင်ႈၶႂၢင်ယူႇ။ တီႈပၢင်ပွႆးႁပ်ႉၸဵင် ဢၼ်လႆႈၸတ်းႁဵတ်းတီႈၵွင်းမူးၶမ်းၵဵင်းလိူၼ်ၼႆႉ ၸတ်းပႃး မၢႆၵိုမ်းဝၼ်ၵိူတ်ႇ ပီ ၵွၼ်းသႅင် မေႃၵႂၢမ်းတႆးပၢၼ်မႂ်ႇ ၸၢႆးသၢႆမၢဝ်းလႄႈ ပၢင်ပွႆးၵိုၼ်းလိူဝ်တိူဝ်းၵူႈပီပူၼ်ႉမႃးယူႇယဝ်ႉ။

['ၾိင်ႈငႄႈၾိင်ႈထုင်း', 'ၶၢဝ်ႇ']

2019-11-12T18:04:17

https://ssppssa.org/2019/11/%e1%81%bd%e1%81%a2%e1%82%86%e1%82%87%e1%80%a2%e1%80%af%e1%80%95%e1%80%ba%e1%82%89%e1%80%95%e1%80%ad%e1%80%b0%e1%80%84%e1%80%ba%e1%82%87%e1%80%95%e1%82%83%e1%82%87%e1%80%90%e1%80%ae%e1%82%87%e1%80%99-2/

ၽၢႆႇဢုပ်ႉပိူင်ႇပႃႇတီႇမႂ်ႇသုင်ၸိုင်ႈတႆး၊ တပ်ႉသိုၵ်းၸိုင်ႈတႆး(SSPP/ SSA) ၸွႆႈထႅမ်ၵူၼ်းမိူင်းပုမ်ႇၶဝ်ႈ

November – 11,2019 By – SSPP/ SSA ၽၢႆႇဢုပ်ႉပိူင်ႇပႃႇတီႇမႂ်ႇသုင်ၸိုင်ႈတႆး၊ တပ်ႉသိုၵ်းၸိုင်ႈတႆး ၸေႈဝဵင်းမၢႆ(4) ဝဵင်းမႂ်ႇဝၢၼ်ႈႁႆး ၸွႆႈထႅမ် ပုမ်ႇၶဝ်ႈပၼ် ၵူၼ်းမိူင်း ၼႂ်းဝၢၼ်ႈၼမ်ႉႁူး ဢိူင်ႇဝၢၼ်ႈဝႃႉ ၸေႈဝဵင်းဝၢၼ်ႈႁႆး။

['ၵၢၼ်ၸွႆႈထႅမ်ပေႃႈမႄႈၵူၼ်းမိူင်း', 'ၶၢဝ်ႇ']

2019-10-29T11:58:54

https://ssppssa.org/2019/10/%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%81%b5%e1%80%b0%e1%81%bc%e1%80%ba%e1%80%b8%e1%80%99%e1%80%ad%e1%80%b0%e1%80%84%e1%80%ba%e1%80%b8-%e1%81%b8%e1%80%bd%e1%82%86%e1%82%88-2/

သိုၵ်းၵူၼ်းမိူင်း ၸွႆႈထႅမ်ၵူၼ်းမိူင်း ပၢတ်ႇၶဝ်ႈ

ၶၢဝ်ႇ- SSPP info 29 October 2019 သိုၵ်းၵူၼ်းမိူင်း ၼႂ်းတပ်ႉၵွင် 162 ဢၼ်ဢဝ်ႁူမ်ႇလူမ်ႈ ၸေႈဝဵင်းမၢႆ(10) SSPP/SSA ပၢတ်ႇၶဝ်ႈ ၸွႆႈထႅမ်ၵူၼ်းမိူင်းၼႂ်းဢိူင်ႇတူၼ်ႈၵႅင်း ၸေႈဝဵင်းသီႇပေႃႉ ၸိုင်ႈတႆးပွတ်းႁွင်ႇ။ ဝၼ်းထီႉ 28.10.2019 တႄႇယၢမ်းၵၢင်ၼႂ် 08:00 မူင်းၼၼ်ႉ လုင်းၺၢၼ်ႇၼ ဢွၼ်ႁူဝ်ႁႅင်း ၵူၼ်း(6)ၵေႃႉ ၼႂ်းတပ်ႉသိုၵ်းၵူၼ်းမိူင်း တပ်ႉၵွင်(162) ဢၼ်ဢဝ်ႁူမ်ႇလူမ်ႈ ၸေႈဝဵင်းမၢႆ(10) ဝႆႉ ၼႂ်း ၶၢဝ်းယၢမ်းတၼ်းၼၼ်ႉ ႁဵတ်းၵၢၼ်ၸွႆႈထႅမ်ၵူၼ်းမိူင်း ပၢတ်ႇၶဝ်ႈၸွႆႈ လုင်းထွၼ်း+ပႃႈၵျႃႇ ဝၢၼ်ႈၽႃၶိူဝ်း ဢိူင်ႇတူၼ်ႈၵႅင်း။ ၼႂ်းဝၼ်းလဵဝ်ၵၼ် ဢၼ်ပဵၼ်လုင်းဢွင်ႇပီး လႆႈဢွၼ်ႁူဝ်သိုၵ်းၵူၼ်းမိူင်း ၼႂ်းတပ်ႉၵွင် (162) ႁႅင်းၵူၼ်း(7)ၵေႃႉ ၸွႆႈထႅမ်ပၢတ်ႇၶဝ်ႈ လုင်းၵိုၵ်း+ပႃႈသႅပ်ႉ တီႈယူႇဝၢၼ်ႈၽႃၶိူဝ်း ဢိူင်ႇတူၼ်ႈၵႅင်း ၸေႈဝဵင်းမၢႆ(10) ၸေႈတွၼ်ႈမၢႆ(4) ယူႇယဝ်ႉ။ ၸွမ်းၼင်ႇပိူင်ၵၢၼ် ပႃႇတီႇမႂ်ႇသုင်ၸိုင်ႈတႆး တပ်ႉသိုၵ်းၸိုင်ႈတႆး မီးဝႆႉၼၼ်ႉ ပေႃးငဝ်းလၢႆးပၼ်ၼႆ ၸွမ်းၼၼ်ၵၢၼ်ငၢၼ်းပေႃႈမႄႈၵူၼ်းမိူင်းႁဝ်းမီး ၶၢဝ်းလႂ်ၶၢဝ်းၼၼ်ႉ တိုၼ်းတေလႆႈႁဵတ်းသၢင်ႈ ၸွႆႈထႅမ်ၵႂႃႇၼႆ တိုၼ်းတႅမ်ႈၼႄဝႆႉၸႅင်ႈၸႅင်ႈလႅင်းလႅင်းယူႇယဝ်ႉ။

['ၶၢဝ်ႇ', 'ၵၢၼ်ၸွႆႈထႅမ်ပေႃႈမႄႈၵူၼ်းမိူင်း']

2019-10-25T12:46:34

https://ssppssa.org/2019/10/%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%81%b5%e1%80%b0%e1%81%bc%e1%80%ba%e1%80%b8%e1%80%99%e1%80%ad%e1%80%b0%e1%80%84%e1%80%ba%e1%80%b8-%e1%81%b8%e1%80%bd%e1%82%86%e1%82%88%e1%80%91/

သိုၵ်းၵူၼ်းမိူင်း ၸွႆႈထႅမ်ၵူၼ်းမိူင်း ၵၢၼ်ႉၶဝ်ႈၵၢပ်ႇ

ၶၢဝ်ႇ- SSPP info 25 October 2019 သိုၵ်းၵူၼ်းမိူင်း ၼႂ်းတပ်ႉၵွင် 162 ဢၼ်ဢဝ်ႁူမ်ႇလူမ်ႈ ၸေႈဝဵင်းမၢႆ(10) SSPP/SSA ၵၢၼ်ႉၶဝ်ႈ ၵၢပ်ႇ ၸွႆႈထႅမ်ၵူၼ်းမိူင်းၼႂ်းဢိူင်ႇတူၼ်ႈၵႅင်း ၸေႈဝဵင်းသီႇပေႃႉ ၸိုင်ႈတႆးပွတ်းႁွင်ႇ။ ဝၼ်းထီႉ 25.10.2019 ယၢမ်း 08:00 မူင်းၼၼ်ႉ ၼႂ်းတပ်ႉၵွင် 162 ႁူမ်ႇလူမ်ႈၸေႈဝဵင်းမၢႆ(10) လုင်းၺၢၼ်ႇၼ ဢွၼ်ႁူဝ်ႁႅင်းၵူၼ်း(8)ၵေႃႉ ၸွႆႈထႅမ်ၵၢၼ်ႉၶဝ်ႈၵၢပ်ႇၵူၼ်းမိူင်း လုင်းၸၢႆး+ပႃႈသေး ဝၢၼ်ႈၵွင်းႁုင်း ဢိူင်ႇတူၼ်ႈၵႅင်း ၸေႈဝဵင်းမၢႆ(10) (သီႇပေႃႉ)ၵႂႃႇယူႇယဝ်ႉ။ ၸွမ်းၼင်ႇပိူင်ၵၢၼ် ပႃႇတီႇမႂ်ႇသုင်ၸိုင်ႈတႆး တပ်ႉသိုၵ်းၸိုင်ႈတႆး မီးဝႆႉၼၼ်ႉ ပေႃးငဝ်းလၢႆးပၼ် ၼႆ ၸွမ်းၼၼ်ၵၢၼ်ငၢၼ်းပေႃႈမႄႈၵူၼ်းမိူင်းႁဝ်းမီးၼၼ်ႉ တိုၼ်းတေလႆႈႁဵတ်းသၢင်ႈၸွႆႈထႅမ်ၵႂႃႇၼႆ တိုၼ်းတႅမ်ႈၼႄဝႆႉၸႅင်ႈၸႅင်ႈလႅင်းလႅင်းယူႇယဝ်ႉ။

['ၶၢဝ်ႇ', 'ၵၢၼ်ၸွႆႈထႅမ်ပေႃႈမႄႈၵူၼ်းမိူင်း']

2019-10-24T16:43:46

https://ssppssa.org/2019/10/%e1%81%bd%e1%80%b0%e1%82%88%e1%81%b5%e1%80%bd%e1%81%bc%e1%80%ba%e1%80%b8%e1%80%90%e1%80%95%e1%80%ba%e1%82%89%e1%80%9c%e1%82%84%e1%82%88%e1%80%9c%e1%80%af%e1%81%b5%e1%80%ba%e1%82%88%e1%80%90%e1%80%95/

ၽူႈၵွၼ်းတပ်ႉလႄႈလုၵ်ႈတပ်ႉ ၸတ်းႁဵတ်းပၢင်ပွႆးဝၼ်းၵိူတ်ႇမႄႈထဝ်ႈ သႅင်ၶမ်းလီ

ၶၢဝ်ႇ-SSPP info 24 October 2019 ၽူႈၵွၼ်းတပ်ႉလႄႈလုၵ်ႈတပ်ႉ ၼႂ်းပႃႇတီႇမႂ်ႇသုင်ၸိုင်ႈတႆး တပ်ႉသိုၵ်းၸိုင်ႈတႆး ၸတ်းႁဵတ်း ပၢင်ပွႆးဝၼ်းၵိူတ်ႇ မႄႈထဝ်ႈလူင် သႅင်ၶမ်းလီ တီႈလုမ်း မုၵ်ႉၸုမ်းၼၢင်းယိင်း ငဝ်ႈငုၼ်းပႃႇတီႇမႂ်ႇသုင် ၸိုင်ႈတႆး တပ်ႉသိုၵ်းၸိုင်ႈတႆး တီႈဝၢၼ်ႈႁႆး တူင်ႇဝဵင်းၵေႇသီႇ ၸိုင်ႈတႆးၵႂႃႇယူႇယဝ်ႉ။ ဝၼ်းထီႉ 23.10.2019 ယၢမ်းၵၢင်ၼႂ် 05:30 မူင်းတေႃႇယၢမ်း 11:30မူင်းၼၼ်ႉ ပၢင်းသင်ၶႃႉၸဝ်ႈ တၢင်ႇဢၼေႇၵၸႃႇၽြႃးပဵၼ်ၸဝ်ႈလႄႈ သိုပ်ႇၸတ်ႊတႃႇ ပေႃႈထဝ်ႈမႄႈၵေႇ(100) ၵေႃႉ၊ ယၢမ်းတၢမ်းၶမ်ႈ17:35 မူင်းၼၼ်ႉ ယူႇတီႈမုၵ်ႉၸုမ်းၼၢင်းယိင်း ငဝ်ႈငုၼ်းပႃႇတီႇ မႂ်ႇသုင်ၸိုင်ႈတႆး တပ်ႉသိုၵ်းၸိုင်ႈတႆး ႁွင်ႉၵႂၢမ်းပိုတ်ႇပၢင်ပွႆး၊ ယၢမ်း 19:30 မူင်းၼၼ်ႉ မႄႈထဝ်ႈလူင် လႄႈလုၵ်ႈလၢၼ် ၸပ်းတဵၼ်းဝၼ်းၵိူတ်ႇသေ ၸုမ်းပၢႆးမွၼ်းလႄႈၽူႈၵွၼ်းတပ်ႉ လုၵ်ႈတပ်ႉၼႂ်းပႃႇတီႇ မႂ်ႇသုင်ၸိုင်ႈတႆး တပ်ႉသိုၵ်းၸိုင်ႈတႆး ဢွၼ်ၵၼ်ႁွင်ႉၵႂၢမ်းႁူမ်ၸူမ်းဝၼ်းၵိူတ်ႇယဝ်ႉ ဢွၼ်ၵၼ်ယွၼ်း သူးပၼ် မႄႈထဝ်ႈလူင် သႅင်ၶမ်းလီ “ႁႂ်ႈယူႇလီၵိၼ်ဝၢၼ် ယူႇၸွမ်းလုၵ်ႈလၢၼ် လိၼ် ၵႂႃႇႁိုင်ၶၢဝ်းယၢဝ်း သေၵမ်း”ၼႆယူႇယဝ်ႉ။ တီႈၼႂ်းပၢင်ပွႆးဝၼ်းၵိူတ်ႇမႄႈထဝ်ႈလူင် သႅင်ၶမ်းလီၼႆႉ မီးၽူႈႁွင်ႉၵႂၢမ်းၸိုဝ်ႈသဵင်ယႂ်ႇ မိူၼ် ၼင်ႇ ၼၢင်းၶမ်းၶိၼ်ႇ၊ ၼၢင်းၼၢင်း၊ ဢူးလၢႆး၊ ၸၢႆးထႅၼ်ႈလႅဝ်း၊ ၸၢႆးသႃႇဢွင်ႇ ဢိၵ်ႇထႅင်ႈလၢႆလၢႆၵေႃႉ သေ ၸုမ်းတွႆႇတိုင်ႈ ႁႅင်းသၢမ်ႁႅင်းလႄႈ ၸုမ်းတိုၵ်ႉႁႅင်းၶဝ် ဢဝ်ပုၼ်ႈၽွၼ်းတွႆႇတိုင်ႈ လဝ်ႇမူၼ်ႈတူၼ်ႈ ၸႂ်ပၼ်ၵူၺ်းဢမ်ႇၵႃး ယူႇတီႈၵေႃလိၵ်ႈလၢႆးလႄႈၾိင်ႈငႄႈတႆး ဢိူင်ႇႁၢင်ၼႃး တူင်ႇဝဵင်းလႃႈသဵဝ်ႈၵေႃႈ လႆႈဢဝ်တၢင်းၵႃႈ ၸၢႆးယိင်းပၢၼ်မႂ်ႇ မႃးၼႄၵႂႃႇယူႇယဝ်ႉ။

['ၶၢဝ်ႇၵူႈလွင်ႈလွင်ႈ', 'ၶၢဝ်ႇ']

2019-10-24T13:29:28

https://ssppssa.org/2019/10/%e1%80%90%e1%80%95%e1%80%ba%e1%82%89%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%81%b5%e1%80%b0%e1%81%bc%e1%80%ba%e1%80%b8%e1%80%99%e1%80%ad%e1%80%b0%e1%80%84%e1%80%ba%e1%80%b8-%e1%81%b8/

တပ်ႉသိုၵ်းၵူၼ်းမိူင်း ၸွႆႈထႅမ်ပေႃႈမႄႈၵူၼ်းမိူင်း ပၢတ်ႇၶဝ်ႈ

ၶၢဝ်ႇ-SSPP info 24 October 2019 တပ်ႉသိုၵ်းၵူၼ်းမိူင်း တပ်ႉၵွင်(162) SSPP/SSA ၸွႆႈထႅမ်ပၢတ်ႇၶဝ်ႈပၼ် ပေႃႈမႄႈၵူၼ်းမိူင်း တီႈၼႂ်းဢိူင်ႇတူၼ်ႈၵႅင်း ၸေႈဝဵင်းသီႇပေႃႉ ၸိုင်ႈတႆးပွတ်းႁွင်ႇ။ ဝၼ်းထီႉ 21.10.2019 ၼၼ်ႉ ႁူဝ်သိုၵ်း ထုၼ်းသူၺ်ႇ ဢွၼ်ႁူဝ် ႁႅင်းၵူၼ်း(7)ၵေႃႉ ၼႂ်းတပ်ႉၵွင် 162 ၸေႈဝဵင်းမၢႆ(10) သေ ပၢတ်ႇၶဝ်ႈၸွႆႈ လုင်းသႅင်+ပႃႈဢုင်ႇ ဢိူင်ႇတူၼ်ႈၵႅင်း၊ ဝၼ်းထီႉ 23.10.2019 ႁူဝ်သိုၵ်း လုင်းၵမ်ႇ တပ်ႉၵွင် (162)၊ ႁွင်ႈၵၢၼ်ၸေႈဝဵင်းမၢႆ(10) ဢွၼ်ႁူဝ်ႁႅင်းၵူၼ်း(5)ၵေႃႉသေ ပၢတ်ႇ ၶဝ်ႈၸွႆႈ လုင်းၵၼ်ၼႃႉ+ပႃႈယူင်ႇ ဝၢၼ်ႈၽၵ်းတူပ်း ဢိူင်ႇတူၼ်ႈၵႅင်း ၼႃႈတီႈၸေႈဝဵင်းမၢႆ(10) SSPP/SSA(တူင်ႇဝဵင်းသီႇပေႃႉ)ၵႂႃႇယူႇယဝ်ႉ။ ၸွမ်းၼင်ႇပိူင်ၵၢၼ် ပႃႇတီႇမႂ်ႇသုင်ၸိုင်ႈတႆး တပ်ႉသိုၵ်းၸိုင်ႈတႆး မီးဝႆႉၼၼ်ႉ ပေႃးငဝ်းလၢႆးပၼ် ၼႆ ၸွမ်းၼၼ်ၵၢၼ်ငၢၼ်းပေႃႈမႄႈၵူၼ်းမိူင်းႁဝ်းမီးၼၼ်ႉ တိုၼ်းတေလႆႈႁဵတ်းသၢင်ႈၸွႆႈထႅမ်ၵႂႃႇၼႆ တိုၼ်းတႅမ်ႈၼႄဝႆႉၸႅင်ႈၸႅင်ႈလႅင်းလႅင်းယူႇယဝ်ႉ။

['ၶၢဝ်ႇ', 'ၵၢၼ်ၸွႆႈထႅမ်ပေႃႈမႄႈၵူၼ်းမိူင်း']

2019-10-17T15:40:09

https://ssppssa.org/2019/10/%e1%81%b5%e1%80%b0%e1%81%bc%e1%80%ba%e1%80%b8%e1%80%99%e1%80%ad%e1%80%b0%e1%80%84%e1%80%ba%e1%80%b8-%e1%81%bc%e1%82%82%e1%80%ba%e1%80%b8%e1%80%a2%e1%80%ad%e1%80%b0%e1%80%84%e1%80%ba%e1%82%87%e1%81%bc/

ၵူၼ်းမိူင်း ၼႂ်းဢိူင်ႇၼွင်မွၼ် ၸေႈဝဵင်းမၢႆ(10) ၸေႈတွၼ်ႈမၢႆ (4) လႆႈထူပ်းၽေးၼမ်ႉၼႃးႁႅင်ႈ သုမ်းၽၼ်းၶဝ်ႈဝၢၼ်ႇ

October 17,2019 By – SSPP/ SSA ၼႂ်းလိူၼ်ဢွၵ်ႇတူဝ်ႇပႃႇ ပီႊ 2019 ၼီႊၼႆႉ ၼမ်ႉၼႃးမၢၵ်ႇၼိမ်းလႄႈ ၼမ်ႉၼႃးၵွင်းသပ်ႉပေႇ ႁႅင်ႈလႄႈ ၵူၼ်းမိူင်းဝၢၼ်ႈၶိူဝ်းၼိမ်း မွၵ်ႈ(12)ၵေႃႉဢိၵ်ႇတင်း ၵူၼ်းမိူင်းဝၢၼ်ႈပူင်းထုၼ် မွၵ်ႈ(5) ၵေႃႉ ၼႂ်းဢိူင်ႇၼွင်မွၼ် ၸေႈဝဵင်းမၢႆ(10) လႆႈထူပ်းၽေးၼမ်ႉၼႃးႁႅင်ႈ သုမ်းၽၼ်းၶဝ်ႈဝၢၼ်ႇ(25) တၢင်ပၢႆ ၼႆယဝ်ႉ။ ၼႂ်းပီႊ 2019 ၼီႊၼႆႉ ယွၼ်ႉၾိင်ႈၾႃႉရႃႇသီႇမီးလွင်ႈပိၼ်ႈၽိူၼ် လႅၵ်ႈလၢႆႈမႃးလႄႈ ပေႃႈမႄႈၵူၼ်း မိူင်း ၼႂ်းၸိုင်ႈတႆး လႆႈထူပ်းၽေးၼမ်ႉထူမ်ႈလႄႈ ၼမ်ႉၼႃးႁႅင်ႈလၢႆတီႈလၢႆတၢင်းဝႆႉယူႇ။

['ၶၢဝ်ႇ', 'ၵၢၼ်မၢၵ်ႈမီး']

2019-10-17T09:40:41

https://ssppssa.org/2019/10/%e1%81%b5%e1%80%b0%e1%81%bc%e1%80%ba%e1%80%b8%e1%80%9d%e1%81%a2%e1%81%bc%e1%80%ba%e1%82%88%e1%82%81%e1%80%ad%e1%80%99%e1%80%ba%e1%81%bc%e1%80%99%e1%80%ba%e1%82%89%e1%81%bc%e1%82%83%e1%80%b8%e1%81%b5/

ၵူၼ်းဝၢၼ်ႈႁိမ်ၼမ်ႉၼႃးၵၼ်သေ ၽိတ်းမေႃးပေႃႉႁူဝ်ၵၼ်တႅၵ်ႇ

October 17,2019 By – SSPP/ SSA ၼႂ်းလိူၼ်ဢွၵ်ႇတူဝ်ႇပႃႇ 16 ဝၼ်း ပီႊ 2019 ၼီႊ ယၢမ်းၵၢင်ၼႂ် 9:00 မူင်းၼၼ်ႉ လုင်းဢွင်ႇပီး ဢႃႇယူႉ(62)ၶူပ်ႇလႄႈ လုင်းၵျေႃႇ ဢႃႇယူႉ(48)ၶူပ်ႇ ယူႇဝၢၼ်ႈပၢင်ႇသိမ်ႇ ဢိူင်ႇမိူင်းၸိတ်ႇ ၸေႈ ဝဵင်းသီႇပေႃႉ လႆႈၽိတ်းမေႃးထဵင်ထွင် ႁိမ်ၵၼ်ဢဝ်ၼမ်ႉၼႃးသေ ပေႃႉထုပ်ႉႁူဝ်ၵၼ်တႅၵ်ႇ ၼႆယူႇ။ မႅၼ်ႈမိူဝ်ႈလုင်းဢွင်ႇပီး ၵႂႃႇတူၺ်းၼမ်ႉၼႃးတီႈႁူဝ်ၽၢႆ ၼႂ်းၼႃးလုင်းၵျေႃႇ ဢၼ်မီးၽၢႆႇၸၢၼ်း ဝၢၼ်ႈပၢင်ႇသိမ်ႇ ယၢၼ်ၵႆဝၢၼ်ႈမွၵ်ႈ(5)ၵီႇလူဝ်ႇမီႇတႃႇၼၼ်ႉ လႆႈမီးလွင်ႈၽိတ်းမေႃးထဵင်ထွင်ၵၼ် တင်းလုင်းၵျေႃႇ လူၺ်ႈလွင်ႈတၢင်းႁိမ်ၵၼ်ၼမ်ႉၼႃးၼႆယူႇ။ မိူဝ်ႈလႆႈၽိတ်းမေႃးၵၼ်ၼၼ်ႉ လုင်းၵျေႃႇ လႆႈဢဝ်ၶွၼ်ႉမႆႉသၢင်း တၢင်းယၢဝ်းမီး(1)သွၵ်ႇပၢႆ ပေႃႉ ထုပ်ႉသႂ်ႇႁူဝ်လုင်းဢွင်ႇပီး တႅၵ်ႇလိူတ်ႇၵႂႃႇသေ ၸၢႆးၶမ်းၽိတ်ႈ ၵေႃႉပဵၼ်လုၵ်ႈၸၢႆးလုင်းၵျေႃႇ လႆႈ ၵႂႃႇႁၼ်ႁၢမ်ႈသီးပၢင်ၽိတ်းမေႃးၵၼ် ၼႆယဝ်ႉ။ မိူဝ်ႈၵႂႃႇႁၢမ်ႈသိမ်းၼၼ်ႉ ၸၢႆးၶမ်းၽိတ်ႈ မႆႈၸႂ်ၵူဝ်လုင်းဢွင်ႇပီး ဢဝ်ၽႃႉၽၼ်းလုင်းၵျေႃႇလႄႈ ၼႅတ်ႈသိမ်းဢဝ်ၽႃႉသေ လုၵ်ႉတီႈၼႂ်းၼႃး လႅၼ်ႈဢႅၼ်ႇမိူဝ်းလၢတ်ႈႁူဝ်ၼႃႈဝၢၼ်ႈပၢင်ႇသိမ်ႇ ၼႆ ယဝ်ႉ။ လုင်းဢွင်ႇပီး ၵေႃႉဢၼ်ႁူဝ်တႅၵ်ႇၼၼ်ႉ လႆႈယူတ်းယႃတူဝ်ဝႆႉ တီႈႁိူၼ်းလုင်းယုင်း ဝၢၼ်ႈ ပၢင်ႇသိမ်ႇ ၼႆယူႇ။ ၵဵဝ်ႇၵပ်းလူၺ်ႈ လွင်ႈဢမူႉၽိတ်းမေႃးၵၼ်ၼႆႉသေ ၽူႈမီးပုၼ်ႈၽွၼ်းၽၢႆႇဢုပ်ႉပိူင်ႇ(SSPP/ SSA) ၼႂ်းဢိူင်ႇမိူင်းၸိတ်ႇ တေႁပ်ႉပုၼ်ႈၽွၼ်းသေ ၵေႈလိတ်ႈၵၼ်ၵႂႃႇ ၼႆယဝ်ႉ။

['သုၼ်ႇလၢႆႈၵူၼ်း', 'ၶၢဝ်ႇ']

2019-10-16T21:14:58

https://ssppssa.org/2019/10/%e1%81%b8%e1%80%9d%e1%80%ba%e1%82%88%e1%82%81%e1%81%a2%e1%81%bc%e1%80%ba-%e1%80%9e%e1%81%a2%e1%82%86%e1%82%81%e1%80%b0%e1%80%84%e1%80%ba%e1%80%b8-%e1%81%b5%e1%80%b1%e1%82%83%e1%82%89%e1%80%9a%e1%81%a2/

ၸဝ်ႈႁၢၼ် သၢႆႁူင်း ၵေႃႉယၢမ်ႈပဵၼ် ၽူႈဢွၼ်ႁူဝ်လၢႆးလုၵ်ႉၽိုၼ်ႉယိပ်းၵွင်ႈၵၢင်ႇၸိုင်ႈတႆး လႆႈသဵင်ႈၵၢမ်ႇသုတ်းမုၼ်

October 16,2019 By သႅင်ၸိုင်ႈ ၼႂ်းလိူၼ်ဢွၵ်ႇတူဝ်ႇပႃႇ 14 ဝၼ်း ပီႊ 2019 ၼီႊ ယၢမ်းၵၢင်ၶိုၼ်း 11:30 မူင်းၼၼ်ႉ ၸဝ်ႈႁၢၼ် သၢႆႁုင်း(ႁွင်ႉ)လုင်းၸၢႆးၽေႇတၢၼ်း ဢႃႇယူႉ(74)ၶူပ်ႇ ၵေႃႉယၢမ်ႈပဵၼ်ၽူႈဢွၼ်ႁူဝ်လၢႆးလုၵ်ႉၽိုၼ်ႉ ပႃႇတီႇမႂ်ႇသုင်ၸိုင်ႈတႆး၊ တပ်ႉသိုၵ်းၸိုင်ႈတႆး(SSPP/ SSA) လႆႈၸပ်းတၢင်းပဵၼ် ယႃဢမ်ႇၶႅၼ်း ၸိုၼ်ႈလႆႈသေ လႆႈသဵင်ႈၵၢမ်ႇသုတ်းမုၼ်ၵႂႃႇ ဢွင်ႈတီႈႁိူၼ်းယေး တီႈဝၢၼ်ႈပၢင်ၼိဝ်ႉ၊ ဢိူင်ႇၼႃး ၵေႃႈ ၸေႈဝဵင်းသီႇပေႃႉ ဝႃႈၼႆ။ မိူဝ်ႈပီႊ 1962 ၼီႊ ၸဝ်ႈႁၢၼ် သၢႆႁုင်း(ႁွင်ႉ)ၸၢႆးၽေႇတၢၼ်း လႆႈၽၢတ်ႇယၢၼ်ႁူင်းႁဵၼ်း ၽၢတ်ႇ ယၢၼ်ႁိူၼ်းယေး မုင်ႉႁေႃႁိူၼ်းသေ လႆႈၶဝ်ႈႁၢပ်ႇထၢမ်းၵၢၼ်လၢႆးလုၵ်ႉၽိုၼ်ႉယိပ်းၵွင်ႈၵၢင်ႇၸိုင်ႈ တႆး ၼႂ်းတပ်ႉသိုၵ်းလွတ်ႉႈလႅဝ်းသဝ်းၶေႃၸိုင်ႈတႆး(SSIA) တေႃႇထိုင်ပေႃးၶွတ်ႇၽွတ်ႈပဵၼ်မႃး တပ်ႉ သိုၵ်းၸိုင်ႈတႆး(SSA) မိူဝ်ႈပီႊ 1964 ၼီႊ သေဢမ်ႇၵႃး ထိုင်ပၢၼ်ၶွတ်ႇၽွတ်ႇပူၵ်းတင်ႈပဵၼ်မႃး ပႃႇတီႇမႂ်ႇသုင်ၸိုင်ႈတႆး(SSPP) မိူဝ်ႈပီႊ 1971 ၼီႊၼၼ်ႉၵေႃႈ လႆႈသိုပ်ႇႁၢပ်ႇထၢမ်းၼႃႈၵၢၼ်မႃး ၶပ်ႉၶပ်ႉတၢမ်းတၢမ်း ၼႆယဝ်ႉ။ ၸဝ်ႈႁၢၼ် သၢႆႁုင်းၼႆႉ ၵမ်ႉပႃႈၼမ်လႆႈဢဝ်ပုၼ်ႈၽွၼ်းဢွၼ်ႁူဝ်ၸတ်းၵၢၼ်သိုၵ်းၶဝ်ႈပွႆးတိုၵ်းမႃး ပၢၼ်သိုပ်ႇပၢၼ်သေ မိူဝ်ႈပီႊ 1989 ၼီႊ မႅၼ်ႈမိူဝ်ႈတပ်ႉသိုၵ်းၸိုင်ႈတႆး(SSA) လႆႈဢဝ်ငမ်းယဵၼ် ၵၼ်တင်းလူင်ပွင်ၸိုင်ႈသိုၵ်းမၢၼ်ႈၼၼ်ႉၵေႃႈ ၼႂ်းၵေႃႇမတီႇဢွၼ်ႁူဝ်(7)ၵေႃႉၼၼ်ႉ လႆႈၶဝ်ႈပႃး ၵေႃႉၼိုင်ႈ ၼႆယဝ်ႉ။ မိူဝ်ႈပီႊ 2006 ၼီႊၼၼ်ႉ ဢိင်ၼိူဝ်ဢႃႇယူႉပၢႆးယူႇလီလႅၵ်ႈလၢႆႈၶၢႆႉယၢႆႉမႃးလႄႈ ၸဝ်ႈႁၢၼ် သၢႆႁုင်း လႆႈယွၼ်းၶႂၢင်ႉၵိုတ်းလိုဝ်ႈယူတ်းယႃတူဝ်တီႈႁိူၼ်းဝႆႉသေတႃႉ ၼမ်ႉၸႂ်လၢႆးလုၵ်ႉၽိုၼ်ႉ၊ ၼမ်ႉၸႂ် ႁၵ်ႉသႃၼိူဝ်ၸိူဝ်ႉၸၢတ်ႈဝၢၼ်ႈမိူင်း ဢမ်ႇႁူင်ႈႁၢႆပိူင်ႈပၢႆႈမႃးလႄႈ လႆႈထုၵ်ႇယုၵ်ႉယွင်ႈတၢင်ႇၽိုၼ် ၵိုၵ်းပိုၼ်းပႃႇတီႇမႂ်ႇသုင်ၸိုင်ႈတႆး၊ တပ်ႉသိုၵ်းၸိုင်ႈတႆး ဢိၵ်ႇတင်းပိုၼ်းလၢႆးလုၵ်ႉၽိုၼ်ႉယိပ်းၵွင်ႈ ၵၢင်ႇၸိုင်ႈတႆး ၼႆယဝ်ႉ။

['ၵၢၼ်သိုၵ်း', 'ၶၢဝ်ႇ']

2019-10-03T23:37:34

https://ssppssa.org/2019/10/%e1%81%be%e1%82%86%e1%80%b8%e1%80%99%e1%82%86%e1%82%88%e1%81%b5%e1%80%bb%e1%80%bd%e1%80%84%e1%80%ba%e1%80%b8%e1%80%99%e1%80%af%e1%81%bc%e1%80%ba%e1%81%b8%e1%80%9d%e1%80%ba%e1%82%88-%e1%80%99%e1%80%ad/

ၾႆးမႆႈၵျွင်းမုၼ်ၸဝ်ႈ မိူင်းလင်း

ၶၢဝ်ႇ-SSPP info 2019 October (3) ၾႆးမႆႈ(ဝတ်ႉ)ၵျွင်းမုၼ်ၸဝ်ႈ မိူင်းလင်း မႆႈပႃးၸဝ်ႈသၢင်ႇဢွၼ်ႇၼိုင်ႈပႃး ၸေႈဝဵင်းသီႇပေႃႉ ၸိုင်ႈတႆးပွတ်းႁွင်ႇ။ ဝၼ်းထီႉ 2.10.2019 ယၢမ်း 09:45 မူင်းၼၼ်ႉ ၾႆးမႆႈၵျွင်းမုၼ်ႈၸဝ်ႈမိူင်းလင်း ယွၼ်ႉၾႆးတဵၼ်း ဢၼ် ၸဝ်ႈသၢင်ႇဢွၼ်ႇ ဢိင်ႇၵုလႃႉ ၸပ်းသေတူၺ်းလိၵ်ႈသေ ၼွၼ်းလပ်းၵႂႃႇလႄႈၾႆးတဵၼ်းသုတ်းလမ်း မႆႈပဵၼ်ၾႆးၵိုၼ်းလႄႈဢမ်ႇတၼ်းၶေလႆႈ ၸဝ်ႈသၢင်ႇဢွၼ်ႇ ဢိင်ႇၵုလႃႉ ဢႃႇယု(9)ၶူပ်ႇၼၼ်ႉၵေႃႈ လႆႈလွၼ်ႇပႃးၵႂႃႇၼႂ်းၾႆး ဝႃႈၼႆ။ ဢၼ်ၾႆးမႆႈပႃးၵႂႃႇၶူဝ်းၵျွင်းတင်းသဵင်ႈၼၼ်ႉ တူဝ်ငိုၼ်း 2,000,000(သၢဝ်းသႅၼ်ပျႃး)လႄႈၶူဝ်းၼႂ်းၵျွင်း ဢမ်ႇတၼ်းလႆႈသင် ၼပ်ႉသွၼ်ႇသၢင်ႉငိုၼ်းမွၵ်ႈ 65,000,000(ႁူၵ်းပၢၵ်ႇႁႃႈသိပ်းသႅၼ်) ပဵၼ်ၵျွင်း ၵင်ႈ ပႅၼ်ႈ ၼိုင်ႈၼႃႈ 100 ထတ်းပၼ်ၶူၼ်း လႆႈၵေႃႇသၢင်ႈႁဵၼ်းမႃးယၢဝ်းၶၢဝ်းႁိုင်ယဝ်ႉ ဝႃႈၼႆ။ ၸဝ်ႈၵွၼ်းဝတ်ႉ(ၵျွင်း) မိူင်းလင်းၼႆႉ ပဵၼ်ၸဝ်ႈသြႃႇပိင်ႇၺႃႇၸေႃးတ လႄႈၸဝ်ႈၸၢင်း ဢိၵ်ႇပႃးၸဝ်ႈ သၢင်ႇ မီး(8)ပႃးၼႆယူႇယဝ်ႉ။

['ၶၢဝ်ႇၵူႈလွင်ႈလွင်ႈ', 'ၶၢဝ်ႇ']

2019-09-15T07:23:34

https://ssppssa.org/2019/09/%e1%80%95%e1%80%bd%e1%82%86%e1%80%b8%e1%80%9c%e1%80%b0%e1%80%84%e1%80%ba%e1%80%b8%e1%80%95%e1%81%a2%e1%80%84%e1%80%ba%e1%80%9e%e1%80%bd%e1%81%bc%e1%80%ba%e1%80%84%e1%80%9d%e1%80%ba%e1%82%88%e1%81%b6/

ပွႆးလူင်းပၢင်သွၼ်ငဝ်ႈၶၢမ်ႇပိုၼ်ႉ Computer ၸုပ်ႈထီႉ(2)ငဝ်ႈငုၼ်း SSPP/SSA

ၶၢဝ်ႇ- SSPP info September(14) ပၢင်သွၼ်ငဝ်ႈၶၢမ်ႇပိုၼ်ႉ ၵၢၼ်ၸႂ်ႉတိုဝ်းၶွမ်း(Computer) ၸုပ်ႈထီႉ(2) လႆႈပူင်သွၼ်ပၼ်လုၵ်ႈႁဵၼ်း ၶၢဝ်းတၢင်း ၼိုင်ႈလိူၼ်တဵမ်သေ လႆႈၸတ်းႁဵတ်းပၢင်ၵႅဝ်ႈ လူင်လိုဝ်ႈပၢင်ၵႂႃႇ တီႈႁွင်ႈၵၢၼ် Computer ငဝ်ႈငုၼ်း ပႃႇတီႇမႂ်ႇသုင်ၸိုင်ႈတႆး တပ်ႉသိုၵ်းၸိုင်ႈတႆး (SSPP/SSA) ဝၢၼ်ႈႁႆး ၸေႈဝဵင်းၵေႇသီႇ ၸိုင်ႈ တႆးပွတ်းၸၢၼ်း။ ဝၼ်းထီႉ 14.09.2019 ယၢမ်းဝၢႆးဝၼ်း 02:00 မူင်းၼၼ်ႉ ၸဝ်ႈႁၢၼ် ၽုင်းႁၢၼ် ဢွၼ်ႁူဝ်ၸတ်းႁဵတ်း ပၢင်ၵႅဝ်ႈလူင်းလိုဝ်ႈ ပၢင်သွၼ်ငဝ်ႈၶၢမ်ႇပိုၼ်ႉ ၵၢၼ်ၸႂ်ႉၶွမ်း(Computer)၊ ၸဝ်ႈသိုၵ်း ပႃႉထုၼ်း တၢင်တူဝ် ၵေႃႇမတီႇငဝ်ႈငုၼ်း ပႃႇတီႇမႂ်ႇသုင်ၸိုင်ႈတႆး တပ်ႉသိုၵ်းၸိုင်ႈတႆးတင်းသဵင်ႈသေ မွၵ်ႇလၢတ်ႈၶေႃႈၵႂၢမ်း ၵိုတ်းလိုဝ်ႈပၢင်သွၼ်ဝႃႈ“ၵၢၼ်လဵပ်ႈႁဵၼ်းၼႆႉ ႁဝ်းလဵပ်ႈႁဵၼ်းမႃးၶၢဝ်းတၢင်းၼိုင်ႈလိူၼ်ယဝ်ႉ မၼ်းတေ မေႃတင်းမူတ်းဢမ်ႇၸႂ်ႈလႄႈ တႃႇသိုပ်ႇလဵပ်ႈႁဵၼ်းၼၼ်ႉ မၼ်းၵိုတ်းတင်းၼမ်၊ လူဝ်ႇလႆႈသိုပ်ႇၶတ်း ၸႂ်လဵပ်ႈႁဵၼ်းၵႂႃႇတိၵ်းတိၵ်း၊ ယႃႇၵူဝ်ၶိူင်ႈၶွမ်းႁဝ်းလႅဝ်၊ တေလႆႈႁတ်းၸၢမ်းႁတ်းႁဵတ်း ၵဵဝ်ႇၵပ်း Software လႄႈ Hardware ၸိူဝ်းၼႆႉ သိုဝ်ႉဢဝ်လႆႈထႅင်ႈယူႇ၊ ပေႃးႁဝ်းၵူဝ်ၶိူင်ႈႁဝ်းလႅဝ်ၵေႃႈ ႁဝ်းတေဢမ်ႇႁူႉဢမ်ႇမေႃၼၼ်ႉယဝ်ႉ”ၼႆ ပၼ် ႁႅင်းလုၵ်ႈႁဵၼ်းၵႂႃႇယူႇယဝ်ႉ။ ၽူႈၵွၼ်းႁွင်ႈၵၢၼ် Computer ၸဝ်ႈႁၢၼ် ၽုင်းႁၢၼ်ၵေႃႈ မွၵ်ႇလၢတ်ႈၶေႃႈၵႂၢမ်းလူပ်းလင်ဝႃႈ“ဢၼ် ႁဝ်းလႆႈလဵပ်ႈႁဵၼ်းမႃးၼႆႉ မၼ်းပဵၼ်ငဝ်ႈၶၢမ်ႇပိုၼ်ႉၵူႈလွင်ႈလွင်ႈလႄႈ ႁဝ်းလူင်းပၢင်သွၼ်ယဝ်ႉၵေႃႈ ၵၢၼ် ၵပ်းသၢၼ်(Network)ႁဝ်းၼၼ်ႉ ယႃႇႁႂ်ႈမၼ်းၶၢတ်ႇသေဢမ်ႇၵႃး ၼင်ႇႁိုဝ်တေဢမ်ႇလိုမ်းၼၼ်ႉ လူဝ်ႇဢွၼ်ၵၼ်သိုပ်ႇလဵပ်ႈႁဵၼ်း ၵၢၼ်လဵပ်ႈႁဵၼ်းၼႆႉ တေလႆႈလဵပ်ႈႁဵၼ်းတေႃႇထဝ်ႈတေႃႇတၢႆလႄႈ ၸွမ်းၼင်ႇၼႃႈၵၢၼ်ပုၼ်ႈၽွၼ်းၽႂ်မၼ်းမီးၼၼ်ႉ ဢွၼ်ၵၼ်ၶတ်းၸႂ်ၵႂႃႇသေၵမ်း”ဝႃႈၼႆ ယူႇယဝ်ႉ။ ပၢင်သွၼ်ငဝ်ႈၶၢမ်ႇပိုၼ်ႉ ၵၢၼ်ၸႂ်ႉတိုဝ်းၶွမ်း (Computer)ၼႆႉ လႆႈဢဝ်ၽႃႇသႃႇ(7)ၽႃႇသႃႇ မိူၼ်ၼင်ႇ Hardware, Microsoft Word, Microsoft Publisher, Microsoft Excel, Copier&Printer, လၢႆးမႄး/လၢႆး ၵုမ်းထိင်းၶွမ်း, Adobe Photoshop လၢႆးတိုတ်ႉၸၼ်ႁၢင်ႈ ၸိူဝ်းၼႆႉ မီးမေႃသွၼ်ၽူႈလူင်ႉလႅၼ်ႇလွင်ႈ ၶွမ်း(Computer) (6)ၵေႃႉ ဢဝ်ပုၼ်ႈၽွၼ်းပူင်သွၼ်ပၼ် ၶၢဝ်းတၢင်းၼိုင်ႈလိူၼ်တဵမ်တဵမ်၊ မီးလုၵ်ႈႁဵၼ်း ၵူႈတပ်ႉၵူႈႁွင်ႈၵၢၼ် ပႃးၸဵမ်ၵူၼ်းမိူင်းၶိုၼ်ႈႁဵၼ်းဢဝ်(48)ၵေႃႉသေ လူင်း လိုဝ်ႈပၢင်သွၼ်ၵႂႃႇယူႇယဝ်ႉ။

['ပၢႆးပိင်ႇၺႃႇ', 'ၶၢဝ်ႇ']

2019-09-09T17:29:26

https://ssppssa.org/2019/09/%e1%81%b5%e1%81%a2%e1%81%bc%e1%80%ba%e1%80%90%e1%80%ad%e1%80%af%e1%81%b5%e1%80%ba%e1%80%b8%e1%80%9e%e1%80%b0%e1%81%bc%e1%80%ba%e1%80%b8%e1%80%95%e1%81%a2%e1%82%86%e1%80%b8%e1%80%95%e1%82%86%e1%82%87/

ၵၢၼ်တိုၵ်းသူၼ်းပၢႆးပႆႇၺႃႇ ပဵၼ်ၵၢၼ်ယုၵ်ႉမုၼ်းၸၢတ်ႈပၢၼ်ၵူၼ်းဢၼ်ၼိုင်ႈ

September 9, 2019 By – SSPP Info ၼႂ်းဝၼ်းထီႉ-8.9.2019 ယၢမ်းၵၢင်ဝၼ်း 2:00 မူင်းၼၼ်ႉ ၸၢႆးၸၢမ်ႇၽေႇ လႆႈတၢင်တူဝ်ႁွင်ႈၵၢၼ် လုမ်းၸေႈဝဵင်းမၢႆ(10)သေ ၵႂႃႇၸွႆႈထႅမ်ပပ်ႉတႅမ်ႈလိၵ်ႈ(160)ပပ်ႉလႄႈၵမ်တႅမ်ႈ(320)လႅမ်ႈ တမ်ႈတီႈ ႁူင်းႁဵၼ်း ဝၢၼ်ႈမၢၵ်ႇၶေႃမုင်ႈမိူင်း၊ ဝၢၼ်ႈၼွင်ၶုၼ်ႇ ဢိူင်ႇႁၢင်ၼႃး တူင်ႇဝဵင်းလႃႈသဵဝ်ႈၼၼ်ႉ ၵႂႃႇယူႇ။ လုၵ်ႈႁဵၼ်းတီႈႁူင်းႁဵၼ်း ဝၢၼ်ႈမၢၵ်ႇၶေႃမုင်ႈမိူင်း ၸၢႆးယိင်းႁူမ်ႈသဵင်ႈမီး(75)ၵေႃႉ မေႃသွၼ်(7)ၵေႃႉ သေ ဢဵၼ်ႁႅင်းလုၵ်ႈႁဵၼ်းၸၢႆးယိင်း တီႈဝၢၼ်ႈၼွင်ၶုၼ်ႇမီး(56)ၵေႃႉ မေႃသွၼ်မီး(4)ၵေႃႉ ၼႆယဝ်ႉ။ ၵေႃႉႁၢၼ်ၽၢႆႇဢုပ်ႉပိူင်ႇ ပႃႇတီႇမႂ်ႇသုင်ၸိုင်ႈတႆး၊ တပ်ႉသိုၵ်းၸိုင်ႈတႆး(SSPP/ SSA) လႆႈတိုၵ်းသူၼ်း ပၼ်ႁႅင်းၸႂ်မေႃသွၼ် ႁႂ်ႈၶတ်းၸႂ်သႂ်ႇႁႅင်းပူင်သွၼ်ပၼ် ႁႂ်ႈပၢႆးပႆႇၺႃႇ လုၵ်ႈဢွၼ်ႇတႆးႁဝ်း ၶိုတ်း ၸၼ်ႉၵႂႃႇ ၼႆယူႇ။ ၵၢၼ်ၸွႆႈထႅမ်ပၢႆးယူႇလီ၊ ပၢႆးပႆႇၺႃႇ ပေႃႈမႄႈၵူၼ်းမိူင်းၼႆႉ ပဵၼ်ၵၢၼ်တွပ်ႇတႅၼ်းၶိုၼ်း ၵုင်ႇၵုၼ်း မုၼ်ငဝ်းပေႃႈမႄႈၵူၼ်းမိူင်းပိူင်ၼိုင်ႈလႄႈ မိူဝ်းၼႃႈမႃးၵေႃႈ ယူႇတီႇပႃႇတီႇမႂ်ႇသုင်ၸိုင်ႈတႆး တိုၼ်း တေၶတ်းၸႂ်သိုပ်ႇၸွႆႈထႅမ်ၵၢၼ် ပေႃႈမႄႈၵူၼ်းမိူင်းၵႂႃႇယူႇ။

['ပၢႆးပိင်ႇၺႃႇ', 'ၶၢဝ်ႇ']

2019-09-09T17:25:25

https://ssppssa.org/2019/09/%e1%80%99%e1%80%b1%e1%82%83%e1%80%9a%e1%82%83%e1%81%bc%e1%82%82%e1%80%ba%e1%80%b8%e1%81%b8%e1%80%b1%e1%82%88%e1%80%9d%e1%80%b5%e1%80%84%e1%80%ba%e1%80%b8%e1%80%99%e1%81%a2%e1%82%8610-%e1%80%90/

မေႃယႃၼႂ်းၸေႈဝဵင်းမၢႆ(10) တူၺ်းထိုင်လုမ်းလႃး ပၢႆးယူႇလီပေႃႈမႄႈၵူၼ်းမိူင်း

September 9, 2019 By – SSPP Info ၼႂ်းဝၼ်းထီႉ-7/8.9.2019 မေႃယႃၸၢႆး(2)ၵေႃႉလႄႈ ၽူႈၼင်ႈလုမ်းၸေႈဝဵင်းမၢႆ(10) ႁူမ်ႈႁႅင်းၵူၼ်း (3)ၵေႃႉ လႆႈဢွၼ်ၵၼ်လူင်း ၵူတ်ႇထတ်းပၢႆးယူႇလီသေ ယူတ်းယႃပၼ်ပေႃႈမႄႈၵူၼ်းမိူင်း ၼႂ်းဢိူင်ႇ ႁၢင်ၼႃး တူင်ႇဝဵင်းလႃႈသဵဝ်ႈၼၼ်ႉၵႂႃႇယူႇ။ ပေႃႈမႄႈၵူၼ်းမိူင်း ၼႂ်းဝၢၼ်ႈမၢၵ်ႇၶေႃ၊ ဝၢၼ်ႈပၢင်ႇၽႅၵ်ႇ၊ ဝၢၼ်ႈၼွင်ၶုၼ်ႇ ဢိူင်ႇႁၢင်ၼႃး တူင်ႇဝဵင်း သီႇပေႃႉ လႆႈမီးတၢင်းပဵၼ်လိူတ်ႈၶိုၼ်ႈ၊ ႁႅင်းဢေႇ၊ ၶူပ်းၶိုၼ်ႈ၊ ၸႂ်ၵပ်ႉ၊ တွင်ႉၸဵပ်း၊ ၶဵဝ်ႈၶိုၼ်ႈ ၸိူဝ်းၼႆႉ လႄႈၵေႃႉႁၢၼ်ၽၢႆႇဢုပ်ႉပိူင်ႇ ပႃႇတီႇမႂ်ႇသုင်ၸိုင်ႈတႆး၊ တပ်ႉသိုၵ်းၸိုင်ႈတႆး(SSPP/ SSA) ၸင်ႇလႆႈ ၸွႆႈထႅမ်ယူတ်းယႃပၼ် ပေႃႈမႄႈၵူၼ်းမိူင်းဢၼ်ပၢႆးယူႇလီ ဢမ်ႇတဵမ်ထူၼ်ႈမွၵ်ႈ(70)ၵေႃႉ ၵႂႃႇယူႇ။ ပူၼ်ႉမႃးၼႂ်းလိူၼ်ဢေႃးၵၢတ်ႉ 27 ဝၼ်း ပီႊ 2019 ၼီႊၼႆႉ မေႃယႃလႄႈ ၽူႈၼင်ႈလုမ်းၸေႈဝဵင်း မၢႆ(10) ယၢမ်ႈလႆႈလူင်းယူတ်းယႃပၼ်ပေႃႈမႄႈၵူၼ်းမိူင်း ၼႂ်းဢိူင်ႇမိူင်းၸိတ်ႇ မႃးယူႇ။

['ၶၢဝ်ႇ', 'ပၢႆးယူႇလီ']

2019-09-06T21:35:44

https://ssppssa.org/2019/09/%e1%81%bd%e1%80%b0%e1%82%88%e1%81%b8%e1%80%90%e1%80%ba%e1%80%b8%e1%81%b5%e1%81%a2%e1%81%bc%e1%80%ba%e1%81%b8%e1%80%b1%e1%82%88%e1%80%9d%e1%80%b5%e1%80%84%e1%80%ba%e1%80%b8%e1%80%99%e1%81%a2%e1%82%86-2/

ၽူႈၸတ်းၵၢၼ်ၸေႈဝဵင်းမၢႆ(17) တူင်ႇဝဵင်းၼမ်ႉတူႈ ဢွၼ်လုၵ်ႈၼွင်ႉ ႁဵတ်းလွင်ႈ မူတ်းသႂ် တီႈၵျွင်းမုၼ်ၸဝ်ႈ

September 6, 2019 By – SSPP/ SSA ၼႂ်းဝၼ်းထီႉ-6.9.2019 ယၢမ်းၵၢင်ၼႂ် 7 မူင်း တေႃႇထိုင် ယၢမ်းတဵင်ႈဝၼ်း 12 မူင်းၼၼ်ႉ တၢမ်တူဝ်ၽူႈ ၸတ်းၵၢၼ်ၸေႈဝဵင်းမၢႆ(17) တူင်ႇဝဵင်းၼမ်ႉတူႈ လႆႈဢွၼ်ဢဝ်လုၵ်ႈၼွင်ႉ ႁႅင်းၵူၼ်း(14)ၵေႃႉ ႁဵတ်းလွင်ႈ မူတ်းသႂ် တီႇၸွၼ်ႉဝၢင်းၵျွင်းမုၼ်ၸဝ်ႈဝၢၼ်ႈၼႃးၼ ဢိူင်ႇမိူင်းယဵၼ် တူင်ႇဝဵင်းၼမ်ႉတူႈ ၵႂႃႇယူႇ။ ၶႅပ်းႁၢင်ႈ – ၵေႃႉသိုၵ်း ၵေႃႉႁၢၼ် ၽၢႆႇဢုပ်ႉပိူင်ႇ ၸေႈဝဵင်းမၢႆ(17) ႁဵတ်းလွင်ႈမူတ်းသႂ်ႇ တီႈဝၢင်းၵျွင်းမုၼ်ၸဝ်ႈ ဝၢၼ်ႈၼႃးၼ ၸွမ်းၼင်ႇပိူင်ၵၢၼ်ဢုပ်ႉပိူင်ႇပႃႇတီႇမႂ်ႇသုင်ၸိုင်ႈတႆး၊ တပ်ႉသိုၵ်းၸိုင်ႈတႆး(SSPP/ SSA)မီးၼၼ်ႉ ၼႂ်းၼႃႈ တီႈဢုပ်ႉပိူင်ႇၸေႈဝဵင်း၊ ၸေႈတွၼ်ႈ တေၶတ်းၸႂ်သႂ်ႇႁႅင်းၸွႆႈထႅမ်ၵၢၼ် ပေႃႈမႄႈၵူၼ်းမိူင်း ဢိၵ်ႇတင်း ၵၢၼ်သႃႇသၼႃႇ ၸိူဝ်းၼႆႉၵႂႃႇယူႇယဝ်ႉ။

['ၵၢၼ်ၸွႆႈထႅမ်ပေႃႈမႄႈၵူၼ်းမိူင်း', 'ၶၢဝ်ႇ']

2019-09-03T18:53:17

https://ssppssa.org/2019/09/%e1%81%bd%e1%81%a2%e1%82%86%e1%82%87%e1%80%90%e1%80%95%e1%80%ba%e1%82%89%e1%80%9c%e1%82%84%e1%82%88%e1%81%bd%e1%81%a2%e1%82%86%e1%82%87%e1%80%a2%e1%80%af%e1%80%95%e1%80%ba%e1%82%89%e1%80%95%e1%80%ad/

ၽၢႆႇတပ်ႉလႄႈၽၢႆႇဢုပ်ႉပိူင်ႇ ႁူမ်ႈၵၼ်ႁဵတ်းၵၢၼ်ၵူတ်ႇထတ်းယႃႈမဝ်းၵမ် ၼႂ်းၸေႈဝဵင်းသီႇပေႃႉ

September 3, 2019 By – sspp info ၼႂ်းဝၼ်းထီႉ-3.9.2019 ၼႆႉ တပ်ႉငဝ်ႈသိုၵ်း(999)လႄႈၽၢႆႇဢုပ်ႉပိူင်ႇၼႂ်းၸေႈဝဵင်း လႆႈႁူမ်ႈႁွမ်းၵၼ်သေ ဢွၼ်ႁူဝ်ႁႅင်းၵူၼ်း(47)ၵေႃႉ လူင်းၵူတ်ႇထတ်းၵူၼ်းသူႇသမ်းၵိၼ်ၶၢႆယႃႈမဝ်းၵမ် ၼႂ်းၼႃႈတီႈၸေႈဝဵင်း မၢႆ(9/10)တူင်ႇဝဵင်းသီႇပေႃႉ ၵႂႃႇယူႇ။ ၼႂ်းၵၢၼ်ၵူတ်ႇထတ်းၽဵဝ်ႈမူၺ်ႇယႃႈမဝ်းၵမ်ပွၵ်ႈၼႆႉ တီႉၺွပ်းလႆႈ ၽူႈၸၢႆးၸိူဝ်းၵိၼ်ယႃႈ(15)ၵေႃႉ ဢႃႇယူႉ (19)ၶူပ်ႇ တေႃႇ ဢႃႇယူႇ(66)ၶူပ်ႇသေ ၵမ်ႉပႃႈၼမ်ပဵၼ်ၵူၼ်းဝၢၼ်ႈၼွင်ႁဵၼ်လႄႈ ဝၢၼ်ႈလူင်တွင်း၊ ဝၢၼ်ႈ ၼမ်ႉလိၼ်း၊ ဝၢၼ်ႈႁၢႆးသႅင်၊ လွႆယွႆး၊ ဝၢၼ်ႈၶႃႈၶဵဝ်၊ ဝၢၼ်ႈၵုင်းၺွင်ႇ၊ ဝၢၼ်ႈမေႃႈ၊ ဝၢၼ်ႈပႃႇၵၢင်း၊ ဝၢၼ်ႈႁူင်း မူၼ်း၊ ဝၢၼ်ႈလွႆငိုၼ်း ၸိူဝ်းၼႆႉယဝ်ႉ။ ၵၢၼ်ၵူတ်ႇထတ်းၽဵဝ်ႈမူၺ်ႇယႃႈမဝ်းၵမ်ၼႆႉ ၸွမ်းၼင်ႇၶေႃႈယိူင်းဢၢၼ်းလႄႈ ၶေႃႈတႅပ်းတတ်းငဝ်ႈငုၼ်း ပႃႇတီႇမႂ်ႇသုင်ၸိုင်ႈတႆး၊ တပ်ႉသိုၵ်းၸိုင်ႈတႆး(SSPP/SSA)တမ်းဝၢင်းမီးဝႆႉၼၼ်ႉသေ ၵူႈတပ်ႉငဝ်ႈသိုၵ်း ၵူႈၼႃႈတီႈတေလႆႈဢွၼ်ၵၼ်ၶတ်းၸႂ် ၽေႃႇၼမ်ႉၼႄတူဝ်ၵႂႃႇ၊ၵူၼ်းၸိူဝ်းတီႉၺွပ်းလႆႈမႃးၼၼ်ႉ တေဝႆႉပိူင်လူင်ပၼ်ပိုၼ်းႁူႉၽွၼ်းၸႃႉယႃႈမဝ်းၵမ်လႄႈ ႁဵတ်းသၢင်ႈၵၢၼ်ငၢၼ်းပုၼ်ႈတႃႇၵူၼ်းတင်းၼမ် ၵႂႃႇယူႇယဝ်ႉ။

['ၶၢဝ်ႇ', 'ယႃႈမဝ်းၵမ်']

2019-08-31T08:06:05

https://ssppssa.org/2019/08/%e1%81%b5%e1%80%b0%e1%81%bc%e1%80%ba%e1%80%b8%e1%80%99%e1%80%ad%e1%80%b0%e1%80%84%e1%80%ba%e1%80%b8%e1%80%91%e1%80%b0%e1%80%95%e1%80%ba%e1%80%b8%e1%81%bd%e1%80%b1%e1%80%b8%e1%81%bc%e1%80%99%e1%80%ba/

ၵူၼ်းမိူင်းထူပ်းၽေးၼမ်ႉႁႅင်ႈ ဢမ်ႇၸၢင်ႈသွမ်ႈၼႃး

ၶၢဝ်ႇ-SSPP info August 31, 2019 ၵူၼ်းမိူင်း ဝၢၼ်ႈၵုင်းမူင်ႈ ဢိူင်ႇမိူင်းၶိူဝ်း ၸေႈဝဵင်းသီႇပေႃႉ ၸိုင်ႈတႆးပွတ်းႁွင်ႇ ဢမ်ႇၸၢင်ႈသွမ်ႈၼႃး ယွၼ်ႉၽူၼ်ဢမ်ႇတူၵ်း ၼမ်ႉႁႅင်ႈလႄႈ ၵႃႈဢၼ်ဝၢၼ်ႇဝႆႉၵေႃႈ ဢႃႇယုပူၼ်ႉ ဝႃႈၼႆ။ ဝၼ်းထီႉ 30.8.2019 ၼႆႉ လႅင်ႇၶၢဝ်ႇပိုၼ်ႉတီႈပွင်ႇၶၢဝ်ႇထိုင် ၸုမ်းၶၢဝ်ႇ SSPP info ဝႃႈ“ၵူၼ်းဝၢၼ်ႈၵုင်း မူင်ႈ ဢိူင်ႇမိူင်းၶိူဝ်း တႃႇၼႃး(9)တူင်ႈ၊ ၽၼ်းၶဝ်ႈဝၢၼ်ႇ (11)တၢင် ဢမ်ႇလႆႈသွမ်ႈ၊ ၸိူဝ်းဢၼ်သွမ်ႈယဝ်ႉ ၵမ်ႈၽွင်ႈၼၼ်ႉ ဢမ်ႇမီးၼမ်ႉလဵင်ႉၼႃးလႄႈ ၼႂ်းလွၵ်းၼႃး လိၼ်တႅၵ်ႇၶၢပ်ႇ ပဵၼ်လွင်ႈယၢပ်ႇၸႂ်ၵူၼ်း ဝၢၼ်ႈၵူၼ်းမိူင်း တႃႇႁဵတ်းၼႃးၼႂ်းပီႊၼႆႉတႄႉတႄႉ”ဝႃႈၼႆ။ ၸဝ်ႈၼႃးဝၢၼ်ႈၵုင်းမူင်ႈ ၸိူဝ်းဢမ်ႇၸၢင်ႈသွမ်ႈၼၼ်ႉ 1-လုင်းလူႇ ၽၼ်းၶၢဝ်ႈဝၢၼ်ႇ(3)တၢင်ၶႂၢႆး ဢႃႇ ယုၵႃႈလႆႈ(50)ဝၼ်း၊ 2-လုင်းၵေႇဢုတ်ႉ ၾၼ်းၶဝ်ႈဝၢၼ်ႇ(1)တၢင် ဢႃႇယုၵႃႈလႆႈ(60)ဝၼ်း၊ 3-လုင်း သူၺ်ႇထုၼ်း ၾၼ်းၶဝ်ႈဝၢၼ်ႇ(1)တၢင် ဢႃႇယုၵႃႈလႆႈ(73)ဝၼ်း၊ 4- ၸၢႆးမွင်ႇ ၾၼ်းၶဝ်ႈဝၢၼ်ႇ(1)ၶႂၢႆး ဢႃႇယုၵႃႈလႆႈ(74)ဝၼ်း၊ 5- လုင်းဢွင်ႇၶမ်း ၾၼ်းၶဝ်ႈဝၢၼ်ႇ(3)ၶႂၢႆး ဢႃႇယုၵႃႈလႆႈ(76)ဝၼ်း၊ ႖-ၸၢႆး လွတ်ႈ ၾၼ်းၶဝ်ႈဝၢၼ်ႇ(1)တၢင် ဢႃႇယုၵႃႈလႆႈ(70)ဝၼ်း၊ 7- လုင်းထုၼ်း ၾၼ်းၶဝ်ႈဝၢၼ်ႇ(1)တၢင် ဢႃႇယုၵႃႈလႆႈ(68)ဝၼ်း၊ 8-ၼၢႆးမျႃႉ ၾၼ်းၶဝ်ႈဝၢၼ်ႇ(1)တၢင်ႇ ဢႃႇယုၵႃႈလႆႈ(64)ဝၼ်း၊ 9- ၸၢႆးမူၼ်း ၾၼ်းၶဝ်ႈဝၢၼ်ႇ(1)တၢင် ဢႃႇယုၵႃႈလႆႈ(58)ဝၼ်း ၸိူဝ်းၼႆႉဢမ်ႇၸၢင်ႈသွမ်ႈယဝ်ႉ ဝႃႈၼႆ။ ဝၢၼ်ႈၵုင်းမူင်ႈ ဢိူင်ႇမိူင်းၶိူဝ်း ၸေႈဝဵင်းသီႇပေႃႉၼႆႉ မီးၼႂ်းၼႃႈတီႈဢုပ်ႉပိူင်ႇ ၸေႈဝဵင်းမၢႆ(26) ၸေႈတွၼ်ႈမၢႆ(5)SSPP/SSAယူႇယဝ်ႉ။

['ၵၢၼ်မၢၵ်ႈမီး', 'ၶၢဝ်ႇ']

2019-08-27T14:51:11

https://ssppssa.org/2019/08/%e1%81%bd%e1%81%a2%e1%82%86%e1%82%87%e1%80%a2%e1%80%af%e1%80%95%e1%80%ba%e1%82%89%e1%80%95%e1%80%ad%e1%80%b0%e1%80%84%e1%80%ba%e1%82%87%e1%81%b8%e1%80%b1%e1%82%88%e1%80%9d%e1%80%b5%e1%80%84%e1%80%ba-2/

ၽၢႆႇဢုပ်ႉပိူင်ႇၸေႈဝဵင်းမိူင်းယႆ လူင်းၵူတ်ႇထတ်းယူတ်းယႃ ၸွႆႈထႅမ်ပၢႆးယူႇလီ ပေႃႈမႄႈၵူၼ်းမိူင်းၼႂ်းပိုၼ်ႉတီႈ

August 27,2019 By – SSPP/ SSA ၼႂ်းလိူၼ်ဢေႃးၵၢတ်ႉ 27 ဝၼ်း ပီႊ 2019 ၼီႊၼႆႉ မေႃယႃလႄႈ ၽူႈၼင်ႈလုမ်းၸေႈဝဵင်းမၢႆ(10) လႆႈလူင်းၵဵပ်း သဵၼ်ႈမၢႆႁူဝ်ၵူၼ်း ၼႂ်းဢိူင်ႇမိူင်းၸိတ်ႇသေ ယူတ်းယႃပၼ်ပေႃႈမႄႈၵူၼ်းမိူင်းၸိူဝ်း ဢၼ်ပၢႆးယူႇလီဢမ်ႇတဵမ်ထူၼ်ႈ ၼႆယူႇ။ ပေႃႈမႄႈၵူၼ်းမိူင်းၼႂ်းဝၢၼ်ႈပၢင်ႇႁုင်း၊ ဝၢၼ်ႈပၢင်ႇသိမ်ႇ၊ ဝၢၼ်ႈၼမ်ႉႁူးပႃတိုင် ဢိူင်ႇမိူင်းၸိတ်ႇ ၸေႈဝဵင်းမိူင်းယႆ ၸိူဝ်းဢၼ်ပၢႆးယူႇလီဢမ်ႇတဵမ်ထူၼ်ႈမီး(30)ၵေႃႉ ၼႆယဝ်ႉ။ ၵေႃႉႁၢၼ် ၽၢႆႇဢုပ်ႉပိူင်ႇ ပႃႇတီႇမႂ်ႇသုင်ၸိုင်ႈတႆး၊ တပ်ႉသိုၵ်းၸိုင်ႈတႆး(SSPP/ SSA) လႆႈယူတ်းယႃ ပၼ်တၢင်းပဵၼ် လိူတ်ႈၶိုၼ်ႈ၊ ႁႅင်းဢေႇ၊ ၼၢဝ်ဝတ်း၊ ၶူပ်းၶိုၼ်ႈ၊ ၶဵဝ်ႈၶိုၼ်ႈ၊ ၼၢဝ်ၼူၵ်ႉ၊ ပွတ်ႇမႅင်း ၸိူဝ်းၼႆႉၵႂႃႇယူႇ။

['ၶၢဝ်ႇ', 'ပၢႆးယူႇလီ']

2019-08-27T14:42:58

https://ssppssa.org/2019/08/%e1%81%b5%e1%80%b1%e1%82%83%e1%82%89%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%81%b5%e1%80%b1%e1%82%83%e1%82%89%e1%82%81%e1%81%a2%e1%81%bc%e1%80%ba-%e1%80%95%e1%82%83%e1%82%87%e1%80%90/

ၵေႃႉသိုၵ်းၵေႃႉႁၢၼ် ပႃႇတီႇမႂ်ႇသုင်ၸိုင်ႈတႆး၊ တပ်ႉသိုၵ်းၸိုင်ႈတႆး(SSPP/ SSA)ၸွႆႈထႅမ် ၵၢၼ်ပၢႆးပႆႇၺႃႇ

August 27, 2019 By – SSPP/ SSA ၼႂ်းလိူၼ်ဢေႃးၵၢတ်ႉ 26 ဝၼ်း ပီႊ 2019 ၼီႊ ယၢမ်းဝၢႆဝၼ်း 1:30 မူင်းၼၼ်ႉ ၸၢႆးပွၵ်းၽူႈတၢင် တူဝ် လုမ်းၸေႈဝဵင်းမၢႆ(10) လႆႈၵႂႃႇၸွႆႈထႅမ်ပပ်ႉလိၵ်ႈလႄႈ ၵမ်ၸိုမ်းတႃႇတႅမ်ႈမၢႆ တမ်ႈတီႈလုၵ်ႈ ႁဵၼ်း ဝၢၼ်ႈၼမ်ႉႁူးပႃတိုင် ဢိူင်ႇမိူင်းၸိတ်ႇ ၸေႈဝဵင်းမိူင်းယႆ ၼႆယူႇ။ လုၵ်ႈႁဵၼ်းတီႈႁူင်းႁဵၼ်းဝၢၼ်ႈၼမ်ႉႁူးပႃတိုင်ၼႆႉ လုၵ်ႈႁဵၼ်းၸၢႆးမီး(21)ၵေႃႉ၊ လုၵ်ႈႁဵၼ်းယိင်းမီး (40)ၵေႃႉ၊ မေႃသွၼ်ၸၢႆးယိင်းမီး(4)ၵေႃႉသေ ႁူမ်ႈလုၵ်ႈႁဵၼ်းဢိၵ်ႇမေႃသွၼ်မီး(65) ၵေႃႉ ၼႆယဝ်ႉ။ ၶႅပ်းႁၢင်ႈ – လုၵ်ႈႁဵၼ်းတႆး တီႈႁူင်းႁဵၼ်းဝၢၼ်ႈၼမ်ႉႁူးပႃတိုင် ၽူႈတၢင်တူဝ်ႁွင်ႈၵၢၼ်လုမ်းၸေႈဝဵင်းမိူင်းယႆ လႆႈပိၼ်ႇပၢႆႇဢုပ်ႇဢူဝ်းတိုၵ်းသူၼ်းပၼ်ႁႅင်းၸႂ် ႁႂ်ႈ မေႃသွၼ်တူၺ်းထိုင်လုမ်းလႃးႁူင်းႁဵၼ်းသေ ပူင်သွၼ်ၸီႉၼႄပၼ် ႁႂ်ႈၵၢၼ်ပၢႆးပႆႇၺႃႇ လုၵ်ႈဢွၼ်ႇ တႆးႁဝ်း ၶိုတ်းၸၼ်ႉၶိုတ်းပၢၼ်ၵႂႃႇ ၼႆယူႇ။

['ၶၢဝ်ႇ', 'ပၢႆးပိင်ႇၺႃႇ']

2019-08-26T21:26:28

https://ssppssa.org/2019/08/%e1%80%95%e1%82%83%e1%82%87%e1%80%90%e1%80%ae%e1%82%87%e1%80%99%e1%82%82%e1%80%ba%e1%82%87%e1%80%9e%e1%80%af%e1%80%84%e1%80%ba%e1%81%b8%e1%80%ad%e1%80%af%e1%80%84%e1%80%ba%e1%82%88%e1%80%90%e1%82%86-7/

ပႃႇတီႇမႂ်ႇသုင်ၸိုင်ႈတႆး၊ တပ်ႉသိုၵ်းၸိုင်ႈတႆး(SSPP/ SSA) ပဵၼ်ငဝ်ႈတိုၼ်း တႃႇၸွႆႈထႅမ်ၵၢၼ်ပေႃႈမႄႈၵူၼ်းမိူင်း

August 26, 2019 By – SSPP/ SSA ၼႂ်းလိူၼ်ဢေႃးၵၢတ်ႉ 26 ဝၼ်း ပီႊ 2019 ၼီႊ ယၢမ်းၵၢင်ၼႂ် 8:30 မူင်းၼၼ်ႉ ၽူႈၸတ်းၵၢၼ်ၸေႈ ဝဵင်းၼမ်ႉၶမ်း လႆႈဢွၼ်ႁူဝ်ၵေႃႇမတီၸေႈဝဵင်းလႄႈၵေႃႉသိုၵ်းၵေႃႉႁၢၼ် ဢိၵ်ႇတင်းၵေႃႇမတီႇ ဝၢၼ်ႈၼွင်ၶိင် ႁူမ်ႈႁႅင်းၵူၼ်း(16)ၵေႃႉ လႆႈၵႂႃႇႁဵတ်းလွင်ႈမူတ်းသႂ် ဢွင်ႈတီႈဝၢင်းႁေႃၸဝ်ႈမိူင်း၊ ႁူင်း ႁဵၼ်းလႄႈ တီႈၶူဝ်ၶဝ်ႈဝၢၼ်ႈၼွင်ၶိင် ၸေႈဝဵင်းၼမ်ႉၶမ်း ၼႆယူႇ။ ၶႅပ်းႁၢင်ႈ – ၵေႃႇမတီႇၸေႈဝဵင်းလႄႈၵေႃႉသိုၵ်းၵေႃႉႁၢၼ် ဢိၵ်ႇတင်းၵေႃႇမတီႇဝၢၼ်ႈ လႆႈၵႂႃႇႁဵတ်း လွင်ႈမူတ်းသႂ်ႇ တီႈၼႂ်းဝၢင်းႁူင်းႁဵၼ်းၸၼ်ႉငဝ်ႈ ဝၢၼ်ႈၼွင်ၶိင် ၸေႈဝဵင်းၼမ်ႉၶမ်းၶႅပ်းႁၢင်ႈ – ၵေႃႇမတီႇၸေႈဝဵင်းလႄႈၵေႃႉသိုၵ်းၵေႃႉႁၢၼ် ဢိၵ်ႇတင်းၵေႃႇမတီႇဝၢၼ်ႈ လႆႈၵႂႃႇႁဵတ်း လွင်ႈမူတ်းသႂ်ႇ တီႈၼႂ်းဝၢင်းႁူင်းႁဵၼ်းၸၼ်ႉငဝ်ႈ ဝၢၼ်ႈၼွင်ၶိင် ၸေႈဝဵင်းၼမ်ႉၶမ်း ၵၢၼ်ၵၢႆႇၶူဝ်မႄးႁၢဝ်း၊ ၶိူင်သၢင်ႈႁဵတ်းသဵၼ်ႈတႃႈသၢႆတၢင်း၊ ၵေႃႇသၢင်ႈယွင်ၼမ်ႉ၊ ၵေႃႇသၢင်ႈ ႁူင်းႁဵၼ်း၊ ပူၵ်းပွင်ၵၢၼ်ၽုၵ်ႇသွမ်ႈလႄႈ ၵၢၼ်ပၢႆးယူႇလီ၊ ပူၵ်းပွင်ၵၢၼ်သႃႇသၼႃႇၸိူဝ်းၼႆႉ ယူႇတီႈ ပႃႇတီႇမႂ်ႇသုင်ၸိုင်ႈတႆး၊ တပ်ႉသိုၵ်းၸိုင်ႈတႆး(SSPP/ SSA) လႆႈၶွၼ်ႈတုမ်ႁႅင်းတူဝ်ႁႅင်းၸႂ်သေ ၶတ်း ၸႂ်ၵေႃႇသၢင်ႈၶိုင်ပွင်ၵႂႃႇ ၶပ်ႉၶပ်ႉတၢမ်းတၢမ်းယူႇယဝ်ႉ။

['ၵၢၼ်ၸွႆႈထႅမ်ပေႃႈမႄႈၵူၼ်းမိူင်း', 'ၶၢဝ်ႇ']

2019-08-25T10:30:19

https://ssppssa.org/2019/08/1541/

ၵေႃႉသိုၵ်းၵေႃႉႁၢၼ် ၽၢႆႇဢုပ်ႉပိူင်ႇ ပႃႇတီႇမႂ်ႇသုင်ၸိုင်ႈတႆး၊ တပ်ႉသိုၵ်းၸိုင်ႈတႆး ႁၢပ်ႇၵႃႈသွမ်ႈၼႃး ၸွႆႈထႅမ်ၵၢၼ်ပေႃႈမႄႈၵူၼ်းမိူင်း ၼႂ်းထုင်ႉမိူင်းယဵၼ်

August 25, 2019 By – SSPP/ SSA ၼႂ်းလိူၼ်ဢေႃးၵၢတ်ႉ 24 ဝၼ်း ပီႊ 2019 ၼီႊ ယၢမ်း 7:00 မူင်း တေႃႇထိုင် ယၢမ်းႁူဝ်ၶမ်ႈ 5:00 မူင်း ၼၼ်ႉ မေႃယႃ ၸၢႆးႁၢၼ်ႇ လႆႈဢွၼ်ႁူဝ်ၵေႃႉႁၢၼ် ၼႂ်းၽၢႆႇဢုပ်ႉပိူင်ႇၸေႈဝဵင်းမိူင်းယဵၼ် ပႃႈတႂ်ႈ ၵုမ်းၵမ် ပႃႇတီႇမႂ်ႇသုင်ၸိုင်ႈတႆး၊ တပ်ႉသိုၵ်းၸိုင်ႈတႆး(SSPP/ SSA)သေ လူင်းတူင်ႈ ႁၢပ်ႇၵႃႈ၊ သွမ်ႈၼႃး ၸွႆႈထႅမ်ၵၢၼ်ပေႃႈမႄႈၵူၼ်းမိူင်း ဝႃႈၼႆ။ ၶႅပ်းႁၢင်ႈ – ၵေႃႉသိုၵ်းၵေႃႉႁၢၼ်(SSPP/ SSA) လူင်းတူင်ႈႁူမ်ႈၵူၼ်းမိူင်း ၸွႆႈထႅမ်သွမ်ႈၼႃး ၼႂ်းၵၢၼ်ၸွႆႈထႅမ်ပွၵ်ႈၼႆႉ ၵေႃႉသိုၵ်းၵေႃႉႁၢၼ်ၽၢႆႇဢုပ်ႉပိူင်ႇပႃႇတီႇမႂ်ႇသုင်ၸိုင်ႈတႆး မီး(8)ၵေႃႉ၊ ၽၢႆႇ ပေႃႈမႄႈၵူၼ်းမိူင်းမီး(35)ၵေႃႉသေ ႁူမ်ႈသဵင်ႈၵေႃႉသိုၵ်းဢိၵ်ႇၵူၼ်းမိူင်း(43)ၵေႃႉ လႆႈႁူမ်ႈႁႅင်းၵၼ် ၸွႆႈထႅမ်ၶိုင်ႈသၢင်ႈ ႁၢပ်ႇၵႃႈသွမ်ႈၼႃးၸွႆႈလုင်းလႃႉမွင်ႇလႄႈပႃႈၼၢင်းၼုင်း ယူႇဝၢၼ်ႈပၢင်ႇၶမ်း၊ ဢိူင်ႇမိူင်းယဵၼ် တူင်ႇဝဵင်းၼမ်ႉတူႈၼၼ်ႉၵႂႃႇ လႆႈလီငၢမ်း ၼႆယဝ်ႉ။ ၽၼ်းၶဝ်ႈဝၢၼ်ႇၸဝ်ႈၼႃး ဢၼ်ၵေႃႉသိုၵ်းၵေႃႉႁၢၼ်(SSPP/ SSA )လႄႈၵူၼ်းမိူင်းပိုၼ်ႉတီႈ လႆႈ ၶွၼ်ႈႁႅင်းၵၼ်သေ ၸွႆႈထႅမ်ၽုၵ်ႈသွမ်ႈၵႂႃႇၼၼ်ႉ မီး(5)တၢင်ႇပၢႆပၢႆ ၼႆယဝ်ႉ။

['ၵၢၼ်ၸွႆႈထႅမ်ပေႃႈမႄႈၵူၼ်းမိူင်း', 'ၶၢဝ်ႇ']

2019-08-23T10:00:36

https://ssppssa.org/2019/08/%e1%81%b5%e1%80%b0%e1%81%bc%e1%80%ba%e1%80%b8%e1%80%99%e1%80%ad%e1%80%b0%e1%80%84%e1%80%ba%e1%80%b8%e1%80%9d%e1%81%a2%e1%81%bc%e1%80%ba%e1%82%88%e1%81%bd%e1%82%83%e1%80%9e%e1%82%85%e1%80%84%e1%80%ba/

ၵူၼ်းမိူင်းဝၢၼ်ႈၽႃသႅင် ထူပ်းၽေးၼမ်ႉႁႅင်ႈ ဢမ်ႇၸၢင်ႈႁဵတ်းၼႃး

August 23,2019 By – SSPP/ SSA ၼႂ်းလိူၼ်ဢေႃးၵၢတ်ႉ 22 ဝၼ်း ပီႊ 2019 ၼီႊၼၼ်ႉ ၶၢဝ်ႇပိုၼ်ႉတီႈပွင်ႇမႃးဝႃႈ ၵူၼ်းမိူင်း ဝၢၼ်ႈၽႃ သႅင် ၸေႈဝဵင်းမိူင်းယႆ ၸေႈတွၼ်ႈလႃႈသဵဝ်ႈ ထူပ်းၽေးၼမ်ႉႁႅင်ႈ ဢမ်ႇၸၢင်ႈႁဵတ်းၼႃးလႄႈ ယၢပ်ႇ ယၢၵ်ႈၶၢၼ်ၸႂ်တေႉတေႉ ဝႃႈၼႆ။ ၶၢဝ်ၽူၼ်ပီႊၼႆႉ ၽူၼ်လိူင်ႇ ၼမ်ႉၼွင်သေတႃႉ ၼမ်ႉထုင်ႉၼႃးမႄႈၼမ်ႉယူမ်းလႄႈ ၼမ်ႉထုင်ႉ ၼႃးမႄႈၼမ်ႉၵူတ်ႉ(2)မႄႈၼမ်ႉၼႆႉ လႆႈႁႅင်ႈႁိူတ်ႇၵႂႃႇလႄႈၵူၼ်းမိူင်းပိုၼ်ႉတီႈ ဢမ်ႇၸၢင်ႈႁဵတ်းၼႃး၊ တူၼ်ႈၵႃႈဢၼ်လႆႈဝၢၼ်ႇဝႆႉ ၼႂ်းၶိင်ႇႁူဝ်ႁိုဝ်ႉ ၸိူဝ်းၼၼ်ႉၵေႃႈ လႆႈပူၼ်ႉဢႃႇယူႉသၢၵ်ႈတၢၼ်းၵႂႃႇ လႄႈၵူၼ်းမိူင်းပိုၼ်ႉတီႈ ၸိူဝ်းပဵၼ်ၸဝ်ႈၼႃး လႆႈလူႉသုမ်းၽၼ်းၶဝ်ႈဝၢၼ်ႇႁူမ်ႈသဵင်ႈ(39)တၢင်၊ လွၵ်းၼႃး(13)တူင်ႈ ၼႆယဝ်ႉ။

['ၶၢဝ်ႇ', 'ၶၢဝ်ႇၵူႈလွင်ႈလွင်ႈ']

2019-08-20T06:59:02

https://ssppssa.org/2019/08/%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%82%81%e1%80%b0%e1%80%99%e1%80%ba%e1%82%87%e1%80%9c%e1%80%b0%e1%80%99%e1%80%ba%e1%82%88%e1%80%a2%e1%80%af%e1%80%95%e1%80%ba%e1%82%89%e1%80%95/

သိုၵ်းႁူမ်ႇလူမ်ႈဢုပ်ႉပိူင်ႇ SSPP/SSA ၸွႆႈထႅမ်သွမ်ႈၼႃးပေႃႈမႄႈၵူၼ်းမိူင်း

ၶၢဝ်ႇ-SSPP/SSA 2019 August (20) ၵေႃႉသိုၵ်းၵေႃႉႁၢၼ် ဢၼ်တူင်ႉၼိုင်ၼႂ်ႈၼႃႈတီႈဢုပ်ႉပိူင်ႇ ပႃႇတီႇမႂ်ႇသုင်ၸိုင်ႈတႆး တပ်ႉသိုၵ်းၸိုင်ႈတႆးၼၼ်ႉ ဢဝ်ၶၢဝ်းယၢမ်းသေ ၸွႆႈထႅမ်ႁဵတ်းၵၢၼ်ပၼ်ပေႃႈမႄႈၵူၼ်းမိူင်း ဝၢၼ်ႈပၢင်ႇၶမ်း ဢိူင်ႇမိူင်းယဵၼ် ၸေႈဝဵင်းၼမ်ႉတူႈ ၸိုင်ႈ တႆးပွတ်းႁွင်ႇ။ ဝၼ်းထီႉ 20.8.2019 ယၢမ်း 06:00 မူင်းၵၢင်ၼႂ်တေႃႇ ယၢမ်း 04:00 တၢမ်းၶမ်ႈၼၼ်ႉ သိုၵ်းႁၢၼ် ၸၢႆးငႄး ဢွၼ်ႁူဝ်ၼႂ်းတပ်ႉႁူမ်ႇလူမ်ႈ ၸေႈတွၼ်ႈမၢႆ(10) SSPP/SSA တပ်ႉငဝ်ႈသိုၵ်း(999) ဢၼ်တူင်ႉၼိုင် ဢဝ်ႁူမ်ႇလူမ်ႈ ၼႃႈတီႈဝႆႉၼၼ်ႉ ဢွၼ်ႁူဝ်ႁႅင်းၵူၼ်းသိုၵ်း(7)ၵေႃႉ လူင်းႁဵတ်းၵၢၼ်ၸွႆႈထႅမ် ႁၢပ်ႇၵႃႈ သွမ်ႈၼႃး ပႃႈယဵၼ်ႇ ဝၢၼ်ႈပၢင်ႇၶမ်း ဢိူင်ႇမိူင်းယဵၼ် ၸေႈဝဵင်းမၢႆ(17) SSPP/SSA ဢၼ်မီးၾၼ်းၶဝ်ႈ ဝၢၼ်ႇ(5)တၢင်ၼၼ်ႉ လႆႈဢဝ်ႁႅင်းသိုၵ်းသေ ၸွႆႈထႅမ်သွမ်ႈၵႂႃႇယူႇယဝ်ႉ။ ၸွမ်းၼင်ႇပိူင်ၵၢၼ်ၵေႃႇသၢင်ႈတပ်ႉ တပ်ႉသိုၵ်းၸိုင်ႈတႆးၵေႃႈ တိုၼ်းတႅမ်ႈဝႆႉၸႅင်ႈၸႅင်ႈလႅင်းလႅင်းဝႃႈ “ပေႃးၶၢဝ်းယၢမ်းတၼ်း ဢမ်ႇမီးလွင်ႈသုၵ်ႉသၵ်ႉသင်ၼၼ်ႉ ၸွမ်းၼင်ႇၵၢၼ်ငၢၼ်းပေႃႈမႄႈၵူၼ်းမိူင်း မီးၶၢဝ်းလႂ်ၶၢဝ်းၼၼ်ႉ တေလႆႈၸွႆႈထႅမ်ၵၢၼ်ငၢၼ်းပေႃႈမႄႈၵူၼ်းမိူင်းၵႂႃႇ”ၼႆယူႇယဝ်ႉ။

['ၶၢဝ်ႇ', 'ၵၢၼ်ၸွႆႈထႅမ်ပေႃႈမႄႈၵူၼ်းမိူင်း']

2019-08-19T12:33:31

https://ssppssa.org/2019/08/%e1%81%b8%e1%80%b1%e1%82%88%e1%80%90%e1%80%bd%e1%81%bc%e1%80%ba%e1%82%88%e1%80%99%e1%81%a2%e1%82%863-sspp-ssa-%e1%81%b8%e1%80%90%e1%80%ba%e1%80%b8%e1%82%81%e1%80%b5%e1%80%90%e1%80%ba%e1%80%b8/

ၸေႈတွၼ်ႈမၢႆ(3) SSPP/SSA ၸတ်းႁဵတ်းပၢင်ၵုမ် ၵူၼ်းမိူင်း ၼႂ်းဢိူင်ႇႁူဝ်ပုင်ႇ

ၶၢဝ်ႇ-SSPP/SSA 2019 August (19) ၽၢႆႇဢုပ်ႉပိူင်ႇ ပႃႇတီႇမႂ်ႇသုင်ၸိုင်ႈတႆး တပ်ႉသိုၵ်းၸိုင်ႈတႆး ၽူႈၸတ်းၵၢၼ်ၸေႈတွၼ်ႈ ၸေႈတွၼ်ႈ မၢႆ(3) ၸဝ်ႈႁၢၼ် သၢင်ႇၶွင်ႇ ဢွၼ်ႁူဝ်ၼႂ်းၵေႃႇမတီႇၸေႈတွၼ်ႈ ႁဵတ်းပၢင်ၵုမ်ဢုပ်ႇဢူဝ်းၵူၼ်းမိူင်း ၼႂ်း ဢိူင်ႇႁူဝ်ပုင်ႇ ၸေႈဝဵင်းၵေးသီး ၸိုင်ႈတႆးပွတ်းၸၢၼ်း။ ဝၼ်းထီႉ 18.8.2019 ယၢမ်း 10:30 မူင်းတေႃႇထိုင်ယၢမ်း 12:15 မူင်းၼၼ်ႉ ၸဝ်ႈႁၢၼ် သၢင်ႇၶွင်ႇ ဢွၼ် ႁူဝ်ၼႂ်းၵေႃႇမတီႇၸေႈဝဵင်းမၢႆ(5) ႁဵတ်းပၢင်ၵုမ် မုၵ်ႉၸုမ်းၸၢႆးယိင်းပၢၼ်မႂ်ႇလႄႈ မုၵ်ႉၸုမ်းပေႃႈႁႆႈမႄႈ ၼႃး တီႈဝတ်ႉႁူမ်ႈယဵၼ်သြႃႇၸဝ်ႈဝၢၼ်ႈလွၵ်း ဢိူင်ႇႁူဝ်ပုင်ႇ၊ မုၵ်ႉၸုမ်းၸၢႆးယိင်းပၢၼ်မႂ်ႇ ၼႂ်းဢိူင်ႇ ၶိုၼ်ႈႁွတ်ႈ(35)ၵေႃႉ၊ မုၵ်ႉၸုမ်းပေႃႈႁႆႈမႄႈၼႃး ၼႂ်းဢိူင်ႇၶိုၼ်ႈႁွတ်ႈ(39)ၵေႃႉယူႇယဝ်ႉ။ တီႈၼႂ်းပၢင်ၵုမ်ၼၼ်ႉ ၸဝ်ႈႁၢၼ် သၢင်ႇၶွင်ႇ ၽူႈၸတ်းၵၢၼ်ၸေႈတွၼ်ႈမၢႆ(3) SSPP/SSA လႆႈသပ်း လႅင်း တႃႇၶိုၼ်းမႄးလိူၵ်ႈတၢင်ႇ ၽူႈဢွၼ်ႁူဝ်မုၵ်ႉၸုမ်းၸၢႆးယိင်းပၢၼ်မႂ်ႇလႄႈမုၵ်ႉၸုမ်းပေႃႈႁႆႈမႄႈ ၼႃး ၸွမ်းၼင်ႇပိူင်ၵၢၼ် မုၵ်ႉၸုမ်းၸၢႆးယိင်းပၢၼ်မႂ်ႇလႄႈမုၵ်ႉၸုမ်းပေႃႈႁႆႈမႄႈၼႃး ဢၼ်ငဝ်ႈငုၼ်း ပႃႇတီႇမႂ်ႇသုင်ၸိုင်ႈတႆး တပ်ႉသိုၵ်းၸိုင်ႈတႆး တမ်းဝၢင်းမီးဝႆႉၼၼ်ႉၵႂႃႇ ၵႂၢင်ႈၵႂၢင်ႈၶႂၢင်ၶႂၢင်ယူႇယဝ်ႉ။

['ၶၢဝ်ႇတူင်ႉၼိုင်ၸုမ်းဢွၼ်ႁူဝ်ငဝ်ႈငုၼ်းပႃႇတီႇမႂ်ႇသုင်ၸိုင်ႈတႆး', 'ၶၢဝ်ႇ']

2019-08-19T12:38:44

https://ssppssa.org/2019/08/%e1%81%b8%e1%80%af%e1%80%99%e1%80%ba%e1%80%b8%e1%81%b5%e1%80%b0%e1%81%bc%e1%80%ba%e1%80%b8%e1%81%bc%e1%80%af%e1%80%99%e1%80%ba%e1%82%87%e1%80%91%e1%80%af%e1%80%84%e1%80%ba%e1%82%89%e1%80%9e%e1%80%ae/

ၸုမ်းၵူၼ်းၼုမ်ႇထုင်ႉသီႇပေႃႉ ၶိုၼ်ႈလဵပ်ႈႁဵၼ်းၼမ်ႉလိၼ်ႁိၼ်ၽႃ သၼ်လွႆၶိူဝ်း

2019 August(19) By- ႁိူၼ်းၶႃး ၵူၼ်းၼုမ်ႇလၢႆဢိူင်ႇ ၼႂ်းတူင်ႇဝဵင်းသီႇပေႃႉ ဢွၼ်ၵၼ်ၶိုၼ်ႈလဵပ်ႈႁဵၼ်း သၽႃႇဝႃႉ ၼမ်ႉလိၼ်ႁိၼ်ၽႃ ၼိူဝ်သၼ်လွႆၶိူဝ်း ဢၼ်တၢင်းသုင်မီး(6000)ထတ်းပၢႆၼၼ်ႉ ၵႂႃႇယူႇယဝ်ႉ။ ဝၼ်းထီႉ 17.8.2019 ယၢမ်းၵၢင်ၼႂ် 0930 မူင်းၼၼ်ႉ ၸၢႆးမၢဝ်းၶိူဝ်းႁၢၼ် ဢွၼ်ႁူဝ် မုၵ်ႉၸုမ်းၵူၼ်းၼုမ်ႇ တႆး ဝဵင်းသီႇပေႃႉ၊ ၼမ်ႉလၼ်ႈ၊ လႃႈသဵဝ်ႈ၊ ၼွင်ႈၵေႃႈ၊ သီႇထွၵ်ႈ၊ ဢိူင်ႇမိူင်းၶိူဝ်း ၸိူဝ်းၼႆႉ ႁူမ်ႈႁႅင်းၵူၼ်း (43)ၵေႃႉ ၶိုၼ်ႈလဵပ်ႈႁဵၼ်း ၾိင်ႈယူႇသဝ်းၵိၼ်သၢင်ႈ ၵူၼ်းမိူင်းဢၼ်ၸိူဝ်းယူႇၼိူဝ်သၼ်လွႆၶိူဝ်းသေ လဵပ်ႈႁဵၼ်းပႃး သၽႃႇဝႃႉၼမ်ႉလိၼ်ႁိၼ်ၽႃၸွမ်းသၼ်လွႆလႄႈ လဵပ်ႈႁဵၼ်းပႃးတီႈလွႆၵွင်းထၢတ်ႈ ဝၢၼ်ႈမွၼ်း သၼ်လွႆၶိူဝ်းၼၼ်ႉၵႂႃႇယူႇ။ မီးယိူင်းဢၢၼ်းၸိူင်ႉႁိုဝ်လႄႈ လႆႈပၼ်ၶၢဝ်းယၢမ်းသေ ၶိုၼ်ႈလဵပ်ႈႁဵၼ်းၼၼ်ႉတႄႉ ဢမ်ႇလႆႈတွင်ႈ ထၢမ် ၸိူဝ်းၽူႈၶဝ်ႈၸုမ်းသေတႃႉ ၾိင်ႈၵူၼ်းၼုမ်ႇၼႆႉ တိုၼ်းၶႂ်ႈသွတ်ႇႁူႉသွတ်ႇႁၼ် ဢၼ်ပဵၼ်တႄႉ မီးတႄႉလႄႈ ၵူၼ်းတီႈတူင်ႈၶႂ်ႈႁူႉလွင်ႈယူႇၵိၼ်ၵူၼ်းယူႇၸွမ်းသၼ်လွႆ ၵူၼ်းသၼ်လွႆၶႂ်ႈႁူႉလွင်ႈယူႇ ၵိၼ်ၵူၼ်းယူႇသဝ်းတီႈတူင်ႈၼႆၼၼ်ႉ ပဵၼ်သၽႃႇဝႃႉၵူၼ်းၼုမ်ႇယဝ်ႉၼႆ ထတ်းသၢင်မႅၼ်ႈၼင်ႇၼႆ။

['ၶၢဝ်ႇ', 'ၵူၼ်းၼုမ်ႇ']

2019-08-19T12:22:02

https://ssppssa.org/2019/08/%e1%81%b5%e1%81%a2%e1%81%bc%e1%80%ba%e1%80%91%e1%80%ad%e1%80%84%e1%80%ba%e1%80%b8%e1%80%9e%e1%80%ad%e1%80%99%e1%80%ba%e1%80%b8%e1%80%91%e1%80%ad%e1%80%b0%e1%81%bc%e1%80%ba%e1%82%87%e1%81%b6%e1%80%ad/

ၵၢၼ်ထိင်းသိမ်းထိူၼ်ႇၶိူဝ်းပႃႇမႆႉ တိုၼ်းဝႆႉပဵၼ်ၵၢၼ်လူင်ဢၼ်ၼိုင်ႈ

ၶၢဝ်ႇ-SSPP/SSA 2019 August (19) ၽူႈၸတ်းၵၢၼ်ၸေႈဝဵင်းမၢႆ(10) ၸေႈတွၼ်ႈမၢႆ(4) SSPP/SSA ႁဵတ်းၵၢၼ်ထိင်းသိမ်းထိူၼ်ႇၶိူဝ်းပႃႇမႆႉ ဝႆႉပဵၼ်ၵၢၼ်လူင်သေ ၵူတ်ႇထတ်းတီႉၺွပ်း ၵူၼ်းလၵ်ႉၽၼ်းထိူဝ်လိူဝ်ႈမႆႉၶၢႆ ၼႂ်းၼႃႈတီႈ ၸေႈဝဵင်း သီႇပေႃႉ ၸိုင်ႈတႆးပွတ်းႁွင်ႇ။ ဝၼ်းထီႉ 18.8.2019 ယၢမ်း 08:00 မူင်းၵၢင်ၼႂ်ၼၼ်ႉ ႁူဝ်သိုၵ်း ၸၢႆးၶိူဝ်း ဢွၼ်ႁူဝ်ႁူမ်ႇလူမ်ႈၸေႈဝဵင်း မၢႆ(10) 7ၵေႃႉသေ ၵႂႃႇတီႉမတ်ႉၵူၼ်းလၵ်ႉၽၼ်းထိူဝ်လိူဝ်ႈမႆႉၶၢႆ တီႈဝၢၼ်ႈၵွင်းႁုင်း(ၶူဝ်ႉၶႃႉ) ဢိူင်ႇတူၼ်ႈၵႅင်း ၼၼ်ႉလႆႈတီႉၺွပ်း ၸၢႆးၵမ်ႇ ဢႃႇယူႉ(20)ၶူပ်ႇ ယူႇဝၢၼ်ႈၵွင်းႁုင်း၊ ၸၢႆးလၢဝ် ဢႃႇယူႉ(21)ၶူပ်ႇ ယူႇဝၢၼ်ႈ ၵွင်းႁုင်း၊ ၸၢႆးပီး ဢႃႇယူႉ(28)ၶူပ်ႇ ယူႇဝၢၼ်ႈၵွင်းႁုင်း၊ သၢင်ႇမူး ဢႃႇယူႉ(41)ၶူပ်ႇ ယူႇဝၢၼ်ႈၵွင်းႁုင်း ၶဝ်(4)ၵေႃႉၼႆႉ ၵွပ်ႈပူၼ်ႉပႅၼ်လၵ်းမၢႆ ထိင်းသိမ်းထိူၼ်ႇၶိူဝ်းပႃႇမႆႉ လႄႈလႆႈတီႉၺွပ်းဢဝ်သႂ်ႇၶွၵ်ႈၶင်ဝႆႉသေ ၸွမ်းၼင်ႇပိူင်ၵၢၼ်မီးၼၼ်ႉ တေပၼ်တူတ်ႈတၢမ်ႇၵႂႃႇယူႇ ယဝ်ႉ။ ၵၢၼ်ထိင်းသိမ်းထိူၼ်ႇၶိူဝ်းပႃႇမႆႉ ၼႂ်းၼႃႈတီႈ ပႃႇတီႇမႂ်ႇသုင်ၸိုင်ႈတႆး တပ်ႉသိုၵ်းၸိုင်ႈတႆး ၵုမ်းၵမ် ယိုၼ်းထိုင်လႆႈၼၼ်ႉ ပေႃးဢမ်ႇလႆႈၶႅပ်းဝႂ်တီႈ ၵႅမ်ႁူဝ်ပဝ်ႈထီႉ-1 လႄႈၽူႈၸတ်းၵၢၼ်ဢုပ်ႉပိူင်ႇငဝ်ႈ ငုၼ်း ပႃႇတီႇမႂ်ႇသုင်ၸိုင်ႈတႆး တပ်ႉသိုၵ်းၸိုင်ႈတႆးၸိုင် တိုၼ်းဢမ်ႇမီးသုၼ်ႇလႆႈၽၼ်းထိူဝ်လိူဝ်ႈမႆႉ လႃးလႃးၼႆ တႅပ်းတတ်းဝႆႉယူႇယဝ်ႉ။ ၵၢၼ်ထိင်းသိမ်းထိူၼ်ႇၶိူဝ်းပႃႇမႆႉၼႆႉ တေလႆႈထိင်းဝႆႉၸိူဝ်းဢၼ်မီးဝႆႉၵူၺ်းဢမ်ႇၵႃး တေလႆႈမီးၽႅၼ် ၵၢၼ်ၽုၵ်ႇသွမ်ႈတူၼ်ႈမႆႉ ၵႃႈၼင်ႇပွင်ပဵၼ်လႆႈၼႆၵေႃႈ လုၵ်ႉတီႈငဝ်ႈငုၼ်းပႃႇတီႇမႂ်ႇသုင်ၸိုင်ႈတႆး တပ်ႉ သိုၵ်းၸိုင်ႈတႆး လႆႈၸီႉၸမ်ႈပၼ်သဵၼ်ႈတၢင်းဝႆႉယူႇယဝ်ႉ။

['ၶၢဝ်ႇ', 'ၶၢဝ်ႇၵူႈလွင်ႈလွင်ႈ']

2019-08-18T11:51:21

https://ssppssa.org/2019/08/%e1%81%bd%e1%81%a2%e1%82%86%e1%82%87%e1%80%a2%e1%80%af%e1%80%95%e1%80%ba%e1%82%89%e1%80%95%e1%80%ad%e1%80%b0%e1%80%84%e1%80%ba%e1%82%87%e1%80%9c%e1%82%84%e1%82%88%e1%81%bd%e1%81%a2%e1%82%86%e1%82%87-2/

ၽၢႆႇဢုပ်ႉပိူင်ႇလႄႈၽၢႆႇတပ်ႉSSPP/SSA ႁဵတ်းၽဵဝ်ႈမူၺ်ႉယႃႈမဝ်းၵမ် ၼႂ်းၼႃႈတီႈ

ၶၢဝ်ႇ-SSPP/SSA 2019 August (18) ၵေႃႇမတီႇဢုပ်ႉပိူင်ႇၸေႈဝဵင်းမၢႆ(8)လႄႈၽၢႆႇတပ်ႉ SSPP/SSA ၼႃႈတီႈၸေႈတွၼ်ႈမၢႆ(5) ၽၢႆႇၵူတ်ႇ ထတ်းတီႉၺွပ်းၵူၼ်း ၸိူဝ်းၵဵဝ်ႇၶွင်ႈယႃႈမဝ်းၵမ် ၼႂ်းၼႃႈတီႈၸေႈဝဵင်းသီႇပေႃႉ ၸိုင်ႈတႆးပွတ်းႁွင်ႇ။ ဝၼ်းထီႉ 17.8.2019 ၸုမ်းၵူတ်ႇထတ်းၽဵဝ်ႈမူၺ်ႉယႃႈမဝ်းၵမ် ၸေႈဝဵင်းမၢႆ(8) လႄႈၽၢႆႇတပ်ႉ SSPP/SSA လူင်းၵူတ်ႇထတ်းၵူၼ်းၸိူဝ်းၵဵဝ်ႇၶွင်ႈယႃႈမဝ်းၵမ် တီႈဝၢၼ်ႈပုင်ႇလႅၼ်း ဢၼ်သေႃႉ မူၵ်းယူႇၸွမ်းပိၵ်ႇထိူၼ်ႇ ႁၢင်ၶိူဝ်း၊ ၶွပ်ႇဝၢၼ်ႈလႅၼ်သူၼ် ဢမ်ႇယူႇၸွမ်းဝၢၼ်ႈၸိူဝ်းၼၼ်ႉသေ တီႉၺွပ်းလႆႈ(4)ၵေႃႉ လုင်းတူး ဢႃႇယူႉ(46)ၶူပ်ႇ၊ လုင်းၸၢမ်ႇ ဢႃႇယူႉ(54)ၶူပ်ႇ၊ လုင်းသႃႇဢွင်ႇ ဢႃႇယူႉ (50)ၶူပ်ႇ၊ ၸၢႆးပီး ဢႃႇယူႉ(35)ၶူပ်ႇ ၸိူဝ်းၼႆႉယူႇယဝ်ႉ။ ၵဵဝ်ႇၵၢၼ်ၵူတ်ႇထတ်းတီႉၺွပ်းၵူၼ်းၸိူဝ်းၵဵဝ်ႇၶွင်ႈယႃႈမဝ်းၵမ်ၼၼ်ႉ ၸွမ်းၼင်ႇပိူင်ၵၢၼ်ၽဵဝ်ႈမူၺ်ႉ ယႃႈမဝ်းၵမ် ဢၼ်ငဝ်ႈငုၼ်းပႃႇတီႇမႂ်ႇသုင်ၸိုင်ႈတႆး တပ်ႉသိုၵ်းၸိုင်ႈတႆး တမ်းဝၢင်းမီးဝႆႉၼၼ်ႉ ၵူႈၼႃႈ တီႈတိုၼ်းတေႁဵတ်းၵႂႃႇၸႅင်ႈၸႅင်ႈလႅင်းလႅင်းယူႇယဝ်ႉ။

['ၶၢဝ်ႇ', 'ယႃႈမဝ်းၵမ်']

2019-08-16T16:42:39

https://ssppssa.org/2019/08/%e1%80%95%e1%82%83%e1%82%87%e1%80%90%e1%80%ae%e1%82%87%e1%80%99%e1%82%82%e1%80%ba%e1%82%87%e1%80%9e%e1%80%af%e1%80%84%e1%80%ba%e1%81%b8%e1%80%ad%e1%80%af%e1%80%84%e1%80%ba%e1%82%88%e1%80%90%e1%82%86-6/

ပႃႇတီႇမႂ်ႇသုင်ၸိုင်ႈတႆးပဵၼ်သင်?

August 16, 2019 ဢေႃးၵၢတ်ႉ(16) ဝၼ်းၼႆႉ ပဵၼ်ဝၼ်းၵေႃႇတင်ႈပႃႇတီႇ ပႃႇတီႇမႂ်ႇသုင်ၸိုင်ႈတႆးၶွပ်ႈထူၼ်ႈ(48)ပီႊ လႄႈႁဝ်းၶဝ်ၸိူဝ်းပဵၼ်ၽူႈၶဝ်ႈပႃႇတီႇ ယုၵ်ႉမိုဝ်းတၵ်ႉယမ်ၸွမ်ပိဝ်ပႃႇတီႇမႂ်ႇသုင်ၸိုင်ႈတႆး၊ ၸွမ်ပိဝ် တပ်ႉ သိုၵ်းၸိုင်ႈတႆးလႄႈ ၽူႈႁတ်းႁၢၼ်လုၵ်ႉၽိုၼ်ႉဢၼ်လႆႈလူႇၼိူဝ်ႉလိူတ်ႈသၢႆၸႂ်ၵႂႃႇ တႃႇၸိူဝ်ႉၸၢတ်ႈ ဝၢၼ်ႈ မိူင်းၼၼ်ႉယူႇဢေႃႈ။ ၵုင်ႇၵုၼ်းမုၼ်ငဝ်းသူၸဝ်ႈ ဢၼ်လႆႈဢွၼ်တီႇပၢၵ်ႈၸီႉၼႄသဵၼ်ႈတၢင်းလုၵ်ႉၽိုၼ်ႉ ၼၼ်ႉ တိုၵ်ႉႁူမ်ႇငမ်းပၼ်ၸိူဝ်းႁဝ်းႁႃးၵိုတ်းတၢင်းလင်၊ ၶႂၼ်ငဝ်းသူၸဝ်ႈႁႂ်ႈၽႅဝ်ၵႂႃႇတီႈသုၵတိၵတ်းယဵၼ် သေၵမ်း။ ပႃႇတီႇမႂ်ႇသုင်ၸိုင်ႈတႆး(Shan State Progress Party-SSPP)ၼႆႉၵေႃႇတင်ႈပဵၼ်မႃး တီႈဢိူင်ႇ ၶုမ်ႇပၢင်၊ ၸေႈဝဵင်းၵေးသီး မိူဝ်ႈပီႊ1971 လိူၼ်ဢေႃးၵၢတ်ႉသ်(16)ဝၼ်းၼၼ်ႉယူႇယဝ်ႉ။ ယိူင်းဢၢၼ်းလူင် ပႃႇတီႇမႂ်ႇသုင်ၸိုင်ႈတႆးၼႆႉ တွၼ်ႈတႃႇဢွၼ်ႁူဝ်ၵၢၼ်မိူင်းလႄႈထိင်းၵုမ်းတပ်ႉသိုၵ်း ၸိုင်ႈတႆး(SSA) တႃႇပႆၼိူဝ်သဵၼ်ႈတၢင်းလၢႆးလုၵ်ႉၽိုၼ်ႉမၢၼ်ႇမၢၼ်ႇ မႅၼ်ႈမႅၼ်ႈတေႃႇႁွတ်ႈထိုင်ယိူင်းမၢႆလူင်ၸိူဝ်ႉၸၢတ်ႈ ၸိုင်ႈတႆးၼၼ်ႉယူႇယဝ်ႉ။ (တုင်း)ၸွမ်ပိဝ်ပႃႇတီႇမႂ်ႇသုင်ၸိုင်ႈတႆး တပ်ႉသိုၵ်းၸိုင်ႈတႆး(SSA) ဢၼ်ၸဝ်ႈမႄႈၼၢင်းႁိူၼ်းၶမ်း(ၼၢင်းၶၢင်းႁူဝ်ၸဝ်ႈၶမ်းသိူၵ်ႈ(ႁိုဝ်) ၸဝ်ႈသူၺ်ႇတႅၵ်ႈ) ဢွၼ်ႁူဝ်ၶွၼ်ႈတုမ်ဢဝ် တပ်ႉသိုၵ်းလွတ်ႈလႅဝ်းသဝ်းၶေႃၸိုင်ႈတႆး(SSIA)၊ တပ်ႉၽွမ်ႉ ႁူမ်ႈၸိူဝ်ႉၸၢတ်ႈၸိုင်ႈတႆး(SNUF) တင်းတပ်ႉၵူဝ်းၵၢင်ႉၶွတ်ႇၽွတ်ႈမႃးမိူဝ်ႈ(24.04.1964)ၼၼ်ႉ ထိုင်မႃး မိူဝ်ႈ ၽွင်း(1970) ယွၼ်ႉငဝ်းလၢႆးၵူႊဢၼ်ၵူႊလွင်ႈႁိပ်ႇႁွမ်ႈမႃးလႄႈ ငဝ်းလၢႆးၼႂ်းတပ်ႉသိုၵ်းၸိုင်ႈတႆးၵေႃႈ ဢမ်ႇပေႃးမၼ်ႈၼိမ်။ ယွၼ်ႉၼၼ်လႄႈ ပေႃးဢမ်ႇမီးပႃႇတီႇဢွၼ်ႁူဝ်ၼႆႉ တပ်ႉသိုၵ်းၵေႃႈ ဢမ်ႇမၼ်ႈ ၵႅၼ်ႇၼႅၼ်ႈၼႃသေ တႃႇတေၽႅဝ်တႃႊယိူင်းဢၢၼ်းၵေႃႈတေဢမ်ႇပဵၼ်လႆႈၼႆသေ ၸဝ်ႈသိူဝ်ဝၢႆႇ(ႁိုဝ်) ၸၢင်ႉယွင်ႇႁူၺ်ႈ ၸင်ႇဢွၼ်ႁူဝ်ၶပ်းၶိုင်တႃႇၵေႃႇတင်ႈပဵၼ်မႃး ပႃႇတီႇမႂ်ႇသုင်ၸိုင်ႈတႆး(Shan State Progrss Party) ၼၼ်ႉ ယူႇယဝ်ႉ။ ပႃႇတီႇမႂ်ႇသုင်ၸိုင်ႈတႆးၼႆႉ မီးလၵ်းပိူင်ဢၼ်ဢဝ်ၵွၼ်ႇၵရႅတ်ႉ(4)ပီႊလႂ်ၼိူင်ႈပွၵ်ႈၼၼ်ႉ လိူၵ်ႈတင်ႈ ၽူႈၶဝ်ႈၵေႃႇမတီႇငဝ်ႈငုၼ်း၊ ၵႅမ်ၽူႈၶဝ်ႈၵေႃႇမတီႇငဝ်ႈငုၼ်း၊ ၵေႃႇမတီႇငဝ်ႈငုၼ်းၸႅၵ်ႇၽႄၼႃႈ ၵၢၼ် ပုၼ်ႈၽွၼ်း ၵေႃႇမသျိၼ်ႇ ထိင်းသိမ်းလၵ်းမၢႆ လႄႈထတ်းသၢင်ႈၼႃႈၵၢၼ်၊ ၸုမ်းဢွၼ်ႁူဝ်ပၢႆးမိူင်း ၸိူဝ်းၼႆႉ ဢွၼ်ႁူဝ်ႁၢပ်ႇၵၢၼ်ငၢၼ်းၵူႊပၢႆးပၢႆးဝႆႉယူႇယဝ်ႉ။ ပႃႇတီႇမႂ်ႇသုင်ၸိုင်ႈတႆး မီးဝႆႉပပ်ႉပၵ်းပိူင်- ပိူင်ၵၢၼ် ၵေႃႇသၢင်ႈပႃႇတီႇ၊ သဵၼ်ႈတၢင်းၼႃႈၵၢၼ်ၵူႊလွင်ႈ လွင်ႈပႃႇတီႇ၊ မၢႆမီႈလၢႆးၽွတ်ႈႁႅၼ်းပႃႇတီႇ၊ ပိူင်ၵၢၼ် ဢုပ်ႉပိူင်ႇ၊ ပိူင်ၵၢၼ်တပ်ႉ၊ ပိူင်ၵၢၼ်ၸၢႆးယိင်းပၢၼ်မႂ်ႇ၊ ပိူင်ၵၢၼ်ပေႃႈႁႆႈမႄႈၼႃး၊ ပိူင်ၵၢၼ်သႃႇသၼႃႇ၊ ပိူင်ၵၢၼ်ပၢႆးပိင်ႇၺႃႇ၊ ပိူင်ၵၢၼ်ပၢႆးယူႇလီ၊ ပိူင်ၵၢၼ်ထိင်းသိမ်းထိူၼ်ႇပႃႇမႆႉ၊ ပိူင်ၵၢၼ်ပိုၼ်ၽၢဝ်ႇသူၼ်းတုမ် ၸိူဝ်းၼႆႉ ႁဵတ်းငဝ်ႈၶၢမ်ႇပိုၼ်ႉပႃႇတီႇဝႆႉသေ ပိူင်ၵၢၼ်ၸိူဝ်းၼႆႉ ဢဝ်ၶေႃႈထွၼ်ထႅမ်မၵ်းမၼ်ႈ တီႈၵွၼ်ႇ ၵရႅတ်ႉ ပႃႇတီႇမႂ်ႇသုင်ၸိုင်ႈတႆးၼၼ်ႉယူႇယဝ်ႉ။ ပပ်ႉပိူင်ၵၢၼ်ပႃႇတီႇမႂ်ႇသုင်ၸိုင်ႈတႆး ပုၼ်ႈတႃႇတေၵေႃႇတင်ႈပဵၼ်မႃးပႃႇတီႇမႂ်ႇသုင်ၸိုင်ႈတႆးၼၼ်ႉ ဢမ်ႇၸႂ်ႈဝႃႈလႆႈပႆမႃးၼိူဝ်သဵၼ်ႈ တၢင်းသိူဝ်ႇမွၵ်ႇ၊ လႆႈႁဵတ်းပၢင်ၵုမ်၊ ၶၢႆႉတီႈပၢင်ၵုမ်မႃးလၢႆလၢႆတီႈ ၼႂ်းၸိုင်ႈတႆးၵွၼ်ႊၵၢင်၊ ၵမ်းလိုၼ်းတေႉ ၶွတ်ႇၽွတ်ႈဢွင်ႇမႃးလႆႈတီႈၼႂ်းဢိူင်ႇၶုမ်ႇပၢင်၊ ၸေႈဝဵင်းၵေးသီးလီလီငၢမ်းငၢမ်းမိူဝ်ႈ(1971)ၼီႈ လိူၼ်ဢေႃး ၵၢတ်ႉ(16)ဝၼ်းၼၼ်ႉယူႇယဝ်ႉ။ တႃႇလၢႆးလုၵ်ႉၽိုၼ်ႉၼိူင်ႈဢၼ်တေဢွင်ႇမၢၼ်ၼၼ်ႉ တၵ်းလႆႈမီးပႃႇတီႇ (လုၵ်ႉၽိုၼ်ႉ)၊ တပ်ႉသိုၵ်း၊ တပ်ႉၽွမ်ႉႁူမ်ႈၸင်ႇတေပဵၼ်ၵၢၼ်လႄႈ ပႃႇတီႇမႂ်ႇသုင်ၸိုင်ႈတႆးၵေႃႈ ၸင်ႇလႆႈ ၽုတ်းဢွၵ်ႇပဵၼ်မႃးၸွမ်း လူၺ်ႈတၢင်းလူဝ်ႇလႄႈငဝ်းလၢႆးယိုၼ်ႈယွၼ်းမႃးယူႇယဝ်ႉ။ ပပ်ႉပိူင်ၵၢၼ်ပႃႇတီႇမႂ်ႇသုင်ၸိုင်ႈတႆး (1971) ၽွတ်ႈတင်ႈပႃႇတီႇမႂ်ႇသုင်ၸိုင်ႈတႆးယဝ်ႉ ၸဝ်ႈၶုၼ်ၵျႃႇၼူႉ(ႁိုဝ်) ၸဝ်ႈသႅင်သိုၵ်း ႁပ်ႉဢဝ် ပုၼ်ႈၽွၼ်း ႁူဝ်ပဝ်ႈ၊ ၸဝ်ႈသိူဝ်ဝၢႆႇ ပဵၼ်ၽူႈၼမ်းၼႂ်းၵူႊလွင်ႈလွင်ႈ၊ (1982) ၸတ်းႁဵတ်းၵွၼ်ႇၵရႅတ်ႉ ပႃႇတီႇမႂ်ႇသုင်ၸိုင်ႈတႆး ပွၵ်ႈၵမ်း(2) တီႈၵိဝ်ႇႁူၵ်းၶႃးႁၢၼ်၊ ၸဝ်ႈသိူဝ်လဵၼ်း(ၸၢဝ်းလွႆ) ႁပ်ႉပုၼ်ႈၽွၼ်း ႁူဝ်ပဝ်ႈ၊ (1983) ၸဝ်ႈသိူဝ်လဵၼ်း လႆႈထုၵ်ႇပူတ်းတၼ်းႁဵင်းႁူဝ်ပဝ်ႈ၊ ဢဝ်ပၢင်ၵုမ်ၽူႈၵွၼ်းတပ်ႉၼႃႈလိၼ် သိုၵ်းသေ ယုၵ်ႉတၢင်ႇၸဝ်ႈသိူဝ်ၼုမ်ႇႁပ်ႉဢဝ်တၼ်းႁဵင်း ၽူႈပွင်ၵၢၼ်ၵူႊလွင်ႈလွင်ႈ၊ (1983) ၸဝ်ႈသိူဝ် ၼုမ်ႇ သဵင်ႈမုၼ်ၼွၼ်းၽေးသေ ၸဝ်ႈၸၢႆးလဵၵ်ႉ ႁပ်ႉပုၼ်ႈၽွၼ်းၽူႈပွင်ၵၢၼ်ၵူႊလွင်ႈလွင်ႈ၊ (1989) ဢဝ် ၸိုဝ်ႈတပ်ႉသိုၵ်းၸိုင်ႈတႆး(SSA)သေ ၵိုတ်းတိုၵ်းၵၼ်တင်းလူင်ပွင်ၸိုင်ႈသိုၵ်းသေ ၵၢၼ်ပႃႇတီႇ လႆႈလိုဝ်ႈ ယင်ႉမႃး တေႃႇထိုင်ၵၢၼ်ၵိုတ်းတိုၵ်းလူႉလႅဝ်။ ပီႊ2010 လုၵ်ႉတီႈတပ်ႉၸုမ်းမၢႆ(1) တပ်ႉသိုၵ်းၸိုင်ႈ တႆး မႄးယုၵ်ႉမုၼ်းၶိုၼ်းပႃႇတီႇမႂ်ႇသုင်ၸိုင်ႈတႆး၊ တပ်ႉသိုၵ်းၸိုင်ႈတႆးသေ ႁၢပ်ႇဢဝ်ၵၢၼ်ငၢၼ်းငဝ်ႈငုၼ်း တင်း လုမ်ႈ၊ ၸဝ်ႈပၢင်ႇၾႃႉ ႁပ်ႉပုၼ်ႈၽွၼ်းၽူႈပွင်ၵၢၼ်ၵူႊလွင်လွင်ႈ။ ပီႊ2012 ၵိုတ်းတိုၵ်းၵၼ်တင်းလူင်ပွင် ၸိုင်ႈ ဢူးတဵင်းၸဵင်ႇသေ ၸတ်းႁဵတ်းပၢင်ၵုမ်ၵွၼ်ႇၵရႅတ်ႉ ပႃႇတီႇမႂ်ႇသုင်ၸိုင်ႈတႆး ပွၵ်ႈၵမ်း(3) တီႈငဝ်ႈငုၼ်းပႃႇတီႇမႂ်ႇသုင်ၸိုင်ႈတႆး ဝၢၼ်ႈႁႆး၊ ၸေႈဝဵင်းၵေးသီး ၸဝ်ႈပၢင်ႇၾႃႉ လႆႈထုၵ်ႇလိူၵ်ႈပဵၼ် ႁူဝ်ပဝ်ႈလူင်၊ ၸဝ်ႈၶုၼ်သႅင်၊ ၸဝ်ႈၶမ်းတီႇ၊ ၸဝ်ႈၵျေႃႇလႃႉ ၶဝ်ႁပ်ႉပုၼ်ႈ ၽွၼ်းၽူႈၼမ်းၼႂ်း။ ပီႊ2018 ၸတ်းႁဵတ်းပၢင်ၵုမ်ၵွၼ်ႇၵရႅတ်ႉပႃႇတီႇမႂ်ႇသုင်ၸိုင်ႈတႆး ပွၵ်ႈၵမ်း(4) တီႈငဝ်ႈငုၼ်းပႃႇတီႇမႂ်ႇသုင်ၸိုင်ႈတႆး ဝၢၼ်ႈႁႆး၊ ၸေႈဝဵင်းၵေးသီးသေ ၸဝ်ႈပၢင်ႇၾႃႉ ထုၵ်ႇလိူၵ်ႈတင်ႈၶိုၼ်းပဵၼ်ႁူဝ်ပဝ်ႈလူင်၊ ၸဝ်ႈၵျေႃႇလႃႉ၊ ၸဝ်ႈၸၢႆးသူႉ၊ ၸဝ်ႈပထုၼ်းၶဝ် ႁပ်ႉပုၼ်ႈၽွၼ်းၽူႈၼမ်းၼႂ်း။ ၵွၼ်ႇၵရႅတ်ႉပွၵ်ႈၵမ်း(4)ၼႆႉ ၵူၼ်းၼုမ်ႇ တင်းၼမ် လႆႈထုၵ်ႇလိူၵ်ႈတင်ႈပဵၼ် ၽူႈၶဝ်ႈၵေႃႇမတီႇငဝ်ႈငုၼ်းတဵမ်တဵမ်မႃးယူႇယဝ်ႉ။ ပပ်ႉပိူင်ၵၢၼ်ပႃႇတီႇမႂ်ႇသုင်ၸိုင်ႈတႆး ပႃႇတီႇမႂ်ႇသုင်ၸိုင်ႈတႆး(SSPP)ၼႆႉလႆႈၵေႃႇတင်ႈၶိုၼ်ႈမႃး လိုၼ်းလင်တပ်ႉသိုၵ်းၸိုင်ႈတႆး(SSA) သေ ဢိင်ၼိူဝ်ငဝ်းလၢႆးတၢင်းၼႂ်း တၢင်းၼွၵ်ႈဢီးသူင်ႇလႄႈ ၶိုၼ်ႈလူင်းၶိုၼ်ႈလူင်းပဵၼ်မိူဝ်ႈ ပဵၼ်ပွၵ်ႈဝႆႉယူႇ။ ၵွပ်ႈၼၼ်လႄႈ ဢဝ်ဢႃႇယူႉပႃႇတီႇယႂ်ႇယိုတ်ႈၸမ်တဵမ်(50)ပီႊယဝ်ႉသေတႃႉ ၵၢၼ်ငၢၼ်းပႃႇတီႇဢၼ်တိုၵ်ႉ လူဝ်ႇလႆႈၽေႃႇၼမ်ႉၼႄတူဝ်ႁဵတ်းသၢင်ႈတေႉ တိုၵ်ႉၵိုတ်းဝႆႉယူႇတၢင်းၼမ်ၼၼ်ႉယဝ်ႉ။ ၼႂ်းၶၢဝ်းတၢင်းလၢႆးလုၵ်ႉၽိုၼ်ႉလႄႈ ၸူဝ်ႊပၢၼ်ပႃႇတီႇမႂ်ႇသုင်ၸိုင်ႈတႆး လႆႈလတ်းၽၢၼ်ႇမႃးၼၼ်ႉ ၽူႈဢွၼ်ႁူဝ်လူင်တေႃႇထိုင်ၽူႈၵွၼ်းတပ်ႉ၊ လုၵ်ႈတပ်ႉတၢင်းလၢႆ၊ ၵူၼ်းမိူင်းတင်းလၢႆ ဢၼ်လႆႈၸုၼ်ႉပုၼ်ႈ လီသုၼ်ႇတူဝ်သေ လူႇၼိူဝ်ႉလိူတ်ႈသၢႆၸႂ်တႃႇၸိူဝ်ႉၸၢတ်ႈဝၢၼ်ႈမိူင်းၵေႃႈ မီးမႃးတၢင်းၼမ်ယူႇယဝ်ႉ။ ယူႇ တီႈဝၼ်းၵေႃႇတင်ႈပႃႇတီႇထူၼ်ႈတဵမ်(48)ၼႆႉသေ ၼပ်ႉယမ်ယွင်ႈယေႃးထိုင်လႄႈ ႁိၵ်ႈႁွင်ႉႁႂ်ႈပႃႇတီႇမႂ်ႇသုင် ၸိုင်ႈတႆး သိုပ်ႇယိုၼ်းယၢဝ်းၵႂႃႇၶၢဝ်းႁိုင်၊ လွင်ႈၶွတ်ႇလိူတ်ႈပႃႇတီႇမႂ်ႇသုင်ၸိုင်ႈတႆး၊ တပ်ႉသိုၵ်းၵူၼ်း မိူင်းၸိုင်ႈတႆး ႁႂ်ႈမၼ်ႈၵိုမ်းယိုၼ်းယၢဝ်းသေၵမ်း။ သၢမ်မုင်ႈ

['ပွင်ႈၵႂၢမ်း']

2019-08-14T13:45:25

https://ssppssa.org/2019/08/%e1%81%bd%e1%80%bd%e1%80%84%e1%80%ba%e1%80%b8%e1%80%a2%e1%80%99%e1%80%ba%e1%82%87%e1%80%99%e1%80%ae%e1%80%b8%e1%81%b5%e1%81%a2%e1%81%bc%e1%80%ba%e1%80%90%e1%80%ad%e1%80%af%e1%81%b5%e1%80%ba%e1%80%b8/

ၽွင်းဢမ်ႇမီးၵၢၼ်တိုၵ်း ဢမ်ႇၸိုၵ်းၸွႆႈၵၢၼ်ၵူၼ်းမိူင်း

ၶၢဝ်ႇ-SSPP/SSA 2019 August (14) ၵေႃႉသိုၵ်းၵေႃႉႁၢၼ် ၼႂ်းတပ်ႉငဝ်ႈသိုၵ်း (918) ၸွႆႈထႅမ်သွမ်ႈၼႃးပၼ်ၵူၼ်းမိူင်း ဝၢၼ်ႈၵွင်းၶမ်း ၸေႈဝဵင်းတၢင်ႉယၢၼ်း ၸိုင်ႈတႆးပွတ်းႁွင်ႇ။ ဝၼ်းထီႉ 14.8.2019 ၼႆႉ ၵႅမ်ၶုၼ်ႁၢၼ် ၸၢႆးၶႅင် ၵႅမ်တပ်ႉၽႄ ၼႂ်းတပ်ႉၵွင်(151) တပ်ႉၸုမ်း(702)တပ်ႉ ငဝ်ႈသိုၵ်း (918)SSPP/SSA ဢွၼ်ႁူဝ် ၵေႃႉသိုၵ်းၵေႃႉႁၢၼ်(17)ၵေႃႉ ၸွႆႈထႅမ်သွမ်ႈၼႃး ၸၢႆးသၢင်းထုၼ်း+ၼၢင်းၶမ်းၵူႇ ဝၢၼ်ႈၵွင်းၶမ်း ဢိူင်ႇလွႆၸေး ၸေႈဝဵင်းမၢႆ(1) ၸေႈတွၼ်ႈမၢႆ(1) SSPP/SSA ၼႂ်းၸေႈဝဵင်းတၢင်ႉယၢၼ်း ယူႇယဝ်ႉ။ ၸွမ်းၼင်ႇပိူင်ၵၢၼ်ၵေႃႇသၢင်ႈတပ်ႉ တပ်ႉသိုၵ်းၸိုင်ႈတႆးၵေႃႈ တိုၼ်းတႅမ်ႈဝႆႉၸႅင်ႈၸႅင်ႈလႅင်းလႅင်းဝႃႈ “ပေႃးၶၢဝ်းယၢမ်းတၼ်း ဢမ်ႇမီးလွင်ႈသုၵ်ႉသၵ်ႉသင်ၼၼ်ႉ ၸွမ်းၼင်ႇၵၢၼ်ငၢၼ်းပေႃႈမႄႈၵူၼ်းမိူင်း မီးၶၢဝ်းလႂ်ၶၢဝ်းၼၼ်ႉ တေလႆႈၸွႆႈထႅမ်ၵၢၼ်ငၢၼ်းပေႃႈမႄႈၵူၼ်းမိူင်းၵႂႃႇ”ၼႆယူႇယဝ်ႉ။

['ၵၢၼ်ၸွႆႈထႅမ်ပေႃႈမႄႈၵူၼ်းမိူင်း', 'ၶၢဝ်ႇ']

2019-08-12T17:08:45

https://ssppssa.org/2019/08/%e1%80%84%e1%80%9d%e1%80%ba%e1%82%88%e1%80%84%e1%80%af%e1%81%bc%e1%80%ba%e1%80%b8%e1%80%95%e1%82%83%e1%82%87%e1%80%90%e1%80%ae%e1%82%87%e1%80%99%e1%82%82%e1%80%ba%e1%82%87%e1%80%9e%e1%80%af%e1%80%84-6/

ငဝ်ႈငုၼ်းပႃႇတီႇမႂ်ႇသုင်ၸိုင်ႈတႆး ၸတ်းႁဵတ်းပၢင်လဵပ်ႈႁဵၼ်းငဝ်ႈၶၢမ်ႇပိုၼ်ႉၵၢၼ် ၸႂ်ႉတိုဝ်းၶွမ်ႇပိဝ်ႇတႃႇ

August 12,2019 By – မွၵ်ႇၶမ်းၶူင်း ၼႂ်းလိူၼ်ဢေႃးၵၢတ်ႉ 12 ဝၼ်း ၶၢဝ်းယၢမ်း 8 မူင်း တေႃႇထိုင် 9 မူင်းၼႆႉ ႁွင်ႈၵၢၼ်ၶွမ်ႇပိဝ်ႇတႃႇ ငဝ်ႈငုၼ်း(Headquater’s Computer Department )လႆႈၸတ်းႁဵတ်းပၢင်ပိုတ်ႇၽုၺ်ႇငဝ်ႈၶၢမ်ႇပိုၼ်ႉ လၢႆးၸႂ်ႉတိုဝ်းၶွမ်ႇပိဝ်ႇတႃႇ ၸုပ်ႈထီႉ(2) တီႈငဝ်ႈငုၼ်းပႃႇတီႇမႂ်ႇသုင်ၸိုင်ႈတႆး၊ တပ်ႉသိုၵ်းၸိုင်ႈတႆး (SSPP/ SSA) ဝႃႈၼႆ။ ၽူႈၶိုၼ်ႈႁွတ်ႈပၢင်လဵပ်ႈႁဵၼ်းပွၵ်ႈၼႆႉ ၸၢႆးယိင်းႁူမ်ႈသဵင်ႈမီး(38)ၵေႃႉသေ ၸွမ်းၼင်ႇၶပ်ႉမၢႆမီး ၼၼ်ႉ လႆႈဢွၼ်ၵၼ်တၵ်ႉယမ်ၸွမ်ပိဝ်၊ ၼပ်ႉယမ်ၽူႈႁတ်းႁၢၼ်လုၵ်ႉၽိုၼ်ႉလႄႈ သိုပ်ႇမိုတ်ႈတူဝ် ၵႂႃႇ ၼႆယဝ်ႉ။ ၸဝ်ႈသိုၵ်း ပႃႉထုၼ်း ၽူႈၼမ်းၼႂ်းထီႉ(3) လႆႈၶူၼ်ႉၶႆႈၼႄ ပိုၼ်းၵၢၼ်ႁဵၼ်းသွၼ်ၶွမ်ႇပိဝ်ႇတႃႇ ဢၼ်လႆႈလတ်းၽၢၼ်ႇမႃး ၼႂ်းၵႄႈလွင်ႈယၢပ်ႇၽိုတ်ႇ တေႇပၢၼ်တပ်ႉၸုမ်း(1) တေႃႇထိုင်ယၢမ်း လဵဝ်သေ တိုၵ်းသူၼ်းပၼ်ႁႅင်း ႁႂ်ႈလုၵ်ႈႁဵၼ်း ဝႆႉၼမ်ႉၼၵ်းၵႃႈၶၼ်ၼိူဝ် တိုဝ်ႉတၢင်းသုၼ်ႇလႆႈ ၵၢၼ်ႁဵၼ်းသွၼ်လႄႈ ႁႂ်ႈလဵပ်ႈႁဵၼ်းႁူႉႁၼ်ပႃး ပိုၼ်းတႆး၊ ပိုၼ်းလၢႆးလုၵ်ႉၽိုၼ်ႉ၊ ပိုၼ်းမိူင်းႁူမ်ႈတုမ်၊ ပိုၼ်းၸဵပ်းသၢင်ႈလူၺ်ႈၵၢၼ်မိူင်း ၵၢၼ်သိုၵ်း ဢိၵ်ႇတင်းၶေႃႈယိူင်းဢၢၼ်းၵၢၼ်ၸိူဝ်ႉၸၢတ်ႈၸိူဝ်း ၼႆႉ ဝႃႈၼႆ။ “ ပေႃးမေႃဝႆႉၼမ်ႉၼၵ်းၵႃႈၶၼ်ၼိူဝ် ၵၢၼ်ႁဵၼ်းသွၼ် ဢိၵ်ႇတင်းပိုၼ်းၵူႈပၢႆးပၢႆးယဝ်ႉၸင်ႇ ၸဝ်ႈၵဝ်ႇတေပဵၼ်မႃး ၽူႈၵေႃႉဢၼ်ႁၢပ်ႇထၢမ်းၼႃႈၵၢၼ်ၸိူဝ်ႉၸၢတ်ႈလႆႈတဵမ်တဵမ်ထူၼ်ႈထူၼ်ႈ တေဢမ်ႇမိူၼ်ၵူၼ်းၵိၼ်ၸၢင်ႈ ႁဵတ်းၵၢၼ်ၼႂ်းၶွမ်ႇပၼ်ႇၼီႇ” ၼႆယဝ်ႉ။ သိုပ်ႇၼၼ်ႉ ၸဝ်ႈႁၢၼ် ၽုင်းႁၢၼ် ၵေႃႉပဵၼ်ၽူႈၵွၼ်းႁွင်ႈၵၢၼ်ၶွမ်ႇပိဝ်ႇတႃႇငဝ်ႈငုၼ်းလၢတ်ႈဝႃႈ “ ႁႂ်ႈမေႃႁူႉၵႃႈၶၼ်တိုဝ်ႉတၢင်းလီ ဢၼ်ငဝ်ႈငုၼ်းႁဝ်းၶႃႈ ၸတ်းသၢင်ႈႁဵတ်းပၼ်ပၢင်သွၼ်၊ မိူဝ်ႈပၢၼ် ၶႃႈႁဝ်းလႆႈၵႂႃႇၶိုၼ်ႈ ၶွမ်ႇပိဝ်ႇတႃႇၵေႃးလဵၵ်ႉၼၼ်ႉ ပေႃးၾႆးၾႃႉမႃး ၶွမ်းဢမ်ႇလီ ပေႃးၶွမ်းလီၾႆး ၾႃႉသမ်ႉဢမ်ႇမႃး ၶိူင်ႈၵႅမ်မိုဝ်းၵေႃႈဢမ်ႇတဵမ်ထူၼ်ႈ လႆႈတေႃႇသူႈတၢင်းယၢပ်ႇၽိုတ်ႇသေ ၵႂႃႇသွၼ် ႁဵၼ်းဢဝ်ၽၢႆႇၼွၵ်ႈၽွင်ႈ။ ၵွပ်ႈၼၼ်တိုၵ်းသူၼ်ထိုင် ၽူႈလဵပ်ႈႁဵၼ်းႁဝ်းၶဝ်ၵူႈၵေႃႉ ႁႂ်ႈမေႃဝႆႉၵႃႈ ၶၼ်ၶၢဝ်းယၢမ်းသေ လဵပ်ႈႁဵၼ်းၵႂႃႇ တေႃႇပၢင်သွၼ်ႁဝ်းၶႃႈပေႃးယဝ်ႉတူဝ်ႈဢွင်ႇမၢၼ် ” ၼႆယဝ်ႉ။ ၽူႈၵွၼ်းႁွင်ႈၵၢၼ်ၶွမ်ႇပိဝ်ႇတႃႇ သိုပ်ႇလၢတ်ႈဝႃႈ “ ၼႂ်းၶၢဝ်းဝၼ်းမိူဝ်းၼႃႈၼၼ်ႉၵေႃႈ ၵၢၼ်ပူင်သွၼ် လဵပ်ႈႁဵၼ်းၶွမ်ႇပိဝ်ႇတႃႇၼႆႉ ဢိင်ၼိူဝ်ငဝ်းလၢႆးၵူႈၽၢႆႇၽၢႆႇသေ တေသိုပ်ႇၶတ်းၸႂ်ႁဵတ်းသၢင်ႈၵႂႃႇ ၽဵၼ်ႈၽဵၼ်ႈ၊ ယၢမ်းလဵဝ်လႆႈယိုၼ်ႁပ်ႉၽူႈလဵပ်ႈႁဵၼ်း ဢၼ်ဢိူမ်ႈၸမ်ငဝ်ႈငုၼ်းၸိူဝ်းၼႆႉသေ ပိုတ်ႇ ပၢင်သွၼ်ၵႂႃႇၼႆသေတႃႉ မိူဝ်းၼႃႈမႃးၵေႃႈ ယိူင်းၽႅၼ်ဝႆႉ တေယိုၼ်ႁပ်ႉႁွင်ႉဢဝ်ၽူႈလဵပ်ႈႁဵၼ်း ၼႂ်းၽၢႆႇဢုပ်ႉပိူင်ႇ၊ ၽၢႆႇတပ်ႉလႄႈ ၼႂ်းႁွင်ႈၵၢၼ် ဢိၵ်ႇတင်းၼႂ်းပေႃႈမႄႈၵူၼ်းမိူင်းၸိူဝ်းၼႆႉသေ ပိုၼ်ႇပၢင်သွၼ်ၵႂႃႇယူႇ” ၼႆယဝ်ႉ။

['Uncategorized']

2019-08-10T13:20:33

https://ssppssa.org/2019/08/%e1%81%b5%e1%80%b0%e1%81%bc%e1%80%ba%e1%80%b8%e1%80%9e%e1%80%ad%e1%80%af%e1%81%b5%e1%80%ba%e1%80%b8-sspp-ssa-%e1%81%b8%e1%80%bd%e1%82%86%e1%82%88%e1%80%91%e1%82%85%e1%80%99%e1%80%ba%e1%80%91%e1%80%b0/

ၵူၼ်းသိုၵ်း SSPP/SSA ၸွႆႈထႅမ်ထူၺ်ႈၵႃႈ၊ သွမ်ႈၼႃးပေႃႈမႄႈၵူၼ်းမိူင်း

ၶၢဝ်ႇ-SSPP/SSA 2019 Augest (10) ၵေႃႉသိုၵ်းၵေႃႉႁၢၼ် ဢၼ်တူင်ႉၼိုင်ၼႂ်ႈၼႃႈတီႈ ၸိူဝ်းဢမ်ႇပဵၼ်ၼႃႈတီႈလိူတ်ႇမႆႈၼၼ်ႉ ပၼ်ၶၢဝ်း ယၢမ်းသေ ၸွႆႈထႅမ်သွမ်ႈၼႃးပေႃႈမႄႈၵူၼ်းမိူင်း ဝၢၼ်ႈၶူဝ်ၶမ်း ဢိူင်ႇမိူင်းပႃး ၸေႈဝဵင်းသႅၼ်ဝီ ၸိုင်ႈ တႆးပွတ်းႁွင်ႇ။ ဝၼ်းထီႉ 10.8.2019 ၶၢဝ်းယၢမ်း(10:00)မူင်းတေႃႇယၢမ်း(4:00)မူင်းတၢမ်းၶမ်ႈၼၼ်ႉ ၵေႃႉသိုၵ်း ၵေႃႉႁၢၼ် ၼႂ်းၸေႈတွၼ်ႈမၢႆ(8) ၸေႈဝဵင်းမၢႆ(3႐) တပ်ႉငဝ်ႈသိုၵ်း(999) ဢၼ်တူင်ႉၼိုင်ဢဝ်ႁူမ်ႇလူမ်ႈ ၼႃႈတီႈဝႆႉၼၼ်ႉ လူင်းႁဵတ်းၵၢၼ်ၸွႆႈထႅမ်သွမ်ႈၼႃး လုင်းၶမ်းဢေး+ပႃႈၶမ်းဢွင်ႇ ဝၢၼ်ႈၶူဝ်ၶမ်း ဢိူင်ႇမိူင်းပႃး ၸေႈဝဵင်းမၢႆ(3႐) SSPP/SSA ႁူဝ်သိုၵ်းလူင် ၸၢမ်ႇၺုၼ်ႉ ဢွၼ်ႁူဝ်ႁႅင်းၵူၼ်း(10)ၵေႃႉ သေၸွႆႈထႅမ် ထူၺ်ႈၵႃႈ၊ သွမ်ႈၵႃႈၵႂႃႇယူႇယဝ်ႉ။ ၸွမ်းၼင်ႇပိူင်ၵၢၼ်ၵေႃႇသၢင်ႈတပ်ႉ တပ်ႉသိုၵ်းၸိုင်ႈတႆးၵေႃႈ တိုၼ်းတႅမ်ႈဝႆႉၸႅင်ႈၸႅင်ႈလႅင်းလႅင်းဝႃႈ “ပေႃးၶၢဝ်းယၢမ်းတၼ်း ဢမ်ႇမီးလွင်ႈသုၵ်ႉသၵ်ႉသင်ၼၼ်ႉ ၸွမ်းၼင်ႇၵၢၼ်ငၢၼ်းပေႃႈမႄႈၵူၼ်းမိူင်း မီးၶၢဝ်းလႂ်ၶၢဝ်းၼၼ်ႉ တေလႆႈၸွႆႈထႅမ်ၵၢၼ်ငၢၼ်းပေႃႈမႄႈၵူၼ်းမိူင်းၵႂႃႇ”ၼႆယူႇယဝ်ႉ။

['ၵၢၼ်ၸွႆႈထႅမ်ပေႃႈမႄႈၵူၼ်းမိူင်း', 'ၶၢဝ်ႇ']

2019-08-10T11:05:34

https://ssppssa.org/2019/08/%e1%81%bd%e1%81%a2%e1%82%86%e1%82%87%e1%80%a2%e1%80%af%e1%80%95%e1%80%ba%e1%82%89%e1%80%95%e1%80%ad%e1%80%b0%e1%80%84%e1%80%ba%e1%82%87sspp-ssa-%e1%82%81%e1%80%b5%e1%80%90%e1%80%ba%e1%80%b8%e1%81%bd-2/

ၽၢႆႇဢုပ်ႉပိူင်ႇSSPP/SSA ႁဵတ်းၽဵဝ်ႈမူၺ်ႉယႃႈမဝ်းၵမ် ၼႂ်းၼႃႈတီႈၸေႈဝဵင်းမၢႆ(4)

ၶၢဝ်ႇ-SSPP/SSA 2019 Agust (10) ၵေႃႇမတီႇဢုပ်ႉပိူင်ႇၸေႈဝဵင်းမၢႆ(4) SSPP/SSA ၸေႈတွၼ်ႈမၢႆ(3) ၽၢႆႇၵူတ်ႇထတ်းတီႉၺွပ်းၵူၼ်း ၸိူဝ်းၵဵဝ်ႇၶွင်ႈယႃႈမဝ်းၵမ် ၼႂ်းၼႃႈတီႈၸေႈဝဵင်းၵေႇသီႇ ၸိုင်ႈတႆးပွတ်းၸၢၼ်း။ ဝၼ်းထီႉ 8.8.2019 ၸုမ်းၵူတ်ႇထတ်းၽဵဝ်ႈမူၺ်ႉယႃႈမဝ်းၵမ် ၸေႈဝဵင်းမၢႆ(4) SSPP/SSA တပ်ႉငဝ်ႈသိုၵ်း(909)ဢွၼ်ႁူဝ် ႁူမ်ႈႁွမ်းၵၼ်သေ ၵႂႃႇၵူတ်ႇထတ်းၵူၼ်းၵဵဝ်ႇၶွင်ႈယႃႈမဝ်းၵမ်ၼႂ်း ဢိူင်ႇၽႃယႃႉသေ တီႉၺွပ်းလႆႈၽူႈၵဵဝ်ႇၶွင်ႈယႃႈမဝ်းၵမ်(6)ၵေႃႉသေ ၸွမ်းၼင်ႇပိူင်ၵၢၼ် လႆႈတမ်းဝၢင်း ဝႆႉၵၢၼ်ၽဵဝ်ႈမူၺ်ႉယႃႈမဝ်းၵမ်ၼၼ်ႉ လႆႈဢဝ်သႂ်ႇၶွၵ်ႈၶင် တီႈႁူင်းၶွၵ်ႈၶင်ၸေႈဝဵင်းမၢႆ(4)SSPP/SSA ဝႆႉယူႇယဝ်ႉ။ ၵဵဝ်ႇၵၢၼ်ၵူတ်ႇထတ်းတီႉၺွပ်းၵူၼ်းၸိူဝ်းၵဵဝ်ႇၶွင်ႈယႃႈမဝ်းၵမ်ၼၼ်ႉ ၸွမ်းၼင်ႇပိူင်ၵၢၼ်ၽဵဝ်ႈမူၺ်ႉ ယႃႈမဝ်းၵမ် ဢၼ်ငဝ်ႈငုၼ်းပႃႇတီႇမႂ်ႇသုင်ၸိုင်ႈတႆး တပ်ႉသိုၵ်းၸိုင်ႈတႆး တမ်းဝၢင်းမီးဝႆႉၼၼ်ႉ ၵူႈၼႃႈ တီႈတိုၼ်းတေႁဵတ်းၵႂႃႇၸႅင်ႈၸႅင်ႈလႅင်းလႅင်းယူႇယဝ်ႉ။

['ၶၢဝ်ႇ', 'ယႃႈမဝ်းၵမ်']

2019-08-07T17:54:25

https://ssppssa.org/2019/08/%e1%81%b6%e1%81%a2%e1%80%9d%e1%80%ba%e1%82%87%e1%80%95%e1%80%bd%e1%82%86%e1%80%b8%e1%80%90%e1%80%ad%e1%80%af%e1%81%b5%e1%80%ba%e1%80%b8-%e1%81%b5%e1%80%b5%e1%80%9d%e1%80%ba%e1%82%87%e1%80%9c%e1%80%b0/

ၶၢဝ်ႇပွႆးတိုၵ်း ၵဵဝ်ႇလူၺ်ႈလွင်ႈၽဵဝ်ႈမူၺ်ႉယႃႈမဝ်းၵမ်

August 6,2019 By – SSPP/ SSA ဢိင်ၼိူဝ်ေၶႃႈတႅပ်းတတ်းငဝ်ႈငုၼ်းပႃႇတီႇမႂ်ႇသုင်ၸိုင်ႈတႆး၊ တပ်ႉသိုၵ်းၸိုင်ႈတႆး(SSPP/ SSA)မီးႄလႈ ၸွမ်းၼင်ႇေၶႃႈယိူင်းဢၢၼ်း ၵၢၼ်ၽဵဝ်ႈမူၺ်ႉယႃႈမဝ်းၵမ် ၽၢႆႇတပ်ႉ၊ ၽၢႆႇဢုပ်ႉပိူင်ႇ၊ ၸုမ်းၵူတ်ႇထတ်း ၽဵဝ်ႈမူၺ်ႉယႃႈမဝ်းၵမ်မီးၼၼ်ႉ ၼႂ်းၼႃႈတီႈတွၼ်ႈလိၼ် ဢၼ်ပႃႇတီႇမႂ်ႇသုင်ၸိုင်ႈတႆး၊ တပ်ႉသိုၵ်းၸုိင်ႈ တႆး(SSPP/ SSA) တူင်ႉၼိုင်ယိုၼ်းထိုင်လႆႈၸိူဝ်းၼၼ်ႉ လႆႈႄတႇတမ်းၽႅၼ် တူင်ႉၼုိင်ႁဵတ်းသၢင်ႈၵၢၼ် ၽဵဝ်ႈမူၺ်ႉယႃႈမဝ်းၵမ်၊ ၵူတ်ႇယဵဝ်ႈ၊ တီႉၺွပ်း ၵုမ်းၶင်၊ မူၼ်ႉႄမးပၢႆးတူဝ်ပၢႆးၸႂ်ၵူၼ်းသိုၵ်း ဢိၵ်ႇၵူၼ်းမိူင်း ၼႂ်းၼႃႈတီႈမႃးယူႇ။ မႅၼ်ႈၽွင်းတပ်ႉတူင်ႉၼိုင် ၽၢႆႇဢုပ်ႉပိူင်ႇ(SSPP/ SSA) လူင်းၵူတ်ႇထတ်းယႃႈမဝ်းၵမ် ၼႂ်းၼႃႈတီႈေၸႈဝဵင်း မၢႆ(1)ဝဵင်းတၢင်ႉယၢၼ်းယူႇၼၼ်ႉ တပ်ႉသိုၵ်းမၢၼ်ႈ ၶလယ(127)ႄလႈ ၶမယ(523) ငႃးသိုၵ်း 2 သၢႆသိုၵ်း ပႃႈတႂ်ႈၵုမ်းၵမ် ပျႍႇႁႃႇတၢင်ႉယၢၼ်း တိူင်းသိုၵ်းၸဵင်ႇႁွင်ႇဝၼ်းဢွၵ်ႇ(ရမၶ)လႃႈသဵဝ်ႈ လႆႈပဵၼ်ပၢင်တုိၵ်း ၵၼ်တီႈၵုင်းလွႆ ေၵႈၵၢင်ဝၢၼ်ႈၼႃးပဵင်း ၸုမ်း(2)ႄလႈ ဝၢၼ်ႈၵုၼ်ဝႅတ်ႈ ဢိူင်ႇႁူဝ်မင်း ေၸႈဝဵင်းတၢင်ႉ ယၢၼ်းၼၼ်ႉမႃး ဝၼ်းလဵဝ်(2)ပွၵ်ႈယူႇ။ ပၢင်တိုၵ်းႄတႇၶၢဝ်းယၢမ်း 2:30 မူင်း ေတႃႇထိုင် ၶၢဝ်းယၢမ်း 5:15 မူင်း ၶၢဝ်းတၢင်း ႁိုင်ပၢင်တိုၵ်းမီးမွၵ်ႈ(2:45)မူင်း ယူႇယဝ်ႉ။ လွင်ႈလႆႈပဵၼ်ပၢင်တိုၵ်းၵၼ်ၼႆႉ ယွၼ်ႉၽၢႆႇတပ်ႉသိုၵ်းမၢၼ်ႈ လတ်းထိူၼ်ႇၶဝ်ႈၸူး တပ်ႉပႃႇတီႇမႂ်ႇသုင် ၸိုင်ႈတႆး၊ တပ်ႉသိုၵ်းၸိုင်ႈတႆး(SSPP/ SSA) ၼႂ်းထိူၼ်ႇႄလႈ ၸင်ႇလႆႈမီးလွင်ႈပိုတ်းယိုဝ်း တိုၵ်းေတႃးၵၼ် ၵူၺ်းယူႇယဝ်ႉ။ ၼႂ်းလိူၼ်ေဢႃးၵၢတ်ႉ 7 ဝၼ်း ပီႊ 2019 ၼီႊၼႆႉေၵႃႈ ၽၢႆႇတပ်ႉသိုၵ်းမၢၼ်ႈ လႆႈၶွၼ်ႈဢဵၼ်ႁႅင်း ၸႅၵ်ႇ ပဵၼ်သၢႆသိုၵ်း(4)သၢႆသိုၵ်းေသ တူင်ႉၼိုင်ၼႂ်းၼႃႈတီႈၼွင်ၶမ်း ၽၢႆႇႁွင်ႇၼမ်ႉပၢတ်ႈ၊ ၼႃႈတီႈၶွပ်ႈလႅၼ် လွႆ ေၸး၊ တပ်ႉၵွင်ႈလူင် ဢဵၼ်ႁႅင်းမွၵ်ႈ(50)ပၢႆ တူင်ႉၼုိင်ၼႂ်းၼႃႈတီႈၼွင်ၽႆႇ၊ ၼႃႈတီႈသဵၼ်ႈတၢင်းၵႃး ႁိမ်း ဝၢၼ်ႈၼွင်မိူင်း ေၸႈဝဵင်းတၢင်ႉယၢၼ်းၸိူဝ်းၼႆႉထႅင်ႈေသ မီးလွင်ႈၶဵင်ႈၶႅင်ၵၢၼ်သိုၵ်းေတႃႇၵၼ် လူၺ်ႈၵၢၼ် ၽဵဝ်ႈမူၺ်ႉယႃႈမဝ်းၵမ် ၼႂ်းၼႃႈတီႈယူႇယဝ်ႉ။

['ၵၢၼ်သိုၵ်း', 'ၶၢဝ်ႇ']

2019-08-06T20:41:43

https://ssppssa.org/2019/08/%e1%80%9e%e1%81%a2%e1%82%86%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%80%90%e1%80%b0%e1%80%84%e1%80%ba%e1%82%89%e1%81%bc%e1%80%ad%e1%80%af%e1%80%84%e1%80%ba%e1%80%90%e1%80%95%e1%80%ba/

သၢႆသိုၵ်းတူင်ႉၼိုင်တပ်ႉသိုၵ်းမၢၼ်ႈႄလႈ သၢႆသိုၵ်းၵူတ်ႇထတ်းၽဵဝ်ႈမူၺ်ႉယႃႈမဝ်းၵမ် ပႃႇတီႇမႂ်ႇသုင်ၸုိင်ႈတႆး၊ တပ်ႉသိုၵ်းၸိုင်ႈတႆး လႆႈပဵၼ်ပၢင်တိုၵ်းၵၼ် ၼႂ်းေၸႈဝဵင်းတၢင်ႉယၢၼ်း

August 6,2019 By – သႅင်ၸိုင်ႈ Source; Tai Tang Yan ၼႂ်းလိူၼ်ေဢႃးၵၢတ်ႉ 6 ဝၼ်း ပီႊ 2019 ၼီႊ ယၢမ်းဝၢႆးဝၼ်း 2: 00 မူင်း ေတႃႇထိုင် ယၢမ်း 3:30 မူင်းၼႆႉ သၢႆသိုၵ်းမၢၼ်ႈႄလႈ သၢႆသိုၵ်းၸုမ်းၵူတ်ႇထတ်းၽဵဵဝ်ႈမူၺ်ႉယႃႈမဝ်းၵမ် ပႃႈတႂ်ႈၵုမ်းၵမ်ပႃႇတီႇမႂ်ႇသုင်ၸုိင်ႈ တႆး၊ တပ်ႉသိုၵ်းၸိုင်ႈတႆး(SSPP/ SSA) လႆႈေလႃႇႁိုၵ်ႉၽိုတ်ႉၺႃးၵၼ်ေသ သွင်ၽၢႆႇလႆႈပဵၼ်ပၢင်တုိၵ်းၵၼ် တီႈႁိမ်းဝၢၼ်ႈၼႃးပဵင်း(ပွၵ်ႉၸၢၼ်း) ဢိူင်ႇႁူဝ်မင်း ေၸႈဝဵင်းတၢင်ႉယၢၼ်း ဝႃႈၼႆ။ သၢႆသုိၵ်းတူင်ႉၼိုင်တပ်ႉသိုၵ်းမၢၼ်ႈ ၶလယ(127)ႄလႈ ၶမယ(523) လႆႈတူင်ႉၼိုင်ၵႂႃႇမႃး ၼႂ်းပိုၼ်ႉတီႈ ဝၢၼ်ႈလူင်သိူဝ် ဢၼ်မီးၼႂ်းေၵႈၵၢင် ဝၢၼ်ႈႁူဝ်မင်းႄလႈ ဝၢၼ်ႈၼွင်ၽႆႇၼၼ်ႉေသ ၽိုတ်ႉၶဝ်ႈပူၼ်ႉပႅၼ်မႃး ၼႂ်းၼႃႈတီႈၵုမ်းၵမ်တပ်ႉသိုၵ်းၸိုင်ႈတႆး တပ်ႉၸုမ်းမၢႆ(36)ၼၼ်ႉႄလႈ သွင်ၽၢႆႇလႆႈပဵၼ်ပၢင်တိုၵ်းၵၼ် ၼႂ်းေၵႈၵၢင်ဝၢၼ်ႈၼႃးပဵင်း၊ ဝၢၼ်ႈၵုၼ်ဝႅတ်ႈ ၶၢဝ်းတၢင်း(2)ၸူဝ်ႈမူင်းၸမ်ၸမ် လွင်ႈမၢတ်ႈၸဵပ်းလူႉတၢႆ တင်းသွင်ၽၢႆႇၼၼ်ႉ ပႆႇလႆႈႁူႉ ၼႆယဝ်ႉ။ ၸွမ်းၼင်ႇေၶႃႈတူၵ်းလူင်း လိၵ်ႈႁူမ်ႈမၢႆၵိုတ်းတိုၵ်းၸၼ်ႉေၸႈမိူင်း(Biliteral Ceasefire Agreement)မီး ၼၼ်ႉ ၽၢႆႇသိုၵ်းမၢၼ်ႈ လႆႈပူၼ်ႉပႅၼ်ၼႃႈတီႈႄလႈ သွင်ၽၢႆႇၸင်ႇလႆႈပဵၼ်ပၢင်တိုၵ်းၵၼ် ၼႆယဝ်ႉ။

['ၶၢဝ်ႇ', 'ၵၢၼ်သိုၵ်း']

2019-08-06T09:20:06

https://ssppssa.org/2019/08/%e1%80%b1%e1%81%b5%e1%82%83%e1%82%89%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%80%b1%e1%81%b5%e1%82%83%e1%82%89%e1%82%81%e1%81%a2%e1%81%bc%e1%80%ba%e1%81%bd%e1%81%a2%e1%82%86%e1%82%87/

ေၵႃႉသိုၵ်းေၵႃႉႁၢၼ်ၽၢႆႇဢုပ်ႉပိူင်ႇ ပႃႇတီႇမႂ်ႇသုင်ၸိုင်ႈတႆး လူင်းတူင်ႈႁၢပ်ႇၵႃႈသွမ်ႈၼႃး ၸွႆႈထႅမ်ၵၢၼ်ေပႃႈႄမႈၵူၼ်းမိူင်း

August 6,2019 By – သႅင်ၸိုင်ႈ ၼႂ်းဝၼ်းထီႉလိူၼ်ေဢႃးၵၢၼ်ႉ 5 ဝၼ်း ပီႊ 2109 ၼီႊ ၶၢဝ်းယၢမ်းၵၢင်ၼႂ် 8:00 မူင်း ေတႃႇထိုင် ၶၢဝ်းယၢမ်းႁူဝ်ၶမ်ႈ 4:00 မူင်းၼၼ်ႉ ေၵႃႉႁၢၼ် ၸၢႆးဢွင်ႇသႃႇ ဢွၼ်ႁူဝ်ႁႅင်းသိုၵ်း(5)ေၵႃႉေသ လႆႈလူင်း တူင်ႈႁၢပ်ႇၵႃႈသွမ်ႈၼႃးၸွႆႈ ေပႃႈႄမႈၵူၼ်းမူိင်း ၼႂ်းဝၢၼ်ႈပၢင်ႇၶမ်း ဢိူင်ႇမိူင်းယဵၼ် ေၸႈဝဵင်းၼမ်ႉတူႈ ဝႃႈ ၼႆ။ ၶႅပ်းႁၢင်ႈ။ ။ ေၵႃႉသိုၵ်းေၵႃႉႁၢၼ် ဢိၵ်ႇၵူၼ်းမိူင်း ႁၢပ်ႇၵၢၼ်သွမ်ႈၼႃးၸွႆႈထႅမ်ၸဝ်ႈၼႃး ၼႂ်းၵၢၼ်လူင်းတူင်ႇပွၵ်ႈၼႆႉ ေၵႃႉသိုၵ်းေၵႃႉႁၢၼ် ပႃႇတီႇမႂ်ႇသုင်ၸိုင်ႈတႆး၊ တပ်ႉသိုၵ်းၸိုင်ႈတႆး(SSPP/SSA) လႆႈႁွမ်းမိုဝ်းၵၼ်တင်းၵူၼ်းမိူင်းပိုၼ်ႉတီႈ(33)ေၵႃႉ ႁူမ်ႈသဵင်ႈေၵႃႉႁၢၼ် ဢိၵ်ႇၵူၼ်းမိူင်း(39)ေၵႃႉ လႆႈဢဝ် ႁႅင်းတူဝ်ႁႅင်းၸႂ်ေသ ႁၢပ်ႇၵႃႈသွမ်ႈၼႃႈၸွႆႈထႅမ်ၵၢၼ် ၸၢႆးၽူဝ်းဢူဝ်ႇႄလႈ ၼၢင်းေဢးထူၺ်းၶဝ်ၵႂႃႇ ၼႆ ယဝ်ႉ။ ၶႅပ်းႁၢင်ႈ။ ။ ေၵႃႉသိုၵ်းေၵႃႉႁၢၼ် ဢိၵ်ႇၵူၼ်းမိူင်း ႁၢပ်ႇၵၢၼ်သွမ်ႈၼႃးၸွႆႈထႅမ်ၸဝ်ႈၼႃး ၵၢၼ်တွၼ်ႈလိၼ်ၶိုၼ်ႈယႂ်ႇ၊ ၵၢၼ်ၸွႆႈထႅမ်ေပႃႈႄမႈၵူၼ်းမိူင်းၼႆႉ ငဝ်ႈငုၼ်းပႃႇတီႇမႂ်ႇသုင်ၸိုင်ႈတႆး၊ တပ်ႉ သိုၵ်းၸိုင်ႈတႆး(SSPP/ SSA)ႄလႈ ဢိၵ်ႇတင်းေၵႃႉသိုၵ်းေၵႃႉႁၢၼ် ၽၢႆႇတပ်ႉ၊ ၽၢႆႇဢုပ်ႉပိူင်ႇ လႆႈဢွၼ် ၵၼ်တွၵ်ႇၸုမ်ႈသႂ်ႇၸႂ်ဝႃႈ “ၵၢၼ်ၸွႆႈထႅမ်ေပႃႈႄမႈၵူၼ်းမိူင်းၼႆႉ ပဵၼ်ၵၢၼ်တွပ်ႇသၢႆႈၶိုၼ်းၵုင်ႇမုၼ်ေပႃႈႄမႈ ၵူၼ်းမိူင်းႄလႈ ၸွမ်းၼင်ႇၼမ်ႉၵတ်ႉ ပၢႆးတူဝ်ပၢႆးၸႂ်ပၢႆးဝူၼ်ႉမီးၼၼ်ႉ ၸင်ႇလႆႈဢွၼ်ၵၼ် ၶတ်းၸႂ်သႂ်ႇ ႁႅင်းၸွႆႈထႅမ်ေပႃႈႄမႈၵူၼ်းမူိင်းမႃး” ၼႆယဝ်ႉ။

['ၵၢၼ်ၸွႆႈထႅမ်ပေႃႈမႄႈၵူၼ်းမိူင်း', 'ၶၢဝ်ႇ']

2019-08-05T10:59:50

https://ssppssa.org/2019/08/%e1%81%bd%e1%81%a2%e1%82%86%e1%82%86%e1%82%87%e1%81%b5%e1%80%b0%e1%80%90%e1%80%ba%e1%82%87%e1%80%91%e1%80%90%e1%80%ba%e1%80%b8%e1%81%bd%e1%80%b5%e1%80%9d%e1%80%ba%e1%82%88%e1%80%99%e1%80%b0%e1%81%ba/

ၽၢႆႆႇၵူတ်ႇထတ်းၽဵဝ်ႈမူၺ်ႉယႃႈမဝ်းၵမ်ႄလႈ ေၵႃႇမတီႇေၸႈဝဵင်း လူင်းၵူတ်ႇထတ်းတီႉၺွပ်းလႆႈ ၽူႈၵဵဝ်ႈၶွင်ႈယႃႈမဝ်းၵမ် ၼႂ်းဢိူင်ႇဝၢၼ်ႈၼွင်

August 5 ,2019 By – သႅင်ၸိုင်ႈ ၼႂ်းဝၼ်းထီႉလိူၼ်ေဢႃးၵၢတ်ႉ 4 ဝၼ်း ပီႊ 2019 ၼီႊ ယၢမ်း 8:30 မူင်းၵၢင်ၼႂ်ၼၼ်ႉ ၵႅမ်ႈၽူႈဢုပ်ႉပိူင်ႇ ေၸႈဝဵင်းႄလႈ ေၵႃႇမတီႇေၸႈဝဵင်း(1)ေၵႃႉ လႆႈႁွင်ႉဢဝ် တပ်ႉႁူမ်ႈလူမ်ႈေၸႈဝဵင်း(4)ေၵႃႉေသ လူင်းၵူတ်ႇ ထတ်း ၽူႈၵဵဝ်ႇၶွင်ႈယႃႈမဝ်းၵမ် ၼႂ်းဢိူင်ႇဝၢၼ်ႈၼွင် ေၸႈဝဵင်းသီႇေပႃႇ ဝႃႈၼႆ။ ၽူႈမီးပုၼ်ႈၽွၼ်းၽၢႆႇဢုပ်ႉပိူင်ႇႄလႈ ၸုမ်းၵူတ်ႇထတ်းၽဵဝ်ႈမူၺ်ႉယႃႈမဝ်းၵမ် တီႉၺွပ်းလႆးၽူႈၵဵဝ်ႇၶွင်ႈ ယႃႈမဝ်းၵမ်(2)ေၵႃႉ။ ၸၢႆး(1)ေၵႃႉ ဢႃႇယူႉမွၵ်ႈ(43)ၶူပ်ႇႄလႈ ယိင်း(1)ေၵႃႉ ဢႃႇယူႉမွၵ်ႈ(25)ၶူပ်ႇေသ ယႃႈမႃႉဢၼ်တီႉၺွပ်းလႆႈ ႁူမ်ႈသဵင်ႈမီးယူႇ(87)မဵတ်ႉ ၼႆယဝ်ႉ။ ၵၢၼ်ၽဵဝ်ႈမူၺ်ႉယႃႈမဝ်းၵမ်ၼႆႉ ၽၢႆႇဢုပ်ႉပိူင်ႇ ဢိၵ်ႇတင်း ၽၢႆႇတပ်ႉ ပႃႈတႂ်ႈၵုမ်းၵမ်ပႃႇတီႇမႂ်ႇသုင်ၸိုင်ႈတႆး၊ တပ်ႉသိုၵ်းၸိုင်ႈတႆး(SSPP/ SSA) ေတသိုပ်ႇႁဵတ်းသၢင်ႈၵွတ်ႇလၢင်ႉၵႂႃႇၵႂၢင်ႈၵႂၢင်ႈၶႂၢင်ၶႂၢင်ေသ ဢၢၼ်းပူၵ်း တင်ႈပၼ်ၶိုၼ်းၸၢတ်ႈပၢၼ်ၽဝၵူၼ်းမိူင်း ႁႂ်ႈလွတ်ႈပဵၼ်ၶီႈၶႃႈယႃႈႄလႈ ႁႂ်ႈလႆႈၸႂ်ႉၸၢတ်ႈပၢၼ်ၽႅၼ်ၽႅၼ် ႁဵတ်းလဵင်ႉႁဵတ်းလူၼႃႈဝၢၼ်ႈတႃသူၼ်ၵႂႃႇၼႆယဝ်ႉ။

['ၶၢဝ်ႇ', 'ယႃႈမဝ်းၵမ်']

2019-08-05T09:56:06

https://ssppssa.org/2019/08/%e1%80%90%e1%80%95%e1%80%ba%e1%82%89%e1%80%84%e1%80%9d%e1%80%ba%e1%82%88%e1%80%9e%e1%80%ad%e1%80%af%e1%81%b5%e1%80%ba%e1%80%b8909%e1%80%9c%e1%80%b0%e1%80%84%e1%80%ba%e1%80%b8%e1%81%b5%e1%80%b0/

တပ်ႉငဝ်ႈသိုၵ်း(909)လူင်းၵူတ်ႇထတ်းတီႉၺွပ်းၵူၼ်းၵိၼ်ၶၢႆယႃႈမဝ်းၵမ် ၼႂ်းေၸႈဝဵင်းမိူင်းၼွင်

August 5 ,2019 By – သႅင်ၸိုင်ႈ မိူဝ်ႈဝႃးၼႂ်းလိူၼ်ေဢႃးၵၢတ်ႉ 4 ဝၼ်း ပီႊ 2019 ၼီႊ ယၢမ်း 9:30 မူင်း ေတႃႇ ယၢမ်း 10:30 မူင်းၼႆႉ ၽၢႆႇ ၵူတ်ႇထတ်းၽဵဝ်ႈမူၺ်ႉယႃႈမဝ်းၵမ် ၼႂ်းတပ်ႉငဝ်ႈသိုၵ်း(909) ပႃႈတႂ်ႈၵုမ်းၵမ် ငဝ်ႈငုၼ်းပႃႇတီႇမႂ်ႇသုင်ၸုိင်ႈ တႆး၊ တပ်ႉသိုၵ်းၸိုင်ႈတႆး(SSPP/ SSA) လႆႈလူင်းၵူတ်ႇထတ်း တီႉၺွပ်းၵူၼ်းၵိၼ်ၶၢႆယႃႈမဝ်းၵမ် ၼႂ်းပိုၼ်ႉ တီႈေသ လႆႈဢဝ်တူဝ်မႃးၵုမ်းၶင်ဝႆႉ တီႈၶွၵ်ႈၶင်ေၸႈဝဵင်းဝၢၼ်ႈႁႆး ဝႃႈၼႆ။ ၽူႈဢုပ်ႉပိူင်ႇေၸႈဝဵင်း ဝဵင်းမႂ်ႇဝၢၼ်ႈႁႆး ဢွၼ်ႁူဝ်ၸုမ်းၵူတ်ႇထတ်းၽဵဝ်ႈမူၺ်ႉယႃႈမဝ်းၵမ် ၼႂ်းတပ်ႉငဝ်ႈ သိုၵ်း(909)ေသ လူင်းၵူတ်ႇထတ်းၽူႈၵဵဝ်ႇၶွင်ႈယႃႈမဝ်းၵမ် ၼႂ်းဢိူင်ႇၶုမ်ႇပၢင် ေၸႈဝဵင်းေၵးသီး၊ ဢိူင်ႇဝၢၼ်ႈ ေသႃႉ ေၸႈဝဵင်းမိူင်းသူႈ၊ ဢိူင်ႇတူယႃး ေၸႈဝဵင်းမူိင်းၼွင် ၸိူဝ်းၼႆႉေသ ၼႂ်းၵၢၼ်လူင်းၵူတ်ႇထတ်း ယႃႈ မဝ်းၵမ်ပွၵ်ႈၵမ်းၼႆႉ တီႉၺွပ်းလႆႈ ၽူႈၵဵဝ်ႇၶွင်ႈယႃႈမဝ်းၵမ် ႁူမ်ႈသဵင်ႈၸၢႆး (6)ေၵႃႉ၊ ယႃႈမႃႉႁူမ်ႈသဵင်ႈ (1,383)မဵတ်ႉၼႆယဝ်ႉ။ ၽူႈၸိူဝ်းၵဵဝ်ႇၶွင်ႈယႃႈမဝ်းၵမ် ဢၼ်ထုၵ်ႇတီႉၺွပ်းတူဝ်မႃးၼႆႉ ၽူႈမီးပုၼ်ႈၽွၼ်းၽၢႆႇၵူတ်ႇထတ်းၽဵဝ်ႈ မူၺ်ႉယႃႈမဝ်းၵမ် လႆႈပၼ်ပိုၼ်ႉႁူႉ သပ်းလႅင်းႄၼ ၽွၼ်းလီၽွၼ်းၸႃႉ ယႃႈမဝ်းၵမ်ၵႂႃႇေသ မိူဝ်းၼႃႈမႃး ယႃႇေပႁႂ်ႈၵဵဝ်ႇၶွင်ႈထႅင်ႈ ၼႆယဝ်ႉ။ ၵၢၼ်ၽဵဝ်ႈမူၺ်ႉယႃႈမဝ်းၵမ်ၼႆႉ ယူႇတီႇငဝ်ႈငုၼ်းပႃႇတီႇမႂ်ႇသုင်ၸိုင်ႈတႆး လႆႈပၼ်ေၶႃႈပူင် ႁႂ်ႈလူင်းၵူတ်ႇထတ်း ၼႂ်းၵူႈတပ်ႉၵူႈႁွင်ႈၵၢၼ်ႄလႈ ၼႂ်းၵူႈေၸႈဝဵင်း ၵူႈေၸႈတွၼ်ႈ ၼႆယဝ်ႉ။

['ယႃႈမဝ်းၵမ်', 'ၶၢဝ်ႇ']

2019-08-04T11:01:15

https://ssppssa.org/2019/08/%e1%81%bd%e1%81%a2%e1%82%86%e1%82%87%e1%80%a2%e1%80%af%e1%80%95%e1%80%ba%e1%82%89%e1%80%95%e1%80%ad%e1%80%b0%e1%80%84%e1%80%ba%e1%82%87%e1%81%b8%e1%80%b1%e1%82%88%e1%80%9d%e1%80%b5%e1%80%84%e1%80%ba/

ၽၢႆႇဢုပ်ႉပိူင်ႇၸေႈဝဵင်းမၢႆ(9)ႁဵတ်းၵၢၼ်ၸွႆႈထႅမ်ၵူၼ်းမိူင်း

ၶၢဝ်ႇ-SSPP/SSA 2019 Agust (4) ၵေႃႇမတီႇၸေႈဝဵင်းမၢႆ(9) SSPP/SSA ၸွႆႈထႅမ်ၵူၼ်းမိူင်း ၽင်လွတ်ႇၼမ်ႉ ဢဝ်တီႈႁူဝ်ၼမ်ႉတူၺ်း မိူဝ်းလဵင်ႉၵူၼ်းဝၢၼ်ႈသီႇတိၼ် ဢိူင်ႇဝၢၼ်ႈပၢၼ်း ၸေႈဝဵင်းသီႇပေႃႉ ၸိုင်ႈတႆးပွတ်းႁွင်ႇ။ ဝၼ်းထီႉ 3.8.2019 ယၢမ်း(9)မူင်းၵၢင်ၼႂ် တေႃႇယၢမ်း(5)မူင်းတၢမ်းၶမ်ႈၼၼ်ႉ ႁူဝ်သိုၵ်း ပၼ်ႇတီႉ ဢွၼ်ႁူဝ်ႁႅင်းၵူၼ်း(10)ၵေႃႉ ၼႂ်းၵေႃႇမတီႇၸေႈဝဵင်း မၢႆ(9)သေ ၸွႆႈထႅမ်ၶုတ်းႁွင်ႈၽင်လွတ်ႇၼမ်ႉ ဢၼ်လုၵ်ႉတီႈငဝ်ႈငုၼ်းပႃႇတီႇမႂ်ႇသုင်ၸိုင်ႈတႆး တပ်ႉသိုၵ်းၸိုင်ႈတႆး ၸွႆႈထႅမ်တႃႇဢဝ်ၼမ်ႉမိူဝ်းလဵင်ႉ ၵူၼ်းဝၢၼ်ႈ ဢဝ်တီႈႁူဝ်ၼမ်ႉတူၺ်း ၵႂႃႇတီႈဝၢၼ်ႈသီႇတိၼ်ၼၼ်ႉ တေႃႇပႃးယဝ်ႉ ဝႃႈၼႆ။ ၵၢၼ်ၸွႆႈထႅမ် တိုတ်ႉၼမ်ႉတဵင်ၽၢႆ မႄးၶူဝ်၊ မႄးတၢင်းၸွႆႈထႅမ်ပေႃႈမႄႈၵူၼ်းမိူင်းၼၼ်ႉ ငဝ်ႈငုၼ်းပႃႇ တီႇမႂ်ႇသုင်ၸိုင်ႈတႆး တပ်ႉသိုၵ်းၸိုင်ႈတႆး တမ်းဝၢင်းၽႅၼ်ၵၢၼ်သေ ၵႃႈၼင်ႇယိုၼ်းထိုင်လႆႈၼၼ်ႉ ပူၵ်း ပွင်ႁဵတ်းသၢင်ႈၸွႆႈထႅမ်မႃး မိူၼ်ၼင်ႇ သဵၼ်ႈတၢင်း မိူင်းၶိူဝ်း(ၼႃးလိူဝ်ႇ) ၵႂႃႇၼမ်ႉလၼ်ႈ၊ ၸိူဝ်းသၼ် လွႆၶိူဝ်းလႄႈၼႂ်းၵုၼ်ပၢင်ၵုၼ်ၶူင်း ၵေႈမိူင်းသူႈလႄႈတၢင်ႉယၢၼ်း ၸိူဝ်းၼႆႉလူတ်ႉၵႃးၵႂႃႇမႃး ငၢႆႈလီ ငၢမ်းယူႇယဝ်ႉ။

['ၶၢဝ်ႇ', 'ၵၢၼ်ၸွႆႈထႅမ်ပေႃႈမႄႈၵူၼ်းမိူင်း']

2019-08-04T10:56:28

https://ssppssa.org/2019/08/%e1%81%bd%e1%81%a2%e1%82%86%e1%82%87%e1%80%a2%e1%80%af%e1%80%95%e1%80%ba%e1%82%89%e1%80%95%e1%80%ad%e1%80%b0%e1%80%84%e1%80%ba%e1%82%87sspp-ssa-%e1%82%81%e1%80%b5%e1%80%90%e1%80%ba%e1%80%b8%e1%81%bd/

ၽၢႆႇဢုပ်ႉပိူင်ႇSSPP/SSA ႁဵတ်းၽဵဝ်ႈမူၺ်ႉယႃႈမဝ်းၵမ် ၼႂ်းၼႃႈတီႈ

ၶၢဝ်ႇ-SSPP/SSA 2019 Agust (4) ၵေႃႇမတီႇဢုပ်ႉပိူင်ႇၸေႈဝဵင်းမၢႆ(10) SSPP/SSA ၸေႈတွၼ်ႈမၢႆ(4) ၽၢႆႇၵူတ်ႇထတ်းတီႉၺွပ်းၵူၼ်း ၸိူဝ်းၵဵဝ်ႇၶွင်ႈယႃႈမဝ်းၵမ် ၼႂ်းၼႃႈတီႈၸေႈဝဵင်းသီႇပေႃႉ ၸိုင်ႈတႆးပွတ်းႁွင်ႇ။ ဝၼ်းထီႉ 2.8.2019 ၸုမ်းၵူတ်ႇထတ်းၽဵဝ်ႈမူၺ်ႉယႃႈမဝ်းၵမ် ၸေႈဝဵင်းမၢႆ(10) SSPP/SSA ဢၼ်ႁူဝ် သိုၵ်းလူင် ၸၢႆးၵွင်းဢွၼ်ႁူဝ် ႁႅင်းၵူၼ်း(7)ၵေႃႉသေ ၵႂႃႇၵူတ်ႇထတ်းတီႈဝၢၼ်ႈ ၼႃးၽႅမ်းၼၼ်ႉ လႆႈတီႉ ၺွပ်းလုင်းလၢႆး ဢႃႇယူႉ(50)ၶူပ်ႇ ဢိူင်ႇတူၼ်ႈၵႅင်း။ ဝၼ်းထီႉ 3.8.2019 ၸုမ်းၵူတ်ႇထတ်းယႃႈမဝ်းၵမ် ၸေႈဝဵင်းမၢႆ(10)လႆႈတီႉၺွပ်း ၸၢႆးၵျေႃႇတၢၼ်း ဢႃႇယူႉ(34)ၶူပ်ႇ တီႈယူႇဝၢၼ်ႈတႃႈတီး ဢိူင်ႇတူၼ်ႈၵႅင်း ယွၼ်ႉၵျွင်ႇယႃႈလႄႈလႆႈတီႉၺွပ်းဢဝ်သႂ်ႇ ၶွၵ်ႈၶင်မူၼ်ႉမႄးၵႂႃႇယူႇယဝ်ႉ။ ၵဵဝ်ႇၵၢၼ်ၵူတ်ႇထတ်းတီႉၺွပ်းၵူၼ်းၸိူဝ်းၵဵဝ်ႇၶွင်ႈယႃႈမဝ်းၵမ်ၼၼ်ႉ ၸွမ်းၼင်ႇပိူင်ၵၢၼ်ၽဵဝ်ႈမူၺ်ႉ ယႃႈမဝ်းၵမ် ဢၼ်ငဝ်ႈငုၼ်းပႃႇတီႇမႂ်ႇသုင်ၸိုင်ႈတႆး တပ်ႉသိုၵ်းၸိုင်ႈတႆး တမ်းဝၢင်းမီးဝႆႉၼၼ်ႉ ၵူႈၼႃႈ တီႈတိုၼ်းတေႁဵတ်းၵႂႃႇၸႅင်ႈၸႅင်ႈလႅင်းလႅင်းယူႇယဝ်ႉ။

['ယႃႈမဝ်းၵမ်', 'ၶၢဝ်ႇ']

2019-08-04T10:51:00

https://ssppssa.org/2019/08/%e1%81%b8%e1%80%af%e1%80%99%e1%80%ba%e1%80%b8%e1%81%b5%e1%80%b0%e1%80%90%e1%80%ba%e1%82%87%e1%80%91%e1%80%90%e1%80%ba%e1%80%b8%e1%80%9a%e1%82%83%e1%82%88%e1%80%99%e1%80%9d%e1%80%ba%e1%80%b8%e1%81%b5/

ၸုမ်းၵူတ်ႇထတ်းယႃႈမဝ်းၵမ် တပ်ႉငဝ်ႈသိုၵ်း(909) တီႉၺွပ်းၵူၼ်းၵဵဝ်ႇၶွင်ႈယႃႈမဝ်းၵမ်

ၶၢဝ်ႇ-SSPP/SSA 2019 Agust(4) ၸုမ်းၵူတ်ႇထတ်းၽဵဝ်ႈမူၺ်ႉယႃႈမဝ်းၵမ် တပ်ႉငဝ်ႈသိုၵ်း(909) SSPP/SS ၵူတ်ႇထတ်းတီႉၺွပ်း ၵူၼ်း ၵဵဝ်ႇၶွင်ႈယႃႈမဝ်းၵမ် ၼႂ်းဢိူင်ႇဝၢၼ်ႈဝၢပ်ႈ ၸေႈဝဵင်းၵေးသီး ၸိုင်ႈတႆးပွတ်းၸၢၼ်း။ ဝၼ်းထီႉ 2.8.2019 ၼၼ်ႉ ၶုၼ်သိုၵ်း ၸၢႆးယုင်း ဢွၼ်ႁူဝ် ၸုမ်းၵူတ်ႇထတ်းၽဵဝ်ႈမူၺ်ႉယႃႈမဝ်းၵမ် လူင်းၵူတ်ႇထတ်း ၼႂ်းဢိူင်ႇၽၵ်းၼၢမ်လႄႈဢိူင်ႇဝၢၼ်ႈဝၢပ်ႈၼၼ်ႉ တီႉၺွပ်းလႆႈ ၵူၼ်းၸိူဝ်းၵဵဝ်ႇၶွင်ႈ ယႃႈမဝ်းၵမ် (5)ၵေႃႉသေ လႆႈဢဝ်လိူင်ႈၵၢၼ် သႂ်ႇၶွၵ်ႈၶင် တီႈဢၼ်ၵေႃႇမတီႇၸေႈဝဵင်းမၢႆ(4) SSPP/SSA ၵုမ်းထိင်းဝႆႉၼၼ်ႉ ယူႇယဝ်ႉ။ ၵဵဝ်ႇၵၢၼ်ၵူတ်ႇထတ်းတီႉၺွပ်းၵူၼ်းၸိူဝ်းၵဵဝ်ႇၶွင်ႈယႃႈမဝ်းၵမ်ၼၼ်ႉ ၸွမ်းၼင်ႇပိူင်ၵၢၼ်ၽဵဝ်ႈမူၺ်ႉ ယႃႈမဝ်းၵမ် ဢၼ်ငဝ်ႈငုၼ်းပႃႇတီႇမႂ်ႇသုင်ၸိုင်ႈတႆး တပ်ႉသိုၵ်းၸိုင်ႈတႆး တမ်းဝၢင်းမီးဝႆႉၼၼ်ႉ ၵူႈၼႃႈ တီႈတိုၼ်းတေႁဵတ်းၵႂႃႇၸႅင်ႈၸႅင်ႈလႅင်းလႅင်းယူႇယဝ်ႉ။

['ယႃႈမဝ်းၵမ်', 'ၶၢဝ်ႇ']

2019-08-03T10:57:33

https://ssppssa.org/2019/08/%e1%80%9c%e1%80%ad%e1%81%b5%e1%80%ba%e1%82%88%e1%80%95%e1%80%ad%e1%80%af%e1%81%bc%e1%80%ba%e1%81%bd%e1%81%a2%e1%80%9d%e1%80%ba%e1%82%87-%e1%80%95%e1%81%a2%e1%80%84%e1%80%ba%e1%81%b5%e1%80%af%e1%80%99/

လိၵ်ႈပိုၼ်ၽၢဝ်ႇ ပၢင်ၵုမ်ၵေႃႇမတီႇငဝ်ႈငုၼ်း ႁူဝ်ႁုပ်ႈပၢတ်ႈ(6) လိူၼ် ပႃႇတီႇမႂ်ႇသုင်ၸိုင်ႈတႆး/တပ်ႉသိုၵ်းၸိုင်ႈတႆး

ပီႊ 2019ၼီႊ လိူၼ်ဢေႃးၵၢတ်ႉသ် (2)ဝၼ်း

['ေၶႃႈပိုၼ်ၽၢဝ်ႇ', 'ၶၢဝ်ႇ']

2019-08-02T10:55:58

https://ssppssa.org/2019/08/%e1%81%b8%e1%80%bd%e1%82%86%e1%82%88%e1%80%91%e1%82%85%e1%80%99%e1%80%ba%e1%80%95%e1%80%95%e1%80%ba%e1%82%89%e1%82%81%e1%80%b5%e1%81%bc%e1%80%ba%e1%80%b8-%e1%80%9a%e1%80%af%e1%81%b5%e1%80%ba-2/

ၸွႆႈထႅမ်ပပ်ႉႁဵၼ်း ယုၵ်ႉယွင်ႈပၼ်ႁႅင်း ပၢႆးပိင်ႇၺႃႇ လုၵ်ႈႁဵၼ်းသွၼ်လိၵ်ႈတႆးၶၢဝ်းပွတ်း

ၶၢဝ်ႇ-SSPP/SSA 2019 Agust(2) ၽူႈမီးပုၼ်ႈၽွၼ်းၽၢႆႇဢုပ်ႉပိူင်ႇ တူင်ႉၼိုင်ၸွႆႈထႅမ်ပၼ်ႁႅင်းပၢႆးပိင်ႇၺႃႇ လုၵ်ႈဢွၼ်ႇ ၼင်ႇႁိုဝ်တေမီး ၼမ်ႉၸႂ်ၶႂ်ႈၶိုၼ်ႈႁဵၼ်းၼၼ်ႉ လႆႈလူင်းၸႅၵ်ႇပၼ်ပပ်ႉလုၵ်ႈႁဵၼ်း တီႈႁူင်းႁဵၼ်းသွၼ်လိၵ်ႈတႆးၶၢဝ်းပွတ်း တီႈဝၢၼ်ႈႁူဝ်လွၼ်ႊ ဢိူင်ႇ(19)ဝၢၼ်ႈ ၸေႈဝဵင်းၼမ်ႉၶမ်း ၸိုင်ႈတႆးပွတ်းႁွင်ႇ။ ဝၼ်းထီႉ 1.8.2019 ယၢမ်းၵၢင်ၼႂ်း(07:00) ၵေႃႇမတီႇၸေႈဝဵင်းမၢႆ(14)SSPP/SSA တၢင်တူဝ်ၼႂ်း ၵေႃႇမတီႇၸေႈဝဵင်းသေ ၸွႆႈထႅမ်ၸႅၵ်ႇ ပၼ်ပပ်ႉႁဵၼ်းလိၵ်ႈတႆး ၸၼ်ႉငဝ်ႈ(19)ပပ်ႉ၊ ၸၼ်ႉၼိုင်ႈ(5)ပပ်ႉ၊ ၸၼ်ႉသွင်(12)ပပ်ႉ တႃႇလုၵ်ႈႁဵၼ်း(59)ၵေႃႉ တီႈႁူင်းႁဵၼ်းသွၼ်လိၵ်ႈတႆး ဝၢၼ်ႈႁူဝ်လွၼ်ႊၵႂႃႇယူႇယဝ်ႉ။ ဢၼ်ဢဝ်ပုၼ်ႈၽွၼ်း ပူင်သွၼ်ပၼ်လုၵ်ႈ ႁဵၼ်းၼၼ်ႉ မီးမေႃသွၼ် ၸၢႆး(2)ၵေႃႉလႄႈမေႃသွၼ်ယိင်း(1)ၵေႃႉ ပူင်သွၼ်ပၼ်သေ မီးလုၵ်ႈႁဵၼ်းၸၢႆး(22)ၵေႃႉလႄႈ လုၵ်ႈႁဵၼ်းယိင်း(37)ၵေႃႉ ၶိုၼ်ႈႁဵၼ်းသွၼ်လိၵ်ႈတႆးဝႆႉယူႇ ၼႆယဝ်ႉ။ ၵဵဝ်ႇၵၢၼ်ပၢႆးပိင်ႇၺႃႇၼႆႉ ယူႇတီႈငဝ်ႈငုၼ်းပႃႇတီႇမႂ်ႇသုင်ၸိုင်ႈတႆး တပ်ႉသိုၵ်းၸိုင်ႈတႆးၵေႃႈ လႆႈတမ်း ဝၢင်းၽႅၼ်ၵၢၼ် ဢၼ်ၶိုၵ်ႉတွၼ်းဢၼ်ၼိုင်ႈသေ ပူၵ်းပွင်ၸွႆႈထႅမ်ၵႂႃႇ ၵႃႈၼင်ႇယိုၼ်းထိုင် ႁူႉ/ငိၼ်း လႆႈၼၼ်ႉယူႇယဝ်ႉ။ ဢၼ်လုၵ်ႉတီႈငဝ်ႈငုၼ်းႁပ်ႉပုၼ်ႈၽွၼ်း ႁူဝ်တေႃႇတိၼ်သေ ပူၵ်းပွင်ၸွႆႈထႅမ်ဝႆႉ လုၵ်ႈဢွၼ်ႇၸၢႆး/ယိင်း(600)ၵေႃႉပၢႆ ၸိူဝ်းဢူႈမႄႈမီးတၢင်းယၢပ်ႇ တႃႇၵမ်ႉၸွႆႈၶိုၼ်ႈႁူင်းႁဵၼ်းၼၼ်ႉ ဢဝ်ဢၢပ်ႈပၼ်တီႈမုၵ်ႉၸုမ်းလူင် SSPP/SSA သေ ၸွႆႈထႅမ်ပူၵ်းပွင်ဝႆႉတီႈ ႁူင်းႁဵၼ်းၼေႃႇတႅၼ်းၶိူဝ်း ဢၼ်ပိုတ်ႇၶဝ်ႈတၢင်းၵၢၼ် တီႈပၢင်သဝ်းငဝ်ႈငုၼ်း SSPP/SSA(ဝၢၼ်ႈႁႆး) တူင်ႇဝဵင်းၵေးသီး ၸိုင်ႈတႆး ပွတ်းၸၢၼ်းၵေႃႈ မီးဝႆႉယူႇယဝ်ႉ။

['ပၢႆးပိင်ႇၺႃႇ', 'ၶၢဝ်ႇ']

2019-07-30T16:17:28

https://ssppssa.org/2019/07/%e1%81%b8%e1%80%bd%e1%82%86%e1%82%88%e1%80%91%e1%82%85%e1%80%99%e1%80%ba%e1%80%95%e1%80%95%e1%80%ba%e1%82%89%e1%82%81%e1%80%b5%e1%81%bc%e1%80%ba%e1%80%b8-%e1%80%9a%e1%80%af%e1%81%b5%e1%80%ba%e1%82%89/

ၸွႆႈထႅမ်ပပ်ႉႁဵၼ်း ယုၵ်ႉယွင်ႈပၼ်ႁႅင်း ပၢႆးပိင်ႇၺႃႇ လုၵ်ႈဢွၼ်ႇသွၼ်လိၵ်ႈလၢႆး

ၶၢဝ်ႇ-SSPP/SSA 2019 July(30) ၽူႈမီးပုၼ်ႈၽွၼ်းၽၢႆႇဢုပ်ႉပိူင်ႇ တူင်ႉၼိုင်ၸွႆႈထႅမ်ပၼ်ႁႅင်းပၢႆးပိင်ႇၺႃႇ လုၵ်ႈဢွၼ်ႇ ၼင်ႇႁိုဝ်တေမီး ၼမ်ႉၸႂ်ၶႂ်ႈၶိုၼ်ႈႁဵၼ်းၼၼ်ႉ လႆႈလူင်းၸႅၵ်ႇပၼ်ပပ်ႉလုၵ်ႈႁဵၼ်း တီႈႁူင်းႁဵၼ်းသွၼ်လိၵ်ႈတႆး ဝၢၼ်ႈၼွင်မူၼ်း ဢိူင်ႇ(19)ဝၢၼ်ႈ ၸေႈဝဵင်းၼမ်ႉၶမ်း ၸိုင်ႈတႆးပွတ်းႁွင်ႇ။ ဝၼ်းထီႉ 27.7.2019 ၼၼ်ႉ ၸၢႆးလမ် တၢင်တူဝ်ၵေႃႇမတီႇၸေႈဝဵင်း မၢႆ(12) SSPP/SSA ၸွႆႈထႅမ်ၸႅၵ်ႇ ပၼ်ပပ်ႉႁဵၼ်းလိၵ်ႈတႆး ၸၼ်ႉငဝ်ႈ(32)ပပ်ႉ၊ ၸၼ်ႉၼိုင်ႈ(12)ပပ်ႉ တႃႇလုၵ်ႈႁဵၼ်း(44)ၵေႃႉ တီႈႁူင်း ႁဵၼ်းသွၼ်လိၵ်ႈတႆး ဝၢၼ်ႈၼွင်မူၼ်းၵႂႃႇယူႇယဝ်ႉ။ ဢၼ်ဢဝ်ပုၼ်ႈၽွၼ်း ပူင်သွၼ်ပၼ်လုၵ်ႈ ႁဵၼ်းၼၼ်ႉ မီးမေႃသွၼ်ၸၢႆး(3)ၵေႃႉ ပူင်သွၼ်သေ မီးလုၵ်ႈႁဵၼ်းၸၢႆး(26)ၵေႃႉလႄႈ လုၵ်ႈႁဵၼ်း ယိင်း(18)ၵေႃႉ ၶိုၼ်ႈႁဵၼ်းသွၼ်လိၵ်ႈတႆးဝႆႉယူႇ ၼႆယဝ်ႉ။ ၵဵဝ်ႇၵၢၼ်ပၢႆးပိင်ႇၺႃႇၼႆႉ ယူႇတီႈငဝ်ႈငုၼ်းပႃႇတီႇမႂ်ႇသုင်ၸိုင်ႈတႆး တပ်ႉသိုၵ်းၸိုင်ႈတႆးၵေႃႈ လႆႈတမ်း ဝၢင်းၽႅၼ်ၵၢၼ် ဢၼ်ၶိုၵ်ႉတွၼ်းဢၼ်ၼိုင်ႈသေ ပူၵ်းပွင်ၸွႆႈထႅမ်ၵႂႃႇ ၵႃႈၼင်ႇယိုၼ်းထိုင် ႁူႉ/ငိၼ်း လႆႈၼၼ်ႉယူႇယဝ်ႉ။ ဢၼ်လုၵ်ႉတီႈငဝ်ႈငုၼ်းႁပ်ႉပုၼ်ႈၽွၼ်း ႁူဝ်တေႃႇတိၼ်သေ ပူၵ်းပွင်ၸွႆႈထႅမ်ဝႆႉ လုၵ်ႈဢွၼ်ႇၸၢႆး/ယိင်း(600)ၵေႃႉပၢႆ ၸိူဝ်းဢူႈမႄႈမီးတၢင်းယၢပ်ႇ တႃႇၵမ်ႉၸွႆႈၶိုၼ်ႈႁူင်းႁဵၼ်းၼၼ်ႉ ဢဝ်ဢၢပ်ႈပၼ်တီႈမုၵ်ႉၸုမ်းလူင် SSPP/SSA သေ ၸွႆႈထႅမ်ပူၵ်းပွင်ဝႆႉတီႈ ႁူင်းႁဵၼ်းၼေႃႇတႅၼ်းၶိူဝ်း ဢၼ်ပိုတ်ႇၶဝ်ႈတၢင်းၵၢၼ် တီႈပၢင်သဝ်းငဝ်ႈငုၼ်း SSPP/SSA(ဝၢၼ်ႈႁႆး) တူင်ႇဝဵင်းၵေးသီး ၸိုင်ႈတႆး ပွတ်းၸၢၼ်းၵေႃႈ မီးဝႆႉယူႇယဝ်ႉ။

['ပၢႆးပိင်ႇၺႃႇ', 'ၶၢဝ်ႇ']

2019-07-30T10:41:21

https://ssppssa.org/2019/07/%e1%81%bd%e1%80%b0%e1%82%88%e1%80%99%e1%80%ae%e1%80%b8%e1%80%95%e1%80%af%e1%81%bc%e1%80%ba%e1%82%88%e1%81%bd%e1%80%bd%e1%81%bc%e1%80%ba%e1%80%b8-%e1%81%bd%e1%81%a2%e1%82%86%e1%82%87%e1%80%a2%e1%80%af/

ၽူႈမီးပုၼ်ႈၽွၼ်း ၽၢႆႇဢုပ်ႉပိူင်ႇ SSPP/SSA ၸွႆႈထႅမ်ၵူၼ်းၽေးၾႆး

SSPP/SSA 2019 July(30) ၵေႃႇမတီႇၸေႈဝဵင်းမၢႆ(10) ၸေႈတွၼ်ႈမၢႆ(4)SSPP/SSA ၸွႆႈထႅမ် ၶူဝ်းႁိူၼ်းၽိူၼ်ဝၢၼ်ႇ တီႈၵူၼ်းမိူင်း ထူပ်းၽေးၾႆးမႆႈ တီႈဝၢၼ်ႈၼႃးလွႆ ၸေႈဝဵင်းလႃႈသဵဝ်ႈ ၸိုင်ႈတႆးပွတ်းႁွင်ႇ။ ဝၼ်းထီႉ 29.7.2019 ယၢမ်း 12:21 မူင်းၼၼ်ႉ ႁူဝ်သိုၵ်းလူင် ၵျႃႇလူး တၢင်ႇတူဝ်ၵေႃႇမတီႇၸေႈဝဵင်းမၢႆ (10) ၸေႈတွၼ်ႈမၢႆ(4) SSPP/SSA လူင်းၸွႆႈထႅမ် ၶူဝ်းႁိူၼ်းၽိူၼ်ဝၢၼ်ႇ၊ ၽႃႈႁူမ်ႇၶူဝ်းၼွၼ်း ဢိၵ်ႇပႃး ၶူဝ်းၼုင်ႈတၢင်းဝႆ တႃႇၼႃႈႁိူၼ်းလုင်ႈထုၼ်း+ပႃႈယိင်းၸၢမ်ႇ ၶဝ်ပေႃႈမႄႈလုၵ်ႈ ဝၢၼ်ႈၼႃးလွႆ ဢၼ် ထုၵ်ႇၾႆးမႆႈႁိူၼ်း မိူဝ်ႈဝၼ်းထီႉ 28.7.2019 ၽွင်ႈၶဝ်ပေႃႈမႄႈလုၵ်ႈၵႂႃႇၵၢၼ် ဢမ်ႇတၼ်းလႆႈသင်ၼၼ်ႉ လႆႈၸွႆႈထႅမ် သၢင်ႉငိုၼ်း(342,000)ပျႃး ယူႇယဝ်ႉ။ ၶူဝ်းၶွင်ဢၼ်လႆႈၸွႆႈထႅမ်ၵႂႃႇ မေႃႈတၢၼ်ႇ(3)လုၵ်ႈ၊ မေႃႈၶၢင်(1)လုၵ်ႈ၊ ဝၢၼ်ႇၶဝ်ႈ(10)ဝႂ်၊ ဝၢၼ်ႈၽၵ်း(10) ဝႂ်၊ ၸေႃႉဢွၼ်ႇ(12)လူင်ႇ၊ ၸေႃႉၵွၼ်ႉၽၵ်း(2)လူင်ႇ၊ ငွႆးၼမ်ႉဢုၼ်ႇ(1)လုၵ်ႈ၊ တဝ်ႈထၢတ်ႈၼမ်ႉဢုၼ်ႇ (2)တဝ်ႈ၊ ဝၢၼ်ႈယိုဝ်ႉ(10)ဝႂ်၊ ပၢၼ်ႉယိုဝ်ႉ(1)ဢၼ်၊ ပုင်းၼမ်ႉ(1)ၵူႈ၊ ဢၢင်ႇလူင်(1)လုၵ်ႈ၊ မေႃတွင်း(1) လုၵ်ႈ၊ ႁႆၶဝ်ႈ(1)လုၵ်ႈ၊ ၵဵင်း(1)လူင်ႇ၊ ၵွၵ်းၵိၼ်ၼမ်ႉ(4)လုၵ်ႈ၊ မွၵ်ႇမေႃႈၼမ်ႉ(3)တဝ်ႈ၊ ၽိူၼ်သွမ်းတေႃႇ လႄႈဝၢၼ်ႇတၢင်ႇသွမ်း(1)ၸုမ်ႇ၊ ၵွၵ်းၽၢၼ်ႇ(1)ၸုမ်ႇ၊ ယူးပတ်း(3)ၵၢၼ်ႈ၊ ၽႃႈႁူမ်ႇ(4)ၽိုၼ်၊ ၽႃႈသိူဝ် (4)ၽိုၼ်၊ ၽႃႈၵၢင်ယုင်း(3)လူင်ႇ၊ မွၼ်ႁူဝ်(6)လုၵ်ႈ၊ သၢတ်ႇၵေႃႇ(4)ၽိုၼ်၊ လႅမ်ႈၾႆး(2)ဢၼ်၊ ၶူၵ်ႉ(1) လုၵ်ႈ၊ ၶႅပ်းသႅင်လႅတ်ႇလႄႈဢွမ်ပေႇထီႇ(1)ၸုမ်ႇလႄႈၶဝ်ႈသၢၼ်(4)ပွတ်း လီငၢမ်းယူႇယဝ်ႉ။ ႁိူၼ်းလုင်းထုၼ်း+ပႃႈယိင်းၸၢမ်ႇၼႆႉ မီးလုၵ်ႈ(3)ၵေႃႉ ယူႇႁူမ်ႈၵၼ် ပဵၼ်ႁိူၼ်းသုင်ယူင်ႉမႆႉ မုင်းလဵၵ်း၊ ၵင်ႈၽၢၵ်ႈ၊ သိူဝ်ႇၽၢၵ်ႈ ယွၼ်ႉၾႆးသႅင်လႅတ်ႇသွတ်ႉလႄႈ ၾႆးလၢမ်းမႆႈႁိူၼ်းလႆႈႁူႉၼင်ႇၼႆ။

['ၶၢဝ်ႇ', 'ၵၢၼ်ၸွႆႈထႅမ်ပေႃႈမႄႈၵူၼ်းမိူင်း']

2019-07-29T15:36:11

https://ssppssa.org/2019/07/%e1%80%b1%e1%81%b5%e1%82%83%e1%82%87%e1%80%99%e1%80%90%e1%80%ae%e1%82%87%e1%81%bd%e1%80%b5%e1%80%9d%e1%80%ba%e1%82%87%e1%80%99%e1%80%b0%e1%81%ba%e1%80%ba%e1%82%89%e1%80%9a%e1%82%83%e1%82%88%e1%80%99/

ေၵႃႇမတီႇၽဵဝ်ႇမူၺ်ႉယႃႈမဝ်းၵမ် ပႃႇတီႇမႂ်ႇသုင်ၸိုင်ႈတႆး၊ တပ်ႉသိုၵ်းၸိုင်ႈတႆး လူင်းၵူတ်ႇထတ်း တီႉၺွပ်းၽူႈၵဵဝ်ႇၶွင်ႈယႃႈမဝ်းၵမ် ၼႂ်းပိုၼ်ႉတီႈ

July 29, 2019 By – သႅင်ၸုိင်ႈ ၼႂ်းဝၼ်းတီႈလိူၼ်ၸူႇလၢႆႇ 28 ဝၼ်း ပီႊ 2019 ၼီႊၼႆႉ ေၵႃႇမတီႇၽဵဝ်ႈမူၺ်ႉယႃႈမဝ်းၵမ် တပ်ႉငဝ်ႈ သိုၵ်း(918) ပႃႈတႂ်ႈၵုမ်းၵမ် ငဝ်ႈငုၼ်းပႃႇတီႇမႂ်ႇသုင်ၸိုင်ႈတႆး၊ တပ်ႉသိုၵ်းၸုိင်ႈတႆး(SSPP/ SSA) လူင်းၵူတ်ႇ ထတ်းတီႉၺွပ်းၽူႈၸိူဝ်းၵဵဝ်ႇၶွင်ႈယႃႈမဝ်းၵမ် ၼႂ်းေၸႈဝဵင်းမိူင်းသူႈ ၸိုင်ႈတႆးပွတ်းၸၢၼ်း ဝႃႈၼႆ။ ၸုမ်းၽူႈမီးပုၼ်ႈၽွၼ်းၽၢႆႇၵူတ်ႇထတ်းယႃႈမဝ်းၵမ် ဢၼ်ၶဝ်ႈပႃးၽၢႆႇတပ်ႉ၊ ၽၢႆႇဢုပ်ႉပိူင်ႇ ဢိၵ်ႇၵူၼ်းမိူင်း ႁူမ်ႈမိုဝ်းၵၼ်ၼၼ်ႉ လႆႈၵူတ်ႇထတ်းႁၼ် ၵူၼ်းၵိၼ်ၶၢႆယႃႈမဝ်းၵမ် ၼႂ်းပိုတ်ႉတီႈ ႁူမ်ႈသဵင်ႈမီးၸၢႆး(13)ေၵႃႉ ၼႆယဝ်ႉ။ ၼႂ်းၼၼ်ႉ ၵူၼ်းဝၢၼ်ႈလွႆယွင်း ၸၢဝ်းၶိူဝ်းလွႆႄလႈ ၸၢဝ်းၶိူဝ်းယၢင်းလမ် ၸိူဝ်းဢၼ်ၵိၼ်ယႃႈ မဝ်းၵမ်မီး(10)ေၵႃႉ၊ ၵူၼ်းဝၢၼ်ႈလွႆယွင်း ပဵၼ်ၸၢဝ်းၶိူဝ်းလွႆၼင်ႇၵဝ်ႇ ေၵႃႉဢၼ်ၶၢႆယႃႈမဝ်းၵမ်မီး(1)ေၵႃႉ ႄလႈ ၵူၼ်းဝၢၼ်ႈၼွင်ႁီႈ(1)ေၵႃႉ ဢိၵ်ႇတင်းၵူၼ်းသိုၵ်းၼႂ်းတပ်ႉၵွင်(1)ေၵႃႉ ၼႆယူႇ။ ၽူႈၸိူဝ်းၵိၼ်ၶၢႆယႃႈမဝ်းၵမ် ဢၼ်ထုၵ်ႇဢဝ်လိူင်ႈၵၢၼ်တိၺွပ်းမႃးၼႆႉ ၵမ်ႉၼမ်ပဵၼ်ၽူႈၸၢႆးဢႃႇယု (30)ၶူပ်ႇ ေတႃႇထိုင်ဢႃႇယု(50)ၶူပ်ႇေသ ၸွမ်းၼင်ႇပၵ်းပိူင်မီးၼၼ်ႉ ေတဢဝ်လိူင်ႈၵၢၼ်ပၼ်တၢမ်ႇ၊ ပၼ်ပိုၼ်ႉႁူႉ ႁႂ်ႈေမႃၸႅၵ်ႇေၽ ၽွၼ်းႁၢႆႉၸႃႉ ယႃႈမဝ်ႈၵမ်ၵႂႃႇ ၼႆယဝ်ႉ။ ၸွမ်းလူၺ်ႈေၶႃႈႁွင်ႉသႅၼ်ႇလုမ်ႈၾႃႉမီးဝႆႉ “ ယႃႈမဝ်းၵမ်ဢမ်ႇဢွၼ်လီ ၸၢင်ႈဢဝ်ၶိူဝ်းၵူၼ်းႁၢႆ” ၼႆ ၼၼ်ႉေသ ယူႇတီႈပႃႇတီႇမႂ်ႇသုင်ၸိုင်ႈတႆး၊ တပ်ႉသိုၵ်းၸိုင်ႈတႆးေၵႃႈ လႆႈၶတ်းၸႂ်သႂ်ႉႁႅင်း ႄႁႉႁၢမ်ႈပၼ် ပိုၼ်ႉႁူႉ ၽွၼ်းႁၢႆႉၸႃႉယႃႈမဝ်းၵမ်မႃး တၢင်းၼမ်ေသဢမ်ႇၵႃး လႆႈလူင်းၵူတ်ႇထတ်း ႁဵတ်းၵၢၼ်ထူပ်း မိုဝ်းၽဵဝ်ႈမူၺ်ႉယႃႈမဝ်းၵမ်မႃးေၵႃႈ မီးမႃးလၢႆပွၵ်ႈလၢႆၵမ်းယူႇယဝ်ႉ။

['ယႃႈမဝ်းၵမ်', 'ၶၢဝ်ႇ']

2019-07-29T11:59:40

https://ssppssa.org/2019/07/%e1%80%9a%e1%80%bd%e1%81%bc%e1%80%ba%e1%82%89%e1%80%9d%e1%82%86%e1%82%89%e1%80%9d%e1%81%a2%e1%80%84%e1%80%ba%e1%80%b8%e1%80%9e%e1%80%b1%e1%81%b8%e1%82%82%e1%80%ba%e1%82%89%e1%81%be%e1%82%86%e1%80%b8/

ယွၼ်ႉဝႆႉဝၢင်းသေၸႂ်ႉၾႆးသႅင်လႅတ်ႇလႄႈၾႆးမႆႈႁိူၼ်း

ၶၢဝ်ႇ-SSPP/SSA 2019 July(29) ယွၼ်ႉဢမ်ႇမေႃဝႆႉဝၢင်း ႁႂ်ႈတူၵ်းမႅၼ်ႈလႄႈ လုၵ်ႉတီႈၾႆးသႅင်လႅတ်ႇ(ၾႆးသူဝ်ႇလႃႇ)ၼၼ်ႉသေ ၾႆးမႆႈႁိူၼ်းၵူၼ်းဝၢၼ်ႈၼႃးလွႆ ဢိူင်ႇႁၢင်ၼႃး ၸေႈဝဵင်းလႃႈသဵဝ်ႈ ၸိုင်ႈတႆးပွတ်းႁွင်ႇ။ ဝၼ်းထီႉ 28.7.2019 ယၢမ်းဝၢႆးဝၼ်း 13:00 မူင်းၼၼ်ႉ ၾႆးမႆႈႁိူၼ်း လုင်းထုၼ်း+ပႃႈယိင်းၸၢမ်ႇ မိူဝ်ႈၽွင်းၸဝ်ႈႁိူၼ်းၵႂႃႇၵၢၼ် ဢမ်ႇမီးၵူၼ်းယူႇတီႈႁိူၼ်း၊ ၵူၼ်းဝၢၼ်ႈဢွၼ်ၵၼ်ၸွႆႈႁူတ်းၾႆးလႄႈ ထိုင်ယၢမ်း 13:30 မူင်းၼၼ်ႉ ၾႆးၸင်ႇမွတ်ႇ၊ ၶူဝ်းႁိူၼ်းၽိူၼ်ဝၢၼ်ႇ ဢၼ်မီးၼႂ်းႁိူၼ်းၼၼ်ႉ ဢမ်ႇတၼ်းလႆႈလႄႈ ၵႃႈၶၼ်ၶူဝ်းၶွင်ဢၼ်သုမ်းၼၼ်ႉ ဢမ်ႇယွမ်း(80)သႅၼ်ပျႃး ဝႃႈၼႆ။ ႁိူၼ်းလုင်းထုၼ်း+ပႃႈယိင်းၸၢမ်ႇၼႆႉ ပဵၼ်ႁိူၼ်းသုင်ယူင်ႉမႆႉ မုင်းလဵၵ်း၊ ၵင်ႈၽၢၵ်ႈ၊ သိူဝ်ႇၽၢၵ်ႈ ယွၼ်ႉၾႆးသႅင်လႅတ်ႇသွတ်ႉလႄႈ ၾႆးလၢမ်းမႆႈႁိူၼ်းလႆႈႁူႉၼင်ႇၼႆ။ လုင်းထုၼ်း+ပႃႈယိင်းၸၢမ်ႇၼႆႉ မီးလုၵ်ႈလၢင်း(3)ၵေႃႉ လႆႈႁူႉၼင်ႇၼႆ။ ဢိင်ၼိူဝ်ၵၢပ်ႈပၢၼ်ဢၼ်ၶိုတ်းၵၢပ်ႈမႃးလႄႈ တီႈဢၼ်ဢမ်ႇမီးၾႆးၾႃႉၼၼ်ႉ ဢွၼ်ၵၼ်သိုဝ်ႉၾႆးသႅင် လႅတ်ႇသေတႆႈၾႆး၊ ၸိူဝ်းႁဵတ်းႁႂ်ႈမီးၸၼ်ႉသေၸႂ်ႉႁုင်ၶဝ်ႈၽၵ်း၊ ၸႂ်ႉတူႈယဵၼ်၊ ၽတ်ႉလူမ်းၸိူဝ်းၼႆႉ ၵေႃႈ ႁဵတ်းလႆႈမႃးသေ ၸိူဝ်းဢမ်ႇပွင်ပဵၼ်လႆႈၸၼ်ႉႁႂ်ႈၸႂ်ႉႁုင်ၶဝ်ႈၽၵ်းလႆႈၼၼ်ႉ ၼင်ႇႁိုဝ်တေမီးၾႆး လႅင်းၸိူင်ႉပိူၼ်ႈၵေႃႈ သိုဝ်ႉၸႂ်ႉသိုဝ်ႈၽႂ်မၼ်းမႃးၵူႈဝၢၼ်ႈ ၵူႈတီႈၵူႈတၢင်းယူႇယဝ်ႉ။

['ၶၢဝ်ႇၵူႈလွင်ႈလွင်ႈ', 'ၶၢဝ်ႇ']

2019-07-29T11:52:59

https://ssppssa.org/2019/07/%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%81%b5%e1%80%b0%e1%81%bc%e1%80%ba%e1%80%b8%e1%80%99%e1%80%ad%e1%80%b0%e1%80%84%e1%80%ba%e1%80%b8sspp-ssa-%e1%81%b8%e1%80%bd%e1%82%86%e1%82%88/

သိုၵ်းၵူၼ်းမိူင်းSSPP/SSA ၸွႆႈထႅမ်သွမ်ႈၼႃးၵူၼ်းမိူင်း

ၶၢဝ်ႇ-SSPP/SSA 2019 July(29) သိုၵ်းၵူၼ်းမိူင်း တပ်ႉၵွင်(357) ဢၼ်တူင်ႉၼိုင်ၵႂႃႇမႃးၼႂ်းၼႃႈတီႈ ပုၼ်ႈၽွၼ်းၼၼ်ႉ လႆႈဢွၼ်ၵၼ် ၸွႆႈထႅမ်သွမ်ႈၼႃးပၼ် ပႃႈၸၢမ်ႇ ဝၢၼ်ႈၵုင်းပဝ်း ဢိူင်ႇမိူင်းၶိူဝ်း ၸေႈဝဵင်းသီႇပေႃႉ ၸိုင်ႈတႆးပွတ်းႁွင်ႇ။ ဝၼ်းထီႉ 28.7.2019 ယၢမ်း 9:00 မူင်းတေႃႇယၢမ်း 13:30 မူင်းၼၼ်ႉ လုင်းၼေႃႇ ဢွၼ်ႁူဝ်သိုၵ်းၵူၼ်း မိူင်းၼႂ်းတပ်ႉၵွင်(357) ႁႅင်းၵူၼ်း(3)ၵေႃႉ လူင်းၸွႆႈၵၢၼ်ၵူၼ်းမိူင်း တီႈဝၢၼ်ႈၵုင်းပဝ်း ၸွႆႈသွမ်ႈၼႃး ပႃႈၸၢမ်ႇ ဢၼ်ၾၼ်းၶဝ်ႈဝၢၼ်ႇ(3)ၶႂၢႆးၼၼ်ႉ ၸွႆႈသွမ်ႈယဝ်ႉတူဝ်ႈၵႂႃႇယူႇယဝ်ႉ။ ယၢမ်း 12:00 မူင်းတေႃႇယၢမ်း 14:00 မူင်းၼၼ်ႉ ၸၢႆးသေႃး ဢွၼ်ႁူဝ်သိုၵ်းၵူၼ်းမိူင်း ၼႂ်းတပ်ႉၵွင် (357) ၸွႆႈထႅမ် ထူၺ်ႈၵႃႈ၊ ႁၢပ်ႇၵႃႈ၊ သွမ်ႈၵႃႈ ၾၼ်းၶဝ်ႈဝၢၼ်(2)တၢင် ၸဝ်ႈၶွင်ပဵၼ် လုင်းသူၺ်ႇၼူႉ+ပႃႈပူႉ ဝၢၼ်ႈၵုင်းမူင်ႈ ဢိူင်ႇမိူင်းၶိူဝ်း ၸေႈဝဵင်းမၢႆ(26) SSPP/SSA။ ပႃႇတီႇမႂ်ႇသုင်ၸိုင်ႈတႆး တပ်ႉသိုၵ်းၸိုင်ႈတႆး လႆႈၽွတ်ႈႁႅၼ်းမီးဝႆႉ(3)ထၢၼ်ႈ၊ သိုၵ်းထႃႇဝရ၊ သိုၵ်းဢုပ်ႉ ပိူင်ႇလႄႈသိုၵ်းၵူၼ်းမိူင်းၼၼ်ႉ သိုၵ်းထၢၼ်ႈလႂ်ၵေႃႈယဝ်ႉ ဢိင်ၼိူဝ်ငဝ်းလၢႆးသေ ပေႃးတိုဝ်ႉတၢင်းပၼ် လႆႈၼၼ်ႉ တိုၼ်းတေလႆႈၸွႆႈထႅမ်ၵၢၼ်ပေႃႈမႄႈၵူၼ်းမိူင်း တီႈၼႂ်းၼႃႈတီႈတူင်ႉၼိုင်ႁွတ်ႈၽႅဝ်ၼၼ်ႉ ၼႆ တီႈပိူင်ၵၢၼ်ၵေႃႇသၢင်ႈတပ်ႉ တပ်ႉသိုၵ်းၸိုင်ႈတႆးၼၼ်ႉ လၢတ်ႈဝႆႉၸႅင်ႈလႅင်းယူႇယဝ်ႉ။

['ၶၢဝ်ႇ', 'ၵၢၼ်ၸွႆႈထႅမ်ပေႃႈမႄႈၵူၼ်းမိူင်း']

2019-07-29T11:45:45

https://ssppssa.org/2019/07/%e1%81%bd%e1%80%b0%e1%82%88%e1%81%b8%e1%80%90%e1%80%ba%e1%80%b8%e1%81%b5%e1%81%a2%e1%81%bc%e1%80%ba%e1%81%b8%e1%80%b1%e1%82%88%e1%80%9d%e1%80%b5%e1%80%84%e1%80%ba%e1%80%b8%e1%80%99%e1%81%a2%e1%82%861/

ၽူႈၸတ်းၵၢၼ်ၸေႈဝဵင်းမၢႆ(10) ႁဵတ်းပၢင်ၵုမ်ၵူၼ်မိူင်းဢိူင်ႇမႄႈႁၢၼ်ႇ

ၢဝ်ႇ-SSPP/SSA 2019 July(29) ၽၢႆႇဢုပ်ႉပိူင်ႇၼႃႈတီႈ ပႃႇတီႇမႂ်ႇသုင်ၸိုင်ႈတႆး တပ်ႉသိုၵ်းၸိုင်ႈတႆး ႁဵတ်းပၢင်ၵုမ်ၵူၼ်းမိူင်း ဢိူင်ႇမႄႈ ႁၢၼ်ႇ ၸေႈဝဵင်းလႃႈသဵဝ်ႈ ၸိုင်ႈတႆးပွတ်းႁွင်ႇ။ ဝၼ်းထီႉ 28.7.2019 ယၢမ်း 09:00 မူင်းတေႃႇယၢမ်း 10:00 မူင်းၼၼ်ႉ ၵႅမ်ၶုၼ်ႁၢၼ် သၢင်ႇဝီႉ ၽူႈၸတ်း ၵၢၼ်ၸေႈဝဵင်းမၢႆ(10) SSPP/SSA ဢွၼ်ႁူဝ်ႁဵတ်းပၢင်ၵုမ် တီႈဝၢၼ်ႈၼွင်ၽေႃႉ ဢိူင်ႇမႄႈႁၢၼ်ႇ မီးၵူၼ်းၶိုၼ်ႈႁွတ်ႈ(35)ၵေႃႉ သပ်းလႅင်းလွင်ႈပိူင်ၵၢၼ်ဢုပ်ႉပိူင်ႇ ပႃႇတီႇမႂ်ႇသုင်ၸိုင်ႈတႆး တပ်ႉသိုၵ်း ၸိုင်ႈတႆးသေ သင်ဝႃႈမီးတၢင်ႇမူႇတၢင်ႇၸုမ်း လွမ်ၶဝ်ႈမႃးၵဵပ်းၶွၼ်ႇၼႂ်းၼႃႈတီႈၸိုင်ႈ တေလႆႈပွင်ထိုင် လုမ်းၸေႈဝဵင်းၶိုတ်းဝႆး ၼင်ႇႁိုဝ်ၵူၼ်းမိူင်းတေဢမ်ႇလႆႈႁၢပ်ႇလၢႆၵၢၼ်း၊ ဢိင်ၼိူဝ်ႁဝ်းပဵၼ်ၸၢဝ်းၵိူဝ်း ယမ်ပုတ်ႉထသႃႇသၼႃႇလႄႈ ၸွမ်းၼင်ႇၾိင်ႈထုင်းႁဝ်းမီးၼႂ်းဝႃႇၼၼ်ႉ ဢွၼ်ၵၼ်ႁဵတ်းသၢင်ႈၵႂႃႇ သပ်းလႅင်းၵႂႃႇၵႂၢင်ႈၵႂၢင်ႈၶႂၢင်ၶႂၢင်သေ ဝၢႆးထူပ်းၵူၼ်းမိူင်းယဝ်ႉ သိုပ်ႇၵႂႃႇပၼ်ႁႅင်း မေႃသွၼ်လႄႈလုၵ်ႈ ႁဵၼ်း တီႈႁူင်းႁဵၼ်းဝၢၼ်ႈၼွင်ၽေႃႉသေ လၢတ်ႈၵႂၢမ်းပၼ်ႁႅင်းႁႂ်ႈၶတ်းၸႂ်ႁဵၼ်းသွၼ် ပိင်ႇၺႃႇတေႃႇ ပဵၼ်ၽူႈၵတ်ႉၶႅၼ်ႇၼၼ်ႉ ဝႃႈၼႆယဝ်ႉ။

['ၶၢဝ်ႇ', 'ၵၢၼ်သိုၵ်း']

2019-07-28T11:04:37

https://ssppssa.org/2019/07/%e1%80%90%e1%80%95%e1%80%ba%e1%82%89%e1%80%84%e1%80%9d%e1%80%ba%e1%82%88%e1%80%9e%e1%80%ad%e1%80%af%e1%81%b5%e1%80%ba%e1%80%b8918%e1%80%9c%e1%82%84%e1%82%88%e1%81%bd%e1%81%a2%e1%82%86%e1%82%87/

တပ်ႉငဝ်ႈသိုၵ်း(918)လႄႈၽၢႆႇဢုပ်ႉပိူင်ၸေႈတွၼ်ႈမၢႆ(1)ၵူတ်ႇထတ်းယႃႈမဝ်းၵမ်ႁၢဝ်ႉႁႅင်း

ၶၢဝ်ႇ-SSPP/SSA 2019 July(28) ၽၢႆႇတပ်ႉလႄႈၽၢႆႇဢုပ်ႉပိူင်ႇ ပႃႇတီႇမႂ်ႇသုင်ၸိုင်ႈတႆး တပ်ႉသိုၵ်းၸိုင်ႈတႆး ႁူမ်ႈႁွမ်းၽူႈမီးပုၼ်ႈၽွၼ်း ၼႂ်းၵူၼ်းမိူင်းသေ ၵူတ်ႇထတ်းတီႉၺွပ်းၽူႈၵဵဝ်ႇၶွင်ႈယႃႈမဝ်းၵမ် ၼႂ်းၼႃႈတီႈတပ်ႉငဝ်ႈသိုၵ်း(918) ၸေႈတွၼ်ႈမၢႆ(1)SSPP/SSA ၼႂ်းၸေႈဝဵင်းမိူင်းသူႈ ႁၢဝ်ႉႁၢဝ်ႉႁႅင်းႁႅင်းယူႇယဝ်ႉ။ ဝၼ်းထီႉ 27.7.2019 ၽူႈၵွၼ်းတပ်ႉၸုမ်း(702) ၸဝ်ႈသိုၵ်း ၸၼ်ၶိူဝ်း ဢွၼ်ႁူဝ်ၽၢႆႇတပ်ႉလႄႈၽၢႆႇ ဢုပ်ႉပိူင်ႇၸေႈတွၼ်ႈမၢႆ(1) ဢၼ်ၶဝ်ႈပႃးၵေႃႇမတီႈၸေႈဝဵင်းမၢႆ(3/7) ဢိၵ်ႇပႃးၽူႈမီးပုၼ်ႈၽွၼ်း ဝၢၼ်ႈ ၸုမ်း၊ ဢိူင်ႇ ၼႂ်းၵူၼ်းမိူင်းသေ ၵူတ်ႇထတ်းတီႉၺွပ်းၵူၼ်း သူႇ/ သမ်း/ ၵိၼ်/ ၶၢႆ ယႃႈမဝ်းၵမ် တီႈဝၢၼ်ႈ မႂ်ႇၼမ်ႉၽၢတ်ႇ ဢိူင်ႇၼွင်ဢႅပ်း ၸေႈဝဵင်းမၢႆ(3) SSPP/SSA ၼၼ်ႉ တီႉၺွပ်းလႆႈၵူၼ်းၸိူဝ်းသူႇ/ သမ်း ယႃႈမဝ်းၵမ်(5)ၵေႃႉသေ လႆႈဢဝ်လိူင်ႈၵၢၼ်သႂ်ႇၶွၵ်ႈၶင်ဝႆႉ တီႈၶွၵ်ႈၶင်ၸေႈဝဵင်းမၢႆ(3)ယူႇယဝ်ႉ။ ယွၼ်ႉပိူဝ်ႈယႃႈမဝ်းၵမ်လိူင်ႈၽႄႈ ပဵၼ်သိုၵ်းၵတ်းဢၼ်ၼိုင်ႈ ၸိုမ်းၶဝ်ႈၼႂ်းပိုၼ်ႉၵူၼ်းမိူင်းၵူႈတီႈၵူႈ တၢင်းလႄႈ တီႈငဝ်ႈငုၼ်းပႃႇတီႇမႂ်ႇသုင်ၸိုင်ႈတႆး တပ်ႉသိုၵ်းၸိုင်ႈတႆး SSPP/SSA လႆႈတမ်းၽႅၼ်ၵၢၼ် ၶိုၵ်ႉတွၼ်းဢၼ်ၼိုင်ႈ တႄႇၼႂ်းပၢတ်ႈ(6)လိူၼ်ၼႆႉသေ တိုၵ်းတေႃးၽဵဝ်ႈမူၺ်ႉယႃႈၵႂႃႇတေႃႇထိုင်ယိူင်း မၢႆၼႆ လႆႈဢွၵ်ႇလိၵ်ႈပိုၼ်ၽၢဝ်ႇပဵၼ်တၢင်းၵၢၼ် ၼႂ်းဝၼ်းထီႉ(25.7.2019)ၼၼ်ႉဝႃႈ“ၼႂ်းပီႊ 2019 ပၢတ်ႈ(6)လိူၼ်ထီႉ(2)ၼႆႉ တမ်းၽႅၼ်ဝႆႉပဵၼ်ၵၢၼ်ၶိုၵ်ႉတွၼ်းဢၼ်ၼိုင်ႈသေ တေၽဵဝ်ႈမူၺ်ႉ ၵႂႃႇ တေႃႇထိုင်ယိူင်းမၢႆ”ဝႃႈၼႆယူႇယဝ်ႉ။

['ၶၢဝ်ႇ', 'ယႃႈမဝ်းၵမ်']

2019-07-27T12:23:48

https://ssppssa.org/2019/07/%e1%81%b5%e1%81%a2%e1%81%bc%e1%80%ba%e1%80%90%e1%80%b0%e1%80%84%e1%80%ba%e1%82%89%e1%81%bc%e1%80%ad%e1%80%af%e1%80%84%e1%80%ba%e1%81%bd%e1%80%b5%e1%80%9d%e1%80%ba%e1%82%88%e1%80%99%e1%80%b0%e1%81%ba/

ၵၢၼ်တူင်ႉၼိုင်ၽဵဝ်ႈမူၺ်ႉယႃႈမဝ်းၵမ် တပ်ႉငဝ်ႈသိုၵ်း(918)SSPP/SSA

ၶၢဝ်ႇ-SSPP/SSA 2019 July (27) တပ်ႉငဝ်ႈသိုၵ်း(918)လႄႈၽၢႆႇဢုပ်ႉပိူင်ႇ ၸေႈတွၼ်ႈမၢႆ(1) SSPP/SSA ဢိၵ်ႇပႃးၽူႈမီးပုၼ်ႈၽွၼ်း ၼႂ်း ၵူၼ်းမိူင်း ႁူမ်ႈၵၼ်ၵူတ်ႇထတ်းတီႉၺွပ်း ၵူၼ်းသူႇ/ သမ်း/ ၵိၼ်/ ၶၢႆ ယႃႈမဝ်းၵမ် ဢမ်ႇၵိုတ်းဢမ်ႇလိုဝ်ႈ လိူဝ်တိူဝ်းၵူတ်ႇထတ်းႁၢဝ်ႉႁႅင်း ၼႂ်းတူင်ႇၸေႈဝဵင်းမိူင်းသူႈ ၸိုင်ႈတႆးပွတ်းၸၢၼ်း။ ဝၼ်းထီႉ 26.7.2019 ၼၼ်ႉ ယူႇတီႈၽူႈၵွၼ်းတပ်ႉၸုမ်း(702) တပ်ႉငဝ်ႈသိုၵ်း(918) ဢွၼ်ႁူဝ်ၽၢႆႇတပ်ႉ၊ ၽၢႆႇဢုပ်ႉပိူင်ႇလႄႈ ၽူႈမီးပုၼ်ႈၽွၼ်း ဝၢၼ်ႈ/ ၸုမ်း/ ဢိူင်ႇ ၼႂ်းၸေႈဝဵင်းမၢႆ(3)၊ ၸေႈဝဵင်းမၢႆ(7)သေ လူင်းၵူတ်ႇထတ်းတီႉၺွပ်း ၵူၼ်းၵဵဝ်ႇၶွင်ႈယႃႈမဝ်းၵမ် ၼႂ်းဢိူင်ႇတွင်ႁဵဝ်း ၼႃႈတီႈၸေႈဝဵင်းမၢႆ(7)SSPP/SSA လႄႈဢိူင်ႇၼွင်ဢႅပ်း ၼႃႈတီႈၸေႈဝဵင်းမၢႆ(3)SSPP/SSA တီႉလႆႈၵူၼ်းၶၢႆယႃႈမဝ်းၵမ်(4)ၵေႃႉ(ပဵၼ်ၼၢင်းယိင်း)၊ ၺွပ်းလႆႈၵူၼ်းသူႇ/ သမ်း/ ၵိၼ် ယႃႈမဝ်းၵမ် (4)ၵေႃႉ(ၸၢႆး) ၸိူဝ်းၼႆႉလႆႈဢဝ်လိူင်ႈၵၢၼ်သႂ်ႇၶွၵ်ႈၶင်ဝႆႉယူႇယဝ်ႉ။ ၵၢၼ်တူင်ႉၼိုင်ၵူတ်ႇထတ်းၵူၼ်းၵဵဝ်ႇၶွင်ႈယႃႈမဝ်းၵမ်ၼႆႉ ၼႂ်းၼႃႈတီႈတပ်ႉငဝ်ႈသိုၵ်း(918)ၵူၺ်းဢမ်ႇ ၵႃး တူင်ႇသိုပ်ႇယႃႈမဝ်းၵမ် ၵွင်ႉၵၢႆႇၵႂႃႇမီးတီႈလႂ်ၵေႃႈ တိူဝ်းၶႂၢၵ်ႈတီႉၺွပ်းၸွမ်း လူၺ်ႈဢမ်ႇမၵ်းတတ်း ၼႃႈတီႈသေ ႁဵတ်းသၢင်ႈတူင်ႉၼိုင်မႃးယူႇယဝ်ႉ။ ၵဵဝ်ႇၵၢၼ်ၽဵဝ်ႈမူၺ်ႉယႃႈမဝ်းၵမ်ၼႆႉ ၸွမ်းလူၺ်ႈၶေႃႈပိုၼ်ၽၢဝ်ႇ ၵေႃႇမတီႇၽဵဝ်ႈမူၺ်ႉယႃႈမဝ်းၵမ် ပိုၼ်ၽၢဝ်ႇဢွၵ်ႇဝၼ်းထီႉ 25.7.2019 ၼၼ်ႉ ၵူႈၼႃႈတီႈ တိုၼ်းတေလႆႈတူင်ႉၼိုင် ႁဵတ်းၵၢၼ်ၽဵဝ်ႈ မူၺ်ႉယႃႈမဝ်းၵမ်ၵႂႃႇ၊ ၵူၼ်းၸိူဝ်းတီႉၺွပ်းလႆႈဝႆႉၼၼ်ႉ ၸွမ်းၼင်ႇပိူင်ၵၢၼ်ၽဵဝ်ႈမူၺ်ႉယႃႈမဝ်းၵမ် ငဝ်ႈငုၼ်းပႃႇတီႇမႂ်ႇသုင်ၸိုင်ႈတႆး တပ်ႉသိုၵ်းၸိုင်ႈတႆးမီးၼၼ်ႉ တေတႅပ်းတတ်းတြႃးပၼ်တူတ်ႈတၢမ်ႇ ၸွမ်းၼင်ႇတၢင်းၽိတ်း ၼၵ်း/မဝ် ၽႂ်မၼ်းၼၼ်ႉယူႇယဝ်ႉ။

['ယႃႈမဝ်းၵမ်', 'ၶၢဝ်ႇ']

2019-07-26T15:01:45

https://ssppssa.org/2019/07/1275/

တပ်ႉႁူမ်ႈလူမ်ႈၸေႈဝဵင်းမၢႆ(10)ၸွႆႈထႅမ်သွမ်ႈပၼ်ၼႃးၵူၼ်းမိူင်း

ၢဝ်ႇ-SSPP/SSA2019 July (26) ၸွမ်းၼင်ႇပိူင်ၵၢၼ်ၵေႃႇသၢင်ႈတပ်ႉ တပ်ႉသိုၵ်းၸိုင်ႈတႆးၵေႃႈ တိုၼ်းတႅမ်ႈဝႆႉၸႅင်ႈၸႅင်ႈလႅင်းလႅင်းဝႃႈ “ပေႃးၶၢဝ်းယၢမ်းတၼ်း ဢမ်ႇမီးလွင်ႈသုၵ်ႉသၵ်ႉသင်ၼၼ်ႉ ၸွမ်းၼင်ႇၵၢၼ်ငၢၼ်းပေႃႈမႄႈၵူၼ်းမိူင်း မီးၶၢဝ်းလႂ်ၶၢဝ်းၼၼ်ႉ တေလႆႈၸွႆႈထႅမ်ၵၢၼ်ငၢၼ်းပေႃႈမႄႈၵူၼ်းမိူင်းၵႂႃႇ”ၼႆယူႇယဝ်ႉ။ ၵေႃႉသိုၵ်းၵေႃႉႁၢၼ် SSPP/SSA ဢၼ်တူၵ်းပုၼ်ႈၽွၼ်း ဢဝ်ႁူမ်ႇလူမ်ႈၼႃႈတီႈ ၸေႈဝဵင်းမၢႆ(10) ၸေႈတွၼ်ႈမၢႆ(4) လူင်းၸွႆႈႁဵတ်းၵၢၼ်ၸွႆႈထႅမ်ပေႃႈမႄႈၵူၼ်းမိူင်း ၼႂ်းဢိူင်ႇတူၼ်ႈၵႅင်း ၸေႈဝဵင်းသီႇ ပေႃႉ ၸိုင်ႈတႆးပွတ်းႁွင်ႇ။ ဝၼ်းထီႉ 26.7.2019 ႁူဝ်သိုၵ်းလူင် ၸၢႆးၵွင် ဢွၼ်ႁူဝ်ႁႅင်းသိုၵ်း တပ်ႉႁူမ်ႇလူမ်ႈၸေႈဝဵင်းမၢႆ(10) SSPP/ SSA ႁႅင်းၵူၼ်းသိုၵ်း(9)ၵေႃႉ ၸွႆႈထႅမ်သွမ်ႈၼႃး ၸၢႆးသူႉ+ၼၢင်းမီး ဝၢၼ်ႈလွႆငိုၼ်း ဢိူင်ႇတူၼ်ႈၵႅင်း၊ ပူၼ်ႉမႃး ဝၼ်းထီႉ 23.7.2019 ၼၼ်ႉ လႆႈၸွႆႈထူၺ်ႈပၼ်ၵႃႈသေ တေႃႇထိုင်ပေႃးလႆႈသွမ်ႈလူင်းၼႂ်း တူင်ႈၼႃးၼၼ်ႉ လႆႈၸွႆႈထႅမ်မႃးတဵမ်ထူၼ်ႈယူႇယဝ်ႉ။

['ၶၢဝ်ႇ', 'ၵၢၼ်ၸွႆႈထႅမ်ပေႃႈမႄႈၵူၼ်းမိူင်း']

2019-07-26T13:16:49

https://ssppssa.org/2019/07/1268/

ၵေႃလိၵ်ႈလၢႆးလႄႈၾိင်ႈငႄႈတႆး ဝဵင်းပၢင်ႇသၢႆး ၸတ်းပၢင်ပွႆးပိတ်ႉမၢၵ်ႇၼင်

ၢဝ်ႇ-SSPP/SSA2019 July (26) ယိူင်းဢၢၼ်းတႃႇပဵၼ်လွင်ႈမိုတ်ႈၵိုဝ်းၸမ်ၸႂ်ၵၼ်သေ ယူႇတီႈႁူဝ်ပဝ်ႈ ၵေႃလိၵ်ႈလၢႆးလႄႈၾိင်ႈငႄႈတႆး ဝဵင်းပၢင်ႇသၢႆး ၸတ်းႁဵတ်းပၢင်ပွႆးပိတ်ႉမၢၵ်ႇၼင် တီႈဝဵင်းပၢင်ႇသၢႆး ၸိုင်ႈတႆးပွတ်းႁွင်ႇ လႅၼ်လိၼ်ၸၢပ်ႈ မိူင်းၶေႇ။ ဝၼ်းထီႉ 25.7.2019 ယၢမ်း12:00 မူင်းၼၼ်ႉ ၶုၼ်ႁၢၼ် ၼုမ်ႇသႅင် ၵႅမ်ၽူႈၸတ်းၵၢၼ်ၸေႈတွၼ်ႈမၢႆ (9) SSPP/SSA ဢွၼ်ႁူဝ် ၶဝ်ႈႁူမ်ႈပၢင်ပွႆးပိတ်ႉမၢၵ်ႇၼင် တီႈဝဵင်းပၢင်ႇသၢႆး ဢၼ်ၶဝ်ႈပႃးၸုမ်းပိတ်ႉ မၢၵ်ႇၼင် SSPP/SSA (13)ၵေႃႉ၊ ၸုမ်းၵူၼ်းၼုမ်ႇ ၵေႃလိၵ်ႈလၢႆးလႄႈၾိင်ႈငႄႈတႆး ဝဵင်းပၢင်ႇသၢႆး(21) ၵေႃႉ၊ ၸုမ်းပိတ်ႉမၢၵ်ႇၼင် တပ်ႈၸုမ်း(701)RCSS (20)ၵေႃႉ ႁူမ်ႈႁႅင်းၵူၼ်းလဵၼ်ႈမၢၵ်ႇၼင်(54)ၵေႃႉ သေ လဵၼ်ႈမၢၵ်ႇၼင်ယၢမ်း 14:00 မူင်းတေႃႇ ယၢမ်း 16:30 မူင်းၼၼ်ႉ ယဝ်ႉတူဝ်ႈလီငၢမ်းယူႇယဝ်ႉ။ ဝၢႆးပၢင်ၶေႉၶဵင်ႇလဵၼ်ႈမၢၵ်ႇၼင်ယဝ်ႉ ယၢမ်း 17:00 မူင်းၼၼ်ႉ မီးပၢင်ၵိၼ်ၶဝ်ႈသုမ်လီၵၼ်လႄႈမီး ၵူၼ်းၶိုၼ်ႈႁွတ်ႈၵိၼ်ၵုမ်းၸွမ်း (126)ၵေႃႉ ဢိၵ်ႇပႃးၸုမ်း ပေႃႈႁိူၼ်းၼုမ်ႇမႄႈႁိူၼ်းၼုမ်ႇ ဝဵင်းပၢင်ႇသၢႆး ၶိုၼ်ႈႁွတ်ႈၸွမ်းသေ ၵႅမ်ၶုၼ်ႁၢၼ် ဢုင်ႇၸိင်ႇ ၽူႈၸတ်းၵၢၼ်ၸေႈဝဵင်း(15) SSPP/SSA လႆႈမွၵ်ႇ လၢတ်ႈၶေႃႈၵႂၢမ်းၵႂႃႇဝႃႈ“ဢမ်ႇမုင်ႈမွင်းသေ လႆႈမႃးၵိၼ်ၶဝ်ႈႁူမ်ႈမူႇၵၼ်ၼႆႉ ႁဵတ်းႁႂ်ႈထႅင်ႈႁႅင်း လွင်ႈဢၼ်ႁဝ်းၶႃႈမိုတ်ႈၵိုဝ်းၸမ်ၸႂ်ၵၼ်တိူဝ်းလိူဝ်မႃးလႄႈ ငိၼ်းၸူမ်းဢဝ်ၵုင်ဢဝ်မုၼ် ဢမ်ႇသုတ်း ဢမ်ႇသဵင်ႈ မိူဝ်းၼႃႈၵေႃႈ ႁႂ်ႈၵႆႉလႆႈၵိၼ်ၶဝ်ႈႁူမ်ႈၵၼ် ၸိူင်ႉၼႆၵႂႃႇၼမ်ၼမ်”ၼႆသေ ယၢမ်း 18:30 မူင်းၼၼ်ႉ တူင်ႉတၵ်ႉသူင်ႇသင်ႇၵၼ်သေ ပၢင်ၵိၼ်ၶဝ်ႈသုမ်ႇလီၵေႃႈ လႆႈၵိုတ်းလိုဝ်ႈၵႂႃႇလီငၢမ်း ယူႇယဝ်ႉ။ ပၢင်ပွႆးလဵၼ်ႈမၢၵ်ႇၼင်လွမ်ႈ သၢင်ႈလွင်ႈမိုတ်ႈၵိုဝ်းၸမ်ၸႂ်ၵၼ်ၼႆႉ ယၢမ်ႈၸတ်းႁဵတ်းမႃးလၢႆပွၵ်ႈလၢႆ ၵမ်းသေတႃႉ ဢၼ်ၶဝ်ႈပႃးၸုမ်းသိုၵ်းတႆးသွင်ၸုမ်းၼႆႉ ပဵၼ်ပွၵ်ႈဢွၼ်တၢင်းသုတ်းယူႇယဝ်ႉ။

['Uncategorized']

2019-07-26T08:28:23

https://ssppssa.org/2019/07/1257/

တပ်ႉငဝ်ႈသိုၵ်း(918)လႄႈၽၢႆႇဢုပ်ႉပိူင်ၸေႈတွၼ်ႈမၢႆ(1)ၵူတ်ႇထတ်းယႃႈမဝ်းၵမ်ႁၢဝ်ႉႁႅင်း

ၢဝ်ႇ-SSPP/SSA2019 July(26) ၽၢႆႇတပ်ႉလႄႈၽၢႆႇဢုပ်ႉပိူင်ႇ ပႃႇတီႇမႂ်ႇသုင်ၸိုင်ႈတႆး တပ်ႉသိုၵ်းၸိုင်ႈတႆး ႁူမ်ႈၵၼ်ၵူတ်ႇထတ်းတီႉ ၺွပ်းၽူႈၵဵဝ်ႇၶွင်ႈယႃႈမဝ်းၵမ် ၼႂ်းၼႃႈတီႈတပ်ႉငဝ်ႈသိုၵ်း(918) ၸေႈတွၼ်ႈမၢႆ(1) ၼႂ်းၸေႈဝဵင်းမိူင်းသူႈ ႁၢဝ်ႉႁၢဝ်ႉႁႅင်းႁႅင်းယူႇယဝ်ႉ။ ယွၼ်ႉပိူဝ်ႈယႃႈမဝ်းၵမ်လိူင်ႈၽႄႈ ပဵၼ်သိုၵ်းၵတ်းဢၼ်ၼိုင်ႈ ၸိုမ်းၶဝ်ႈၼႂ်းပိုၼ်ႉၵူၼ်းမိူင်းၵူႈတီႈၵူႈ တၢင်းလႄႈ တီႈငဝ်ႈငုၼ်းပႃႇတီႇမႂ်ႇသုင်ၸိုင်ႈတႆး တပ်ႉသိုၵ်းၸိုင်ႈတႆး SSPP/SSA လႆႈတမ်းၽႅၼ်ၵၢၼ် ၶိုၵ်ႉတွၼ်းဢၼ်ၼိုင်ႈ တႄႇၼႂ်းပၢတ်ႈ(6)လိူၼ်ၼႆႉသေ တိုၵ်းတေႃးၽဵဝ်ႈမူၺ်ႉယႃႈၵႂႃႇတေႃႇထိုင်ယိူင်း မၢႆၼႆ လႆႈဢွၵ်ႇလိၵ်ႈပိုၼ်ၽၢဝ်ႇပဵၼ်တၢင်းၵၢၼ် ၼႂ်းဝၼ်းထီႉ(25.7.2019)လီငၢမ်းယူႇယဝ်ႉ။ တင်ႈတႄႇဝၼ်းထီႉ 11.7.2019 တေႃႇဝၼ်းထီႉ 23.7.2019 ဢၼ်ၽၢႆႇတပ်ႉ တပ်ႉငဝ်ႈသိုၵ်း(918) လႄႈၽၢႆႇဢုပ်ႉပိူင်ႇ ၸေႈတွၼ်ႈမၢႆ(1) SSPP/SSA ႁူမ်ႈၵၼ်ၵူတ်ႇထတ်းတီႉၺွပ်းယႃႈမဝ်းၵမ် ၼႂ်းၼႃႈတီႈၸေႈဝဵင်းမၢႆ(3) မိူင်းသူႈ ၺွပ်းလႆႈၵူၼ်းၶၢႆယႃႈမဝ်းၵမ်(27)ၵေႃႉ၊ တီႉၺွပ်းလႆႈၵူၼ်းၵိၼ်၊ သူႇ၊ သမ်း ယႃႈမဝ်းၵမ်(213)ၵေႃႉ ၸွမ်းၼင်ႇၽႅၼ်ၵၢၼ်မီးၼၼ်ႉ တိုၵ်ႉသိုပ်ႇၵူတ်ႇထတ်းယူႇတိၵ်း တိၵ်းၼႆ ၽူႈၵွၼ်းတပ်ႉၸုမ်း ဢၼ်ဢွၼ်ႁူဝ်ၵူတ်ႇထတ်းတီႉၺွပ်းလၢတ်ႈၼႄၼင်ႇၼႆယူႇယဝ်ႉ။

['ၶၢဝ်ႇ', 'ယႃႈမဝ်းၵမ်']

2019-07-25T23:12:18

https://ssppssa.org/2019/07/%e1%80%9e%e1%80%ad%e1%80%af%e1%81%b5%e1%80%ba%e1%80%b8-sspp-ssa-%e1%81%b8%e1%80%bd%e1%82%86%e1%82%88%e1%80%91%e1%82%85%e1%80%99%e1%80%ba%e1%80%9e%e1%80%bd%e1%80%99%e1%80%ba%e1%82%88%e1%81%bc%e1%82%83/

သိုၵ်း SSPP/SSA ၸွႆႈထႅမ်သွမ်ႈၼႃးပေႃႈမႄႈၵူၼ်းမိူင်း

ၢဝ်ႇ-SSPP/SSA2019 July (25) ၵေႃႉသိုၵ်းၵေႃႉႁၢၼ် ဢၼ်တူင်ႉၼိုင်ၼႂ်ႈၼႃႈတီႈ ၸိူဝ်းဢမ်ႇပဵၼ်ၼႃႈတီႈလိူတ်ႇမႆႈၼၼ်ႉ ဢဝ်ၶၢဝ်း ယၢမ်းသေ ၸွႆႈထႅမ်ပေႃႈမႄႈၵူၼ်းမိူင်း ဝၢၼ်ႈၵွင်းဝဵင်း ဢိူင်ႇဝၢၼ်ႈသၢင်းလူင် ၸေႈဝဵင်းၼမ်ႉတူႈ ၸိုင်ႈ တႆးပွတ်းႁွင်ႇ။ ဝၼ်းထီႉ 25.7.2019 ၵေႃႉသိုၵ်းၵေႃႉႁၢၼ် ၼႂ်းတပ်ႉၵွင်(246) တပ်ႉၸုမ်း(72) တပ်ႉငဝ်ႈသိုၵ်း(999) ဢၼ်တူင်ႉၼိုင် ဢဝ်ႁူမ်ႇလူမ်ႈ ၼႃႈတီႈဝႆႉၼၼ်ႉ လူင်းႁဵတ်းၵၢၼ်ၸွႆႈထႅမ်သွမ်ႈၼႃး လုင်းသၢင်ႇလႃႉ+ပႃႈၶဵမ် ဝၢၼ်ႈၵွင်းဝဵင်း ဢိူင်ႇဝၢၼ်ႈသၢင်းလူင် ၸေႈဝဵင်းမၢႆ(18) SSPP/SSA ဢၼ်မီးၾၼ်းၶဝ်ႈဝၢၼ်ႈ(6)တၢင်ၼၼ်ႉ ၵႅမ်ၶုၼ်ႁၢၼ် ၸၢႆးဢွင်ႇ ဢွၼ်ႁူဝ်ႁႅင်းၵူၼ်း(11)ၵေႃႉ ၸွႆႈထႅမ် သွမ်ႈၵႂႃႇယူႇယဝ်ႉ။ ၸွမ်းၼင်ႇပိူင်ၵၢၼ်ၵေႃႇသၢင်ႈတပ်ႉ တပ်ႉသိုၵ်းၸိုင်ႈတႆးၵေႃႈ တိုၼ်းတႅမ်ႈဝႆႉၸႅင်ႈၸႅင်ႈလႅင်းလႅင်းဝႃႈ “ပေႃးၶၢဝ်းယၢမ်းတၼ်း ဢမ်ႇမီးလွင်ႈသုၵ်ႉသၵ်ႉသင်ၼၼ်ႉ ၸွမ်းၼင်ႇၵၢၼ်ငၢၼ်းပေႃႈမႄႈၵူၼ်းမိူင်း မီးၶၢဝ်းလႂ်ၶၢဝ်းၼၼ်ႉ တေလႆႈၸွႆႈထႅမ်ၵၢၼ်ငၢၼ်းပေႃႈမႄႈၵူၼ်းမိူင်းၵႂႃႇ”ၼႆယူႇယဝ်ႉ။

['ၵၢၼ်ၸွႆႈထႅမ်ပေႃႈမႄႈၵူၼ်းမိူင်း', 'ၶၢဝ်ႇ']

2019-07-25T17:22:50

https://ssppssa.org/2019/07/%e1%81%bd%e1%80%b0%e1%82%88%e1%80%99%e1%80%ae%e1%80%b8%e1%80%95%e1%80%af%e1%81%bc%e1%80%ba%e1%82%88%e1%81%bd%e1%80%bd%e1%81%bc%e1%80%ba%e1%80%b8%e1%81%bd%e1%81%a2%e1%82%86%e1%82%87%e1%80%a2%e1%80%af/

ၽူႈမီးပုၼ်ႈၽွၼ်းၽၢႆႇဢုပ်ႉပိူင်ႇ ၸွႆႈထႅမ်ထူၺ်ႈၵႃႈပၼ်ၵူၼ်းမိူင်း

ၢဝ်ႇ-SSPP/SSA2019 July (25) သိုၵ်းႁူမ်ႇလူမ်ႈၸေႈဝဵင်းမၢႆ(10)SSPP/SSA ဢၼ် ႁူဝ်သိုၵ်းလူင် ၸၢႆးၵွင်း ဢွၼ်ႁူဝ်တူင်ႉၼိုင်ဢဝ်ႁူမ်ႇ လူမ်ႈၼႃႈတီႈၼၼ်ႉ လူင်းၸွႆႈထႅမ်ထူၺ်ႈၵႃႈပၼ်ၵူၼ်းမိူင်း ၼႂ်းဢိူင်ႇမိူင်းၸိတ်ႇ ၸေႈဝဵင်းမိူင်းယႆ ၸိုင်ႈတႆးပွတ်းႁွင်ႇ။ ဝၼ်းထီႉ 23.7.2019 ၼၼ်ႉ ႁူဝ်သိုၵ်းလူင် ၸၢႆးၵွင် ဢွၼ်ႁူဝ်ႁႅင်းသိုၵ်း(7)ၵေႃႉ လူင်းၸွႆႈၵၢၼ်ပေႃႈမႄႈ ၵူၼ်းမိူင်း ၸွႆႈသွမ်ႈၼႃး ၸၢႆးသူႉ+ၼၢင်းမီး ဝၢၼ်ႈလွႆငိုၼ်း ဢိူင်ႇမိူင်းၸိတ်ႇ ဢိၵ်ႇပႃးႁႅင်းၵူၼ်းမိူင်း(7) သေ ၸွႆႈထႅမ်ၵႂႃႇယူႇယဝ်ႉ။ ၼႂ်းပိူင်ၵၢၼ်တပ်ႉလႄႈပိူင်ၵၢၼ်ဢုပ်ႉပိူင်ႇ ပႃႇတီႇမႂ်ႇသုင်ၸိုင်ႈတႆး တပ်ႉသိုၵ်းၸိုင်ႈတႆး ၼၼ်ႉ တိုၼ်းမီး ဝႆႉဝႃႈ“ပေႃးၶၢဝ်းယၢမ်းတၼ်း ငဝ်းလၢႆးၼိမ်ယဵၼ်ယူႇၼၼ်ႉ တိုၼ်းတေလႆႈၸွႆႈထႅမ်ၵၢၼ်ငၢၼ်းပေႃႈ မႄႈၵူၼ်းမိူင်း ၸွမ်းၼင်ႇၵၢၼ်ငၢၼ်းမီးၶၢဝ်းလႂ်ၶၢဝ်းၼၼ်ႉ”ၼႆၸႅင်ႈလႅင်းယူႇယဝ်ႉ။

['ၵၢၼ်ၸွႆႈထႅမ်ပေႃႈမႄႈၵူၼ်းမိူင်း', 'ၶၢဝ်ႇ']

2019-07-23T18:51:26

https://ssppssa.org/2019/07/%e1%81%b5%e1%80%b0%e1%80%90%e1%80%ba%e1%82%87%e1%80%91%e1%80%90%e1%80%ba%e1%80%b8%e1%80%90%e1%80%ae%e1%82%89%e1%81%ba%e1%80%bd%e1%80%95%e1%80%ba%e1%80%b8%e1%81%bd%e1%80%b0%e1%82%88%e1%81%b5%e1%80%b5/

ၵူတ်ႇထတ်းတီႉၺွပ်းၽူႈၵဵဝ်ႇၶွင်ႈယႃႈမဝ်းၵမ်

ၢဝ်ႇ-SSPP/SSA2019 July(23) ၽၢႆႇဢုပ်ႉပိူင်ႇ ပႃႇတီႇမႂ်ႇသုင်ၸိုင်ႈတႆး တပ်ႉသိုၵ်းၸိုင်ႈတႆး(SSPP/SSA) ႁဵတ်းၵၢၼ်ၽေႃႇၼမ်ႉၼႄ တူဝ် ပိူင်ၵၢၼ်ၽဵဝ်ႈမူၺ်ႉယႃႈမဝ်းၵမ် ၼႂ်းၼႃႈတီႈၽႂ်မၼ်း ၸိူဝ်းတူင်ႉၼိုင်ႁွတ်ႈၽႅဝ်ၼၼ်ႉ ၵူတ်ႇ ထတ်းတီႉၺွပ်းဢဝ်လိူင်ႈၵၢၼ် ဢမ်ႇထၢတ်ႇဢမ်ႇဝၢႆးယူႇယဝ်ႉ။ ဝၼ်းထီႉ 19.7.2019 ယၢမ်း(15:00)မူင်း ၽၢႆႇဢုပ်ႉပိူင်ႇၼႃႈတီႈၸေႈဝဵင်းမၢႆ(9) ႁူမ်ႈၵၼ်တင်း ၽၢႆႇတပ်ႉ တပ်ႉငဝ်ႈသိုၵ်း(999) သေ ၵႂႃႇၵူတ်ႇထတ်းတီႉၺွပ်း ၵူၼ်းၵိၼ်ၶၢႆယႃႈမဝ်းၵမ် တီႈဝၢၼ်ႈၼမ်ႉပူၵ်ႇ ဢိူင်ႇ ပႃႇၵၢင်း ၸေႈဝဵင်းသီႇပေႃႉ ၸိုင်ႈတႆးပွတ်းႁွင်ႇ။ ၵူတ်ႇထတ်းတီႉၺွပ်းလႆႈယႃႈမႃႉ တီႈၸၢႆးပၢင်ႇ ဢႃႇယူႉ (36)ၶူပ်ႇ ၸိုဝ်ႈဢူႈမႄႈ လုင်းၼူၵ်ႉ+ပႃႈမၢတ်ႈ တီႈယူႇၼွင်ယႃႉ ဢိူင်ႇဝၢၼ်ႈပုင်ႇၸေႈဝဵင်းမိူင်းယႆၼၼ်ႉ (977)မဵတ်ႉလႄႈၶိူင်ႈသူႇယႃႈမႃႉလႄႈၶိူင်ႈသူႇယႃႈလမ်သေ လႆႈဢဝ်လိူင်ႈၵၢၼ် ၸွမ်းၼင်ႇပိူင်ၵၢၼ်မီး ၼၼ်ႉယူႇယဝ်ႉ။ ဝၼ်းထီႉ 21.7.2019 ၵေႃႉမတီႇၸေႈဝဵင်းမၢႆ(10)SSPP/SSA လႄႈတပ်ႉႁူမ်ႇလူမ်ႈၸေႈဝဵင်း ၵႂႃႇၵူတ်ႇ ထတ်းတီႉၺွပ်း လုင်းသေႃးၼ ဢႃႇယူႉ(43)ၶူပ်ႇ ဢူႈမႄႈ ၶိင်းမျႃႉ+ၼၢႆးမၼ်ႈ တီႈယူႇဝၢၼ်ႈလွႆငိုၼ်း ဢိူင်ႇမိူင်းၸိတ်ႇ ၸေႈဝဵင်းမိူင်းယႆၼၼ်ႉ ယွၼ်ႉၶၢႆယႃႈမႃႉ ၸွမ်းၼင်ႇလၵ်းထၢၼ်လႄႈလွင်ႈယွမ်းႁပ်ႉ ၽူႈမီးတၢင်းၽိတ်းၼၼ်ႉ လႆႈဢဝ်လိူင်ႈၵၢၼ်ၸွမ်းၼင်ႇပိူင်ၵၢၼ်မီးယူႇယဝ်ႉ။ ၼႂ်းၼႃႈတီႈတပ်ႉငဝ်ႈသိုၵ်း(918)SSPP/SSA လႄႈၼႃႈတီႈၸေႈတွၼ်ႈမၢႆ(1) ၸေႈဝဵင်းတၢင်ႉ၊ ၸေႈဝဵင်းမိူင်းသူႈၵေႃႈ ၽၢႆႇတပ်ႉလႄႈၽၢႆႇဢုပ်ႉပိူင်ႇ ဢိၵ်ႇပႃးၽူႈမီးပုၼ်ႈၽွၼ်း ဝၢၼ်ႈ၊ ၸုမ်း၊ ဢိူင်ႇ ႁူမ်ႈၵၼ်သေ ၵူတ်ႇထတ်းၵူၼ်းၵဵဝ်ႇၶွင်ႈယႃႈမဝ်း ၵမ်ႁၢဝ်ႉႁၢဝ်ႉႁႅင်းႁႅင်းယူႇယဝ်ႉ။

['ယႃႈမဝ်းၵမ်', 'ၶၢဝ်ႇ']

2019-07-23T18:33:21

https://ssppssa.org/2019/07/%e1%80%90%e1%80%ba%e1%80%b8%e1%81%b5%e1%81%a2%e1%81%bc%e1%80%ba%e1%81%b8%e1%80%b1%e1%82%88%e1%80%9d%e1%80%b5%e1%80%84%e1%80%ba%e1%80%b8%e1%80%99%e1%81%a2%e1%82%869sspp-ssa-%e1%80%90%e1%80%ad/

တ်းၵၢၼ်ၸေႈဝဵင်းမၢႆ(9)SSPP/SSA တိုၵ်းသူၼ်းႁႂ်ႈသွၼ်ႁဵၼ်းပႆႇၺႃႇလိၵ်ႈလၢႆး

ၢဝ်ႇ-SSPP/SSA2019 July(23) ၽူႈၸတ်းၵၢၼ်ၸေႈဝဵင်းမၢႆ(9) SSPP/SSA ၸတ်းႁဵတ်းပၢင်ၵုမ် ၵဵဝ်ႇလူၺ်ႈပၢႆးပိင်ႇၺႃႇ တီႈႁူင်းႁဵၼ်း ဝၢၼ်ႈၽၵ်းပူမ်ႈ ဢိူင်ႇဝၢၼ်ႈမေႃႈ ၸေႈဝဵင်းသီႇပေႃႉ ၸိုင်ႈတႆးပွတ်းႁွင်ႇ။ ဝၼ်းထီႉ 21.7.2019 ယၢမ်း(10:20)မူင်းၼၼ်ႉ ၵႅမ်ၶုၼ်ႁၢၼ် ၵေႃးလိင်ႇ ၽူႈၸတ်းၵၢၼ်ၸေႈဝဵင်းမၢႆ(9) ဢွၼ်ႁူဝ်ၸတ်းႁဵတ်းပၢင်ၵုမ် ဢူႈမႄႈလုၵ်ႈႁဵၼ်းသေ 1-တိုၵ်းသူၼ်းႁႂ်ႈဢူႈမႄႈလုၵ်ႈဢွၼ်ႇ ပၼ်ႁႅင်း လုၵ်ႈဢွၼ်ႇၶိုၼ်ႈႁူင်းႁဵၼ်း၊ 2- တမ်းဝၢင်းပၼ်ပၵ်းပိူင်ႁူင်းႁဵၼ်း ၼင်ႇႁိုဝ်လုၵ်ႈႁဵၼ်း တေၶိုၼ်ႈႁူင်း ႁဵၼ်းပုင်ႇမၢၼ်ႇ၊ 3- လွင်ႈပၢႆးပိင်ႇၺႃႇ လမ်ႇလွင်ႈတႃႇ ၽဝႃႉၸူဝ်ႈပၢၼ်ၵူၼ်းၵူၺ်းဢမ်ႇၵႃး တႃႇသိုပ်ႇ သၢႆၸႂ်ၸိူဝ်ႉၸၢတ်ႈၵေႃႈ ပဵၼ်ဢၼ်လမ်ႇလွင်ႈတႄႉတႄႉၼႆ လႆႈသပ်းလႅင်းၵႂႃႇၵႂၢင်ႈၵႂၢင်ႈၶႂၢင်ၶႂၢင်ယူႇ ယဝ်ႉ။ တီႈပၢင်ၵုမ်ၼၼ်ႉ မေႃသွၼ်(2)ၵေႃႉ၊ ၵေႃႇမတီႇႁူင်းႁဵၼ်း(6)ၵေႃႉ၊ ဢူႈမႄႈလုၵ်ႈႁဵၼ်း(22)ၵေႃႉ၊ လုၵ်ႈ ႁဵၼ်း(50)လႄႈၽူႈမီးပုၼ်ႈၽွၼ်း ဝၢၼ်ႈ၊ ၸုမ်း၊ ဢိူင်ႇ ႁူမ်ႈၶိုၼ်ႈႁွတ်ႈ ႁႅင်းၵူၼ်းႁိမ်း(100)ၵေႃႉယူႇ ယဝ်ႉ။

['ၶၢဝ်ႇ', 'ပၢႆးပိင်ႇၺႃႇ']

2019-07-21T20:57:16

https://ssppssa.org/2019/07/%e1%80%95%e1%81%a2%e1%80%84%e1%80%ba%e1%80%95%e1%80%bd%e1%82%86%e1%80%b8%e1%80%9c%e1%80%b0%e1%82%87%e1%80%90%e1%81%a2%e1%81%bc%e1%80%ba%e1%80%b8%e1%80%9a%e1%81%a2%e1%80%90%e1%80%ba%e1%82%87%e1%81%bc/

ပၢင်ပွႆးလူႇတၢၼ်းယၢတ်ႇၼမ်ႉ သဵၼ်ႈတၢင်းလီ ၼမ်ႉလၼ်ႈ-မိူင်းၶိူဝ်း

ၶၢဝ်ႇ-SSPP/SSA2019 July(21) သင်ႇၶႃႇၸဝ်ႈ (19)ၵျွင်း ၼႂ်းတူင်ႇဝဵင်းၼမ်ႉလၼ်ႈ ဢွၼ်ႁူဝ်ၼမ်းၼႃႈ ပေႃႈမႄႈၵူၼ်းမိူင်းၼႂ်းပိုၼ်ႉတီႈ သေ ၸတ်းႁဵတ်းပွႆးယၢတ်ႇၼမ်ႉ သဵၼ်ႈတၢင်းမိူင်းၶိူဝ်း-ၼမ်ႉလၼ်ႈ ဢၼ်ငဝ်ႈငုၼ်းပႃႇတီႇမႂ်ႇသုင်ၸိုင်ႈ တႆး တပ်ႉသိုၵ်းၸိုင်ႈတႆးSSPP/SSA လူႇတၢၼ်းတွပ်ႇၵုင်ႇပေႃႈမႄႈၵူၼ်းမိူင်း တၢင်းၵႆ(10)လၵ်း လႆႈလူႇတၢၼ်းယၢတ်ႇၼမ်ႉ တီႈဝၢၼ်ႈၼႃးလိူဝ်ႇ ၼႂ်းတူင်ႇဝဵင်းသီႇပေႃႉ ၸိုင်ႈတႆးပွတ်းႁွင်ႇ။ ဝၼ်းထီႉ 21.7.2019 ယၢမ်းၵၢင်ၼႂ်(6)မူင်း သင်ႇၶႃႇၸဝ်ႈ(19)ၵျွင်း ၶွၼ်ႈတုမ်ၵၼ်တီႈ ၼမ်ႉႁူးၵျွင်းလူင် သေ သုတ်ႇထမ်းဝၢၼ်းပရိၵ်ႈ ႁႂ်ႈၵူၼ်းၵႂႃႇမႃးၼိူဝ်ႈသဵၼ်ႈတၢင်းလွတ်ႈၽေး၊ ႁႂ်ႈဝၢၼ်ႈမိူင်းၵတ်းယဵၼ် လွတ်ႈၶဵၼ်ၵူႈယိူင်ႈ လုၵ်ႉၼမ်ႉလၼ်ႈတေႃႇထိုင် မူၺ်ႇတေႃႇမိူင်းၶိူဝ်း သင်ႇၶႃႇလႄႈပေႃႈမႄႈၵူၼ်းမိူင်း ပႂ်ႉႁပ်ႉလူႇတၢၼ်း တီႈဝၢၼ်ႈၼွင်ဝၼ်း ပႃႇသၵ်း၊ တီႈဝၢၼ်ႈၼႃးလိူဝ်ႇ၊ တီႈမိူင်းၶိူဝ်း ၸိူဝ်းၼႆႉၶဝ်ႈႁူမ်ႈ ဢမ်ႇယွမ်း 500 ၵေႃႉပၢႆ။ ဢိင်ၼိူဝ်ၶေႃႈမႅတ်ႉတႃႇသင်ႇၶႃႇၸဝ်ႈသေ သဵၼ်ႈတၢင်းလုၵ်ႉၼမ်ႉလၼ်ႈ လတ်းၽၢၼ်ႇ ဝၢၼ်ႈၵုင်း သႃႇ၊ ဝၢၼ်ႈဢုင်းသီး၊ ဝၢၼ်ႈၵုင်းၸူင် တေႃႇထိုင် ဝၢၼ်ႈၼႃးလိူဝ်ႇၼၼ်ႉ ၶၢဝ်းႁိုဝ်ႉၶၢဝ်းႁႅင်ႈ ၵူၼ်းမိူင်းၵႂႃႇမႃးယၢပ်ႇၼႆလႄႈ ငဝ်ႈငုၼ်းပႃႇတီႇမႂ်ႇသုင်ၸိုင်ႈတႆး တပ်ႉသိုၵ်းၸိုင်ႈတႆး SSPP/SSA ႁဵတ်းပဵၼ်ငဝ်ႈတႃႇၼ သဵၼ်ႈတၢင်း၊ ၵုမ်ႇမၼီႇသၢမ်လႅင်းၶမ်း ႁပ်ႉပုၼ်ႈၽွၼ်းၵေႃႇသၢင်ႈ တႄႇဝၼ်းထီႉ 21.5.2019 တေႃႇ ဝၼ်းထီႉ 20.7.2019 ၼႆႉယဝ်ႉတူဝ်ႈလီငၢမ်းသေ ငိုၼ်းသဵင်ႈ-60,405,000 သႅၼ်ပျႃး၊ ပဵၼ်သဵၼ်ႈ တၢင်းသိူဝ်ႇသၢႆးၵျၢမ်းၼၼ်ႉယူႇယဝ်ႉ။

['ၶၢဝ်ႇၵူႈလွင်ႈလွင်ႈ', 'ၶၢဝ်ႇ']

2019-07-21T10:54:40

https://ssppssa.org/2019/07/%e1%80%95%e1%81%a2%e1%80%84%e1%80%ba%e1%80%90%e1%80%ad%e1%80%af%e1%81%b5%e1%80%ba%e1%80%b8%e1%81%bd%e1%80%b5%e1%80%9d%e1%80%ba%e1%82%88%e1%80%99%e1%80%b0%e1%81%ba%e1%80%ba%e1%82%89%e1%80%9a%e1%82%83/

ပၢင်တိုၵ်းၽဵဝ်ႈမူၺ်ႉယႃႈမဝ်းၵမ်

ၶၢဝ်ႇ-SSPP/SSA2019 July(21) ပေႃႈမႄႈၵူၼ်းမိူင်းလႄႈၽၢႆႇတပ်ႉ၊ ၽၢႆႇဢုပ်ႉပိူင်ႇ ႁူမ်ႈၵၼ်ၵူတ်ႉထတ်း တိုၵ်းၽဵဝ်ႈၵူၼ်းသူႇ၊ သမ်း၊ ၶၢႆ ယႃႈမဝ်းၵမ် ၼႃႈတီႈတပ်ႉငဝ်ႈသိုၵ်း (918)SSPP/SSA ၵေႈၵၢင်ၸေႈဝဵင်းမိူင်းသူႈ၊ ၸေႈဝဵင်းတၢင်ႉ ယၢၼ်း ၸိုင်ႈတႆးပွတ်းႁွင်ႇ။ ဝၼ်းထီႉ 11.7.2019 ယူႇတီႈၵႅမ်ၽူႈၵွၼ်းတပ်ႉငဝ်ႈသိုၵ်း 918 ၸဝ်ႈသိုၵ်းလူင် ၸေႃးမိူင်း ဢွၼ်ႁူဝ် ၽူႈၵွၼ်းတပ်ႉလုၵ်ႈတပ်ႉ ဢိၵ်ႇ ပႃးၽူႈမီးပုၼ်ႈၽွၼ်းၼႂ်းပေႃႈမႄႈၵူၼ်းမိူင်းသေ ႁူမ်ႈၵၼ်ၵူတ်ႇထတ်း ၵူၼ်းၵဵဝ်ႇၶွင်ႈယႃႈမဝ်းၵမ် ႁၢဝ်ႉႁၢဝ်ႉႁႅင်းႁႅင်းယူႇယဝ်ႉ။ ၽူႈမီးပုၼ်ႈၽွၼ်းၶဝ်ႈပႃးတူင်ႉၼိုင်ၸွမ်းၵေႃႉ ၼိုင်ႈလၢတ်ႈဝႃႈ“ၵၢၼ်ဢၼ်ၼႆႉ မၼ်းမိူၼ်ၼင်ႇႁဝ်းၶဝ်ႈပၢင်တိုၵ်းပၢင်ၼိုင်ႈယူႇ၊ ဢၼ်ဢမ်ႇႁၢၼ်ႉ ၸႂ်သေ တေၶႂ်ႈတွပ်ႇတႅၼ်းၶိုၼ်းၵေႃႈ တိုၼ်းတေလႆႈၽၢင်ႉယူႇ၊ ဢၼ်ဢဝ်လၢႆးႁၢႆႉသေတွပ်ႇတႅၼ်း ၵေႃႈမီး”ဝႃႈၼႆ။ ၸိူဝ်းဢၼ်ဢမ်ႇယွမ်းႁပ်ႉ လွင်ႈၵဵဝ်ႇၶွင်ႈယႃႈမဝ်းၵမ်ၼၼ်ႉ လႆႈၸႅတ်ႈယဵဝ်ႈ ဢဝ်လိူင်ႈ ၵၢၼ်ၵႂႃႇယူႇယဝ်ႉ။ ၵူၼ်းဝၢၼ်ႈၼႂ်းဢိူင်ႇၼွင်ဢႅပ်း ၵေႃႉၼိုင်ႈလၢတ်ႈၼႄဝႃႈ“ဢၼ်တီႉၺွပ်းၵူၼ်းၵဵဝ်ႇၶွင်ႈယႃႈမဝ်းၵမ် မိူဝ်ႈလဵဝ်ၼႆႉ လီတႄႉတႄႉ၊ တေႃႈလဵဝ်ဝၢၼ်ႈပေႃးယဵၼ်ယဝ်ႉ မၢင်းၸိူဝ်းၵေႃႈထုၵ်ႇၺွပ်းၵႂႃႇ၊ မၢင်ၸိူဝ်း ၵေႃႈတိုၵ်ႉပၢႆႈလွတ်ႈဝႆႉယူႇ၊ ပေႃးဢမ်ႇႁဵတ်းၸိူင်ႉၼႆတႄႉ ၵူၼ်းမိူင်းႁဝ်းတေပႃးၵၼ်လူႉမူတ်းယဝ်ႉ၊ မၢင်တီႈၼၢင်းယိင်းၵေႃႈမေႃၵိၼ်မႃးယဝ်ႉလႄႈ ပဵၼ်ဢၼ်လီၵူဝ်တႄႉတႄႉ”ဝႃႈၼႆ။ တီႈငဝ်ႈငုၼ်းပႃႇတီႇမႂ်ႇသုင်ၸိုင်ႈတႆး တပ်ႉသိုၵ်းၸိုင်ႈတႆးၵေႃႈ တမ်းဝၢင်းၽႅၼ်ၵၢၼ်သေ ဢမ်ႇၵႃးၼႃႈ တီႈတပ်ႉငဝ်ႈသိုၵ်း 918 ၵူၺ်း၊ ၵူႈၼႃႈတီႈၸိူဝ်းပဵၼ်ၼႃႈတီႈဢုပ်ႉပိူင်ႇပႃႇတီႇမႂ်ႇသုင်ၸိုင်ႈတႆး တပ်ႉသိုၵ်းၸိုင်ႈတႆး ယိုၼ်းထိုင်လႆႈၼၼ်ႉ တိုၼ်းတေတိုၵ်းၽဵဝ်ႈၵႂႃႇ ၸွမ်းၼင်ႇပိူင်ၵၢၼ်တမ်းဝၢင်းမီး ဝႆႉၼၼ်ႉယူႇၼႆ ၼႂ်းၸုမ်းၽူႈၼမ်းၼႂ်း SSPP/SSA ၵေႃႉၼိုင်ႈလၢတ်ႈၼင်ႇၼႆ။

['ၶၢဝ်ႇ', 'ယႃႈမဝ်းၵမ်']

2019-07-15T16:14:40

https://ssppssa.org/2019/07/%e1%81%b5%e1%80%b0%e1%81%bc%e1%80%ba%e1%80%b8%e1%80%9e%e1%80%ad%e1%80%af%e1%81%b5%e1%80%ba%e1%80%b8-%e1%80%90%e1%80%95%e1%80%ba%e1%82%89%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%81%b8/

ၵူၼ်းသိုၵ်း တပ်ႉသိုၵ်းၸိုင်ႈတႆး ၸွႆႈထႅမ်ၵၢၼ်ငၢၼ်းပေႃႈမႄႈၵူၼ်းမိူင်း

ၶၢဝ်ႇ-SSPP/SSA2019-July(15) ၵေႃႉသိုၵ်းၵေႃႉႁၢၼ် ၼႂ်းပႃႇတီႇမႂ်ႇသုင်ၸိုင်ႈတႆး တပ်ႉသိုၵ်းၸိုင်ႈတႆး ၸိူဝ်းႁွတ်ႈၽႅဝ်ၼႂ်းၼႃႈတီႈ တူင်ႉၼိုင်ၽႂ်မၼ်းၼၼ်ႉ ၸွမ်းၼင်ႇငဝ်းလၢႆးပၼ်သေ ႁဵတ်းၵၢၼ်ၸွႆႈထႅမ်ၵူၼ်းမိူင်း လႆႈႁၼ်ၼင်ႇၼႆ။ ဝၼ်းထီႉ 12.7.2019 ယၢမ်းၵၢင်ၼႂ်(8:00)မူင်းတေႃႇယၢမ်း(17:00)မူင်းတၢမ်းၶမ်ႈၼၼ်ႉ ႁူဝ်ႁၢၼ် ၸၢႆးဢွင်ႇသႃႇ ဢွၼ်ႁူဝ်ၵူၼ်းသိုၵ်း ၼႂ်းတပ်ႉႁူမ်ႇလူမ်ႈၸေႈဝဵင်း(17) SSPP/SSA သေ ၶဝ်ႈပႃးၸွႆႈထႅမ် တေႃႇမၢၵ်ႇႁိၼ်သိူဝ်ႇတၢင်း ၽၢႆႇဢွၵ်ႇဝၢၼ်ႈဝဵင်းၼၼ်ႈ တေႃႇၵႂႃႇၸူးၵျွင်းမုၼ်ၸဝ်ႈ ပႃးပေႃႈမႄႈၵူၼ်း ဝၢၼ်ႈဝဵင်းၼၼ်ႈ ႁႅင်းၵူၼ်း100ပၢႆ။ ဝၼ်းထီ 13.7.2019 ၼၼ်ႉ ႁူဝ်သိုၵ်း ၸၢႆးထွၼ်း ဢွၼ်ႁူဝ်ႁႅင်းၵူၼ်း(8)ၵေႃႉ ၼႂ်းတပ်ႉႁူမ်ႇလူမ်ႈၸေႈ ဝဵင်းမၢႆ(28)SSPP/SSA ၸွႆႈမၢႆႁႆႈၶဝ်ႈ လုင်းၸၢႆးလဵၵ်ႉ+ပႃႈၼၢင်းႁၢၼ်ႇ ဝၢၼ်ႈပၢင်ႇထူဝ်ႇလိၼ် ဢိူင်ႇမိူင်း ယေႃ ၸေႈဝဵင်းသႅၼ်ဝီ ၸိုင်ႈတႆးပွတ်းႁွင်ႇ။ ဝၼ်းထီႉ 14.7.2019 ယၢမ်း(07:30)မူင်းတေႃႇယၢမ်း(17:00)မူင်းတၢမ်းၶမ်ႈၼၼ်ႉ ၸၢႆးၶမ်းလူႇ ဢွၼ် ႁူဝ် ၵူၼ်းသိုၵ်းၼႂ်းတပ်ႉႁူမ်ႇလူမ်ႈၸေႈဝဵင်းမၢႆ(17) SSPP/SSAသေ ၸွႆႈထႅမ်လွင်းၶဝ်ႈၵၢပ်ႇ လုင်းၸၢႆး+ပႃႈမျႃႉၸိင်ႇ ဝၢၼ်ႈပၢင်ႇၶမ်း ဢိူင်ႇမိူင်းယဵၼ် ၸေႈဝဵင်းၼမ်ႉတူႈ ၸိုင်ႈတႆးပွတ်းႁွင်ႇ။ ၵႅမ်ၶုၼ်ႁၢၼ် ၵေႃးလိင်ႇ ၽူႈၸတ်းၵၢၼ်ၸေႈဝဵင်းမၢႆ(9) SSPP/SSA ဢွၼ်ႁူဝ်ၵေႃႉသိုၵ်းၵေႃႉႁၢၼ် ၼႂ်းတပ်ႉႁူမ်ႇလူမ်ႈၸေႈဝဵင်းမၢႆ(9) သႂ်ႇလွတ်ႇႁဵတ်းၶူဝ် ၼိူဝ်သဵၼ်ႈတၢင်းလုၵ်ႉၽၵ်းၼၢမ် ၵႂႃႇဝၢၼ်ႈမေႃႈ ၸေႈဝဵင်းသီႇပေႃႉ ၸိုင်ႈတႆးပွတ်းႁွင်ႇ ၼႂ်းဝၼ်းထီႉ 14.7.2019 ၼၼ်ႉယူႇယဝ်ႉ။

['ၵၢၼ်ၸွႆႈထႅမ်ပေႃႈမႄႈၵူၼ်းမိူင်း', 'ၶၢဝ်ႇ']

2019-07-15T11:28:18

https://ssppssa.org/2019/07/%e1%80%95%e1%81%a2%e1%80%84%e1%80%ba%e1%80%95%e1%80%bd%e1%82%86%e1%80%b8%e1%80%91%e1%80%95%e1%81%bc%e1%82%83%e1%82%87%e1%80%91%e1%81%a2%e1%80%90%e1%80%ba%e1%82%88%e1%81%b5%e1%82%85%e1%80%9d%e1%80%ba/

ပၢင်ပွႆးထပၼႃႇထၢတ်ႈၵႅဝ်ႈ သွၼ်းႁုၼ်ႇႁၢင်ႈၽြႃးပဵၼ်ၸဝ်ႈ

ၶၢဝ်ႇ-SSPP/SSA2019-July(15) ၽၢႆႇဢုပ်ႉပိူင်ႇပႃႇတီႇမႂ်ႇသုင်ၸိုင်ႈတႆး တပ်ႉသိုၵ်းၸိုင်ႈတႆး ၶဝ်ႈႁူမ်ႈ ပၢင်ပွႆးထႃႇပၼႃႇ ထၢတ်ႈၵႅဝ်ႈ တီႈ ဝိႁၢရ်ႇပၢင်ၵွၵ်ႇ ဢိူင်ႇၼႃးၼိဝ်ႉ ၸေႈဝဵင်းသီႇပေႃႉ ၸိုင်ႈတႆးပွတ်းႁွင်ႇ။ ဝၼ်းထီႉ 14.7.2019 ယၢမ်းၵၢင်ၼႂ်ၸဝ်ႉ(4:00)မူင်း တေႃႇယၢမ်း(6:00)မူင်းၼၼ်ႉ သင်ႇၶႃႉၸဝ်ႈ(5) ဝိႁၢရ်ႇ မိူၼ်ၼင်ႇ ဝိႁၢရ်ႇဝၢၼ်ႈလူင်ၼမ်ႉမႃႉ၊ ဝိႁၢရ်ႇမွၵ်ႇတွင်း၊ ဝိႁၢရ်ႇပၢင်ႁုင်း၊ ဝိႁၢရ်ႇၼႃးၼိဝ်ႉ လႄႈဝိႁၢရ်ႇပၢင်ၵွၵ်ႇ ၶိုၼ်ႈႁွတ်ႈသေ ဢိၵ်ႇပႃးၽူႈၸတ်းၵၢၼ်ၸေႈ ဝဵင်းမၢႆ(10) SSPP/SSA ဢွၼ်ႁူဝ်ၶဝ်ႈႁူမ်ႈလူႇတၢၼ်း ပၢင်ပွႆးထႃႇပၼႃႇထၢတ်ႈၵႅဝ်ႈ ၼႂ်းႁုၼ်ႇႁၢင်ႈၽြႃးပဵၼ်ၸဝ်ႈ ဢၼ်သွၼ်း ႁဵတ်းတီႈဝိႁၢရ်ႇပၢင်ၵွၵ်ႇ ႁူမ်ႈႁႅင်းၵူၼ်းၶိုၼ်ႈလူႇတၢၼ်း 100 ၵေႃႉပၢႆ ၼၼ်ႉယူႇယဝ်ႉ။ ႁုၼ်ႇႁၢင်ႈၽြႃးပဵၼ်ၸဝ်ႈၼၼ်ႉ ပဵၼ်ႁုၼ်ႇႁၢင်ႈ ၽြႃးဢွင်ႇပေႉမၢၼ်ႇမႃႇၼၢတ်ႈ လုင်းပၢၼ်းဢွင်ႇ လၢႆးၶႃး ဢဝ်ပုၼ်ႈၽွၼ်းလႆႈတႄႇသွၼ်းႁဵတ်းသၢင်ႈမႃး ဝၼ်းထီႉ 1.6.2019 တင်းသုင်(12)ပေႇ၊ တင်း ယႂ်ႇ(9)ပေႇ ယူႇယဝ်ႉ။

['ၶၢဝ်ႇ', 'ၾိင်ႈငႄႈၾိင်ႈထုင်း']

2019-07-12T20:16:11

https://ssppssa.org/2019/07/%e1%80%95%e1%81%a2%e1%80%84%e1%80%ba%e1%81%b5%e1%82%85%e1%80%9d%e1%80%ba%e1%82%88%e1%81%b5%e1%80%ad%e1%80%af%e1%80%90%e1%80%ba%e1%80%b8%e1%80%9c%e1%80%ad%e1%80%af%e1%80%9d%e1%80%ba%e1%82%88%e1%80%95/

ပၢင်ၵႅဝ်ႈၵိုတ်းလိုဝ်ႈပၢင်သွၼ် ငဝ်ႈၶၢမ်ႇပိုၼ့်ၵၢၼ်သိုၵ်း ၸုပ်ႈထီ့ (37) SSPP/SSA

ဝၼ်းထီ့ 12 July 2019 မွၵ်ႇသဵဝ်ႈလွႆ ငဝ်ႈငုၼ်းပႃႇတီႇမႂ်ႇသုင်ၸိုင်ႈတႆး တပ့်သိုၵ်းၸိုင်ႈတႆး ၸတ်းႁဵတ်းပၢင်ၵႅဝ်ႈၵိုတ်းလိုဝ်ႈပၢင်သွၼ် ငဝ်ႈၶၢမ်ႇပိုၼ့်ၵၢၼ်သိုၵ်း ဢၼ်လႆႈၽိုၵ်းၽွၼ့်မႃးၶၢဝ်းတၢင်းသၢမ်လိူၼ်ပၢႆ တီႈႁူင်းႁဵၼ်းၽိုၵ်းၵၢၼ် သိုၵ်း ငဝ်ႈငုၼ်း SSPP/SSA ၸေႈဝဵင်းၵေးသီး ၸိုင်ႈတႆးပွတ်းၸၢၼ်း။ ဝၼ်းထီ့ 12 လိူၼ်July ပီ 2019 ၶၢဝ်းယၢမ်း 8:00 ၵၢင်ၼႂ် ယူႇတီႈငဝ်ႈငုၼ်းပႃႇတီႇမႂ်ႇသုင်ၸိုင်ႈတႆး လႆႈၸတ်းႁဵတ်းပၢင်ၵႅဝ်ႈၵိုတ်းလိုဝ်ႈပၢင်သွၼ်ငဝ်ႈၶၢမ်ႇပိုၼ့်ၵၢၼ်သိုၵ်း ၸုပ်ႈထီ့ (37) ဢၼ်လႆႈလဵပ်ႈ ႁဵၼ်းမႃးၶၢဝ်းတၢင်း (3) လိူၼ်ပၢႆ တီႈႁူင်းႁဵၼ်းၽိုၵ်းသွၼ်ၵၢၼ်သိုၵ်း ငဝ်ႈငုၼ်းSSPP/SSA။ ၼႂ်းပၢင်ၵႅဝ်ႈၼၼ့်ၽူႈယႂ်ႇၵူၼ်းလူင်လႄႈၵေႃႉသိုၵ်းၵေႃႉႁၢၼ်ဢၼ်လႆႈၶိုၼ်ႈႁွတ်ႈတၢင်းသဵင်ႈမီး 276 ၵေႃႉသေ ဢွၼ်ၵၼ်တၵ့်ယမ်ၸွမ်ပိဝ်လႄႈတိူင်ႇၵၢဝ်ႇၵတိသႅတ့်ၸႃႇၵႂႃႇ။ ၽူႈပွင်ၵၢၼ်သိုၵ်းၸဝ်ႈၶိၼ်မိၼ်ႇ မွၵ်ႇလၢတ်ႈၶေႃႈၵႂၢမ်းသင်ႇထိုင်ၵေႃႉသိုၵ်းၵေႃႉႁၢၼ်ၶဝ်ဝႃႈ “မိူဝ်ႈလဵဝ်ႁဝ်းပဵၼ်လုၵ်ႈႁဵၼ်း ၵူၺ်းပေႃးလူင်းပၢင်သွၼ်ၼႆ့ၵႂႃႇယဝ့် ႁဝ်းတေပဵၼ်သိုၵ်းၵၼ်ၵူႈၵေႃႉ ၵွပ်ႈၼၼ် ပေႃးပဵၼ်သိုၵ်းၼႆ့ လူဝ်ႇႁူႉလၵ်းမၢႆသိုၵ်း ၊လူဝ်ႇမေႃႁူႉပုၼ်ႈၽွၼ်းသိုၵ်း ၊ သိုၵ်းဢၼ်ဝႃႈၼႆ့လူဝ်ႇမေႃတိုၵ်းသိုၵ်း ၊ၵၢၼ်လဵပ်ႈႁဵၼ်းၵေႃႈတေဢမ်ႇလႆႈၶၢတ်ႇ ယွၼ့်ဝႃႈမၼ်း ပဵၼ်ဢၼ်ၵမ့်ၸွႆႈၼႂ်းၽဝၵၢၼ်ထူပ်းမိုဝ်းႁဝ်း ၵွပ်ႈၼၼ်ယႃႇဝႆ့ၵၢၼ်လဵပ်ႈႁဵၼ်းပဵၼ်ပိူင်တၢႆ၊ ဢၼ်လႆႈႁဵၼ်းသွၼ်မႃးၸိူဝ်းၼၼ့်ၵေႃႈတေလႆႈႁဵတ်းသၢင်ႈၸွမ်းမၢၼ်ႇမၢၼ်ႇမႅၼ်ႈမႅၼ်ႈ လႄႈႁႂ်ႈမေႃႁဵတ်းၸွမ်းၶေႃႈၸီ့သင်ႇၽူႈယႂ်ႇၵူၼ်းလူင်” ဝႃႈၼႆ။ လႆႈယိုၼ်ႈဢၢပ်ႈပၼ်ၶႅပ်းဝႂ်ၵပ်းတူဝ် လုၵ်ႈႁဵၼ်းတင်းသဵင်ႈ ဢိၵ်ႇပႃးလႆႈပၼ်သူးထီႉ(1,2,3) ၸိူဝ်းၶတ်း ၸႂ်ၼႂ်းပၢင်လဵပ်ႈႁဵၼ်းသေ လုၵ်ႈႁဵၼ်းလႆႈၼႄၽၢင်ႁၢင်ႈသိုၵ်း ဢၼ်လႆႈၽိုၵ်ႉၽွၼ်ႉႁဵၼ်းဢဝ်မႃး ၸူဝ်ႈၶၢဝ်းပၢင်ႁဵၼ်းၼၼ်ႉယဝ်ႉ မီးပၢင်ၵိၼ်ၶဝ်ႈသုမ်လီ လုၵ်ႈႁဵၼ်းလႄႈၽူႈယႂ်ႇၵူၼ်းလူင်ယူႇယဝ်ႉ။ ပၢင်သွၼ်ငဝ်ႈငၢမ်ႇပိုၼ့်ၵၢၼ်သိုၵ်းၼႆ့ ယူႇတီႈငဝ်ႈငုၼ်းပႃႇတီႇမႂ်ႇသုင်ၸိုင်ႈတႆး တပ်ႉသိုၵ်းၸိုင်ႈတႆး လႆႈၸတ်းႁဵတ်းမႃးလၢႆၸုပ်ႈသေ ၸုပ်ႈထီႉ(37)ၼႆႉ လႆႈပၼ်ၶၢဝ်းယၢမ်း(3)လိူၼ် ၽိုၵ်းႁိုင်သေၵူႈပွၵ်ႈ ပူၼ်ႉမႃးယူႇယဝ်ႉ။

['Uncategorized']

2019-07-11T13:09:14

https://ssppssa.org/2019/07/%e1%80%90%e1%80%b1%e1%81%ba%e1%80%bd%e1%80%95%e1%80%ba%e1%80%b8%e1%81%bd%e1%80%b0%e1%82%88%e1%80%a2%e1%80%bd%e1%81%bc%e1%80%ba%e1%82%81%e1%80%b0%e1%80%9d%e1%80%baaa-4%e1%81%b5%e1%80%b1%e1%82%83/

တေၺွပ်းၽူႈဢွၼ်ႁူဝ်AA (4)ၵေႃႉ ဢမ်ႇၺွပ်းဢၼ်ဝႃႈၼၼ်ႉ လူဝ်ႇထၢမ်လူင်ပွင်ၸိုင်ႈၵူၺ်း

ႁၢဝ်းၶမ်း(ပိၼ်ႇတႅမ်ႈ)2019 July(11) တႃႇတေၺွပ်းဢမ်ႇၺွပ်း ၽူႈဢွၼ်ႁူဝ်တပ်ႉရၶႅင်ႇAA(4)ၵေႃႉ ဢၼ်ထုၵ်ႇဢဝ်ၵူတ်ႉမၢႆမီႈ လွင်ႈတိုၵ်း ၽဵဝ်ႈ ၵေႃႇၵၢၼ်ႁၢႆႉၼၼ်ႉ ႁႃလိူင်ႈဝႆႉၼၼ်ႉ ၽူႈမီးသုၼ်ႇလၢတ်ႈ ၼႂ်းတပ်ႉမတေႃႇ(မၢၼ်ႈ) ၵႅမ်ၸွမ်ႁၢၼ် ၸေႃႇမိၼ်းထုၼ်းဝႃႈ လူဝ်ႇထၢမ်တီႈၵေႃႇမသိၼ်ႇငမ်းယဵၼ်(NRPC)ဢၼ်လူင်ပွင်ၸိုင်ႈ ၽွတ်ႈႁႅၼ်းဝႆႉၼၼ်ႉၵူၺ်း ၶေႃႈမုၼ်းမၼ်းတေတဵမ်ထူၼ်ႈဝႃႈၼႆ။ ၵႅမ်ၽူႈၵွၼ်းတပ်ႉႁၢၼ် တီႈဝဵင်းမျွၵ်ႉဢူး ၵေႃႉၼိုင်ႈ ဢဝ်ၵူတ်ႉမၢႆ ၅၂(က)ၼၼ်ႉ တၢင်ႇႁႃလိူင်ႈ ၽူႈ ဢွၼ်ႁူဝ် တပ်ႉ(AA) ၸွမ်ႁၢၼ် ထုၼ်းမျၢတ်ႉၼၢႆႇ ၽူႈပွင်ၵၢၼ်သိုၵ်း၊ ၸဝ်ႈသိုၵ်းလူင် တွၵ်ႇတႃႇၺူဝ်ႇ ထုၼ်းဢွင်ႇ ၵႅမ်ၽူႈပွင်ၵၢၼ်သိုၵ်း၊ ၸဝ်ႈသိုၵ်းလူင် ၵျေႃႇႁၢၼ်ႇလႄႈ ၽူႈမီးသုၼ်ႇလႆႈလၢတ်ႈ ၶၢႆႇသုၵ်ႉၶ ၸိူဝ်းၼႆႉယူႇယဝ်ႉ။ တပ်ႉမတေႃႇ(မၢၼ်ႈ)လႆႈတီႉၺွပ်းၵူၼ်းဝၢၼ်ႈ ဢၼ်ထၢင်ႇထိူမ် တီႈၵၢၼ်ၵေႃႇၵၢၼ်ႁၢႆႉၸိူဝ်းၼၼ်ႉသေ ၸႅတ်ႈထၢမ် ၵွပ်ႈသင်လႄႈၶဝ်ႁဵတ်း၊ ၽႂ်ၸႂ်ႉႁဵတ်းၸိူဝ်းၼႆႉယဝ်ႉ လွင်ႈတၢင်ႇႁႃလိူင်ႈတီႈၽူႈဢွၼ်ႁူဝ် (AA)ၼၼ်ႉ ၸင်ႇပေႃႇမီးမႃးယဝ်ႉ။ ၵဵဝ်ႇလူၺ်ႈ ၵႅမ်တပ်ႉႁၢၼ် တီႈဝဵင်းမျွၵ်ႉဢူး မိူင်းရၶႅင်ႇ တၢင်ႇႁႃလိူင်ႈ ၽူႈဢွၼ်ႁူဝ်(AA) 4 ၵေႃႉၼၼ်ႉ သေ ၽူႈမီးသုၼ်ႇလၢတ်ႈၼႂ်းတပ်ႉ(AA) ၶၢႆႇသုၶ ဝႃႈ“ၽၢႆႇၼိုင်ႈတၢင်ႇႁႃလိူင်ႈၵၢၼ်၊ ၽၢႆႇၼိုင်ႈသမ်ႉ ၽိတ်ႈမွၵ်ႇမႃးၼိူဝ်ၽိူၼ်ငမ်းယဵၼ် ပဵၼ်ၼမ်ႉၽၢႆႇၼိုင်ႈ ၽႆးၽၢႆႇၼိုင်ႈလႄႈ ႁဵတ်းႁႂ်ႈပဵၼ်လွင်ႈ တုမ်ႉယွၼ်ႈၵၢၼ်ငမ်းယဵၼ်ဢၼ်တေမႃးတၢင်းၼႃႈၼၼ်ႉယူႇ၊ ဢၼ်တၢင်ႇႁႃလိူင်ႈ ၽူႈဢွၼ်ႁူဝ် ရၶႅင်ႇ ဢၼ်ၵူၼ်းမိူင်းရၶႅင်ႇႁဝ်း မၵ်းမၼ်ႈဝႆႉၼႆႉ မိူၼ်ၼင်ႇတၢင်ႇႁႃလိူင်ႈၵၢၼ် ၵူၼ်းမိူင်းရၶႅင်ႇႁဝ်း ပတ်းပိုၼ်ႉယဝ်ႉ”ဝႃႈၼႆ။ ဢူးမွင်ႇမွင်ႇ ၵေႃႉဢၼ်ပႂ်ႉတူၺ်းငဝ်းလၢႆးရၶႅင်ႇၵေႃႈလၢတ်ႈတီႈ ၽူႈသိူဝ်ႇၶၢဝ်ႇ ဢီႇယႃႇဝတီႇဝႃႈ “တႃႇ ၵူၼ်းၸိူဝ်းၼႆႉ တေမႃးတီႈဢုပ်ႇဢူဝ်းလွင်ႈငမ်းယဵၼ်ၼၼ်ႉ ၽႂ်တေပၼ်လႆႈလွင်ႈလပ်ႉလွင်း၊ ပေႃးမႃး တီႈပၢင်ဢုပ်ႇဢူဝ်းလွင်ႈငမ်းယဵၼ်ၸိုင် တေႁဵတ်းႁိုဝ်ဢုပ်ႇၵူၼ်းၸိူဝ်းၼႆႉၼႆ မီးပၼ်ႁႃဝႆႉယဝ်ႉ”ဝႃႈၼႆ။ ၵႅမ်ၸွမ်ႁၢၼ် ၸေႃႇမိၼ်းထုၼ်း ၽူႈမီးသုၼ်ႇလႆႈလၢတ်ႈ ၼႂ်းတပ်ႉမတေႃႇ(မၢၼ်ႈ) ဢၼ်တၢင်ႇႁႃလိူင် ၶဝ်ၸိူဝ်းၼႆႉ ယင်းတူၵ်းလိုၼ်းၵွၼ်ႇ တီႈတႄႉမၼ်းၸဵမ်မိူဝ်ႈ ၶဝ်ၶဝ်ႈတိုၵ်းသိမ်းတပ်ႉႁၢၼ် တီႈဝဵင်းမျွၵ်ႉ ဢူးၼၼ်ႉ လူဝ်ႇတၢင်ႇႁႃလိူင်ႈၵမ်းလဵဝ်ႇၵွၼ်ႇ”ဝႃႈၼႆ။

['ၶၢဝ်ႇ', 'ၵၢၼ်သိုၵ်း']

2019-07-09T20:41:54

https://ssppssa.org/2019/07/%e1%81%b5%e1%80%b0%e1%81%bc%e1%80%ba%e1%80%b8%e1%81%b6%e1%80%ae%e1%82%87%e1%80%9c%e1%80%b0%e1%80%90%e1%80%ba%e1%82%89%e1%81%b6%e1%80%ad%e1%80%b0%e1%80%84%e1%80%ba%e1%82%88%e1%81%bd%e1%82%83%e1%82%87/

ၵူၼ်းၶီႇလူတ်ႉၶိူင်ႈၽႃႇၺႃးဝူဝ်း လႆႈယဵပ်ႉ(11)ႁွႆး

ၶၢဝ်ႇ-SSPP/SSA2019 July(9) ၵူၼ်းမိူင်းၼွင် ၶီႇလူတ်ႉၶိူင်ႈ ဢၢင်ႈၵႂႃႇသူႇၸႂ်းပီႈၼွင်ႉ ဢၼ်ယူႇတၢင်းမိူင်းသူႈ မိူဝ်ႈၶပ်းလူတ်ႉၶိူင်ႈ ႁွတ်ႈတီႈဝၢၼ်ႈၼႃးႁဵဝ်း ဢိူင်ႇဝၢၼ်ႈသေႃႉ ၸေႈဝဵင်းမိူင်းသူႈ ၸိုင်ႈတႆးပွတ်းၸၢၼ်း လႆႈၽႃႇၺႃးဝူဝ်း သေလူမ်ႉ လိုမ်းတူဝ်ၵႂႃႇ ၼႆယဝ်ႉ။ ဝၼ်းထီႉ 8.7.2019 ယၢမ်း 3:30 မူင်းၼၼ်ႉ ၸၢႆးမွၼ်းလၢဝ် လုၵ်ႉတီႈႁိူၼ်းမိူင်းၼွင် ပွၵ်ႉ(1) ၶပ်းလူတ်ႉ ၶိူင်ႈဢွၵ်ႇၵႂႃႇသူႇၸႂ်းပီႈၼွင်ႉတၢင်းမိူင်းသူႈ၊ ယၢမ်း(06:20)မူင်းၼၼ်ႉလႆႈၽႃႇၺႃးဝူဝ်းလႄႈလူမ်ႉလူတ်ႉ လိုမ်းတူဝ်ဝႆႉယူႇၼၼ်ႉ ၵူၼ်းသိုၵ်း SSPP/SSA ၸိုဝ်ႈႁွင်ႉ ၸၢႆးၸွမ် မႃးႁၼ်လႄႈ ၸွႆႈထႅမ်ဢဝ်သူင်ႇ ထိုင်ႁူင်းယႃၵူၼ်းမိူင်း တီႈငဝ်ႈငုၼ်းပႃႇတီႇမႂ်ႇသုင်ၸိုင်ႈတႆး တပ်ႉသိုၵ်းၸိုင်ႈတႆး ယၢမ်း(07:00)မူင်း လီငၢမ်းသေ၊ မေႃယႃလႆႈလုမ်းလႃးယူတ်းယႃ ယဵပ်ႉပၼ်ႁွႆးၸဵပ်း တီႈၵၢင်း၊ သီႇသူပ်း၊ ႁူဝ်တႃၽၢႆႇၶႂႃ၊ တီႈႁူ ၸိူဝ်းၼႆႉ လႆႈယဵပ်ႉပၼ်(11)ႁွႆးယူႇယဝ်ႉ။ ယၢမ်းၵၢင်ၶမ်ႈ(09:10)မူင်းၼၼ်ႉ ၸိူဝ်းပဵၼ်ဢူႈမႄႈပီႈၼွင်ႉ လုၵ်ႉမိူင်းၼွင် ႁွတ်ႈၽႅဝ်မႃးသေ ႁွင်ႉၵႃး ပရႁိတ ၼမ်ႉၶူင်း တၢင်ႇဢဝ်ၸၢႆးမွၼ်းလၢဝ် ႁွတ်ႈၶိုၼ်းမိူဝ်းယူတ်းယႃတီႈမိူင်းၼွင်လီငၢမ်းယူႇယဝ်ႉ။ ၸၢႆးမွၼ်းလၢဝ် ဢႃႇယူႉ(33)ၶူပ်ႇ ပဵၼ်လုၵ်ႈၸၢႆးလုင်းထုၼ်းဢွင်ႇ+ပႃႈၶမ်းမူၼ်း ယူႇပွၵ်ႉ(1) ဝဵင်းမိူင်း ၼွင် ၸိုင်ႈတႆးပွတ်းၸၢၼ်း။

['ၵၢၼ်ၸွႆႈထႅမ်ပေႃႈမႄႈၵူၼ်းမိူင်း', 'ၶၢဝ်ႇ']

2019-07-08T16:41:52

https://ssppssa.org/2019/07/%e1%80%9c%e1%80%af%e1%81%b5%e1%80%ba%e1%82%88%e1%80%9c%e1%81%a2%e1%80%84%e1%80%ba%e1%80%b8%e1%81%b8%e1%80%bd%e1%81%bc%e1%80%ba%e1%82%89%e1%80%9d%e1%81%a2%e1%80%84%e1%80%ba%e1%80%b8%e1%80%90%e1%80%ae/

လုၵ်ႈလၢင်းၸွၼ်ႉဝၢင်းတီႇတၢင်း ၸွႆႈထႅမ်ပေႃႈမႄႈ

SSPP/SSA2019 July(8) ၵေႃႉသိုၵ်းၵေႃႉႁၢၼ် ဢၼ်တူင်ႉၼိုင် ဢဝ်ႁူမ်ႇလူမ်ႈၸေႈဝဵင်းမၢႆ(17)SSPP/SSA တီႇတၢင်း၊ ၸွၼ်ႉ ဝၢင်းၵျွင်း ၸွႆႈထႅမ်ပေႃႈမႄႈၵူၼ်းမိူင်း တီႈဝၢၼ်ႈသႃႇဢွၼ်ႇ ထုင်ႉမိူင်းယဵၼ် ၸေႈဝဵင်းၼမ်ႉတူႈ ၸိုင်ႈ တႆးပွတ်းႁွင်ႇ။ ဝၼ်းထီႉ 8.7.2019 ယၢမ်း(06:00)မူင်းတေႃႇယၢမ်း(07:30)မူင်းၼၼ်ႉ တပ်ႉႁူမ်ႇလူမ်ႈၸေႈဝဵင်းမၢႆ(17) SSPP/SSA ၸၢႆးၶမ်းလူႇ ဢွၼ်ႁူဝ်ႁႅင်းၵူၼ်း(8)ၵေႃႉ ၸွႆႈထႅမ်ပေႃႈမႄႈၵူၼ်းမိူင်း ဝၢၼ်ႈသႃႇဢွၼ်ႇ တီႈတၢင်း သဵၼ်ႈတၢင်းၵႂႃႇ ဝၢၼ်ႈၼႃးပဵင်းလႄႈဝၢၼ်ႈသႃႇလူင် ဢိူင်ႇဝၢၼ်ႈသႃႇလူင် ၸေႈဝဵင်းၼမ်ႉ တူႈ။ ယၢမ်း(07:30)မူင်းတေႃႇယၢမ်း(09:30)မူင်းၼၼ်ႉ ႁူဝ်ႁၢၼ် ၸၢႆးသႃႇဢွင်ႇ ဢွၼ်ႁူဝ်ၵူၼ်းသိုၵ်း (6)ၵေႃႉ ၸွႆႈထႅမ် ပေႃႈမႄႈၵူၼ်းမိူင်းဝၢၼ်ႈသႃႇဢွၼ်ႇ ၸွၼ်ႉဝၢင်းၵျွင်းမုၼ်ၸဝ်ႈ ဢိူင်ႇဝၢၼ်ႈသႃႇလူင် ၸေႈဝဵင်း ၼမ်ႉတူႈ။ တီႈၼႂ်းပိူင်ၵၢၼ်ၵေႃႇသၢင်ႈတပ်ႉ တပ်ႉသိုၵ်းၸိုင်ႈတႆးၵေႃႈတိုၼ်းလၢတ်ႈဝႆႉၸႅင်ႈလႅင်းဝႃႈ“တပ်ႉသိုၵ်း ၸိုင်ႈတႆးၼႆႉ ၵိူတ်ႇဢွၵ်ႇမႃးၼႂ်းမၢၵ်ႇႁူဝ်ၸႂ်ၵူၼ်းမိူင်းလႄႈ ပေႃႈမႄႈၵူၼ်းၼႆႉ ပဵၼ်ဢူႈပဵၼ်မႄႈတပ်ႉ သိုၵ်းၸိုင်ႈတႆးႁဝ်း၊ ၵၢၼ်ပေႃႈမႄႈၵူၼ်းမိူင်းၼၼ်ႉ ပေႃးငဝ်းလၢႆးပၼ်ၸိုင် တူၵ်းပုၼ်ႈၽွၼ်းၽႅဝ်ႁွတ်ႈ တီႈလႂ်သေဢမ်ႇဝႃႈ တိုၼ်းတေလႆႈၸွႆႈထႅမ်ပေႃႈမႄႈၵူၼ်းမိူင်းၵႂႃႇ ဢမ်ႇလိူၵ်ႈၸၼ်ႉထၢၼ်ႈ”ဝႃႈၼႆယူႇ ယဝ်ႉ။

['ၶၢဝ်ႇ', 'ၵၢၼ်ၸွႆႈထႅမ်ပေႃႈမႄႈၵူၼ်းမိူင်း']

2019-07-07T21:09:30

https://ssppssa.org/2019/07/%e1%81%bd%e1%81%a2%e1%82%86%e1%82%87%e1%80%a2%e1%80%af%e1%80%95%e1%80%ba%e1%82%89%e1%80%95%e1%80%ad%e1%80%b0%e1%80%84%e1%80%ba%e1%82%87-sspp-ssa-%e1%81%b8%e1%80%90%e1%80%ba%e1%80%b8%e1%80%95%e1%81%a2/

ၽၢႆႇဢုပ်ႉပိူင်ႇ SSPP/SSA ၸတ်းပၢင်လိူၵ်ႈၵဵပ်းၵၢင်ၸႂ် လွၵ်းလၢႆးတီႇမူဝ်ႇၶရေႇၸီႇ ႁႃၽူႈဢွၼ်ႁူဝ်ဢိူင်ႇ

SSPP/SSA2019 July(7) ၽူႈၸတ်းၵၢၼ်ၸေႈဝဵင်းမၢႆ(25) SSPP/SSA ဢွၼ်ႁူဝ်ၸတ်းႁဵတ်းပၢင်လိူၵ်ႈတင်ႈ တၢင်ႇၽူႈ ၵွၼ်းဢိူင်ႇ တီႈဝတ်ႉႁူမ်ႈယဵၼ်သီႇထွၵ်ႈ ဢိူင်ႇသီႇထွၵ်ႈ ၸေႈဝဵင်းသီႇပေႃႉ ၸိုင်ႈတႆးပွတ်းႁွင်ႇ။ ဝၼ်းထီႉ 6.7.2019 ယၢမ်း(10:00)ၵၢင်ၼႂ် တေႃႇယၢမ်း(04:00)မူင်းတၢမ်းၶမ်ႈၼၼ်ႉ ၽူႈမီးပုၼ်ႈၽွၼ်း ၵေႃႇမတီႇဝၢၼ်ႈ၊ ၸုမ်း၊ ဢိူင်ႇ ၼႂ်းဢိူင်ႇသီႇထွၵ်ႈ ဢွၼ် ၵၼ်ၸတ်းႁဵတ်းပၢင်လိူၵ်ႈတင်ႈ တၢင်ႇၽူႈၵွၼ်း ဢိူင်ႇ၊ မီးၽူႈၶၢမ်ႇလိူၵ်ႈတင်ႈ(9)ၵေႃႉ၊ ပေႃႈမႄႈၵူၼ်းမိူင်း ၼႂ်းဢိူင်ႇသီႇထွၵ်ႈတင်းသဵင်ႈ ၸိူဝ်းမီးသုၼ်ႇ လႆႈပၼ်ၶႅပ်းၵၢင်ၸႂ် ၸဵမ်ယိင်းၸဵမ်ၸၢႆး(789)ၵေႃႉ ၶိုၼ်ႈႁွတ်ႈယူႇယဝ်ႉ။ တီႈၼႂ်းပၢင်လိူၵ်ႈတင်ႈၼၼ်ႉ လုင်းၵႃႇလိင်ႇ ဝၢၼ်ႈၵိုတ်ႈ လႆႈမၢႆဝၢၵ်ႈ(285)ဝၢၵ်ႈ လႆႈၼမ်လိူဝ်ပိူၼ်ႈ ပဵၼ် ၽူႈၵွၼ်းဢိူင်ႇ၊ လုင်းသႃႇဢေး ဝၢၼ်ႈၼမ်ႉႁူၵ်း လႆႈမၢႆဝၢၵ်ႈ(227)ဝၢၵ်ႈ လႆႈၼမ်ထီႉ(2)ပဵၼ်ၵႅမ်ၽူႈၵွၼ်း ဢိူင်ႇ၊ ပဵၼ်မၢႆထွၼ်(2)ၵေႃႉ လိူဝ်ၼၼ်ႉပဵၼ်ၽူႈၶဝ်ႈပႃးၵေႃႇမတီႇဢိူင်ႇ တႃႇဢွၼ်ႁူဝ်ၼမ်းၼႃႈ ပေႃႈမႄႈၵူၼ်းမိူင်း ၼႂ်းဢိူင်ႇသီႇထွၵ်ႈၵႂႃႇယူႇယဝ်ႉ။ ၵဵဝ်ႇၵပ်းပၢင်လိူၵ်ႈတင်ႈ တၢင်ႇၽူႈၵွၼ်းဢိူင်ႇၼႆႉသေ လုင်းၵႃႇလိင်ႇၵေႃႉထုၵ်ႇလိူၵ်ႈပဵၼ် ၽူႈၸတ်း ၵၢၼ်ဢိူင်ႇလၢတ်ႈၼႄဝႃႈ“ပၢင်လိူၵ်ႈတင်ႈၼႆႉ မိူၼ်လၢႆးလူင်ပွင်ၸိုင်ႈၶဝ်ႁဵတ်း ၼၼ်ႉယူႇ၊ မီးပုင်းၵဝ်ႈပုင်း ၶႃႈတႄႉဢမ်ႇလႆႈၵႂႃႇတူၺ်း၊ ၵွပ်ႈပဵၼ်ၵၢင်ၸႂ်ၵူၼ်းမိူင်း ႁၼ်လီၵမ်ႉထႅမ်လိူၵ်ႈတၢင်ႇၶႃႈ ႁဝ်းလႄႈ ၶႃႈႁဝ်းၵေႃႈတေၶတ်းၸႂ်ႁဵတ်းၵၢၼ်လီၵႂႃႇယူႇ၊ သင်ဝႃႈၵူၼ်းမိူင်းဝႃႈ ဢမ်ႇၵိုင်ႇပဵၼ်ယဝ်ႉၵေႃႈ ၶႃႈႁဝ်းတေထွႆတူဝ်လီလီၵူၺ်း”လၢတ်ႈၼႄၼင်ႇၼႆယူႇ။ လွင်ႈလိူၵ်ႈတၢင်ႇၽူႈဢွၼ်ႁူဝ် ဝၢၼ်ႈ၊ ၸုမ်း၊ ဢိူင်ႇၼႆႉ တီႈၼႂ်းပိူင်ၵၢၼ်ဢုပ်ႉပိူင်ႇ ပႃႇတီႇမႂ်ႇသုင်ၸိုင်ႈ တႆး တပ်ႉသိုၵ်းၸိုင်ႈတႆးၵေႃႈ သပ်းလႅင်းၸႅင်ႈၼႄဝႃႈ “ၸူဝ်ႈၶူပ်ႇ(ဢႃႇယူႉ)ၵေႃႇမတီႇဢိူင်ႇၼႆႉ တႄႇႁႅၵ်ႈဝၼ်း လိူၼ်၊ ပီႊ ဢၼ်လိူၵ်ႈတၢင်ႇၶွတ်ႇၽွတ်ႈၼၼ်ႉၵႂႃႇသေ ပေႃးၸူဝ်ႈၶူပ်ႇ(ဢႃႇယူႉ)တဵမ် ၼိုင်ႈပီႊယဝ်ႉ တေလႆႈၶိုၼ်းလိူၵ်ႈၵဵပ်းထႅင်ႈ”ၼႆယူႇယဝ်ႉ။၊

['ၵၢၼ်မိူင်း', 'ၶၢဝ်ႇ']

2019-07-07T12:09:18

https://ssppssa.org/2019/07/%e1%81%b8%e1%80%af%e1%80%99%e1%80%ba%e1%80%b8%e1%80%95%e1%80%ad%e1%80%90%e1%80%ba%e1%82%89%e1%80%99%e1%81%a2%e1%81%b5%e1%80%ba%e1%82%87%e1%81%bc%e1%80%84%e1%80%ba-%e1%80%9d%e1%81%a2%e1%81%bc%e1%80%ba/

ၸုမ်းပိတ်ႉမၢၵ်ႇၼင် ဝၢၼ်ႈႁႆးFC ဢဝ်ပေႉ တႆးလွႆ FC မိူင်းသူႈ

SSPP/SSA2019 July(7) ပၢင်ပွႆးလဵၼ်ႈမၢၵ်ႇၼင်ႇ ဢၼ်လႆႈၸတ်းႁဵတ်းမႃး တႄႇဝၼ်းထီႉ 1.7.2019 တီႈၸႄႈဝဵင်းမိူင်းသူႈ ၸိုင်ႈ တႆးပွတ်းၸၢၼ်းၼၼ်ႉ မီးၸုမ်းလဵၼ်ႈမၢၵ်ႇၼင် 15 ၸုမ်း၊ ပႃးၸုမ်းလဵၼ်ႈမၢၵ်ႇၼင် ဝၢၼ်ႈႁႆးFC ၸုမ်း ၼိုင်ႈ ၶဝ်ႈလဵၼ်ႈၶေႉၶဵင်ႇပႃးယူႇယဝ်ႉ။ ဝၼ်းထီႉ-6.7.2019 ယၢမ်းဝၢႆးဝၼ်း (03:00)မူင်းၼၼ်ႉ ၸွမ်းလူၺ်ႈပိူင်ၶွတ်ႇၽွတ်ႈ ၵေႃပွင်ပဵၼ်ပၢင်ပွႆး လဵၼ်ႈမၢၵ်ႇၼင်ၶပ်းႁႅၼ်းဝႆႉသေ ဝၢၼ်ႈႁႆးFC လႄႈတႆးလွႆFC(မိူင်းသူႈ) လဵၼ်ႈၶေႉၶဵင်ႇၵၼ် တွၼ်ႈဢွၼ်တၢင်း(45)ၼႃးထီးၼၼ်ႉ ဝၢၼ်ႈႁႆးFC လႆႈ 7 လုၵ်ႈ(ၵူဝ်း)၊ တွၼ်ႈၵမ်းသွင်(45)ၼႃးထီ ၶိုၼ်းလႆႈထႅင်ႈ(4)လုၵ်ႈ(ၵူဝ်း)၊ တႆးလွႆFC ဢမ်ႇလႆႈသေလုၵ်ႈ တေႃႇၶၢဝ်းယၢမ်း(90)ၼႃးထီးသုတ်းသဵင်ႈ လႄႈဝၢၼ်ႈႁႆးFC လႆႈၶိုၼ်ႈၵႂႃႇႁိမ်တီႈ(ၵႂႃႇတႃး)၊ တေၸၢင်ႈလႆႈပိတ်ႉတေႃႇၸုမ်း ၵၢတ်ႇပေႉၸူင်ႇ FC ၶဝ် ဝႃႈၼႆယဝ်ႉ။

['Uncategorized']

2019-07-07T07:53:01

https://ssppssa.org/2019/07/%e1%80%99%e1%80%ad%e1%80%b0%e1%80%9d%e1%80%ba%e1%82%88%e1%80%84%e1%80%9d%e1%80%ba%e1%80%b8%e1%80%9c%e1%81%a2%e1%82%86%e1%80%b8%e1%80%9c%e1%80%ae%e1%80%95%e1%80%b5%e1%81%bc%e1%80%ba%e1%81%b6%e1%80%b0/

မိူဝ်ႈငဝ်းလၢႆးလီပဵၼ်ၶူဝ်ႉ ပေႃးငဝ်းလၢႆးသုၵ်ႉတႃႇပဵၼ်ႁူဝ်ႉ

SSPP/SSA 2019 July(7) တပ်ႉႁူမ်ႇလူမ်ႈ ၸေႈဝဵင်းမၢႆ(17) ၸေႈတွၼ်ႈမၢႆ(8)SSPP/SSA ႁဵတ်းၵၢၼ်ၸွႆႈလွမ်ႉႁူဝ်ႉၼႃး ပေႃႈမႄႈၵူၼ်းမိူင်း ဝၢၼ်ႈၼႃးပဵင်း ဢိူင်ႇဝၢၼ်ႈသႃႇလူင် ၸေႈဝဵင်းၼမ်ႉတူႈ ၸိုင်ႈတႆးပွတ်းႁွင်ႇ။ ဝၼ်းထီႉ 6.7.2019 ယၢမ်း(07:30)မူင်းတေႃႇယၢမ်း (11:00)မူင်းၼၼ်ႉ ၵေႃႉသိုၵ်းၵေႃႉႁၢၼ် ဢၼ်လႆႈႁပ်ႉၶေႃႈသင်ႇ ဢဝ်ႁူမ်ႇလူမ်ႈၼႃႈတီႈၸေႈဝဵင်းမၢႆ(17) ၸူဝ်ႈၶၢဝ်းတၼ်းၼၼ်ႉ ဢမ်ႇယူႇလၢႆ ဢွၼ်ၵၼ်ၸွႆႈလွမ်ႉပၼ်ႁူဝ်ႉၼႃး ၸၢႆးလႃႉမွင်ႇ+ၼၢင်းၶမ်းၼူႉ ဝၢၼ်ႈၼႃးပဵင်း လူၺ်ႈႁႂ်ႈပဵၼ်ၵၢၼ် တွပ်ႇၵုင်ပေႃႈမႄႈၵူၼ်းမိူင်းပဵၼ်ၶၵ်ႉပဵၼ်တွၼ်ႈယူႇယဝ်ႉ။ ၽူႈမီးပုၼ်ႈၽွၼ်း ၼႂ်းပႃႇတီႇမႂ်ႇသုင်ၸိုင်ႈတႆး တပ်ႉသိုၵ်းၸိုင်ႈတႆး ၵေႃႉၼိုင်ႈလၢတ်ႈဝႃး“မိူဝ်ႈငဝ်းလၢႆး လီ မီးၶၢဝ်းယၢမ်းၼၼ်ႉ တိုၼ်းလူဝ်ႇပဵၼ်ၶူဝ်ႉၵူၼ်းမိူင်း၊ မိူဝ်ႈၵူၼ်းၵဝ်းဢဝ်ဝၢၼ်ႈမိူင်းဢူၼ်ၼၼ်ႉ သိုၵ်းၼႆႉတိုၼ်းတေလႆႈပဵၼ်ႁူဝ်ႉၵူၼ်းမိူင်း”ဝႃႈၼႆယဝ်ႉ။

['ၶၢဝ်ႇ', 'ၵၢၼ်ပူၵ်းပွင်']

2019-07-06T21:45:58

https://ssppssa.org/2019/07/%e1%81%b5%e1%80%b1%e1%82%83%e1%82%89%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%81%b5%e1%80%b1%e1%82%83%e1%82%89%e1%82%81%e1%81%a2%e1%81%bc%e1%80%ba-%e1%82%81%e1%80%b5%e1%80%90%e1%80%ba/

ၵေႃႉသိုၵ်းၵေႃႉႁၢၼ် ႁဵတ်းၵၢၼ်ၸွႆႈထႅမ်ၵူၼ်းမိူင်း

ၶၢဝ်ႇ- ၶႅၼ်(ၼမ်ႉတူႈ) July(6) 2019 ၵေႃႉသိုၵ်းၵေႃႉႁၢၼ် ၽၢႆႇဢုပ်ႉပိူင်ႇ ပႃႇတီႇမႂ်ႇသုင်ၸိုင်ႈတႆး တပ်ႉသိုၵ်းၸိုင်ႈတႆး ၸိူဝ်းတူင်ႉၼိုင်ႈ ၼႂ်းၼႃႈတီႈမိူင်းယဵၼ် တူင်ႇဝဵင်းၼမ်ႉတူႈၼၼ်ႉ ၸွႆႈထႅမ်ၵၢၼ်ငၢၼ်းပေႃႈမႄႈၵူၼ်းမိူင်း။ ဝၼ်းထီႉ 4.7.2019 ၼၼ်ႉ ႁၼ်သိုၵ်း SSPP/SSA ပႃႇတီႇမႂ်ႇသုင်ၸိုင်ႈတႆး တပ်ႉသိုၵ်းၸိုင်ႈတႆး ၸွႆႈထႅမ် ပူၵ်းသဝ်လၵ်းၾႆးၸွႆႈၵူၼ်းဝၢၼ်ႈ၊ ယွၼ်ႉလၵ်းၾႆးၼႂ်းဝၢၼ်ႈၼႃးသၢင်း ဢိူင်ႇဝၢၼ်ႈသႃႇလူင်ၼၼ်ႉ ၵမ်ႈၽွင်ႈလူမ်ႉ၊ ၵမ်ႈၽွင်ႈၵိူင်းဝႆႉလႄႈ တပ်ႉႁူမ်ႇလူမ်ႈၸေႈဝဵင်းမၢႆ(17) ၸေႈတွၼ်ႈမၢႆ(8) SSPP/SSA ၶိုၼ်းမႄးပူၵ်းၸွႆႈပေႃႈမႄႈၵူၼ်းမိူင်း လႆႈႁူႉၼင်ႇၼႆ။ ၵဵဝ်ႇလူၺ်ႈလွင်ႈတပ်ႉသိုၵ်း SSPP/SSA ၸွႆႈထႅမ်ပေႃႈမႄႈၵူၼ်းမိူင်းလၢႆတီႈလၢႆလွင်ႈ မိူၼ်ၼင်ႇ ၵၢၼ် ၼႃႈဝၢၼ်ႈ၊ ၵၢၼ်သၢင်ႈသဵၼ်ႈတႃႈသၢႆတၢင်း၊ ၶူဝ်၊ ႁွင်ႈမိူင်၊ ၵၢၼ်သႃႇသၼႃႇလႄႈၵၢၼ်ပၢႆးပိင်ႇၺႃႇ ၸဵမ် ၸိူဝ်းၼႆႉလႄႈ ၵူၼ်းမိူင်းၼႂ်းပိုၼ်ႉတီႈ မီးလွင်ႈႁၢၼ်ႉၸႂ်ႁူမ်ၸူမ်းၸွမ်းတႄႉတႄႉၼႆယဝ်ႉ။

['ၶၢဝ်ႇ', 'ၵၢၼ်ပူၵ်းပွင်']

2019-07-05T10:29:53

https://ssppssa.org/2019/07/%e1%80%a2%e1%80%b0%e1%80%b8%e1%81%b6%e1%80%ad%e1%81%bc%e1%80%ba%e1%82%87%e1%81%ba%e1%80%af%e1%81%bc%e1%80%ba%e1%82%89-%e1%80%9e%e1%80%b0%e1%80%84%e1%80%ba%e1%82%87%e1%81%bd%e1%80%ad%e1%80%af%e1%81%bc/

ဢူးၶိၼ်ႇၺုၼ်ႉ သူင်ႇၽိုၼ်လိၵ်ႈထိုင်ပၢင်ပွႆးၶွပ်ႈၶူပ်ႇ(30)ပီ မိူင်းလႃး

ႁၢဝ်းၶမ်း(ပိၼ်ႇတႅမ်ႈ) 2019 July(5) ဢူးၶိၼ်ႇၺုၼ်ႉ ၽွင်းလူင်ၵဝ်ႇ(ပၢၼ် လူင်ပွင်ၸိုင်ႈ ၼဝတ/ၼဢၽ) သူင်ႇၽိုၼ်လိၵ်ႈၸူး ပၢင်ၵႅဝ်ႈ ပၢင်ပွႆးဢဝ်လွင်ႈငမ်းယဵၼ် တဵမ်(30)ပီႊ တီႈဝဵင်းမိူင်းလႃးၼၼ်ႉ ၶူၼ်ႉၶႆႈၶိုၼ်းပိုၼ်းၵဝ်ႇ ပၢၼ်ပႃႇတီႇ ၶွမ်ႇမိဝ်ႇၼိတ်ႉ(ပၵပ) လႄႈယွင်ႈယေႃး ၸုမ်းမိူင်းလႃး။ တီႈပၢင်ပွႆးတဵမ်(30)ပီႊ မိူဝ်ႈၼႆႉ တူဝ်ၶႃႈဢမ်ႇလႆႈႁွတ်ႈၽႅဝ်ၼႆၵေႃႈ ဢဝ်ၵုင်ႇႁူမ်ၸူမ်းၸွမ်းယူႇယဝ်ႉ၊ ဢိင်ၼိူဝ်ငဝ်းလၢႆးၵူႈလွင်ႈလွင်ႈသေ တူဝ်ၶႃႈဢမ်ႇလႆႈႁွတ်ႈထိုင်ၵေႃႈ ဢဝ်ၽိုၼ်လိၵ်ႈၼႆႉတၢင်တူဝ် မိူၼ်ၼင်ႇႁွတ်ႈၽႅဝ်မႃး ဢဝ်ၵုင်မုၼ်ႁူမ်ၸူမ်းၸွမ်းယူႇ၊ တေၸဵမ်မိူဝ်ႈပီႊ 1988 မႃး ယူႇတီႈတပ်ႉသိုၵ်း လႆႈဢဝ်ပုၼ်ႈၽွၼ်း ၸိုင်ႈမိူင်းမႃးၼၼ်ႉ ၼင်ႇႁိုဝ်တေပဵၼ်မႃးလွင်ႈငမ်းယဵၼ်တင်းၸိုင်ႈမိူင်းၵေႃႈ လႆႈ ၶတ်းၸႂ်ႁဵတ်းမႃးယူႇယဝ်ႉ၊ လူင်ပွင်ၸိုင်ႈတပ်ႉမတေႃႇႁဝ်းလႆႈဝႆႉၸႂ်ယိုၼ်းယၢဝ်း ၵပ်းသိုပ်ႇ ၽူႈဢွၼ် ႁူဝ်ၸုမ်းယိပ်းၵွင်ႈၵၢင်ႇၶဝ်၊ ၸုမ်းပွင်သၢင်ႈၸွႆႈလွင်ႈငမ်းယဵၼ်ၶဝ်၊ ၽူႈၸိူဝ်းဝႆႉၸႂ်ၵႂၢင်ႈၸႂ်ယၢဝ်းၶဝ် ၸိူဝ်းၼၼ်ႉသေ ၵိုတ်းသိုၵ်းဢဝ်လွင်ႈငမ်းယဵၼ်လႆႈမႃးတင်းၼမ်ၼႆ မိူၼ်ၼင်ႇႁူႉၵၼ်ၼၼ်ႉယဝ်ႉ၊ တႃႇပဵၼ်လႆႈမႃးလွင်ႈငမ်းယဵၼ်ၼႆႉ ၸဵမ်မိူဝ်ႈပႆႇထိုင်ပီႊ 1988 ၼၼ်ႉ လႆႈၵပ်းသိုပ်ႇၸိူဝ်းပဵၼ်ၽူႈဢွၼ် ႁူဝ် ပႃႇတီႇၶွမ်ႇမိဝ်ႇၼိတ်ႉ ၽူင်ႇၵျႃးသိၼ်ႇ၊ ၽူင်းၵျႃးၽူး လႆႈၶတ်းၸႂ်ၵပ်းသိုပ်ႇႁဵတ်းသၢင်ႈမႃးယူႇ၊ ၽူင်ႇ ၵျႃးသိၼ်ႇၼႆႉ တူၺ်းငဝ်းလၢႆးၸိူဝ်းၽူႈဢွၼ်ႁူဝ်ၸၼ်ႉသုင် ၼႂ်းပႃႇတီႇၶွမ်ႇမိဝ်ႇၼိတ်ႉသေ ၼႂ်းၸုမ်း “ဝ”ၶဝ် ၵျွၵ်ႉၺီႇလၢႆႇ၊ ပဝ်းယူဝ်ႇၶျၢင်ႇ တၢင်းမိူင်းလႃးသမ်ႉ လုင်းၸၢႆးလိုၼ်း ၸိူဝ်းၼႆႉ ႁႂ်ႈၽၢတ်ႇ ဢွၵ်ႇပႃႇတီႇ ၶွမ်ႇမိဝ်ႇၼိဝ်ႉမိူင်းမၢၼ်ႈ လႆႈလၵ်ႉလွမ်သူင်ႇၽိုၼ်လိၵ်ႈၸူးၵၼ်မႃးယူႇ၊ ႁဵတ်းၼႆသေ 1989 လိူၼ်မတ်ႉ ၶျ် ၸုမ်းၽူင်ႇၵျႃးသိၼ်ႇ ဢဝ်လွင်ႈငမ်းယဵၼ် ပဵၼ်မႃးၼႃႈလိၼ်ၶိုၵ်ႉတွၼ်းမၢႆ(1)၊ ထိုင်မႃး လိူၼ်ဢေႇပရိူဝ်ႊ ၸုမ်း“ဝ”ဢၼ် ၵျွၵ်ႉၺီလႅင်ႇလႄႈပဝ်းယူဝ်ႇၶျၢင်ႇ ဢွၼ်ႁူဝ်ဢဝ်လွင်ႈ ငမ်းယဵၼ် ပဵၼ်မႃး ၼႃႈလိၼ်ၶိုၵ်ႉတွၼ်းမၢႆ(2)၊ ထိုင်မႃးဝၼ်းထီႉ 30.6.1989 ၼၼ်ႉ ဢၼ်ၸၢႆးလိုၼ်ဢွၼ်ႁူဝ်ၼႆႉ ၸွမ်းၼင်ႇ လႆႈဢုပ်ႇဢူဝ်းငူပ်ႉၺီႉၵၼ်ဝႆႉၼၼ်ႉ ဢွၼ်ၽၢတ်ႇဢွၵ်ႇပႃႇတီႇၶွမ်ႇမိဝ်ႇၼိတ်ႉမႃးယူႇယဝ်ႉ။ ပႃႇတီႇၶွမ်ႇ မိဝ်ႇၼိတ်ႉမိူင်းမၢၼ်ႈၼၼ်ႉ ဝၢႆးသေ ၸုမ်းၵူဝ်းၵၢင်ႉ၊ ၸုမ်း“ဝ”၊ ၸုမ်းတႆးမိူင်းလႃး ပႃးတင်းဢႃးၶႃႇ၊ ၼႃႈ လိၼ်သိုၵ်းမၢႆ 101 ဢၼ်ပႃးၸၢဝ်းၶိူဝ်းၶၢင်ၼမ်ၼၼ်ႉ ဢွၼ်ၵၼ်ဢဝ်ငမ်းယဵၼ်သေ ၸိူဝ်းဢၼ်ၵိုတ်း ၼၼ်ႉၵေႃႈ ၸုမ်းၼိုင်ႈယဝ်ႉၸုမ်းၼိုင်ႈ ဢွၼ်ၵၼ်ဢဝ်ငမ်းယဵၼ်မႃး၊ ဢၼ်ဢၢပ်ႈၵွင်ႈဝၢင်းၶိူင်ႈပၼ် လူင်ပွင်ၸိုင်ႈ မိူၼ်ၼင်ႇၸုမ်း MTA ဢၼ်ၶုၼ်သႃႇဢွၼ်ႁူဝ်၊ ၸုမ်းယၢင်းၸိူဝ်းၼႆႉၵေႃႈ သွင်ၽၢႆႇလႆႈ ၸႂ်ၵၼ်ၵိုတ်းသိုၵ်း ဢဝ်ငမ်းယဵၼ်လႆႈမႃးယူႇ၊ တေႇမိူဝ်ႈပီႊ 1989 တေႃႇထိုင်ပီႊ 2004 ၼႆႉပႃးၸဵမ် ၸုမ်းလဵၵ်ႉၸုမ်းယႂ်ႇ ၶျႃႉၵွင်ႈဝၢင်းၶိူင်ႈ၊ ဢဝ်လွင်ႈငမ်းယဵၼ်မီးမႃး 29 ၸုမ်းယူႇ၊ ၽူႈဢွၼ်ႁူဝ်တႄႇဢွၼ် ၽုၵ်ႇသွမ်ႈလွင်ႈငမ်းယဵၼ် ၽူင်ႇၵျႃးသိၼ်ႇ၊ ၽူင်ႇၵျႃးၽူးၶဝ် လႄႈတင်းဢၼ်ပဵၼ်ပၼ်ႁႃၼႂ်းၼႃႈလိၼ် ၵူဝ်းၵၢင်ႉၼၼ်ႉ ပဵၼ်ဢၼ်ၸႂ်ဢမ်ႇလီတေႉတေႉ၊ ဝၢႆးသေလႆႈလွင်ႈငမ်းယဵၼ်ယဝ်ႉ လူင်ပွင်ၸိုင်ႈ တပ်ႉ မတေႃႇ လႆႈၽွတ်ႈႁႅၼ်း ၵေႃႇမသိၼ်ႇပူၵ်းပွင်လွင်ႈၶိုၼ်ႈယႂ်ႇသေ ၵူဝ်းၵၢင်ႉ၊ ၼႃႈတီႈ“ဝ” ပႃးၸဵမ်မိူင်း လႃးၸိူဝ်းၼႆႉ ၼင်ႇႁိုဝ်ယႃႈမဝ်းၵမ်တေဝွတ်ႈႁၢႆၵႂႃႇၼၼ်ႉ တူဝ်ၶႃႈလႆႈဢွၼ်ႁူဝ် ၵႆႉၵႆႉႁွတ်ႈထိုင်မႃးမိူင်း လႃးယူႇ၊ လႆႈဢုပ်ႇဢူဝ်းငူပ်ႉၺီႉၵၼ်တင်း လုင်းၸၢႆးလိုၼ်း၊ လုင်းသၢင်းပိူဝ်ႇ၊ လုင်းၵျီႇမိၼ်ႉ ၵဵဝ်ႇလူၺ်ႈ ပၢႆးလွင်ႈၵူၼ်း၊ ပၢႆးပိင်ႇၺႃႇ၊ ပၢႆးယူႇလီၸိူဝ်းၼႆႉ ၽူႈဢွၼ်ႁူဝ်ၸုမ်းမိူင်းလႃး တူင်ႉတူင်ႉတိုၼ်ႇတိုၼ်ႇ ၶဝ်ႈပႃးလႄႈ လုၵ်ႉတီႈဝၢၼ်ႈဢွၼ်ႇသေ ပဵၼ်မႃးဝဵင်းၵေႃႈမီးမႃး မိူၼ်ၼင်ႇႁၼ်ယူႇယၢမ်းလဵဝ်၊ ပိုၼ်ၽၢဝ်ႇလႆႈ ပဵၼ်ၼႃႈတီႈၵၢင်းလွတ်ႈယႃႈမဝ်းၵမ်လႄႈ ယူႇတီႈၸိုင်ႈမိူင်းလႆႈပၼ်သူး ၽူႈၵတ်ႉၶႅၼ်ႇ တီႈ ႁူဝ်ပဝ်ႈလူင် လုင်းၸၢႆးလိုၼ်းၵေႃႈမီးမႃးယဝ်ႉ၊ တႃႇတေႁူမ်ႇလူမ်ႈလႅၼ်လိၼ်ဝဵင်းတႃႈၶီႈလဵၵ်း ၼၼ်ႉ လႆႈပွႆႇတပ်ႉသိုၵ်းမိူင်းလႃးၵႂႃႇပဵၼ်တပ်ႉၵႅမ် တီႈတပ်ႉမတေႃႇၼၼ်ႉၵေႃႈ ဢမ်ႇၸၢင်ႈလိုမ်းလႆႈ၊ လႆႈၽၢတ်ႇဢွၵ်ႇပႃႇတီႇၶွမ်ႇမိဝ်ႇၼိတ်ႉသေ လႆႈလတ်းၽၢၼ်ႇတၢင်းယၢပ်ႇတၢင်းၽိုတ်ႇလၢႆလွင်ႈလၢႆမဵဝ်း ယဝ်ႉ ထိင်းသိမ်းလႆႈမႃးလွင်ႈငမ်းယဵၼ်တဵမ်(30)ပီႊၼႆႉ ယူႇတီႈၵဝ်ၶႃႈဢဝ်ၵုင်ႇဢဝ်မုၼ်ဢမ်ႇသုတ်း ဢမ်ႇသဵင်ႈယဝ်ႉ၊ တႃႇပဵၼ်မႃးလွင်ႈငမ်းယဵၼ်ဢၼ်မၼ်ႈၵိုမ်းၼၼ်ႉ ယူႇတီႈၼႃႈမိူင်းလႃးသေ တင်းလူင်ပွင်ၸိုင်ႈယၢမ်းလဵဝ် ဢိၵ်ႇပႃးတပ်ႉမတေႃႇ သိုပ်ႇဢုပ်ႇဢူဝ်းႁဵတ်းသၢင်ႈၵႂႃႇသေၵမ်း ၶႂ်ႈတိုၵ်း သူၼ်းၼင်ႇၼႆယူႇ၊ ႁႂ်ႈမီးလွင်ႈၶိုၼ်ႈယႂ်ႇတိူဝ်းတွၼ်းလိူဝ်ၼႆႉသေၵမ်းၼႆ လႆႈၽိုၼ်လိၵ်ႈၼႆႉ ယိုၼ်ႈထိုင် မႃးယူႇယဝ်ႉ။ ပၢင်ပွႆးၵိုတ်းတိုၵ်း ဢဝ်လွင်ႈငမ်းယဵၼ်ၶၢဝ်းတၢင်း(30)ပီမိူင်း ႁိူဝ်ႈႁိူင်းၶိုၼ်ႈယႂ်ႇၸိူင်ႉႁိုဝ် ႁဵတ်းသင်လႆႈ လၢႆလွင်ႈၼၼ်ႉ ၽူႈဢွၼ်ႁူဝ်ၸုမ်းNDAA-ESS ၶဝ်လႆႈဢွၼ်ၸတ်းႁဵတ်းပၢင်ၵႅဝ်ႈသေ သပ်းလႅင်းလွင်ႈ ၵၢၼ်တွၼ်ႈလိၼ်ၶိုၼ်ႈယႂ်ႇ တီႈဝဵင်းမိူင်းလႃး ၸိုင်ႈတႆးပွတ်းဢွၵ်ႇၶူင်းၵႂႃႇ ဝၼ်းထီႉ 30.6.2019 ၼၼ်ႉယူႇယဝ်ႉ။

['ၵၢၼ်သိုၵ်း', 'ၶၢဝ်ႇ']

2019-07-04T21:51:35

https://ssppssa.org/2019/07/%e1%80%95%e1%82%83%e1%82%87%e1%80%90%e1%80%ae%e1%82%87%e1%80%99%e1%82%82%e1%80%ba%e1%82%87%e1%80%9e%e1%80%af%e1%80%84%e1%80%ba%e1%81%b8%e1%80%ad%e1%80%af%e1%80%84%e1%80%ba%e1%82%88%e1%80%90%e1%82%86-5/

ပႃႇတီႇမႂ်ႇသုင်ၸိုင်ႈတႆး တပ်ႉသိုၵ်းၸိုင်ႈတႆး ၸွႆႈထႅမ်လူႇတၢၼ်းႁေႃၸဝ်ႈမိူင်း

ၶၢဝ်ႇ-SSPP/SSA 2019 July(4) ၵူၼ်းဝၢၼ်ႈၸတ်းႁဵတ်း ပၢင်ပွႆးဢၢပ်ႈႁေႃၸဝ်ႈမိူင်း တီႈဝၢၼ်ႈၵဵတ်းၽူၼ် ဢိူင်ႇၼႃးမၢၵ်ႇၶေႃ ၸေႈဝဵင်း မၢႆ(25)SSPP/SSA ၼႂ်းၸေႈဝဵင်းသီႇပေႃႉ ၸိုင်ႈတႆးပွတ်းႁွင်ႇ။ ဝၼ်းထီႉ 4.7.2019 ၵၢင်ၼႂ်ယၢမ်း 09:10 မူင်းၼၼ်ႉ ၽူႈတၢင်တူဝ်ငဝ်ႈငုၼ်းပႃႇတီႇမႂ်ႇသုင်ၸိုင်ႈတႆး တပ်ႉသိုၵ်းၸိုင်ႈတႆး လႆႈၶဝ်ႈႁူမ်ႈ ပၢင်ပွႆးဢၢပ်ႈႁေႃၸဝ်ႈမိူင်း တီႈဝၢၼ်ႈၵဵတ်းၽူၼ် ဢၼ်လႆႈၵေႃႇသၢင်ႈ မႃး မိူဝ်ႈဝၼ်းထီႉ 16.5.2019 ၼၼ်ႉ၊ ယူႇတီႈငဝ်ႈငုၼ်းပႃႇတီႇမႂ်ႇသုင်ၸိုင်ႈတႆး တပ်ႉသိုၵ်းၸိုင်ႈတႆး လႆႈ ၸွႆႈထႅမ်လူႇတၢၼ်းၸွမ်း ငိုၼ်း (10)သႅၼ်၊ ၸဝ်ႈႁၢၼ် တၢၼ်းဢွင်ႇ လူႇတၢၼ်းၸွမ်း (10)သႅၼ်၊ ၵူၼ်း ဝၢၼ်ႈၵဵတ်းၽူၼ်လႄႈၽူႈမီးၸေႇတၼႃႇ လၢႆၽၢႆႇလၢႆတၢင်းလူႇတၢၼ်း 1,314,400 ပျႃးသေ ႁူမ်ႈငိုၼ်း သဵင်ႈ ၵၢၼ်ၵေႃႇသၢင်ႈႁေႃ ၸဝ်ႈမိူင်းမႂ်ႇတင်းသဵင်ႈ 3,314,400 ပျႃးယူႇယဝ်ႉ။ ႁေႃၸဝ်ႈမိူင်း ဢၼ်တိုၼ်းမီးဝႆႉၼၼ်ႉ မၼ်းၵႅပ်ႈသေဢမ်ႇၵႃး ၵေႃႇသၢင်ႈႁဵတ်းမႃးပီယၢဝ်းၶၢဝ်းႁိုင် ယဝ်ႉလႄႈၸင်ႇလႆႈၵေႃႇသၢင်ႈၶိုၼ်းႁေႃမႂ်ႇယူႇယဝ်ႉ။

['ၵၢၼ်ပူၵ်းပွင်', 'ၶၢဝ်ႇ']

2019-07-04T21:39:37

https://ssppssa.org/2019/07/%e1%81%b5%e1%80%b0%e1%81%bc%e1%80%ba%e1%80%b8%e1%80%9d%e1%81%a2%e1%81%bc%e1%80%ba%e1%82%88%e1%80%95%e1%81%a2%e1%80%84%e1%80%ba%e1%82%87%e1%81%ba%e1%80%bd%e1%80%84%e1%80%ba%e1%82%87%e1%81%b5%e1%82%82/

ၵူၼ်းဝၢၼ်ႈပၢင်ႇၺွင်ႇၵႂႃႇသွတ်ႉပႃ သွတ်ႉၺႃးတူဝ်ၵဝ်ႇတၢႆႇ

ၶၢဝ်ႇ-SSPP/SSA 2019 July(1) ၵူၼ်းမိူင်းဝၢၼ်ႈပၢင်ၺွင်ႇ ဢိူင်ႇႁူဝ်ယႃႉ ၵႂႃႇသွတ်ႉပႃ တီႈၸွမ်းႁွင်ႈၽၢႆႇၸၢၼ်းဝၢၼ်ႈၼမ်ႉတူင်း(တႆး) ၽၢႆႇႁွင်ႇဝၢၼ်ႈၼမ်ႉတူင်း (လႃးႁူႇ)ၼၼ်ႉသေ သွတ်ႉၺႃးတူဝ်ၵဝ်ႇတၢႆ။ ဝၼ်းထီႉ 30.6.2019 ယၢမ်း 09:00 ၵၢင်ၶမ်ႈၼၼ်ႉ ၸၢႆးၶမ်းသိုဝ်ႉ ဢႃႇယူႉ(22)ၶူပ်ႇ ၵႂႃႇသွတ်ႉပႃသေ သွတ်ႉၺႃးတူဝ်ၵဝ်ႇတၢႆ၊ ၸၢႆးၶမ်းသိုဝ်ႉ ပဵၼ်လုၵ်ႈၸၢႆး လုင်းပီး+ပႃႈသူၺ်ႇ ယူႇဝၢၼ်ႈပၢင်ႇၺွင်ႇ ဢိူင်ႇႁူဝ်ယႃႉ ၸေႈဝဵင်းမိူင်းယႆ ၸိုင်ႈတႆးပွတ်းႁွင်ႇ။ ၸၢႆးၶမ်းသိုဝ်ႉၼႆႉ ပဵၼ်ၵူၼ်းမီးၼႃႈႁိူၼ်းၵိုၵ်းၼၢင်းၼွင်ႉဢွမ် ၸပ်းတွင်ႉပႃးတူဝ်ဝႆႉ(8)လိူၼ် လႆႈႁူႉၼင်ႇၼႆ။ သွတ်ႉဢၼ်ႁဵတ်းမႃးမိူင်းၶေႇၼႆႉ ယူႇတီႈငဝ်ႈငုၼ်းပႃႇတီႇမႂ်ႇသုင်ၸိုင်ႈတႆး တပ်ႉသိုၵ်းၸိုင်ႈတႆး လႆႈဢွၵ်ႇလိၵ်ႈ တၢင်းၵၢၼ်ႁေႉႁၢမ်ႈၼႂ်းၼႃႈတီႈ တိုၼ်းတေဢမ်ႇလႆႈၶၢႆသွတ်ႉ၊ သင်ဝႃႈႁၼ်ၵူၼ်း လေႇႁႃသွတ်ႉပႃၸိုင် တိုၼ်းတေလႆႈတီႉၺွပ်းဢဝ်လိူင်ႈၵၢၼ်ၵႂႃႇၼႆသေတႃႉ ၸိူဝ်းဢၼ်လၵ်ႉလွမ် ႁဵတ်းၵေႃႈယင်းတိုၵ်ႉမီးယူႇၼႆ ၽူႈမီးပုၼ်ႈၽွၼ်းၽၢႆႇဢုပ်ႉပိူင်ႇၵေႃႉၼိုင်ႈ လၢတ်ႈၼင်ႇၼႆ။

['ၶၢဝ်ႇ', 'ၶၢဝ်ႇၵူႈလွင်ႈလွင်ႈ']

2019-07-02T06:40:44

https://ssppssa.org/2019/07/%e1%80%90%e1%80%95%e1%80%ba%e1%82%89%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%80%9c%e1%80%b0%e1%80%84%e1%80%ba%e1%80%95%e1%80%bd%e1%80%84%e1%80%ba%e1%81%b8%e1%80%ad%e1%80%af%e1%80%84/

တပ်ႉသိုၵ်းလူင်ပွင်ၸိုင်ႈပိုၼ်ၽၢဝ်ႇ တေႃႇဢႃႇယူႉ ၵိုတ်းလွင်ႈထူဝ်းသိုၵ်း ထႅင်ႈသွင်လိူၼ်

လုၵ်ႈလွႆလဵၵ်း ဝၼ်းထီႉ-01/07/2019 သိုၵ်းလူင်ပွင်ၸိုင်ႈမၢၼ်ႈ ပိုၼ်ၽၢဝ်ႇ လွင်ႈတေႃႇဢႃႇယူႉ ၵိုတ်းလွင်ႈထူဝ်းသိုၵ်းထႅင်ႈ သွင်လိူၼ် ၸွမ်းၼင်ႇ ပိုၼ်ႉတီႈ တႃႇတိူင်း 5 တိူင်း ဢၼ်လႆႈပိုၼ်းၽၢဝ်ႇမီး ဝႆႉမိူဝ်ႈဢွၼ်တၢင်း ။ မိူဝ်ႈဝၼ်းထီႉ 30/06/2019 ၼၼ်ႉ ယူႇတီႈ တပ်ႉသိုၵ်းလူင်ပွင်ၸိုင်ႈမၢၼ်ႈ ဢွၵ်ႇၶေႃႈပိုၼ်ၽၢဝ်ႇ တေႃႇဢႃႇယူႉ ၵိုတ်းတိုၵ်းထႅင်ႈ တီႈလုမ်း ႁွင်ႈၵၢၼ် ၽၢႆႇၵႅတ်ႇၶႄ တပ်ႉသိုၵ်းၵႂႃႇ ၊ ၼႂ်းၶေႃႈပိုၼ်ၽၢဝ်ႇ ၼၼ်ႉလၢတ်ႈဝႃႈ တေသိုပ်ႇတေႃႇဢႃယူႉၵိုတ်းလွင်ႈထူဝ်းသိုၵ်း ထႅင်ႈ မိူၼ်ၼင်ႇ ပိုၼ်ႉတီႉ ၸိုင်ႈတႆး ပွတ်းႁွင်ႇ ၊ ၸိုင်ႈတႆး ပွတ်းၵၢင်၊ ၸိုင်ႈတႆး ပွတ်းဢွၵ်ႇ ၊ ဢိၵ်ႇတင်း တီႈသၢမ်ၸဵင်ႇၶမ်း ၸိူဝ်းၼႆႉ တေၵိုတ်း ယိုတ်းပႅတ်ႈ လွင်ႈတူင်ႉၼိုင် တပ်ႉသိုၵ်းလူင်ပွင်ၸိုင်ႈဝႆႉ ထႅင်ႈ 2 လိူၼ် ။ ဝၼ်းပိုၼ်ၽၢဝ်ႇ ၵိုတ်းတိုၵ်းထႅင်ႈ ပွၵ်ႈၵမ်း (3) ၼႆႉ မႅၼ်ႈၵၼ်တၢင်း တပ်ႉသိုၵ်းမိူင်းလႃး ၼႃႈလိၼ် ၶိုၵ်ႉတွၼ်း မၢႆ(4) ၸတ်းႁဵတ်းပၢင်ပွႆးငမ်းယဵၼ် ၶွပ်ႈတဵမ် (30) ပီႊ ၵိုၼ်းၶွၼ်ႈ ၊ ဢၼ်မီးပႃး ၸုမ်းယိပ်း ၵွင်ႈၵၢင်ႇ လၢႆၸုမ်း မႃးၶဝ်ႈႁူမ်ႈ ဢမ်ႇၵႃး ဢိၵ်ႇပႃးတင်း ၽၢႆႇတပ်ႉသိုၵ်း ၽၢႆႇၸုမ်းပွင်ၵၢၼ် လွင်ႈငမ်း ယဵၼ် လူင်ပွင်ၸိုင်ႈ ၵေႃႈ ၶိုၼ်ႈႁွတ်ႈၽႅဝ် ။ ၸုမ်းယိပ်းၵွင်ႈၵၢင်ႇၸၢဝ်းၶိူဝ်း (4) ၸုမ်း ဢၼ်ႁွတ်ႈၽႅဝ်ဝႆႉ တီႈမိူင်းလႃး မိူၼ်ၼင်ႇ တပ်ႉသိုၵ်းလွတ်ႈ လႅဝ်းသဝ်းၶေႃၶၢင် ( KIO / KIA ) တပ်ႉသိုၵ်း ၵဝ်ႈၵၢင်ႉ (MNT JP / MNDAA ) တပ်ႉသိုၵ်းပူတ်းပွႆႇ ၸိူဝ်ႉၸၢတ်ႈတဢၢင်း (PSLF / TNLA ) လႄႈ တပ်ႉသိုၵ်း ရၶႅင်ႇ ( ULA /AA ) တင်း ၽၢႆႇၸုမ်း ပွင်ၵၢၼ် လွင်ႈငမ်းယဵၼ် လူင်ပွင်ၸိုင်ႈ( NRPC ) မီးလွင်ႈႁူပ်ႉထူပ်းၵၼ် တီႈ ႁူင်းသဝ်း Orient Hotel ဝဵင်းမိူင်းလႃး ၶၢဝ်းတၢင်းႁိုင် ၼိုင်ႈၸူဝ်ႈမူင်း သေၽၢႆႇၸုမ်းပွင် ၵၢၼ်လွင်ႈငမ်းယဵၼ် ၶိုၼ်းယိုၼ်ႈဢၢပ်ႈပၼ် ၽိုၼ်လိၵ်ႈ မူပိူင်ၵျၢမ်း ၵၢၼ်ၵိုတ်းတိုၵ်း Bilateral တီႈၸုမ်းယိပ်းၵွင်ႈၵၢင်ႇ 4 ၸုမ်း ၊ ဢၼ်ၸုမ်းယိပ်းၵွင်ႈၵၢင်ႇၶဝ် ယိုၼ်ႈဢၢပ်ႈ ပၼ်ဝႆႉ တီႈၽၢႆႇလူင်ပွင်ၸိုင်ႈ မိူဝ်ႈပၢင်ၵုမ် တီႈဝဵင်းမူႇၸေႈ လိူၼ် Apirl 30 ဝၼ်းၼၼ်ႉ ဝႃႈၼႆ။ “ သင်ၸိူဝ်ႉဝႃႈ လႆႈမႃး မူႇပိူင် ၵိုတ်းတိုၵ်းယဝ်ႉၸိုင် ဢိင်ဢဝ်ၶေႃႈ မုၼ်းၼိူဝ် ၵၢၼ်ၵိုတ်းတိုၵ်း မူႇပိူင် ဢၼ်လႆႈမႃးၼၼ်ႉသေ ထုၵ်ႇလီမီးလွင်ႈဢုပ်ႇဢူဝ်း ငူပ်ႉငီႉၵၼ်ၵႂႃႇတၢင်းၼႃႈ ယူႇၼႆ ဢူတဵင်းၸေႃႇ လၢတ်ႈၵႂႃႇ ပႃးၼင်ႇၼႆ ” ။ တပ်ႉသိုၵ်းလူင်းပွင်ၸိုင်ႈ ပိုၼ်ၽၢဝ်ႇၵိုတ်းယိုတ်းလွင်ႈတူင်ႉၼိုင်ၵႂႃႇမႃးၼႆႉ တႄႇၸဵမ်မိူဝ်ႈ ပီႊ 2018 လိူၼ် တီႇၸိမ်ႇပိူဝ်ႊ 21 ဝၼ်း တေႃႇထိုင်လိူၼ် ဢေႇပိူဝ်ႊ 30 ဝၼ်း ပွၵ်ႈၼိုင်ႈ ၊ ၼႂ်းပီႊ 2019 လိူၼ်မေႇ 1 ဝၼ်း တေႃႇ လိူၼ်ၵျူၼ်ႇ 30 ဝၼ်း ပွၵ်ႈၼိုင်ႈ ၊ ၼႂ်းလိူၼ်ၵျူၼ်ႇလၢႆႇၼႆႉ ၶိုၼ်းသိုပ်ႇ တေႃႇဢႃႇယူႉ ၵိုတ်းတိုၵ်း ထႅင်ႈ ပွၵ်ႈၵမ်း 3 ၵႂႃႇယူႇ ။ ဝၢႆးသေ ပိုၼ်ၽၢဝ်ႇၵိုတ်းတိုၵ်း မီးမႃး 6 လိူၼ်ယဝ်ႉသေတႃႉ ပၢင်တိုၵ်း သိုၵ်းၸၢဝ်းၶိူဝ်း တင်း သိုၵ်းလူင်ပွင်ၸိုင်ႈ ယွမ်းလူင်းၵႂႃႇယူႇၵေႃႈ ပေႃးမႃးတူၺ်းငဝ်းလၢႆး မိူဝ်ႈလဵဝ် လႆႈႁၼ် တပ်ႉသိုၵ်းမၢၼ်ႈ ၶဝ်ၽိူမ်ႉထႅမ်ႁႅင်းသိုၵ်း ၶိုၼ်ႈတူင်ႉၼိုင် တၢင်းၼႃႈ မိူင်းတႆးပွတ်းႁွင်ႇ ႁၢဝ်ႈႁႅင်းယူႇ ဢမ်ႇၼၼ် သိုၵ်းမၢၼ်ႈ ၸၼ်ၶၢဝ်းယၢမ်း တႃႇႁွမ်ႁႅင်းသိုၵ်း ဢိၵ်ႇပႃးၶိူင်ႈၵွင်ႈၵၢင်ႇ တႃႇပိုတ်ႇၼႃႈသိုၵ်းယႂ်ႇလူင်ႁႃႉၼႆ ၽူႈမီး ပုၼ်ႈ ၽွၼ်း ၼႂ်းတပ်ႉသိုၵ်း SSPP/SSA ဢၼ်တူင်ႉၼိုင် တၢင်းၼႃႈမိူင်း ပွတ်းႁွင်ႇ ၸဝ်ႈၼိုင်ႈ လၢတ်ႈၼႄ ၼင်ႇၼႆ။

['ၵၢၼ်သိုၵ်း', 'ၶၢဝ်ႇ']

2019-06-30T08:04:00

https://ssppssa.org/2019/06/%e1%80%95%e1%81%a2%e1%80%84%e1%80%ba%e1%81%b5%e1%82%85%e1%80%9d%e1%80%ba%e1%82%88%e1%80%9d%e1%81%bc%e1%80%ba%e1%80%b8%e1%81%b5%e1%80%b1%e1%82%83%e1%82%87%e1%80%90%e1%80%84%e1%80%ba%e1%82%88%e1%80%84/

ပၢင်ၵႅဝ်ႈဝၼ်းၵေႃႇတင်ႈငမ်းယဵၼ် ၶွပ်ႈထူၼ်ႈ(30)ပီႊ တပ်ႉသိုၵ်းမိူင်းလႃး NDAA-ESS

ၶၢဝ်ႇ-SSPP/SSA 2019 June(30) ၸုမ်းၸၢဝ်းၶိူဝ်းယိပ်းၵွင်ႈၵၢင်ႇ လၢႆမူႇလၢႆၸုမ်း ဢိၵ်ႇပႃးၸွမ်သိုၵ်းလူင် ၸဝ်ႈပၢင်ႇၾႃႉ ႁူဝ်ပဝ်ႈလူင် SSPP/SSA ၶိုၼ်ႈႁွတ်ႈပၼ်ႁႅင်း ပၢင်ၵႅဝ်ႈဝၼ်းၵေႃႇတင်ႈလွင်ႈငမ်းယဵၼ် ၸုမ်းသိုၵ်းမိူင်းလႃး ၶွပ်ႈထူၼ်ႈ(30)ပီႊ တီႈဝဵင်းမိူင်းလႃး ၸိုင်ႈတႆးပွတ်းဢွၵ်ႇၶူင်း။ ဝၼ်းထီႉ 30.06.2019 မူႇၸုမ်းၼႃႈလိၼ်ၶိုၵ်ႉတွၼ်းမၢႆ(4)ဝဵင်းမိူင်းလႃး ၵိုတ်းသိုၵ်းဢဝ်လွင်ႈငမ်းယဵၼ် ၶွပ်ႈထူၼ်ႈ(30)ပီႊလႄႈ လႆႈၸတ်းႁဵတ်းပၢင်ၵႅဝ်ႈယႂ်ႇလူင်သေ ၸိူဝ်းပဵၼ်ဢူၺ်းလီ ၸုမ်းယိပ်းၵွင်ႈၵၢင်ႇ မိူၼ်ၼင်ႇ SSPP/SSA, UWSP/UWSA, MNDAA, KIO/KIA,AA, PSLF/TNLA,RCSS, KNU,KNPP, ၸိူဝ်းၼႆႉၶိုၼ်ႈႁွတ်ႈယူႇယဝ်ႉ။ ယၢမ်း 06:18မူင်းၼၼ်ႉ ၸိူဝ်းပဵၼ်ၽူႈဢွၼ်ႁူဝ် မုၵ်ႉၸုမ်းယိပ်းၵွင်ႈၵၢင်ႇ ၶဝ်ႈဢဝ်တီႈယူႇၼႂ်းပၢင်ၵႅဝ်ႈ ယဝ်ႉသေ ယၢမ်း 06:30 မူင်းၼၼ်ႉ တႄႇၽုၺ်ႇပၢင်ၵႅဝ်ႈၵႂႃႇ၊ ၸုမ်းမႅၵ်ႇပၢႆႉတၢင်တူဝ်(13)ၸၢဝ်းၶိူဝ်း၊ ၸုမ်းသိုၵ်းယိပ်းၸွမ် ပိဝ်၊ ထႅဝ်လူတ်ႉတၢင်ႇၶိူင်ႈမၢႆၵိုၵ်းပိုၼ်ႉတီႈ ၸူဝ်ႈၶၢဝ်းဢဝ်ငမ်းယဵၼ် ၸိူဝ်းလႆႈႁဵတ်းၵၢၼ်ပူၵ်းပွင်တွၼ်ႈ လိၼ်ၶိုၼ်ႈယႂ်ႇမႃး၊ ၸုမ်းမေႃသွၼ်လႄႈလုၵ်ႈႁဵၼ်းၶဝ် ဢဝ်တင်း ၶေႃႈႁွင်ႉသႅၼ် ၵၢၼ်ငမ်းယဵၼ် ႁႂ်ႈမၼ်ႈၵိုမ်းၼႆၼၼ်ႉၶဝ်ႈပၢင်ၵႅဝ်ႈ၊ ၸုမ်းၼၢင်းယိင်းၸၢဝ်းၶိူဝ်းတႆး မိူင်းလႃး ႁႆႇၵွင်မွင်းသိူင်းၶဝ်ႈပၢင်ၵႅဝ်ႈ ၸုမ်းတၢင်တူဝ်တႆးၶဝ်ႈပၢင်ၵႅဝ်ႈ၊ ၸုမ်းၸၢဝ်းၶိူဝ်းဢႃးၶႃႇ၊ ၸုမ်း ၸၢဝ်းၶိူဝ်းလွႆ၊ ၸၢဝ်းၶိူဝ်းၵူဝ်းၵၢင်ႉ၊ ၸၢဝ်းၶိူဝ်းလႃးႁူႇ ႁႆႇၵွင်မွင်းၽိင်ႈထုင်းလႃးႁူႇ ၶဝ်ႈပၢင်ၵႅဝ်ႈ၊ ၸၢဝ်း ၶိူဝ်းမျွင်ႇ၊ ၸၢဝ်းၶိူဝ်းမိင်(ယၢင်းလမ်)၊ ၸၢဝ်းၶိူဝ်းယၢင်း၊ ၶၢင်ႇ၊ၶျၢင်း ၸိူဝ်းၼႆႉၶဝ်ႈဢဝ်တီႈယူႇၼႂ်းပၢင်ၵႅဝ်ႈ၊ ၸိူဝ်းပဵၼ်ၽၢႆႇပုၼ်ႈၽွၼ်းဢုပ်ႉပိူင်ႇ ၵူႈၸၼ်ႉၸၼ်ႉပႃႈတႂ်ႈၵုမ်းၵမ် NDAA-ESS ၼၼ်ႉ ဢွၼ်ၵၼ် ၶဝ်ႈဢဝ်တီႈယူႇၼႂ်းပၢင်ၵႅဝ်ႈၵႂႃႇယူႇယဝ်ႉ ၸိူဝ်းပဵၼ်ထႅဝ်သိုၵ်း၊ ၸုမ်းသိုၵ်းၵူၼ်းမိူင်း၊ ၸုမ်းတပ်ႉႁၢၼ် လႄႈတပ်ႉၽၢႆႇတိတ်းတေႃႇၵပ်းသိုပ်ႇၸိူဝ်းၼႆႉ ၼႄၽၢင်ႁၢင်ႈၶဝ်ႈဢဝ်တီႈယူႇၼႂ်းပၢင်ၵႅဝ်ႈယူႇ၊ ၵႃးတၢင်ႇၼႄၽၢင်ႁၢင်ႈလွင်ႈတွၼ်ႈလိၼ်ၶိုၼ်ႈယႂ်ႇ ဢိူင်ႇမိူင်းလႃး၊ ဢိူင်ႇၼမ်ႉပၼ်း၊ ဢိူင်ႇသိုဝ်လိုဝ်း၊ ၵႃးၽၢႆႇၽုၵ်ႇသွမ်ႈ၊ ၵႃးၽၢႆႇငိုၼ်းတွင်းလႄႈဢၶွၼ်ႇ၊ ၵႃးၽၢင်ႁၢင်ႈလီလုမ်းတႅပ်းတတ်းတြႃး၊ ၵႃးၽၢႆႇ ႁွင်ႈၵၢၼ်ပိုၼ်ၽၢဝ်ႇ၊ ၵႃးႁၢင်ႈလီ ၽၢႆႇပၢႆးပိင်ႇၺႃႇ၊ ၵႃးႁၢင်ႈလီ ၽၢႆႇသႃႇသၼႃႇ၊ ၵႃးႁၢင်ႈလီ ၽၢႆႇပၢႆးယူႇ လီ၊ ၵႃးၽၢင်ႁၢင်ႈလီ ၽၢႆႇတွင်ႈတဵဝ်း(လႄႇမိူင်း)၊ ၵႃးၽၢင်ႁၢင်ႈလီ ၽၢႆပူၵ်းပွင်ဝၢၼ်ႈမိူင်ႈၶိုၼ်ႈယႂ်ႇ၊ ၵႃး ၽၢင်ႁၢင်ႈလီ ၽၢႆႇတိတ်းတေႃႇၵပ်းသိုပ်ႇ၊ ၵႃးၽၢင်ႁၢင်ႈလီ ယူင်ႇၸၢၵ်ႈႁူင်းၵၢၼ်၊ ၵႃးၽၢင်ႁၢင်ႈလီ ၵၢၼ် ၽုၵ်ႇသွမ်ႈတူၼ်ႈၶၢဝ်းယၢဝ်း(ၼဵင်ႈ)၊ ၵႃးၽၢင်ႁၢင်ႈလီ ၶူင်းၵၢၼ်ၾႆးၾႃႉ၊ ၵႃးၽၢင်ႁၢင်ႈလီ ၵၢၼ်ၵေႃႇ သၢင်ႈၶူဝ်လႄႈသဵၼ်ႈတၢင်း ၸိူဝ်းၼႆႉ ၶဝ်ႈဢဝ်တီႈယူႇၼႂ်းပၢင်ၵႅဝ်ႈယူႇယဝ်ႉ။ ၸုမ်းတၢင်ႇၸွမ်ပိဝ်ၶဝ်ႈထႅဝ် ဢွၼ်တၢင်ႇၸွမ်ပိဝ်ယဝ်ႉသေ ႁူဝ်ပဝ်ႈမိူင်းလႃး ၸဝ်ႈၸၢႆးလိုၼ်း မွၵ်ႇ လၢတ်ႈၶေႃႈၵႂၢမ်း သပ်းလ်င်းလွင်ႈလႆႈၵိုတ်းသိုၵ်း ဢဝ်ငမ်းယဵၼ်သေ လႆႈႁဵတ်းၵၢၼ်ပူၵ်းပွင်တွၼ်ႈ လိၼ်ၶိုၼ်ႈယႂ်ႇမႃးၸိူဝ်းၼႆႉၵႂႃႇယူႇယဝ်ႉ။ ပၢင်ၵႅဝ်ႈဝၼ်းၵေႃႇတင်ႈငမ်းယဵၼ် ၸုမ်းNDAA-ESS မိူင်းလႃးၼႆႉ မီးပေႃႈမႄႈၵူၼ်းမိူင်းၼႂ်းပိုၼ်ႉတီႈ ဢိၵ်ႈပႃးၸုမ်းတၢင်တူဝ်ဢူၺ်းလီၶိုၼ်ႈႁွတ်ႈ 25,000 ၵေႃႉ၊ ထႅဝ်သိုၵ်းတင်းသဵင်ႈ 1,500ၵေႃႉ၊ ၶိုၼ်ႈ ႁွတ်ႈၵႂႃႇယူႇယဝ်ႉ။

['ၶၢဝ်ႇ', 'ၵၢၼ်သိုၵ်း']

2019-06-26T10:51:21

https://ssppssa.org/2019/06/%e1%81%b5%e1%80%b0%e1%81%bc%e1%80%ba%e1%80%b8%e1%81%bc%e1%80%af%e1%80%99%e1%80%ba%e1%82%87%e1%80%9d%e1%80%b5%e1%80%84%e1%80%ba%e1%80%b8%e1%80%95%e1%81%a2%e1%80%84%e1%80%ba%e1%80%9c%e1%80%b0%e1%80%84/

ၵူၼ်းၼုမ်ႇဝဵင်းပၢင်လူင်လႄႈၵူၼ်းၼုမ်ႇဝၢၼ်ႈႁႆး လဵၼ်ႈမၢၵ်ႇၼင်မိုတ်ႈၵိုဝ်းၸမ်ၸႂ်ၵၼ်

ၶၢဝ်ႇ-SSPP/SSA 2019 Jun (26) ပၢင်ပိတ်ႉမၢၵ်ႇၼင် မိုတ်ႈၵိုဝ်းၸမ်ၸႂ် ၵူၼ်းၼုမ်ႇဝဵင်းပၢင်လူင်လႄႈ ၵူၼ်းၼုမ်ႇဝၢၼ်ႈႁႆး လႆႈၸတ်း ႁဵတ်းၵႂႃႇ တီႈဝၢင်းလဵၼ်ႈမၢၵ်ႇၼင်ႇ ဝၢၼ်ႈႁႆး ၸေႈဝဵင်းၵေးသီး ၸိုင်ႈတႆးပွတ်းၸၢၼ်း။ ဝၼ်းထီႉ 24.6.2019 ယၢမ်း (4:00)မူင်းတၢမ်းၶမ်ႈၼၼ်ႉ ၸုမ်းၵူၼ်းၼုမ်ႇ ဝဵင်းပၢင်လူင်လႄႈ ၸုမ်းၵူၼ်း ၼုမ်ႇ ဝၢၼ်ႈႁႆး လႆႈတႄႇလဵၼ်ႈမၢၵ်ႇၼင်ႇ သၢင်ႈလွင်ႈမိုတ်ႈၵိုဝ်းၸမ်ၸႂ်ၵၼ် ၸုမ်းၵူၼ်းၼုမ်ႇပၢင်လူင် လႆႈ(1)ၵူဝ်း ၼႂ်းယၢမ်းတွၼ်ႈ(1)ဢွၼ်တၢင်း၊ ထိုင်ယၢမ်းတွၼ်ႈ(2)မႃး ၸုမ်းၵူၼ်းၼုမ်ႇဝၢၼ်ႈႁႆး လႆႈ(1) လုၵ်ႈသေ ၽၢႆႇလႂ်ဢမ်ႇပေႉၽႂ်။ ၵၢင်ၶမ်ႈမႃး မီးပၢင်ၵိၼ်ၶဝ်ႈသုမ်လီၵၼ်သေ ႁူဝ်ပဝ်ႈလူင် SSPP/SSA ၸွမ်သိုၵ်းလူင် ၸဝ်ႈပၢင်ႇၾႃႉ မီးငိုၼ်းတွၼ်ႈသူးထိုင် ၸုမ်းၵူၼ်းၼုမ်ႇလဵၼ်ႈမၢၵ်ႇၼင် ၵႂႃႇယူႇဝႃႈၼႆ။ ဝၼ်းထီႉ 25.6.2019 ယၢမ်း(07:00)မူင်း ၵၢင်ၼႂ် ၸုမ်းၵူၼ်းၼုမ်ႇ ဝဵင်းပၢင်လူင်လႄႈ ၸုမ်းလုၵ်ႈႁဵၼ်း ၼေႃႇတႅၼ်းၶိူဝ်း ၶေႉၶဵင်ႇၵၼ် ၸုမ်းၵူၼ်းၼုမ်ႇဝဵင်းပၢင်လူင် လႆႈ(2)လုၵ်ႈ၊ ၸုမ်းလုၵ်ႈႁဵၼ်းၼေႃႇ တႅၼ်းၶိူဝ်း လႆႈ(3)လုၵ်ႈလႄႈလုၵ်ႈႁဵၼ်းၼေႃႇတႅၼ်းၶိူဝ်း ပေႉၵႂႃႇ(1)လုၵ်ႈယူႇယဝ်ႉ။ တီႈပၢင်လဵၼ်ႈမၢၵ်ႇၼင်ႇမိုတ်ႈၵိုဝ်းၸမ်ၸႂ်ၵၼ်ၼၼ်ႉ ၸၢႆးၽူးလူႇ တၢင်တူဝ်ၵူၼ်းၼုမ်ႇ ငဝ်ႈငုၼ်းပႃႇ တီႇမႂ်ႇသုင်ၸိုင်ႈတႆး တပ်ႉသိုၵ်းၸိုင်ႈတႆးသေ မွၵ်ႇလၢတ်ႈၶေႃႈၵႂၢမ်းငိၼ်းၸူမ်း ၸုမ်းၵူၼ်းၼုမ်ႇ လဵၼ်ႈ မၢၵ်ႇၼင်ဝဵင်းပၢင်လူင်သေ လႆႈတွၼ်ႈသူး ၼမ်ႉၸႂ်ၵႂႃႇယူႇယဝ်ႉ။

['Uncategorized']